Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 9 Νοεμβρίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 125/5-11-2018 επίκαιρη ερώτηση της Βουλευτού Επικρατείας της Νέας Δημοκρατίας κ. Νίκης Κεραμέως προς τον Υπουργό Παιδείας, Έρευνας και Θρησκευμάτων, με θέμα: «Αναξιοκρατικές και βαθιά κομματικές οι επιλογές συντονιστών εκπαιδευτικού έργου». 2. Η με αριθμό 117/30-10-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Επικρατείας, με θέμα: «Άμεση αντιμετώπιση των προβλημάτων της εξαγωγικής εταιρείας αγροτικών προϊόντων της Αργολίδας GERFA - Γ.Ν. Φραγκίστας - δύο χιλιάδες παραγωγοί, τετρακόσιοι και επτακόσιοι εργαζόμενοι στον αέρα». 3. Η με αριθμό 121/1-11-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Παιδείας, Έρευνας και Θρησκευμάτων, με θέμα: «Μεικτή διεπιστημονική επιτροπή εμπειρογνωμόνων». 4. Η με αριθμό 134/6-11-2018 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, με θέμα: «Ελλείψεις εκπαιδευτικών στα γυμνάσια, λύκεια και επαγγελματικά λύκεια (ΕΠΑΛ) της Περιφερειακής Ενότητας Χαλκιδικής». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 126/5-11-2018 επίκαιρη ερώτηση του Βουλευτή Κοζάνης της Νέας Δημοκρατίας κ. Γεωργίου Κασαπίδη προς τον Υπουργό Περιβάλλοντος και Ενέργειας, με θέμα: «Μετεγκατάσταση οικισμού Ακρινής Δήμου Κοζάνης». 2. Η με αριθμό 135/6-11-2018 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευνας και Θρησκευμάτων, με θέμα: «Για τη λειτουργία του Τμήματος Διοίκησης Επιχειρήσεων στη Λευκάδα». 3. Η με αριθμό 119/1-11-2018 επίκαιρη ερώτηση του Ανεξάρτητου Βουλευτή Β΄ Θεσσαλονίκης κ. Αριστείδη Φωκά προς τον Υπουργό Παιδείας, Έρευνας και Θρησκευμάτων, με θέμα: «Ελεύθερη διακίνηση ναρκωτικών ουσιών στο Αριστοτέλειο Πανεπιστήμιο Θεσσαλονίκης». 4. Η με αριθμό 102/26-10-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, με θέμα: «Να γίνει ρύθμιση πενήντα δόσεων από τη ΔΕΗ στους ΤΟΕΒ Ιρίων - Δρεπάνου - Ασίνης και τους άλλους ΤΟΕΒ». 5. Η με αριθμό 114/30-10-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Περιβάλλοντος και Ενέργειας, με θέμα: «Άμεση λήψη μέτρων προστασίας των εργαζομένων στο εργοστάσιο της «ΛΑΡΚΟ» στη Λάρυμνα Φθιώτιδας για την αποφυγή εργατικών ατυχημάτων». 6. Η με αριθμό 113/30-10-2018 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Παιδείας, Έρευνας και Θρησκευμάτων, με θέμα: «Μεγάλες ελλείψεις διδακτικού προσωπικού στη Δευτεροβάθμια Εκπαίδευση Πειραιά». 7. Η με αριθμό 90/23-10-2018 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Παιδείας, Έρευνας και Θρησκευμάτων, με θέμα: «Ελλείψεις σε διδακτικό προσωπικό στη Δευτεροβάθμια Εκπαίδευση στο Νομό Χαλκιδικής». 8. Η με αριθμό 74/16-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ο σχεδιασμός για τη ναυτική εκπαίδευση». 9. Η με αριθμό 53/11-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ενίσχυση του Λιμενικού Σώματος εν όψει θέσπισης ΑΟΖ και εξόρυξης υδρογονανθράκων και φυσικού αερίου». 10. Η με αριθμό 20/3-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 2023/1-10-2018 ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννη Κουτσούκου προς τον Υπουργό Παιδείας, Έρευνας και Θρησκευμάτων, με θέμα: «Ο χάρτης της Τριτοβάθμιας Εκπαίδευσης στην Ηλεία». 2. Η με αριθμό 1326/6-9-2018 ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Περιβάλλοντος και Ενέργειας, με θέμα: «Απίστευτη αναλγησία της ΔΕΗ σε βάρος καταναλωτών της, που συνοδεύεται και από αφάνταστη ταλαιπωρία τους στα καταστήματα της ΔΕΗ». 3. Η με αριθμό 1048/30-8-2018 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, με θέμα: «Να επιλυθεί το πρόβλημα που έχει προκύψει για τους επί πτυχίω φοιτητές του τμήματος Πολιτικών Δομικών Έργων της Σχολής Εφαρμογών του ΤΕΙ Κρήτης». Κυρίες και κύριοι συνάδελφοι, πριν ξεκινήσουμε τη συζήτηση των επικαίρων ερωτήσεων, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και τρεις εκπαιδευτικοί συνοδοί τους από το 2ο Δημοτικό Σχολείο Πειραιά. Η Βουλή σάς καλωσορίζει, παιδιά. [[Χειροκροτήματα απ' όλες τις πτέρυγες της Βουλής]] Πρέπει να σας πω ότι παρακολουθείτε ειδική συνεδρίαση που λέγεται κοινοβουλευτικός έλεγχος, όπου προσέρχονται οι Βουλευτές και ρωτούν τους αρμόδιους Υπουργούς για διάφορα θέματα και οι Υπουργοί απαντούν. Γι' αυτό και βλέπετε να είναι άδεια τα έδρανα, διότι αυτή είναι η διαδικασία. Αν ήταν δέκα Βουλευτές σήμερα εδώ, θα είχαμε δέκα ερωτήσεις. Σήμερα είναι εδώ ο κ. Κεγκέρογλου ο οποίος θα κάνει ερώτηση, την οποία βεβαίως θα ακούσετε, όπως και την απάντηση του Υπουργού. Κυρίες και κύριοι συνάδελφοι, ο Ανεξάρτητος Βουλευτής Β΄ Αθηνών κ. Θεοχάρης (Χάρης) Θεοχάρης ζητεί άδεια ολιγοήμερης απουσίας στο εξωτερικό από 8 Νοεμβρίου έως 10 Νοεμβρίου 2018. Επίσης ο Κοινοβουλευτικός Εκπρόσωπος της Νέας Δημοκρατίας κ. Νικόλαος - Γεώργιος Δένδιας ζητεί άδεια ολιγοήμερης απουσίας στο εξωτερικό από 13 Νοεμβρίου έως 14 Νοεμβρίου 2018 για προσωπικούς λόγους. Η Βουλή εγκρίνει;
Συνεπώς η Βουλή ενέκρινε τις ζητηθείσες άδειες. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Στο σημερινό δελτίο υπήρχαν προγραμματισμένες διάφορες επίκαιρες ερωτήσεις, οι οποίες δεν θα συζητηθούν για λόγους που θα αναφέρω ευθύς αμέσως. Η πρώτη με αριθμό 123/5-11-2018 επίκαιρη ερώτηση πρώτου κύκλου του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Εφαρμογή επέκτασης χορήγησης εξωιδρυματικού επιδόματος», δεν θα συζητηθεί λόγω κωλύματος του Βουλευτή. Η δεύτερη με αριθμό 75/16-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων», δεν θα συζητηθεί. Η τρίτη με αριθμό 1/1-10-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων», δεν θα συζητηθεί. Η δεύτερη με αριθμό 133/6-11-2018 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Άμεση λύση στο πρόβλημα που οι ίδιοι δημιουργήσατε και δεν διενεργούνται εξετάσεις για απόκτηση άδειας οδήγησης», δεν θα συζητηθεί λόγω κωλύματος του Υπουργού Υποδομών και Μεταφορών κ. Σπίρτζη, καθώς είναι μάρτυρας σε δικαστήριο. Η τέταρτη με αριθμό 118/1-11-2018 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Υποδομών και Μεταφορών, με θέμα: «Περικοπή στα δρομολόγια του μετρό από και προς το αεροδρόμιο», δεν θα συζητηθεί λόγω κωλύματος του Υπουργού Υποδομών και Μεταφορών κ. Σπίρτζη, καθώς είναι μάρτυρας σε δικαστήριο. Η τρίτη με αριθμό 120/1-11-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Λιμάνι των Σκοπίων καθίσταται η Θεσσαλονίκη βάσει της Συμφωνίας των Πρεσπών», δεν θα συζητηθεί λόγω ανειλημμένων υποχρεώσεων του Υπουργού Εξωτερικών, κ. Γεωργίου Κατρούγκαλου. Η πρώτη με αριθμό 124/5-11-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Νέας Δημοκρατίας κ. Σταύρου Καλαφάτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Στις τελευταίες θέσεις στην Ευρωπαϊκή Ένωση η Ελλάδα στη φτώχεια και στην παιδική φτώχεια», δεν θα συζητηθεί λόγω ανειλημμένων υποχρεώσεων της Αναπληρώτριας Υπουργού Εργασίας, Κοινωνικής Ασφάλισης και Κοινωνικής Αλληλεγγύης, κ. Θεανώς Φωτίου. Αρχίζουμε λοιπόν με τη με αριθμό 1815/24-9-2018 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Μειωμένη ελαιοπαραγωγή για τρία συνεχή χρόνια σε πολλές περιοχές της Κρήτης». Θα απαντήσει ο Υπουργός Αγροτικής Ανάπτυξης και Τροφίμων κ. Αραχωβίτης. Ορίστε, κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Πριν μπω στην ερώτηση - δεν ζήτησα τον λόγο προηγουμένως, κύριε Πρόεδρε - , θα αφιερώσω λίγα δευτερόλεπτα για να αναφερθώ στην απαξίωση του κοινοβουλευτικού ελέγχου. Τη Δευτέρα είχαμε δεκαπέντε ερωτήσεις σε πέντε Υπουργεία και δεν εμφανίστηκε κανείς Υπουργός, κανείς Αναπληρωτής Υπουργός, κανείς Υφυπουργός. Τα Υπουργεία, ξέρετε, έχουν και τους τρεις. Σήμερα οι ερωτήσεις είναι οκτώ προς πέντε Υπουργεία και εδώ είναι, προς τιμήν του, μόνο ο Υπουργός Αγροτικής Ανάπτυξης κ. Αραχωβίτης. Υπάρχει μία πλήρης απαξίωση του κοινοβουλευτικού ελέγχου από πλευράς της Κυβέρνησης και μάλιστα με δικαιολογίες που το τεκμηριώνουν, όπως είναι ο φόρτος εργασίας. Θεωρώ ότι - και το γνωρίζω για να το λέω - ο κ. Σπίρτζης έπρεπε να είναι σήμερα στην ερώτηση που του κάνω. Υπάρχουν χιλιάδες πολίτες, που περιμένουν στην ουρά να δώσουν εξετάσεις για την απόκτηση διπλώματος ή για την αναβάθμισή του ή για την ανανέωσή του. Είναι επαγγελματίες άνθρωποι οι οποίοι δεν μπορούν να δουλέψουν. Γιατί; Γιατί δεν μπορεί να συνεννοηθεί ο κ. Σπίρτζης με τους ανθρώπους που έχουν σχέση με το σύστημα εξετάσεων, προκειμένου οι εξετάσεις και οι εκδόσεις αδειών οδήγησης να γίνονται απρόσκοπτα. Θα παρακαλούσα, λοιπόν, ειδικά τον κ. Σπίρτζη να δώσει τέλος σε αυτή την αγωνία. Χθες είχαν πανελλαδική κινητοποίηση εδώ στην Αθήνα και δεν βλέπω να ιδρώνει το αυτί κανενός. Έρχομαι τώρα, κύριε Πρόεδρε, στην ερώτηση η οποία αφορά όλη τη χώρα.
Με συγχωρείτε που διακόπτω, κύριε Κεγκέρογλου. Είπα προηγουμένως ότι ο κ. Σπίρτζης δήλωσε πως είναι μάρτυρας σε δικαστήριο.
Έχει τον κ. Μαυραγάνη. Και εγώ προσωπικά δεν έχω βάλει ποτέ θέμα στο να έρχεται ο Υφυπουργός. Διότι ως Υφυπουργός «φορτωνόμουνα» το 80% του κοινοβουλευτικού ελέγχου του Υπουργείου. Άρα δεν θα διαμαρτυρόμουν γι' αυτό. Δεν έχω διαμαρτυρηθεί ποτέ. Είναι εκπροσώπηση του Υπουργείου ούτως ή άλλως. Ευχαριστώ, κύριε Πρόεδρε. Θα ήθελα να παρακαλέσω να ενημερωθεί ο Πρόεδρος της Βουλής και να ενεργήσει τα δέοντα γι' αυτό το θέμα. Όσον αφορά στο θέμα μας τώρα, στην ερώτηση, θα ήθελα να πω ότι είναι ένα σοβαρό πρόβλημα και αφορά όλη την Ελλάδα αλλά όχι καθολικά, αφορά συγκεκριμένες περιοχές της χώρας, σημαντικές ελαιοπαραγωγικές περιοχές από τη Μυτιλήνη μέχρι τη Λέσβο, μέχρι την Κρήτη. Και, βεβαίως, τα τρία, τέσσερα τελευταία χρόνια μπορεί να διαφοροποιούνται και οι περιοχές. Σε ορισμένες, όμως, περιοχές όπως στον Νομό Ηρακλείου έχουμε, δυστυχώς, καθολική χαμηλή παραγωγή για συνεχόμενα χρόνια. Αυτό σημαίνει τεράστια μείωση του εισοδήματος των ελαιοπαραγωγών, αδυναμία συνέχισης της καλλιέργειας και βέβαια αδυναμία επιβίωσης. Τα στοιχεία συνολικά, παραδείγματος χάριν για τον Νομό Ηρακλείου, δείχνουν ότι από σαράντα πέντε με πενήντα χιλιάδες τόνους που είναι η αναμενόμενη παραγωγή, έχουμε για δύο, τρία χρόνια περίπου τη μισή. Δηλαδή είκοσι τέσσερις χιλιάδες τόνοι ήταν το 2016-2017 και κοντά εκεί πέρυσι, έναντι των πενήντα ή σαράντα πέντε όπως σας είπα προηγουμένως. Αυτό το αποτέλεσμα της μειωμένης παραγωγής έχει ως αίτια, βεβαίως, τα καιρικά φαινόμενα, τη λειψυδρία, την ανομβρία, τον συνδυασμό όλων αυτών. Και, βεβαίως, έχουν επηρεαστεί πάρα πολύ και από τις αστοχίες του προγράμματος δακοκτονίας, που το Υπουργείο Αγροτικής Ανάπτυξης, δυστυχώς, καθυστέρησε και πέρυσι και φέτος και πρόπερσι και για να πάρει την έγκριση για τα ποσά αλλά και για να προχωρήσουν οι διαγωνισμοί. Ο συνδυασμός όλων αυτών, λοιπόν, φέρνει το μειωμένο αποτέλεσμα στην παραγωγή και όλα χτυπούν στο κεφάλι των ελαιοπαραγωγών και στις οικογένειές τους. Γι' αυτό έχουμε ρωτήσει τον Υπουργό, να εξετάσει το ενδεχόμενο και τη δυνατότητα να στηριχθούν αυτοί οι άνθρωποι, να δούμε, δηλαδή, να αντιμετωπίζεται αυτό το πρόβλημα της μείωσης για δύο τρία συνεχή χρόνια του εισοδήματός τους. Για τρία χρόνια σε συγκεκριμένες, βεβαίως, περιοχές και όχι καθολικά στην Ελλάδα, όπως είπα. Θεωρώ ότι το πρόβλημα αντιμετωπίζεται, αν το Υπουργείο προβεί στις απαραίτητες ενέργειες και πρωτοβουλίες. Αυτό ρωτάμε τον Υπουργό, δηλαδή, εάν προτίθεται, εάν έχει τη βούληση, τη θέληση να το πράξει.
Ορίστε, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Κύριε συνάδελφε, θα ξεκινήσω από το θέμα των ερωτήσεων. Γνωρίζετε, και νομίζω ότι η κριτική σας είναι άδικη, ότι το προηγούμενο διάστημα οι ερωτήσεις όντως απαντιόντουσαν στο σύνολό τους, όντως οι Υπουργοί, οι Υφυπουργοί, η Κυβέρνηση δεν άφηνε ερώτηση να πέσει κάτω, κατά το κοινώς λεγόμενο. Όμως πρέπει να αναγνωρίσουμε ότι βρισκόμαστε στον Νοέμβριο και ήδη συζητάμε μια σειρά από επείγοντα νομοσχέδια, αλλά και νομοσχέδια τα οποία έχουν θετικό αποτύπωμα για την κοινωνία, όπως το σημερινό με τα αναδρομικά. Επίσης έχουμε τον προϋπολογισμό. Οπότε ο φόρτος εργασίας είναι απόλυτα τεκμηριωμένος. Δεν χάθηκε ο κόσμος. Ναι καταλαβαίνω ότι οι ερωτήσεις είναι κοινοβουλευτικός έλεγχος, είναι η δουλειά των Βουλευτών. Ωστόσο, αυτή την περίοδο ζητούμε λίγο την κατανόησή σας. Τώρα σχετικά με την ερώτησή σας, είναι γεγονός ότι φέτος ήταν μία δύσκολη χρονιά για όλη την Ελλάδα για την ελαιοπαραγωγή. Αυτό οφείλεται ακριβώς στις καιρικές συνθήκες οι οποίες ήταν ιδιαίτερα ανώμαλες και δημιούργησαν προβλήματα μη καλυπτόμενα από τον οργανισμό ασφάλισης των αγροτών, τον ΕΛΓΑ. Τα προβλήματα, λοιπόν, τα οποία καλύπτονται, οι άμεσες ζημιές που προξενήθηκαν στις καλλιέργειες και καλύπτονται από τον οργανισμό του ΕΛΓΑ, προχωρούν κανονικά. Τα μη καλυπτόμενα αίτια είναι μία δεύτερη κατηγορία, όπου προφανώς σ' αυτή αναφέρεστε. Να σας απαντήσω στο πρώτο σας ερώτημα ότι τα προηγούμενα δύο χρόνια, για το 2016 και για το 2017, οι αποζημιώσεις που έχουν καταβληθεί στην ευρύτερη περιοχή της Κρήτης ανέρχονται σε 9.630.000 ευρώ στους ασφαλιστικά ενήμερους παραγωγούς. Για δε το 2018 για την Κρήτη το εκτιμητικό έργο έχει ήδη ολοκληρωθεί και προχωρούμε στη σύνταξη πορισμάτων και στην κατάθεση των αποζημιώσεων στους δικαιούχους, στους ασφαλιστικά ενήμερους παραγωγούς. Εδώ θέλω να τονίσω ότι ο χρόνος καταβολής των αποζημιώσεων από το ζημιογόνο αίτιο, από τη ζημιά μέχρι τον λογαριασμό, έχει μειωθεί πάρα πολύ. Δηλαδή έχουμε κατεβάσει τους χρόνους πληρωμής, τον χρόνο από την απόκριση του ΕΛΓΑ έως τον χρόνο που ο παραγωγός παίρνει τα χρήματά του από τον οργανισμό, τον δημόσιο και αλληλέγγυο Οργανισμό Ασφάλισης, τον ΕΛΓΑ, σε πολύ σύντομους χρόνους. Τα προηγούμενα χρόνια, όντως, και για την Κρήτη έχουν καταγραφεί αυτά τα φαινόμενα που οφείλονται σε μειωμένη παραγωγή, σε ακαρπία, που οδηγούν στο τέλος, πράγματι, σε απώλεια εισοδήματος του παραγωγού. Όμως αυτές είναι ζημιές μη καλυπτόμενες από τον ΕΛΓΑ, σύμφωνα με τον κανονισμό του. Αυτές οι ζημιές θα μπορούσαν, λοιπόν, να καλυφθούν από το πρόγραμμα των κρατικών οικονομικών ενισχύσεων, τα γνωστά μας ΠΣΕΑ. Θα μπορούσαν, όμως τι λέει ο κανονισμός; Ο κανονισμός που διέπει τη χορήγηση των ΚΟΕ, των κρατικών οικονομικών ενισχύσεων, λέει δύο πράγματα: Πρώτον, ότι θα πρέπει να υπάρχει ένα κατώφλι ζημιάς σε επίπεδο νομού, περιφερειακής ενότητας και δεύτερον, ότι θα πρέπει να οφείλεται σ' ένα ζημιογόνο αίτιο. Δεν έχουμε, δυστυχώς, το δεύτερο με την αυστηρή έννοια του όρου, γιατί, όπως γνωρίζετε καλά, όταν υποβληθεί ένα αίτημα ΠΣΕΑ, αυτό πάει προς έγκριση - για να μη θεωρηθεί έμμεση ενίσχυση στην παραγωγή - , προς έλεγχο στην Ευρωπαϊκή Επιτροπή. Εκεί πρέπει να τεκμηριώσουμε ότι οφείλεται σ' ένα και μόνο ένα ζημιογόνο αίτιο, γεγονός που δεν το είχαμε. Όπου το είχαμε, ξέρετε πολύ καλά ότι έχουν υποβληθεί οι φάκελοι και από το 2015, το 2016, το 2017 προχωρούμε και μάλιστα έχουν καταβληθεί για τα πρώτα χρόνια και τα χρήματα από τον κρατικό προϋπολογισμό. Όμως εκεί που δεν έχουμε μια δυσμενή καιρική συνθήκη αλλά έχουμε συνδυασμό, καταλαβαίνετε ότι αυτό δεν μπορεί να ενταχθεί στα ΠΣΕΑ. Να τονίσω εδώ ότι και για τη φετινή χρονιά, που δεν έχει τελειώσει ακόμα η συγκομιδή, γίνεται καταγραφή και μέχρι τη λήξη της περιόδου ο ΕΛΓΑ παρακολουθεί και καταγράφει τα αίτια και τις παραγωγές. Θέλω να τονίσω, όμως, ότι εφόσον συντρέχουν οι προϋποθέσεις, και οι ελληνικές και οι κοινοτικές, στα πλαίσια που αναφέραμε, θα υποβληθεί ο φάκελος από τα συναρμόδια Υπουργεία προς έγκριση. Πάμε τώρα στο κομμάτι του ΕΛΓΑ. Έχω αναφερθεί ξανά, απαντώντας σε ερώτηση για το κομμάτι του ΕΛΓΑ όσον αφορά τον κανονισμό του. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κύριε Πρόεδρε, επιτρέψτε μου να συνεχίσω για δύο λεπτά ακόμα στην πρωτολογία μου. Ο βασικός κανονισμός του ΕΛΓΑ είναι της δεκαετίας του 1980. Είχατε την ευκαιρία, κύριε συνάδελφε, το 2010 με τον ν.3877/2010, όταν μετατράπηκε ο ΕΛΓΑ σε οργανισμό της γενικής κυβέρνησης λόγω των μνημονίων τότε, να προχωρήσετε στην αναμόρφωση του κανονισμού ασφάλισης. Δεν έγινε αυτό. Δεν έγινε το 2010. Τώρα έχει ξεκινήσει η διαδικασία. Ήδη γνωρίζετε ότι έχει βγει σε διαβούλευση και έχουν κατατεθεί προτάσεις και από αγρότες και από φορείς τους για την αλλαγή του κανονισμού. Εδώ, λοιπόν, θα καταθέσω και στα Πρακτικά το πρακτικό 17/21-9-2018, όπου συζητήθηκε στο διοικητικό συμβούλιο του κανονισμού το επόμενο βήμα, που είναι ποιο; Όπως γνωρίζετε, υπάρχει μια διαδικασία μέχρι να αλλάξει ο κανονισμός. Ξεκίνησε η διαδικασία και συζητήθηκε για την ανάθεση και την επικαιροποίηση αναλογιστικής μελέτης. Γιατί είναι απαραίτητα αυτά τα στάδια; Αυτά τα στάδια είναι απαραίτητα για τις καλλιέργειες και τις νέες καλύψεις που θα μπουν, να αναπροσαρμοστούν αναλόγως και τα ασφάλιστρα, έτσι ώστε να έχει βιωσιμότητα και ο οργανισμός. Καταθέτω, λοιπόν, στα Πρακτικά το πρακτικό του Διοικητικού Συμβουλίου του ΕΛΓΑ, για να είναι στη διάθεση κάθε ενδιαφερόμενου. [[Στο σημείο αυτό ο Υπουργός Αγροτικής Ανάπτυξης και Τροφίμων κ. Σταύρος Αραχωβίτης καταθέτει για τα Πρακτικά τo προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ.
Κι εγώ ευχαριστώ. Έχετε και πάλι τον λόγο, κύριε Κεγκέρογλου.
Ευχαριστώ, κύριε Πρόεδρε. Κύριε Υπουργέ, το 2010 η αναμόρφωση του θεσμικού πλαισίου του ΕΛΓΑ έδωσε τη δυνατότητα από εκεί και πέρα ο οργανισμός χωρίς δανεισμό, να ανταποκρίνεται σε μεγάλο βαθμό στις περιπτώσεις που οι ζημιές αποζημιώνονται, στην καταβολή των αποζημιώσεων, την έγκαιρη εκτίμηση και όλο αυτό το αποτέλεσμα το οποίο αναγνωρίσατε ότι υπάρχει. Αυτό το έργο έγινε στο πλαίσιο μιας Κυβέρνησης που είχε ζωή είκοσι έξι μήνες. Εσείς είστε τώρα τέσσερα χρόνια και ζητάτε τα ρέστα που δεν έχετε κάνει μία τροποποίηση σε αυτό το θεσμικό πλαίσιο του 2010; Ζητάτε τα ρέστα; Εδώ, λοιπόν, επειδή παραδεχθήκατε τα στοιχεία, ότι υπάρχει πρόβλημα, θα πρέπει να πούμε ότι εκτός από τις καιρικές συνθήκες, εκτός από την καρπόδεση, την ανθοφορία - και αφήστε τις γενικότερες αποζημιώσεις για άλλα θέματα, εδώ μιλάμε για την ελαιοπαραγωγή - , υπάρχει η αστοχία του προγράμματος δακοκτονίας για τρία συνεχή χρόνια. Είναι ένα αποτυχημένο πρόγραμμα, δεν το υλοποιείτε έγκαιρα, δεν κάνετε την απαραίτητη υποστήριξη στις περιφέρειες και τις αφήνετε στο έλεος του Θεού προκειμένου να κάνουν τη δακοκτονία. Δεν γίνεται έτσι. Η αποκέντρωση σημαίνει και υποστήριξη, όχι εμπόδια. Και το Υπουργείο βάζει εμπόδια όταν αργεί να δώσει τις εγκρίσεις, όταν αργεί να κάνει τις προμήθειες. Δείτε τις ημερομηνίες. Έπρεπε να έχουν ξεκινήσει οι ψεκασμοί κι εσείς δεν είχατε ξεκινήσει την προμήθεια των φυτοπροστατευτικών. Αν είναι δυνατόν! Μην αθωώνετε εαυτούς ούτε τους προηγούμενους ούτε πιθανόν τους προ - προηγούμενους. Όπου υπήρχαν λάθη και παραλείψεις να χρεωθούν. Σήμερα, όμως, το θέμα μας δεν είναι αυτό, να κάνουμε αντιπαράθεση για το τι έγινε και τι δεν έγινε. Το θέμα μας σήμερα είναι, αν έχετε τη βούληση να συγκροτήσετε, όπως σας προτείνω τώρα, μια επιστημονική επιτροπή από ανθρώπους του Υπουργείου - έχει αξιολογότατους επιστήμονες το Υπουργείο - , από τα πανεπιστήμια και τα ΤΕΙ επίσης και από ανθρώπους που είναι στον χώρο τον κοινωνικοοικονομικό των ελαιοπαραγωγών, προκειμένου να δούμε την εξέλιξη της παραγωγής τα τρία τέσσερα τελευταία χρόνια, να δούμε τα επιστημονικά αίτια της μείωσης της παραγωγής για συνεχόμενα χρόνια - γιατί το πρόβλημα δεν υπάρχει μια χρονιά, εδώ έχουμε συνεχόμενα χρόνια - και από εκεί και πέρα να δούμε με ποιον τρόπο θα το αντιμετωπίσουμε είτε με ΠΣΕΑ είτε με τροποποίηση του κανονισμού του ΕΛΓΑ είτε με ειδική ρύθμιση. Επιτέλους όταν το κράτος είναι υπεύθυνο για την αποτυχία ενός προγράμματος ή για τη μειωμένη παραγωγή, δεν περιλαμβάνεται στον κανονισμό του ΕΛΓΑ κι ούτε και νομίζω ότι εσείς θα το περιλάβετε ποτέ, αν κάνετε τροποποίηση τώρα. Δεν θα το κάνετε. Δεν θα το πράξετε. Έχετε, λοιπόν, τη βούληση, κύριε Υπουργέ, να συγκροτήσετε αυτή την επιστημονική επιτροπή, για να δούμε τι, πραγματικά, υπάρχει ως αίτιο και να δούμε τι μπορεί να γίνει στη συνέχεια για την αποζημίωση αυτών των ανθρώπων; Σας ευχαριστώ.
Εγώ σας ευχαριστώ. Κύριε Υπουργέ, έχετε τον λόγο και πάλι.
Κύριε συνάδελφε, γνωρίζετε ότι η παρελθοντολογία δεν μου αρέσει και δεν μου ταιριάζει. Ωστόσο να κατηγορούμε μια Κυβέρνηση γιατί στα τρία προηγούμενα χρόνια δεν κατάφερε να αλλάξει ό,τι δεν έχει αλλάξει δεκαετίες, όταν ο βασικός κανονισμός είναι της δεκαετίας του 1980, του 1988 συγκεκριμένα, νομίζω ότι αυτό είναι υπερβολικό. Είχατε όλα τα χρόνια να τον αλλάξετε και αυτό ο ελληνικός λαός το γνωρίζει. Και δεν ξεχνάει ο ελληνικός λαός, να είστε σίγουροι.
Δεν φταίει ο κανονισμός. Εσείς φταίτε που κάνατε μετά αλλαγές.
Εμείς, όπως κατέθεσα και στα Πρακτικά και μπορείτε να το διαβάσετε, ήδη έχουμε ξεκινήσει τη διαδικασία. Όπως επίσης μπορείτε να ρωτήσετε και τους αγρότες, έχουμε και διά ζώσης και διαμέσου της πλατφόρμας του ΕΛΓΑ ξεκινήσει τον διάλογο, γιατί πρέπει να γίνει ένας κανονισμός που να διαρκέσει άλλα τριάντα χρόνια μπροστά. Λειτουργούμε με όραμα, και έτσι ακριβώς θα γίνει. Για το πρόγραμμα της δακοκτονίας, που είπατε, νομίζω ότι αδικείτε την Κρήτη, ειδικά την Κρήτη, γιατί στην Κρήτη όσον αφορά τη δακοκτονία η σύμβαση έχει γίνει τριετής. Άρα για τρία χρόνια όλα ήταν στην ώρα τους. Ο εργολάβος ήταν εκεί, όπως οι προμήθειες, οι γεωπόνοι. Τα πάντα ήταν στην ώρα τους. Άρα δεν μπορούμε να πούμε ότι υπήρχε αστοχία του προγράμματος και επιστημονικά, αν θέλετε, και πολιτικά και τεχνικά. Όμως, κάθε πρόγραμμα, όταν έχεις να κάνεις με ένα έμβιο ον, εξαρτάται και από άλλες συνθήκες και αυτό σας το λέω και ως γεωπόνος. Σε ακραίες καιρικές συνθήκες, ευνοϊκές για τον δάκο, μπορείς να έχεις ένα ποσοστό επιτυχίας. Δεν μπορείς να έχεις απόλυτα το 100%, μπορείς να έχεις ένα ποσοστό. Και μην αδικούμε τους συναδέλφους στην Κρήτη, μην αδικούμε όλους αυτούς που δούλεψαν στο πρόγραμμα της δακοκτονίας, μόνο για μικροπολιτικούς λόγους. Επιτρέψτε μου την παρατήρηση. Όσον αφορά αυτό που είναι και το ζητούμενο και περιμένουν να ακούσουν και περισσότερο οι αγρότες: Ήδη το Υπουργείο από 7 Σεπτεμβρίου του 2018- και θα το καταθέσω στα Πρακτικά - έχει στείλει επιστολή στη Γενική Διεύθυνση Αγροτικής Ανάπτυξης της Ευρωπαϊκής Επιτροπής, στον Γενικό Διευθυντή κ. Πλέβα, όπου τεκμηριώνει ότι υπήρχαν στη χώρα μας ανώμαλα καιρικά φαινόμενα και ακραία καιρικά φαινόμενα, άκαιρες βροχοπτώσεις, υψηλές θερμοκρασίες. Είχαμε πλημμυρικά φαινόμενα, όπου είχαμε ζητήματα και στους βοσκοτόπους, γιατί είναι και η κτηνοτροφία που έχει πληγεί. Είχαμε μια σειρά από επιπτώσεις. Τους παρουσιάζουμε χρονοσειρά με μετεωρολογικά δεδομένα και ζητάμε τη συνδρομή της Ευρωπαϊκής Ένωσης. Αυτό το έχουν κάνει και άλλες χώρες, όπως η Γερμανία, και ζητάμε από την Ευρωπαϊκή Επιτροπή να αναγνωρίσει ότι όντως υπάρχουν τέτοιες ζημιές στη χώρα μας, που είναι μη καλυπτόμενες, αλλά οφείλονται σε ζητήματα κλιματολογικής αλλαγής. Αυτή την επιστολή από 7 Σεπτεμβρίου του 2018, που κατατέθηκε στην Ευρωπαϊκή Επιτροπή διά του κ. Κασίμη, του Γενικού Γραμματέα Αγροτικής Πολιτικής και Διαχείρισης Κοινοτικών Πόρων, την καταθέτω στα Πρακτικά προς ενημέρωση δικιά σας, του ελληνικού Κοινοβουλίου, αλλά και του ελληνικού λαού. Σας ευχαριστώ πάρα πολύ.
Θα συγκροτήσετε επιστημονική επιτροπή; Πείτε το. Είναι πολύ σημαντικό.
Ναι, βεβαίως, θα συγκροτήσουμε επιτροπή και μάλιστα επιτροπή όχι μόνο από υπηρεσιακούς του Υπουργείου, αξιόλογους επιστήμονες, αλλά και σε συνεργασία με το Γεωπονικό Πανεπιστήμιο. Ο ΕΛΓΑ, το Υπουργείο και το Γεωπονικό Πανεπιστήμιο ήδη δουλεύουν μαζί, από κοινού. Το πόρισμα αυτό, η τεκμηρίωση, είναι προϊόν αυτής της συνεργασίας και η επιτροπή αυτή προχωράει το έργο της. Σας ευχαριστώ πάρα πολύ.
Ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Ενσωμάτωση στην ελληνική νομοθεσία της Οδηγίας 2014/50/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014, σχετικά με τις ελάχιστες προϋποθέσεις για την προαγωγή της κινητικότητας των εργαζομένων μεταξύ των κρατών - μελών με τη βελτίωση της απόκτησης και της διατήρησης δικαιωμάτων συμπληρωματικής συνταξιοδότησης (L128/1 της 30.4.2014)». Η Διάσκεψη των Προέδρων αποφάσισε στη συνεδρίασή της στις 5 Νοεμβρίου 2018, η συζήτηση του νομοσχεδίου να γίνει σε μία ενιαία συνεδρίαση επί της αρχής, των άρθρων και των τροπολογιών. Το Σώμα συμφωνεί;
Το Σώμα συνεφώνησε. Τον λόγο έχει ο εισηγητής του ΣΥΡΙΖΑ κ. Μεϊκόπουλος.
Κύριε Πρόεδρε, μπορώ να έχω τον λόγο;
Ορίστε, κύριε Σαχινίδη.
Δεν συμφωνούμε σε όλα. Για τις τροπολογίες θα πρέπει να συζητήσουμε ξεχωριστά.
Εάν είχε εκφραστεί η άποψή σας στη Διάσκεψη των Προέδρων, θα το είχα πει.
Κύριε Πρόεδρε, τώρα κατατέθηκαν…
Για την τροπολογία μιλάτε ή για το νομοσχέδιο;
Για την τροπολογία.
Συγγνώμη για την τροπολογία θα γίνει συζήτηση, θα δοθεί χρόνος. Εγώ μιλάω για το νομοσχέδιο.
Για το νομοσχέδιο συμφωνούμε.
Κύριε Πρόεδρε, δεν γνωρίζουμε πώς θα γίνει η διαδικασία με τις τροπολογίες, αν θα γίνει ξεχωριστή συζήτηση ή όχι.
Όπως γίνεται συνήθως, δηλαδή…
Κανονικά θα δοθεί ο λόγος στους Βουλευτές.
Θα διανεμηθούν οι τροπολογίες, οι Υπουργοί θα τις υποστηρίξουν και, βεβαίως, τα κόμματα διά των Εκπροσώπων τους θα μιλήσουν.
Διά των εκπροσώπων τους;
Σε πρώτη φάση. Αν υπάρξει λόγος, το Προεδρείο θα κρίνει.
Ζητούν και οι Βουλευτές να πάρουν τον λόγο, επειδή είναι σημαντικές οι τροπολογίες.
Αν υπάρξει λόγος, θα εγγραφούν και θα πάρουν τον λόγο. Έτσι γίνεται κάθε φορά. Όπως είπα και προηγουμένως, τον λόγο έχει ο εισηγητής του ΣΥΡΙΖΑ κ. Μεϊκόπουλος για δεκαπέντε λεπτά. Παρακαλώ να ανοίξει το σύστημα εγγραφής των ομιλητών.
Κύριε Πρόεδρε, να ρωτήσω κάτι επί της διαδικασίας;
Τώρα έδωσα τον λόγο, κυρία Μάρκου, μετά θα έχετε τον λόγο. Ορίστε, κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, είναι γεγονός η ελεύθερη μετακίνηση του ανθρώπινου δυναμικού στην Ευρωπαϊκή Ένωση εδώ και πάρα πολλά χρόνια, οπότε ήταν και φυσικό επακόλουθο να τεθεί το θέμα της προστασίας των δικαιωμάτων των εργαζομένων σε ασφαλιστικά ζητήματα, καθώς πολλές φορές στον εργασιακό τους βίο έρχονται αντιμέτωποι με νομοθεσίες και διαφορετικά ασφαλιστικά συστήματα που εφαρμόζονται στις διάφορες χώρες. Ειδικότερα τα τελευταία χρόνια της οικονομικής κρίσης με το μεταναστευτικό κύμα να έχει φουντώσει εντός των συνόρων της Ευρωπαϊκής Ένωσης - και το οποίο, μάλιστα, αφορά και πάρα πολλούς από τους συμπολίτες μας - έγινε πρόδηλη η ανάγκη να βελτιωθούν οι διαδικασίες που αποσκοπούν στην απόκτηση και τη διατήρηση των δικαιωμάτων της συμπληρωματικής τους συνταξιοδότησης. Και για να το διευκρινίσω από την αρχή, όταν λέμε συμπληρωματική σύνταξη, εννοούμε την παροχή που δικαιούται ένας εργαζόμενος, ο οποίος έχει ενταχθεί σε κάποιο επαγγελματικό σύστημα που χορηγεί συμπληρωματική συνταξιοδοτική παροχή λόγω αποχώρησης και η οποία, βέβαια, χορηγείται βάσει κανόνων που ήδη έχουν θεσπιστεί, σύμφωνα με την κείμενη νομοθεσία και πρακτική και εφόσον ο εργαζόμενος έχει εκπληρώσει τους όρους απόκτησής της, ώστε να μπορεί να υπαχθεί στο συνταξιοδοτικό πρόγραμμα του συστήματος. Η Ευρωπαϊκή Ένωση προκειμένου να βελτιωθούν οι διαδικασίες για την απόκτηση και τη διατήρηση των δικαιωμάτων της συμπληρωματικής συνταξιοδότησης, έχει εκδώσει οδηγίες με θετικό πρόσημο για τον κόσμο της εργασίας, με τελευταία την οδηγία 2014/50, τις διατάξεις της οποίας καλούμαστε σήμερα να ενσωματώσουμε με το παρόν νομοσχέδιο. Πέραν, όμως, των όσων αναφέρονται στην ενσωμάτωση αυτής της οδηγίας, θα ήθελα να σταθώ και σε δύο στοιχεία που δεν αναφέρονται σε αυτή, αλλά περιλαμβάνονται στο παρόν νομοσχέδιο και αποτελούν δικές μας πρωτοβουλίες. Συγκεκριμένα έχουν μπει επιπλέον η εφαρμογή των ελάχιστων προϋποθέσεων για την απόκτηση δικαιωμάτων συμπληρωματικής συνταξιοδότησης και στους εργαζόμενους που αλλάζουν επαγγελματικό κλάδο εντός της ελληνικής επικράτειας. Δεύτερον, στην περίπτωση που ο εργαζόμενος δεν επιθυμεί να διατηρήσει ή να μεταφέρει τα θεμελιωμένα δικαιώματά του στη συμπληρωματική συνταξιοδότηση, καθορίστηκε ανώτατο όριο εφάπαξ καταβολής 2.000 ευρώ. Παράλληλα, επίσης, καθίσταται υποχρεωτική η παροχή ενημέρωσης και συμβουλών για πιθανή επένδυση του ποσού για συνταξιοδοτικές παροχές. Επιγραμματικά να αναφερθώ στα επιμέρους άρθρα του νομοσχεδίου. Όπως αναφέρεται στο πρώτο άρθρο, σκοπός της οδηγίας είναι η θέσπιση των ελάχιστων ορίων για την προστασία των συνταξιοδοτικών δικαιωμάτων της συμπληρωματικής συνταξιοδότησης των μετακινούμενων εργαζομένων, η βελτίωση της ενημέρωσης που παρέχεται στους εργαζόμενους σχετικά με τις συνέπειες της κινητικότητας και τις επιλογές που έχουν όσον αφορά τα θεμελιωμένα δικαιώματα συμπληρωματικής συνταξιοδότησής τους και η διευκόλυνση του δικαιώματος για την κινητικότητα των εργαζομένων μέσω της βελτίωσης, της απόκτησης και της διατήρησης δικαιωμάτων συμπληρωματικής συνταξιοδότησης σε όσους τη δικαιούνται, καθώς και η μείωση των εμποδίων για ορισμένα ζητήματα συμπληρωματικής συνταξιοδότησης όπως οι όροι απόκτησης συνταξιοδοτικών δικαιωμάτων και οι όροι διατήρησης των αδρανοποιημένων συνταξιοδοτικών δικαιωμάτων. Στο δεύτερο άρθρο, γίνεται αναφορά στα πεδία εφαρμογής των διατάξεων που θα ισχύσουν αναδρομικά από την 21η Μαΐου 2018 στα συστήματα συμπληρωματικής συνταξιοδότησης, που παρέχουν συμπληρωματικές παροχές και στους εργαζόμενους - μέλη των συστημάτων αυτών, οι οποίοι λόγω λήξης της σχέσης εργασίας τους μετακινούνται σε άλλα κράτη - μέλη, ενώ επιπλέον περιλαμβάνει και τους εργαζόμενους - μέλη που αλλάζουν απασχόληση εντός της ελληνικής επικράτειας. Στο σημείο αυτό να επισημάνω ότι αναφερόμαστε σε συνταξιοδοτικά συστήματα που σχετίζονται με την απασχόληση. Συνεπώς μιλάμε - και να το ξεκαθαρίσουμε - για επαγγελματικά ταμεία προαιρετικής ασφάλισης, τα οποία στη χώρα μας είναι έντεκα. Οι συμπληρωματικές, λοιπόν, συνταξιοδοτικές παροχές προβλέπονται ενδεικτικά σε ατομικές ή συλλογικές συμβάσεις εργασίας ή άλλες παρόμοιες συμφωνίες, σε εσωτερικούς κανονισμούς των επιχειρήσεων, σε καταστατικά ταμείων επαγγελματικής ασφάλισης. Σημειώνουμε ότι εξαιρούνται από την εφαρμογή του παρόντος νομοσχεδίου ο πρώτος πυλώνας του ασφαλιστικού συστήματος υποχρεωτικής κύριας και επικουρικής ασφάλισης, που καλύπτεται από τον κανονισμό 883/2004, τα συστήματα συμπληρωματικής συνταξιοδότησης τα οποία έχουν κλείσει, με αποτέλεσμα να μη δέχονται νέα μέλη, τα επαγγελματικά ταμεία συνταξιοδότησης, τα οποία υπόκεινται στον έλεγχο εποπτικών ή δικαστικών αρχών για τη διαφύλαξη ή αποκατάσταση της οικονομικής τους κατάστασης, συμπεριλαμβανομένης και της διαδικασίας εκκαθάρισης. Πρέπει να τονίσω, βεβαίως, ότι αίρεται η εξαίρεση αυτή μετά το πέρας των παραπάνω διαδικασιών, όπως επίσης εξαιρούνται και τα συστήματα εγγυήσεων σε περίπτωση αφερεγγυότητας, η κατ' αποκοπήν αμοιβή του εργοδότη προς τον εργαζόμενο, που πραγματοποιείται στο πέρας της εργασιακής σχέσης, όπου ο εργαζόμενος θεωρείται ως απασχολούμενος με σύμβαση έργου και η αμοιβή του προσδιορίζεται με βάση την απόδοση του παραγόμενου προϊόντος. Στο άρθρο 3, δίνονται οι ορισμοί των εννοιών που αναφέρονται στις προς ψήφιση διατάξεις. Στο άρθρο 4, έχουμε την εισαγωγή δύο βασικών αρχών. Έχουμε την αρχή της ίσης μεταχείρισης και την αρχή της διασυνοριακής πληρωμής. Αυτό σημαίνει ότι τα θεμελιωμένα συνταξιοδοτικά δικαιώματα ενός εργαζομένου που μεταβαίνει σε ένα άλλο κράτος - μέλος, προστατεύονται με τον ίδιο τρόπο που προστατεύονται και σε όσους παραμένουν στο ίδιο κράτος - μέλος και επίσης ότι οι δικαιούχοι μπορούν να λάβουν τις παροχές τους σε οποιοδήποτε κράτος - μέλος και αν βρίσκονται. Στο άρθρο 5, θεσπίζεται η πολύ λογική και δίκαιη διατήρηση των αδρανοποιημένων συνταξιοδοτικών δικαιωμάτων των εργαζομένων, δηλαδή των θεμελιωμένων συνταξιοδοτικών δικαιωμάτων που διατηρούνται στο σύστημα στο οποίο αυτά αποκτήθηκαν και όπου η αξία αυτών των δικαιωμάτων υπολογίζεται στο χρονικό σημείο λήξης της σχέσης εργασίας στην οποία αφορούν, σύμφωνα με την ισχύουσα νομοθεσία. Συγκεκριμένα καθορίζεται πως ο υπολογισμός αλλά και η διαχείριση των δικαιωμάτων του εργαζόμενου, θα είναι ίδια με αυτή των ενεργών ασφαλισμένων είτε με την εξέλιξη των συνταξιοδοτικών παροχών είτε με άλλα δίκαια μέσα, όπως με τη διασφάλιση της ονομαστικής αξίας των αδρανοποιημένων συνταξιοδοτικών δικαιωμάτων όταν αυτά αποκτώνται ως δικαίωμα σε ονομαστικό ποσό, με τα αδρανοποιημένα συνταξιοδοτικά δικαιώματα επενδυόμενα είτε σε σταθερό είτε σε κυμαινόμενο επιτόκιο με την προσαρμογή της αξίας των αδρανοποιημένων συνταξιοδοτικών δικαιωμάτων στο ποσοστό του πληθωρισμού ή της μεταβολής του επιπέδου των μισθών. Στο άρθρο 5, θεσπίζεται το δικαίωμα του εργαζομένου να επιλέγει ή να διατηρήσει τα δικαιώματά του στο σύστημα συμπληρωματικής συνταξιοδότησης ή το σύστημα να του καταβάλει εφάπαξ ποσό ισοδύναμο με την αξία των θεμελιωμένων συνταξιοδοτικών δικαιωμάτων του, στον βαθμό που η αξία αυτή δεν υπερβαίνει σε ύψος ένα συγκεκριμένο ποσό. Σήμερα αυτό το ποσό ορίζεται στα 2.000 ευρώ και αναπροσαρμόζεται ετησίως με τον μέσο ετήσιο δείκτη τιμών καταναλωτή της Ελληνικής Στατιστικής Αρχής, αρχής γενομένης από το 2020. Έρχομαι στο άρθρο 6. Εδώ γίνεται αναφορά στην υποχρέωση που έχουν τα συστήματα συμπληρωματικής συνταξιοδότησης να ενημερώνουν, κατόπιν γραπτής αίτησης του δικαιούχου, τόσο τα ενεργά μέλη τους όσο και τα πρώην ενεργά μέλη κατά μέγιστο μια φορά τον χρόνο για τις συνέπειες που θα επιφέρει η λήξη της εργασιακής τους σχέσης, όπως και το κατά πόσον θα επηρεάσει τα συμπληρωματικά συνταξιοδοτικά τους δικαιώματα η μετακίνησή τους σε άλλο κράτος - μέλος. Τέλος στο άρθρο 7 του νομοσχεδίου, γίνεται αναφορά στη δυνατότητα που έχει ο εργαζόμενος, ο οποίος αλλάζει επαγγελματικό αντικείμενο, να μεταφέρει τα δικαιώματά του σε άλλο ταμείο επαγγελματικής ασφάλισης στον χώρο της νέας του εργασίας, σύμφωνα με τις διατάξεις της υπουργικής απόφασης που αφορά τη διατήρηση και τη μεταφορά των συνταξιοδοτικών του δικαιωμάτων. Πρόκειται, λοιπόν, κυρίες και κύριοι συνάδελφοι, περί ασφαλιστικών ρυθμίσεων οι οποίες υπακούουν στην κοινή λογική. Αν θέλουμε να συνοψίσουμε την εν λόγω κύρωση σε δύο βασικά πλεονεκτήματα, αυτά συνιστούν τα εξής: Πρώτον, ίση μεταχείριση και διασυνοριακές πληρωμές. Δηλαδή για να το πούμε πάρα πολύ απλά, τα θεμελιωμένα δικαιώματα κάποιου ο οποίος αφήνει ένα συνταξιοδοτικό καθεστώς και μεταβαίνει σε άλλο κράτος - μέλος, προστατεύονται με τον ίδιο τρόπο που προστατεύονται και σε όσους παραμένουν. Επίσης μπορούν να λάβουν τις παροχές τους σε οποιοδήποτε κράτος - μέλος και αν βρίσκονται. Το δεύτερο βασικό πλεονέκτημα της εν λόγω κύρωσης θα συνιστά την απόκτηση και τη διατήρηση δικαιωμάτων συμπληρωματικής σύνταξης. Όσον αφορά την απόκτηση, τα δικαιώματα αποκτώνται αμετάκλητα από τη στιγμή της θεμελίωσης. Αν, δηλαδή, ένα καθεστώς θέλει να απαιτήσει περίοδο παραμονής για την απόκτηση του δικαιώματος, δεν μπορεί να θεσπίσει περισσότερο από τρία έτη και αν θέλει να θεσπίσει ελάχιστη ηλικία, δεν μπορεί αυτή η θέσπιση να υπερβαίνει το εικοστό πρώτο έτος της ηλικίας. Οι εισφορές δεν χάνονται ποτέ. Αν ο ασφαλισμένος αποχωρήσει προτού θεμελιώσει δικαίωμα για λήψη παροχής, οι εισφορές αυτές επιστρέφονται. Όσον αφορά τη διατήρηση, ο ασφαλισμένος έχει το δικαίωμα να διατηρεί τα κεκτημένα του δικαιώματα, εκτός αν συμφωνήσει να του δοθούν ως καταβολή κεφαλαίου. Αν τα διατηρήσει, πρέπει να κατοχυρώνονται όπως όσων συνεχίσουν να υπάγονται στο ίδιο καθεστώς. Η κατοχύρωση φυσικά ποικίλει ανάλογα με τη φύση του καθεστώτος και την πρακτική που ακολουθεί με βάση το καταστατικό του. Όπως, λοιπόν, είπα και στην αρχή, πρόκειται για ρυθμίσεις που υπακούουν στην κοινή λογική. Καλώ το Σώμα να υπερψηφίσει την εν λόγω κύρωση. Ευχαριστώ πολύ.
Κι εγώ ευχαριστώ. Κυρία Μάρκου, πριν σας δώσω το λόγο ως εισηγήτρια της Νέας Δημοκρατίας, είχατε ζητήσει τον λόγο επί διαδικαστικού θέματος.
Εντάξει, κύριε Πρόεδρε, λύθηκε το θέμα.
Τον λόγο έχει η κ. Μάρκου, εισηγήτρια της Νέας Δημοκρατίας, για δεκαπέντε λεπτά.
Ευχαριστώ, κύριε Πρόεδρε. Πιστή στην παράδοση και στον σεβασμό που δείχνει πάντα στις κοινοβουλευτικές διαδικασίες η Κυβέρνηση προχώρησε νύχτα στην κατάθεση δύο τροπολογιών για μείζονα και έκτακτα ζητήματα. Η πρώτη αφορά τους επιτηρητές στα οστρακοαλιευτικά. Ναι, καλά άκουσε ο κόσμος, που ίσως μας παρακολουθεί. Τα οστρακοαλιευτικά έπρεπε να έρθουν νύχτα! Θα μου επιτρέψετε όμως να τοποθετηθώ, κυρίως, στη δεύτερη τροπολογία, που αφορά φυσικά ένα από τα θέματα των ημερών, την επιστροφή των αναδρομικών στους ένστολους, στους γιατρούς, στους πανεπιστημιακούς και άλλους κλάδους των ειδικών μισθολογίων, από τις περικοπές που έγιναν το 2012 και τις οποίες το Σ.τ.Ε. έκρινε ως αντισυνταγματικές. Κι όμως δεν είναι συμμόρφωση στις δικαστικές αποφάσεις, δήλωσε χθες ο Πρωθυπουργός, είναι πολιτική επιλογή. Έχουμε εδώ ακόμη μια απόδειξη του απύθμενου θράσους, του πρωτοφανούς κυνισμού με τον οποίο αντιλαμβάνεστε και διαχειρίζεστε την εξουσία! Αν είναι δυνατόν να υποκρίνεστε ότι δήθεν τους κάνετε χατίρι, ότι πρέπει να σας χρωστούν χάρη, ότι με κάποιον τρόπο σάς είναι υπόχρεοι και φυσικά θα κληθούν να σας ξεπληρώσουν κάποια στιγμή για το καλό που τους κάνετε. Επιστρέφονται χρήματα που το ανώτατο δικαστήριο έκρινε ότι έπρεπε να επιστραφούν. Αυτό έχει γίνει. Μιλάμε για χρήματα που η Νέα Δημοκρατία έχει ήδη επιστρέψει κατά 50% το 2014 και ο Κυριάκος Μητσοτάκης έχει δεσμευτεί από τον Ιανουάριο του 2018 ότι η επόμενη κυβέρνηση, της Νέας Δημοκρατίας, θα αποδώσει και τα υπόλοιπα. Είναι χρήματα που εν τέλει βγαίνουν από την υπερφορολόγηση, την εσωτερική στάση πληρωμών, τις παρακρατημένες επιστροφές φόρου, τις αυξημένες ασφαλιστικές εισφορές. Είναι χρήματα από την τσέπη των Ελλήνων πολιτών και έχετε το θράσος να τα παρουσιάζετε ως χριστουγεννιάτικο «μποναμά»! Δεν έχετε πλέον ούτε ένα ψήγμα ντροπής! Βέβαια η στιγμή δεν είναι τυχαία. Είναι ξεκάθαρο για ποιον λόγο γίνονται όλα αυτά τώρα, για ποιον λόγο ανακοινώθηκαν στη χθεσινή επικοινωνιακή φιέστα στην εκδήλωση της Πολεμικής Αεροπορίας. Είναι επειδή σας έπιασε ξαφνικά ο πόνος για τα Σώματα Ασφαλείας και τις Ένοπλες Δυνάμεις; Όχι φυσικά. Ο συμβολισμός είναι ξεκάθαρος. Θα κάνετε τα πάντα για να περισώσετε τον εκλεκτό σας εταίρο, το άγος και το άχθος της πρώτη φορά Αριστεράς. Μέχρι και τον Υπουργό των Εξωτερικών αποπέμψατε μέσω καταγγελιών για χρηματισμό από σκοτεινά κέντρα, που τελικά έγιναν ή δεν έγιναν; Κάποιοι τις άκουσαν ή δεν τις άκουσαν; Δεν έχουμε καταλάβει. Όμως αυτό δεν είναι αρκετό. Μετά και τις έντονες αποδοκιμασίες που δέχονται τα στελέχη του ΣΥΡΙΖΑ σε όλη την Ελλάδα, έπρεπε να κάνετε κάτι πιο δραστικό. Ο πανικός σας μπροστά στην επερχόμενη εκλογική συντριβή είναι πλέον εμφανής. Το «λεφτόδεντρο» γέννησε ξαφνικά 1,4 δισεκατομμύρια ευρώ, όταν δεν μπορείτε - υποτίθεται - να καλύψετε τη δαπάνη για να πάνε όλα τα παιδιά στους παιδικούς σταθμούς. Το «λεφτόδεντρο» γέννησε και δέκα χιλιάδες θέσεις εργασίας στο δημόσιο, όπως μας είπε χθες ο Κυβερνητικός Εκπρόσωπος, αλλά μετά το 2020. «Οπότε πρέπει να κρατήσετε τον ΣΥΡΙΖΑ στην Κυβέρνηση». Αυτό είναι το συμφραζόμενο της ξεδιάντροπης συναλλαγής με τους ψηφοφόρους. Την ίδια στιγμή που κοροϊδεύετε τους συνταξιούχους να κάνουν αιτήσεις ηλεκτρονικά στον ΕΦΚΑ, για τα δικά τους αναδρομικά που μάλλον δεν θα τα δώσετε ποτέ, την ίδια στιγμή που καταργείτε τον νόμο Κατσέλη για τα υπερχρεωμένα νοικοκυριά, τα κυβερνητικά μέσα ενημέρωσης μάς ενημερώνουν ότι έρχεται μπαράζ θετικών μέτρων μέχρι το τέλος του χρόνου. Πόση κοροϊδία πια; Ας πούμε τα πράγματα με το όνομά τους. Θα κάνετε τα πάντα, θα ξεπουλήσετε κάθε ιδεολογία, θα τινάξετε τη χώρα στον αέρα, αν χρειαστεί, μόνο και μόνο για να μείνετε λίγο ακόμα γαντζωμένοι στις καρέκλες. Οι πολίτες πλέον δεν αγοράζουν το σανό που πουλάτε. Γνωρίζουν ποιοι προχώρησαν στην επιστροφή των αναδρομικών σεβόμενοι τις δικαστικές αποφάσεις και ποιοι παριστάνουν όψιμα τους ευεργέτες του λαού, τάζοντας λαγούς με πετραχήλια λίγο πριν από την έξοδο. Γνωρίζουν ποιοι, πραγματικά, μπορούν να πάνε τη χώρα μπροστά και ποιοι μας οδηγούν κάθε μέρα όλο και πιο κάτω, όλο και πιο πίσω. Η ήττα έρχεται και η φαρσοκωμωδία που έχετε στήσει θα λάβει επιτέλους τέλος. Όπως είπα, ο Κυριάκος Μητσοτάκης έχει δεσμευτεί για την επιστροφή αυτών των χρημάτων ήδη από τον Ιανουάριο του 2018. Οπότε, προφανώς, η Νέα Δημοκρατία θα ψηφίσει θετικά στην τροπολογία. [[Γέλωτες από την πτέρυγα του ΣΥΡΙΖΑ]] Σας παρακαλώ! Θα ήθελα να πω και δυο κουβέντες για τον κύριο κορμό του νομοσχεδίου που συζητούμε σήμερα και είναι η ενσωμάτωση στο εθνικό δίκαιο της οδηγίας 2014/50/ΕΕ του Ευρωπαϊκού Κοινοβουλίου και του Συμβουλίου που σκοπό έχει τη βελτίωση, τους όρους απόκτησης και διατήρησης δικαιωμάτων των εργαζομένων στα λεγόμενα συστήματα συμπληρωματικής συνταξιοδότησης, δηλαδή αυτά που δίνουν συνταξιοδοτικές παροχές πέρα από αυτές των δημοσίων συστημάτων κοινωνικής ασφάλισης. Η οδηγία αφορά εργαζόμενους, που είτε αλλάζουν απασχόληση μέσα στην ίδια χώρα είτε έχουν μετακινηθεί για επαγγελματικούς λόγους σε άλλο κράτος - μέλος της Ευρωπαϊκής Ένωσης. Άρα αυτή την περίοδο τουλάχιστον αφορά πολύ περισσότερους Έλληνες, που έχουν βρει εργασία σε χώρες της Ευρωπαϊκής Ένωσης και μπορούν να αποκτήσουν και να διατηρήσουν δικαιώματα συμπληρωματικής σύνταξης. Επειδή μάλιστα είναι αμφίβολο ότι θα μπορέσουμε να ζητήσουμε αποζημίωση από τις ξένες χώρες για τη χρήση του ελληνικού ταλέντου και της διάνοιας, όπως πρότεινε ένας συνάδελφος της Συμπολίτευσης πριν από λίγες μέρες, ας ελπίσουμε ότι η οδηγία θα αποτελέσει, τουλάχιστον, έναν πρόσθετο λόγο να επιστραφούν στην πατρίδα τους, προφανώς με μια άλλη κατάσταση και με μια άλλη καλύτερη προοπτική από αυτή που προπαγανδίζει και προωθεί η σημερινή Κυβέρνηση. Με την οδηγία αυτή αναγνωρίζουμε δυο πραγματικότητες: Η μια είναι η αύξηση της κινητικότητας των εργαζομένων τόσο μεταξύ διαφορετικών κλάδων απασχόλησης, όσο και μεταξύ διαφορετικών κρατών - μελών που η Ευρωπαϊκή Ένωση, συνεπής στην αρχή της ελεύθερης κυκλοφορίας των εργαζομένων, θέλει να διευκολύνει. Η άλλη πραγματικότητα που αναγνωρίζεται, είναι η ολοένα μεγαλύτερη σημασία της συμπληρωματικής σύνταξης σε πολλά κράτη - μέλη της Ευρωπαϊκής Ένωσης. Επομένως βλέπουμε και εδώ μια τάση να αναπτυχθούν ο δεύτερος και ο τρίτος πυλώνας των συνταξιοδοτικών συστημάτων, όπως πρέπει να γίνει στη χώρα μας. Η Νέα Δημοκρατία έχει δεσμευτεί για αυτό και προφανώς δεν θέλει να εξαφανίσει τα δικαιώματα της επικουρικής ασφάλισης ούτε να την υποβαθμίσει, όπως κινδυνολογούσατε στην επιτροπή. Διαβάστε, λοιπόν, πρώτα το πρόγραμμα της Νέας Δημοκρατίας και θα σας λυθούν σίγουρα οι απορίες. Θέλω να σταθώ λίγο στον ρόλο των κοινωνικών εταίρων, στα συστήματα συμπληρωματικής συνταξιοδότησης και η δυνατότητα συμβολής τους στην εφαρμογή της οδηγίας, όπως επισημαίνεται στο προοίμιο. Επίσης στα άρθρα 4 και 5 δίνεται η δυνατότητα στα κράτη - μέλη να επιτρέπουν στους κοινωνικούς εταίρους, όπως είναι οι οργανώσεις εργαζομένων και εργοδοτών, να θεσπίζουν με συλλογική σύμβαση διαφορετικές διατάξεις, εάν αυτές έχουν τουλάχιστον ισοδύναμο αποτέλεσμα στην προστασία της εργασιακής κινητικότητας. Στην αιτιολογική έκθεση του παρόντος σχεδίου αναφέρεται ότι συμπληρωματικές συνταξιοδοτικές παροχές μπορεί να προβλέπονται και σε συλλογικές συμβάσεις εργασίας ή σε εσωτερικούς κανονισμούς επιχειρήσεων. Εντός του κειμένου του νόμου, όμως, δεν γίνεται καμμία τέτοια αναφορά. Ο εισηγητής μας στην επιτροπή κ. Γιόγιακας σας κάλεσε να μας εξηγήσετε, γιατί αφαιρέσατε από το νομοσχέδιο κάθε αναφορά στους κοινωνικούς εταίρους. Δεν μας απαντήσατε αλλά υπερηφανευτήκατε ότι με το νομοσχέδιο αυτό θα μπορούσαν τα συνδικάτα να ζητήσουν στις διαπραγματεύσεις με τους εργοδότες, να διαμορφώσουν όρους συμπληρωματικής ασφάλισης. Εάν αυτό θέλετε, κύριε Υπουργέ, γιατί δεν διατηρήσατε αυτά που έγραφε η οδηγία για τον ρόλο των κοινωνικών εταίρων; Μπορεί να γίνει αυτό που λέτε, εφόσον δεν προβλέπεται ρητά από τον νόμο; Πρόκειται για μια διαφορά, που έρχεται σε αντίθεση με το πνεύμα και το γράμμα της οδηγίας και για την οποία θα θέλαμε έστω και τώρα να δώσετε σαφείς εξηγήσεις. Δεν θα αναφερθώ στις βασικές προβλέψεις του νομοσχεδίου. Μίλησε αναλυτικά ο εισηγητής μας στην επιτροπή. Το θέμα, όμως, για το οποίο ζητήθηκαν επίσης διευκρινίσεις και πάλι δεν δόθηκαν, είναι για το ύψος του εφάπαξ ποσού που θα μπορούσαν να παίρνουν οι μισθωτοί, ίσου με την αξία των αποκτημένων συνταξιοδοτικών δικαιωμάτων που δεν μπορεί να ξεπερνά τις 2000 ευρώ. Αναφερθήκατε και σε αυτό, κύριε Υπουργέ, ως δική σας προσθήκη, εφόσον η οδηγία σάς επιτρέπει να το κάνετε. Το ερώτημα είναι πώς και γιατί προέκυψε το πλαφόν των 2000 ευρώ. Βασίστηκε σε κάποια στοιχεία και εάν ναι, ποια είναι αυτά και ποιο είναι το πλαφόν που ισχύει σε άλλες ευρωπαϊκές χώρες που έχουν ενσωματώσει την οδηγία; Όπως είπαμε και στην επιτροπή, η Νέα Δημοκρατία υπερψηφίζει το νομοσχέδιο όχι μόνο γιατί η χώρα μας ανταποκρίνεται - με αρκετή καθυστέρηση είναι αλήθεια - σε μια ευρωπαϊκή της υποχρέωση, αλλά και γιατί λειτουργεί προς όφελος των εργαζομένων και τελικά όλων των νέων που σήμερα αναζητούν την τύχη τους στο εξωτερικό. Σας ευχαριστώ πολύ.
Και εγώ σας ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα ένας μαθητές και μαθήτριες και δύο συνοδοί εκπαιδευτικοί από το 11ο Δημοτικό Σχολείο Αγίων Αναργύρων. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε στον ειδικό αγορητή της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντόπουλο. Έχετε τον λόγο, κύριε Κωνσταντόπουλε, για δεκαπέντε λεπτά.
Κύριε Πρόεδρε, κύριε Υπουργέ, κυρίες και κύριοι συνάδελφοι, με το παρόν νομοσχέδιο ενσωματώνεται στην εθνική έννομη τάξη η οδηγία 2014/50/ΕΕ, σχετικά με την προαγωγή της κινητικότητας των εργαζομένων μεταξύ των κρατών - μελών και τη βελτίωση της απόκτησης και διατήρησης δικαιωμάτων συμπληρωματικής συνταξιοδότησης. Θα έλεγα ότι πρόκειται, πραγματικά, για πολύ σημαντικές διατάξεις, καθώς θέτουν ρυθμίσεις για την προστασία των συνταξιοδοτικών δικαιωμάτων των μετακινούμενων εκτός της Ένωσης εργαζομένων, ακόμη και αν αλλάζουν επάγγελμα και κλάδο απασχόλησης. Οι ρυθμίσεις αυτές, αγαπητοί συνάδελφοι, ουσιαστικά καταργούν ένα αντικίνητρο - θα έλεγα - ετών για πολλούς, που ενώ θα ήθελαν να πάνε σε μια χώρα της Ευρωπαϊκής Ένωσης και να εργαστούν σε άλλο κλάδο, είχαν έναν φόβο, τον φόβο για την απώλεια μέρος των δικαιωμάτων τους με τη συμπληρωματική ασφάλιση. Αυτό ήταν ένας ανασταλτικός παράγοντας. Κατανοούμε, λοιπόν, όλοι πόσο σημαντικό είναι αυτό στην παρούσα συγκυρία που βρίσκεται η χώρα τα τελευταία δέκα χρόνια, κατά τα οποία σχεδόν πεντακόσιες χιλιάδες άνθρωποι, θα έλεγα νέοι άνθρωποι, έχουν μεταναστεύσει στο εξωτερικό για ανεύρεση εργασίας. Αγαπητοί συνάδελφοι, στην επιτροπή ειπώθηκαν πολλά και διάφορα, ανάλογα - θα έλεγα - με την ιδεολογική τοποθέτηση του κάθε ομιλητή. Θα σταθώ σε δύο σημεία, που κρίνω ότι έχουν ιδιαίτερη σημασία και θα πρέπει να διευκρινιστούν στην Ολομέλεια. Πρώτον, ο Υπουργός κ. Πετρόπουλος είπε ότι τόσο τα ΤΑΠΙΤ, το Ταμείο Πρόνοιας Ιδιωτικού Τομέα, καθώς και το ΕΤΕΑΕΠ, το Ενιαίο Ταμείο Επικουρικής Ασφάλισης και Εφάπαξ Παροχών όσο και ο ΛΕΠΕΤΕ ήταν κάποτε κραταιά ταμεία που έδιναν τεράστιες συντάξεις. Μας είπε ότι κολακεύονταν οι εργαζόμενοι, όμως έχασαν, γιατί ήταν μόνοι τους, ενώ με τον νόμο Κατρούγκαλου θα είμαστε όλοι μαζί και δεν θα χάσουμε, αλλά θα ενισχυθούν κιόλας. Να τα ξεκαθαρίσουμε, όμως, αυτά τα πράγματα, διότι έτσι δημιουργείται μια σύγχυση και μάλιστα - θα έλεγα - μεγάλη, αν αναλογιστούμε ότι ο Υφυπουργός είχε διατελέσει στο παρελθόν και σύμβουλος του συνδικάτου των υπαλλήλων της Εθνικής και γνωρίζει καλύτερα. Διότι στο μείζον θέμα που έχει προκύψει με τον ΛΕΠΕΤΕ, για τον οποίο έχουμε απευθύνει ερώτηση τόσο στον κ. Τσακαλώτο όσο και στην κ. Αχτσιόγλου, υπάρχουν δεκαεξίμισι χιλιάδες συνταξιούχοι που επιβαρύνονται με δικαστικά έξοδα για να διεκδικήσουν τα οφειλόμενά τους. Ο ΛΕΠΕΤΕ δεν είναι ένα επαγγελματικό Ταμείο ούτε έχει σχέση με την επικουρική ασφάλιση. Γι' αυτό και το 2015, ενώ υπήρχε εντολή από τους δανειστές να συγχωνευτούν όλα τα επικουρικά ταμεία κάτω από το ΕΤΕΑΕΠ, υπήρξε ζήτημα με το ΛΕΠΕΤΕ, γιατί δεν μπορούσε να ενταχθεί. Και θα αναρωτηθεί κάποιος γιατί δεν μπορούσε να ενταχθεί. Γιατί είναι ένας λογαριασμός επικούρησης του προσωπικού της Εθνικής Τράπεζας της Ελλάδος, που θεσμοθετήθηκε το 1949 με απόφαση του Γενικού Συμβουλίου της Εθνικής, ύστερα από συμφωνία με τη συνδικαλιστική εκπροσώπηση των εργαζομένων της τράπεζας και ήταν επί εξήντα οκτώ χρόνια βιώσιμος. Ήταν δηλαδή μια πρωτοβουλία της τράπεζας για να διασφαλιστεί η εργασιακή ειρήνη και να προσελκύσει στελέχη. Οι συνταξιούχοι της Εθνικής δεν παίρνουν επικουρική. Υπήρχε αυτή η ενίσχυση που διασφάλιζε η τράπεζα. Και για να είμαστε απόλυτα ακριβείς, μόνο όσοι διορίστηκαν στην τράπεζα μετά τον Ιανουάριο του 2005, εξαιρέθηκαν από την ενίσχυση αυτή του ΛΕΠΕΤΕ και παίρνουν σήμερα επικουρική. Ο ΛΕΠΕΤΕ μέχρι το 2008 είχε και πλεόνασμα. Δηλαδή κάθε χρόνο οι εισφορές που έδινε η τράπεζα αλλά και οι ίδιοι οι εργαζόμενοι, ήταν περισσότερες από τα χρήματα που έδινε ο ΛΕΠΕΤΕ. Το θέμα, λοιπόν, τώρα είναι τι έγιναν αυτά τα πλεονάσματα. Κλείνω, λοιπόν, με το θέμα και με μια υπενθύμιση. Έχουμε ζητήσει από την Κυβέρνηση, να αναλάβει πρωτοβουλίες για να αντιμετωπιστεί το πρόβλημα στη βάση του. Δεύτερον, σχολιάσατε κύριε Υπουργέ, τον προβληματισμό για τους μετανάστες που θα έχουν κάρτα εργασίας στην Ελλάδα αλλά όχι στην Ευρώπη και μας είπατε ότι, για παράδειγμα, η Μεγάλη Βρετανία δεν έχασε και δίνει πλήρη δικαιώματα. Εδώ θα θέλαμε να μας δώσετε σαφείς εξηγήσεις: Ένας μετανάστης με πράσινη κάρτα στην Ελλάδα θα μπορεί να φύγει από εδώ και να δουλέψει με τα ίδια δικαιώματα σε άλλη χώρα της Ευρωπαϊκής Ένωσης; Είναι μια απορία όχι μόνο δική μου αλλά πολλών. Σας ερωτώ γιατί έχει δημιουργηθεί μια σύγχυση. Όπως σύγχυση, θα έλεγα, έχει δημιουργηθεί και με τα αναδρομικά των συντάξεων, ύστερα από την πρόσφατη απόφαση του Μονομελούς Πρωτοδικείου Θεσσαλονίκης. Όμως και εδώ υπάρχει μια διγλωσσία της Κυβέρνησης. Βγαίνει η Υπουργός σε ραδιοφωνικό σταθμό και λέει ότι έχει στηθεί από τα μέσα μαζικής ενημέρωσης επιχείρηση παραπλάνησης και παραπληροφόρησης σε ό,τι αφορά τα αναδρομικά και ότι θεωρεί ότι η απόφαση του Μονομελούς Πρωτοδικείου Θεσσαλονίκης θα πέσει με έφεση. Βγαίνει ο Υφυπουργός και λέει ότι το Σ.τ.Ε. έκρινε ότι μόνο οι συνταξιούχοι που προσέφυγαν στη δικαιοσύνη, θα λάβουν τα αναδρομικά που δικαιούνται, σε ό,τι αφορά τις συντάξεις τους. Παρ' όλα αυτά στην ιστοσελίδα του ΕΦΚΑ άνοιξαν ηλεκτρονική αίτηση, για όσους θέλουν να υποβάλουν για την αναδρομική καταβολή, με το πρόσχημα ότι με την υποβολή τους διακόπτεται η παραγραφή για ένα εξάμηνο. Και εδώ έρχεται κάποιος και αναρωτιέται, ένας συνταξιούχος έχει πέντε χρόνια, προκειμένου να προσφύγει δικαστικώς και δεν το έχει κάνει έως σήμερα. Να προσφύγει ή όχι; Είπατε εσείς ότι δεν θα τους αφήσουν να ασκήσουν αγωγή, αλλά θα τα πληρώσουν όλα εφόσον κριθεί οριστικά το ζήτημα στο Συμβούλιο της Επικρατείας. Εδώ νομίζω, κύριε Υπουργέ, ότι υπάρχει μια επιχείρηση παραπληροφόρησης και δημιουργείται μια σύγχυση. Δηλαδή τι να πιστέψουν οι συνταξιούχοι και πώς να κινηθούν; Ταυτόχρονα, κύριοι Υπουργοί, σήμερα φέρνετε τροπολογία για τα αναδρομικά στους ένστολους και στους δικαιούχους των ειδικών μισθολογίων. Συμφωνούμε με την καταβολή των αναδρομικών στους δικαιούχους, όμως συμφωνούμε απρόσκοπτα και όχι επιλεκτικά. Γιατί; Επικαλείστε απόφαση του Σ.τ.Ε., αλλά στην πραγματικότητα επικαλείστε κάτι που δεν θα υλοποιηθεί. Περιορίζετε, θα έλεγα αυθαίρετα, τα αναδρομικά στο 2016, επικαλούμενοι τον νόμο Κατρούγκαλου. Σας έχουμε τονίσει κατ' επανάληψη, κύριε Υπουργέ, τα κακώς κείμενα του νόμου Κατρούγκαλου, γιατί εδώ φαίνεται ότι δεν έχετε ολοκληρωμένο σχέδιο, για το πώς θα αντιμετωπίσετε το «τσουνάμι» των δικαστικών αποφάσεων που έρχεται. Φυσικά, εμείς, η Δημοκρατική Συμπαράταξη δεν σημαίνει ότι επειδή συναινούμε στην παρούσα τροπολογία, για να πάρουν οι άνθρωποι τα χρήματά τους, συναινούμε και στον νόμο Κατρούγκαλου. Γνωρίζουμε όλοι καλά και έχουμε δηλώσει κατ' επανάληψη ότι θα πρέπει ο νόμος Κατρούγκαλου να καταργηθεί στη βάση του. Τέλος, κύριε Υπουργέ, για πρώτη φορά βλέπω, θα έλεγα, να επικαλείται κάποιος το Γενικό Λογιστήριο και να αναφέρεται το Γενικό Λογιστήριο αθροιστικά, χωρίς να τεκμηριώνεται τι θα πάρει ο καθένας. Τι θα πάρουν οι δικαστικοί, τι θα πάρουν οι γιατροί, τι θα πάρουν οι στρατιωτικοί. Γι' αυτό μίλησα για πλήρη σύγχυση. Άλλο θέμα. Περικοπές συντάξεων. Μας είπε ο Πρωθυπουργός στη ΔΕΘ και εξήγγειλε ότι οι συντάξεις δεν θα κοπούν, παρ' ότι πρόκειται για ψηφισμένη από το Κοινοβούλιο μνημονιακή απαίτηση. Βγαίνουν οι θεσμοί και λένε: «Δική σας ιδέα, δική σας και η απόφαση. Εμάς μας ενδιαφέρει να πιάσετε τους στόχους». Άρα οι θεσμοί ενδιαφέρονται μόνο για τους στόχους. Περιμένουμε τώρα, λοιπόν, την επόμενη έκτακτη συνεδρίαση του Eurogroup η οποία θα γίνει στις 19 Νοεμβρίου, και πολύ πιθανό να περιμένουμε έως την τελευταία συνεδρίασή του που θα γίνει στις 3 του Δεκέμβρη, για να δούμε τι μέλλει γενέσθαι. Σας θυμίζω, κύριε Υπουργέ, και πάλι ότι έχουμε καταθέσει πρόταση νόμου για την ακύρωση της μείωσης των συντάξεων, για την κατάργηση, λοιπόν, του νόμου Κατρούγκαλου και την επαναθεμελίωση του ασφαλιστικού συστήματος βάσει των επικαιροποιημένων αναλογιστικών μελετών. Τι απομένει; Κύριε Υπουργέ, απομένει να κάνετε πράξη την πρότασή μας. Κυρίες και κύριοι συνάδελφοι, επανέρχομαι στην υπό συζήτηση οδηγία και τη σημασία της, μια οδηγία που αφορά στην προστασία της απόκτησης και διατήρησης συνταξιοδοτικών δικαιωμάτων. Θα αναφέρω δύο πολύ σημαντικά σημεία. Πρώτον, τα συνταξιοδοτικά δικαιώματα αποκτώνται αμετάκλητα, από τη στιγμή που συμπληρώνονται τρία χρόνια απασχόλησης και οι εισφορές των εργαζομένων δεν χάνονται ποτέ, ενώ ως ελάχιστο όριο ηλικίας για να μπορέσει να υπαχθεί στο συνταξιοδοτικό σύστημα ένας εργαζόμενος, είναι τα εικοσιένα έτη. Δεύτερον, αν ένας εργαζόμενος αποχωρήσει και δεν θεμελιώσει συνταξιοδοτικό δικαίωμα κατά τη λήξη της εργασιακής του σχέσης, του επιστρέφονται οι εισφορές που κατέβαλε, αν τον επενδυτικό κίνδυνο έφερε ο εργοδότης, ενώ αν ο ίδιος έφερε τον επενδυτικό κίνδυνο, του επιστρέφονται είτε οι εισφορές που κατέβαλε είτε η σωρευμένη αξία των επενδύσεων που προέκυψε απ' αυτές τις εισφορές. Είναι δίκαιο θα έλεγα. Έρχομαι στα άρθρα. Το νομοσχέδιο αποτελείται από εννέα άρθρα. Στο άρθρο 1 καθορίζεται ο σκοπός της ενσωμάτωσης της οδηγίας και στο άρθρο 2 το πεδίο της εφαρμογής της. Αναλυτικά, θα έλεγα, ορίζεται ότι οι διατάξεις του νομοσχεδίου εφαρμόζουν τα συστήματα που παρέχουν, σύμφωνα με τη νομοθεσία, συμπληρωματική συνταξιοδότηση στους εργαζόμενους - μέλη τους, όπως οι ομαδικές ασφαλιστικές συμβάσεις και στους εργαζόμενους που λόγω λήξης της σχέσης εργασίας τους μετακινούνται σε άλλα κράτη - μέλη, καθώς και στους εργαζόμενους που αλλάζουν απασχόληση εντός της ελληνικής επικράτειας. Ορίζονται εδώ οι τομείς που εξαιρούνται από το πεδίο εφαρμογής του νομοσχεδίου, όπως τα συστήματα κοινωνικής ασφάλισης του κανονισμού ΕΚ 883/2004 και τα συστήματα συμπληρωματικής συνταξιοδότησης που έχουν ήδη κλείσει και δεν μπορούν να εγγραφούν σ' αυτά νέα μέλη. Επίσης, κύριε Υπουργέ, θα πρέπει να σημειωθεί ότι οι διατάξεις της οδηγίας δεν εφαρμόζονται στις παροχές αναπηρίας. Αυτό είναι πολύ σημαντικό και πρέπει να το δούμε. Στο άρθρο 3, περιλαμβάνονται οι ορισμοί των εννοιών στις οποίες αναφέρεται το νομοσχέδιο. Στο άρθρο 4, αναφέρονται οι όροι σύμφωνα με τους οποίους οι εργαζόμενοι αποκτούν δικαιώματα σε συμπληρωματική συνταξιοδότηση. Το άρθρο 5, αναφέρεται στα αδρανοποιημένα συνταξιοδοτικά δικαιώματα. Ορίζεται, δηλαδή, ότι οι εργαζόμενοι που αποχωρούν, διατηρούν τα θεμελιωμένα δικαιώματά τους για συμπληρωματική συνταξιοδότηση και συνταξιοδοτική παροχή. Ορίζεται ταυτόχρονα ο τρόπος του προσδιορισμού της αξίας των δικαιωμάτων αυτών. Πολύ σημαντικό είναι το άρθρο 6, που διευκολύνει την ενημέρωση των εργαζομένων, σχετικά με τις συνέπειες που μπορεί να έχει η κινητικότητά τους στα δικαιώματά τους για συμπληρωματική συνταξιοδότηση. Συγκεκριμένα ορίζεται ότι οι εργαζόμενοι πρέπει ανά τακτά διαστήματα να έχουν πλήρη εγγραφή και σαφή ενημέρωση για τους όρους και την αξία των δικαιωμάτων τους σε συμπληρωματική συνταξιοδότηση, καθώς και για τη δυνατότητα καταβολής σε αυτούς εφάπαξ ισοδύναμου ποσού. Με αυτόν τον τρόπο οι εργαζόμενοι έχουν δικαίωμα σε πληροφορίες, για το πόσο μπορεί να επηρεάσει τα συνταξιοδοτικά τους δικαιώματα μια πιθανή μετακίνησή τους σε άλλο κράτος - μέλος. Με το άρθρο 7, διασφαλίζεται ότι περιπτώσεις εργαζομένων που αλλάζουν επαγγελματική δραστηριότητα - και αυτό είναι πολύ σημαντικό - και ταμείο επαγγελματικής ασφάλισης υπάγονται στις κείμενες νομοθετικές διατάξεις και στις καταστατικές διατάξεις κάθε ταμείου. Αν δε ο αποχωρών εργαζόμενος ζητήσει τη μη μεταφορά των δικαιωμάτων του στο νέο ταμείο, τα δικαιώματά του παραμένουν και θα λάβει την παροχή που δικαιούται, όταν συμπληρώσει τις σχετικές προϋποθέσεις. Αυτό είναι πολύ σημαντικό. Τέλος στο άρθρο 8, τίθεται εξουσιοδοτική διάταξη για την έκδοση κοινής υπουργικής απόφασης για την εφαρμογή των διατάξεων αυτών και στο άρθρο 9, ορίζεται η έναρξη ισχύος του νόμου αναδρομικά από 21-5-2018. Για την καθυστέρηση αυτή, κύριε Υπουργέ, δεν ακούσαμε λέξη. Ολοκληρώνοντας να υπογραμμίσω ότι η οδηγία αυτή έρχεται να θυμίσει σε όλους, πως στο πλαίσιο της Ένωσης μπορούμε σήμερα να μιλάμε για ελεύθερη κυκλοφορία εργαζομένων. Πρέπει να μας γίνει συνείδηση ότι θα πρέπει πλέον να μιλάμε για την Ευρώπη των λαών κι όχι των αριθμών. Επίσης στο πλαίσιο της Ένωσης καταφέρνουμε να αποκτούμε αυτή τη θεμελιώδη προστασία των κεκτημένων ή την απόκτηση δικαιωμάτων που απορρέουν από τη σχέση εργασίας. Η ελεύθερη κυκλοφορία των εργαζομένων εντός της Ένωσης αποτέλεσε μια από τις τέσσερις ακρογωνιαίες λίθους, θα έλεγα, της εσωτερικής αγοράς, μέρος της αρχικής Συνθήκης της Ρώμης το 1957, παράλληλα με την ελεύθερη κυκλοφορία των εμπορευμάτων και των υπηρεσιών καθώς και των κεφαλαίων με δυο λέξεις, δηλαδή, το ευρωπαϊκό όραμα, αυτό το οποίο η δημοκρατική παράταξη υπηρέτησε με υπευθυνότητα και επιμονή. Αγαπητοί συνάδελφοι, είπα ότι πεντακόσιες χιλιάδες Έλληνες και Ελληνίδες έφυγαν για το εξωτερικό, έφυγαν για την Ευρώπη είτε για άλλες χώρες του κόσμου. Θα πρέπει να προβληματιστούμε ιδιαίτερα. Μιλάμε για το brain drain όλοι μας. Έφυγαν διακόσιες πενήντα χιλιάδες μορφωμένοι άνθρωποι, οι οποίοι είχαν μεταπτυχιακά, διδακτορικά, αυξημένα προσόντα. Στόχος όλων μας, κύριε Υπουργέ και αγαπητοί συνάδελφοι, θα είναι ένας. Να γυρίσει αυτή η γενιά πίσω. Να γυρίσουν αυτά τα νιάτα πίσω. Γιατί, πραγματικά, αυτά τα νιάτα είναι που θα αλλάξουν τη χώρα. Σας ευχαριστώ.
Και εγώ ευχαριστώ. Έχω την τιμή να ανακοινώσω στο Σώμα ότι ο Υπουργός Οικονομικών, ο Αντιπρόεδρος της Κυβέρνησης - Υπουργός Οικονομίας και Ανάπτυξης, οι Υπουργοί Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Προστασίας του Πολίτη, Δικαιοσύνης, Διαφάνειας και Ανθρωπίνων Δικαιωμάτων, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Μεταναστευτικής Πολιτικής, Ναυτιλίας και Νησιωτικής Πολιτικής, οι Αναπληρωτές Υπουργοί Εθνικής Άμυνας, Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, Υγείας, Περιβάλλοντος και Ενέργειας, Ναυτιλίας και Νησιωτικής Πολιτικής καθώς και οι Υφυπουργοί Ψηφιακής Πολιτικής Τηλεπικοινωνιών και Ενημέρωσης, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Υποδομών και Μεταφορών κατέθεσαν στις 7-11-2018 σχέδιο νόμου: “Κύρωση: α) της από 29 Ιουνίου 2018 Πράξης Νομοθετικού Περιεχομένου «Παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο» (Α΄ 115), β) της από 24 Ιουλίου 2018 Πράξης Νομοθετικού Περιεχομένου «Σύσταση ειδικού λογαριασμού για την αρωγή πληγέντων από τις πυρκαγιές που ξέσπασαν σε περιοχές της Επικράτειας στις 23 και 24 Ιουλίου 2018 (Α΄ 135), γ) της από 26 Ιουλίου 2018 Πράξης Νομοθετικού Περιεχομένου «Έκτακτα μέτρα για την στήριξη των πληγέντων και την αποκατάσταση ζημιών από τις πυρκαγιές που έπληξαν περιοχές της Περιφέρειας Αττικής στις 23 και 24 Ιουλίου 2018» (Α΄ 138) και δ) της από 10 Αυγούστου 2018 Πράξης Νομοθετικού Περιεχομένου «Επείγοντα μέτρα για την εκτέλεση πράξεων κατεδάφισης και την αποκατάσταση ζημιών από τις πυρκαγιές της 23ης και 24ης Ιουλίου 2018» (Α΄ 149)”. Παραπέμφθηκε στην αρμόδια Διαρκή Επιτροπή. Προχωρούμε με τον επόμενο ειδικό αγορητή, τον κ. Ιωάννη Σαχινίδη του Λαϊκού Συνδέσμου Χρυσή Αυγή. Παρακαλώ, κύριε Σαχινίδη, έχετε τον λόγο για δεκαπέντε λεπτά.
Ευχαριστώ, κύριε Πρόεδρε. Κανονικά η σημερινή συνεδρίαση θα έπρεπε να ξεκινήσει με την τήρηση ενός λεπτού σιγής στη μνήμη του εθνομάρτυρα Κωνσταντίνου Κατσίφα, ο οποίος κηδεύεται σήμερα. Σήμερα είναι μια μέρα κατάνυξης, περισυλλογής και τιμής της μνήμης του εθνομάρτυρα Κωνσταντίνου Κατσίφα. Κηδεύεται στην ιδιαίτερη πατρίδα του στους Βουλιαράτες της Βορείου Ηπείρου και όχι της Νότιας Αλβανίας όπως έχουν πει κάποια στελέχη σας. Έχετε πρόβλημα, όταν εμείς οι εθνικιστές αναφερόμαστε στη Βόρεια Ήπειρο, αλλά δεν έχετε απολύτως κανένα πρόβλημα να αποκαλείτε τα Σκόπια «Βόρεια Μακεδονία». Υπήρξε μια προσπάθεια, δυστυχώς, σκύλευσης της μνήμης του εθνομάρτυρα από την πρώτη στιγμή. Το ανθελληνικό σας μίσος συνεχίστηκε με την κατάθεση ερώτησης δεκατεσσάρων Βουλευτών του ΣΥΡΙΖΑ - με αριθμό πρωτοκόλλου 3096 και ημερομηνία 6-11-2018- προς το Υπουργείο Ψηφιακής Πολιτικής, που έχει τίτλο «ψευδή και παραπλανητικά ρεπορτάζ για το επεισόδιο», και όχι δολοφονία, «του Κωνσταντίνου Κατσίφα στο χωριό Βουλιαράτες της Αλβανίας», και όχι της Βορείου Ηπείρου. Σήμερα το πρωί, όμως, αυτή η προκλητικότητα και το ανθελληνικό μίσος συνεχίζεται από την πλευρά των Αλβανών. Όσοι θέλησαν να μεταβούν στην Βόρειο Ήπειρο για να παραστούν στην κηδεία του εθνομάρτυρα, δυστυχώς η ενημέρωση που έχουμε από τους ελέγχους - και μάλιστα έχει παίξει και σε όλα τα πρωινά ρεπορτάζ και ειδήσεις - είναι ότι γίνονται αυστηρότατοι έλεγχοι, σταματούν αυτοκίνητα και λεωφορεία και όποιος - ακούστε καλά - έχει μαζί του ελληνική σημαία, του απαγορεύεται η πρόσβαση για να παραστεί στην κηδεία του εθνομάρτυρα. Απαιτούμε, ως Χρυσή Αυγή, άμεσα την αντίδραση της ελληνικής Κυβέρνησης με κάθε προβλεπόμενο τρόπο προς τους «καλούς μας γείτονες», όπως εσείς τους αποκαλείτε. Κωνσταντίνος Κατσίφας: Αθάνατος! Η μνήμη σου όπως και η μνήμη των υπολοίπων εθνομαρτύρων θα οδηγεί τους εθνικούς μας αγώνες. Να περάσουμε στο σημερινό σχέδιο νόμου. Στις αντεθνικές επιδιώξεις σας είναι και η κατάργηση - απαξίωση των εθνικών συνόρων. Αποτελεί τον διακαή πόθο του κατεστημένου των Βρυξελλών και των ιδρυμάτων τύπου Σόρος που το στηρίζουν όπως και τον δικό σας και διευκολύνεται πρώτιστα από την κατά το δυνατόν πιο μαζική και ανεξέλεγκτη μετακίνηση πληθυσμών, είτε αυτοί οι πληθυσμοί αφορούν σε Αφρικανούς και Ασιάτες λαθρομετανάστες, οι οποίοι κατά εκατοντάδες χιλιάδες επιχειρούν να εισβάλλουν στην Ευρώπη, είτε πρόκειται για Ευρωπαίους πολίτες, οι οποίοι αναγκάζονται να μεταναστεύσουν σε άλλο κράτος για οικονομικούς λόγους. Αφ' ενός, λοιπόν, οι ιθύνοντες της Ευρωπαϊκής Ένωσης επιχειρούν να υπονομεύσουν τις εθνικές κοινωνίες μέσω της αλίευσης του πληθυσμού τους και αφ' ετέρου, υποκριτικά, προσπαθούν, δήθεν, να μετριάσουν τις καταστροφικές για τα εθνικά κράτη και τους λαούς τους οικονομικές πολιτικές, συντάσσοντας νομοθετήματα που, όμως, κατά βάση είναι αποσπασματικά, πρόχειρα, αναποτελεσματικά και ανεφάρμοστα όπως η παρούσα οδηγία. Η οδηγία, λοιπόν, 2014/50 εν προκειμένω η οποία ενσωματώνεται στην εγχώρια νομοθεσία με το υπό ψήφιση σχέδιο νόμου, υποτίθεται ότι αποσκοπεί στο να ρυθμίσει το πλαίσιο επί του οποίου προάγεται η κινητικότητα των εργαζομένων ανάμεσα στα κράτη - μέλη της Ευρωπαϊκής Ένωσης και τις ελάχιστες απαιτούμενες προϋποθέσεις, ώστε να βελτιωθεί η απόκτηση και η διατήρηση δικαιωμάτων συμπληρωματικής συνταξιοδότησης. Στα εννέα άρθρα που περιλαμβάνει το υπό ψήφιση σχέδιο νόμου, ορίζεται το πεδίο εφαρμογής της οδηγίας, παρατίθενται οι σχετικοί ορισμοί, προσδιορίζονται οι απαιτούμενοι όροι και προϋποθέσεις για την απόκτηση συμπληρωματικών συνταξιοδοτικών δικαιωμάτων, ενώ θεσπίζεται και η δυνατότητα των αποχωρούντων εργαζομένων, να επιλέξουν είτε τη διατήρηση συμπληρωματικού συνταξιοδοτικού δικαιώματος είτε τη δυνατότητα καταβολής προς αυτούς αντίστοιχου ποσού εφάπαξ κατά τη λήξη της εργασιακής τους σχέσης. Είναι γεγονός ότι το θέμα στο οποίο αφορά το υπό ψήφιση σχέδιο νόμου και ειδικότερα η δυνατότητα κατοχύρωσης συμπληρωματικών συνταξιοδοτικών δικαιωμάτων των Ελλήνων εργαζομένων σε άλλα ευρωπαϊκά κράτη, αποτελεί πλέον ζήτημα ιδιαίτερα σημαντικό για την ελληνική κοινωνία και αυτό συμβαίνει, δυστυχώς, λόγω της μετανάστευσης εκατοντάδων χιλιάδων συμπατριωτών μας προς τρίτα κράτη, η οποία έλαβε χώρα τα τελευταία δέκα και πλέον έτη όπου εφαρμόζετε στην πατρίδα μας μνημονιακές πολιτικές.Ανοίγοντας μια παρένθεση, θα πρέπει να επισημάνουμε πως αποτελεί κατά μια έννοια τραγική ειρωνεία το να ενδιαφέρεται για τα συνταξιοδοτικά δικαιώματα των Ελλήνων του εξωτερικού η ίδια Κυβέρνηση, που έχει εξοντώσει οικονομικά και πολλές φορές και βιολογικά τους εν Ελλάδι συνταξιούχους, συμπατριώτες μας. Είναι εξάλλου πρόσφατη η δήλωση του κ. Τσίπρα στη Διεθνή Έκθεση Θεσσαλονίκης και η παρόμοια του Υπουργού, του κ. Τσακαλώτου, οι οποίοι ουσιαστικά εναπόθεσαν τις ελπίδες τους και τις προσδοκίες τους για τη διάσωση του εγχώριου συνταξιοδοτικού και ασφαλιστικού συστήματος στο Χάροντα και στην προσμονή να αποδημήσουν εις Κύριον μια ώρα αρχύτερα οι συνταξιούχοι, που λαμβάνουν υψηλές συντάξεις. Εκατοντάδες χιλιάδες, λοιπόν, συμπολίτες μας μετανάστευσαν αναγκαστικά, λόγω των πολιτικών που έχετε ασκήσει εσείς και οι προκάτοχοί σας, προκειμένου να αποφύγουν την πλήρη οικονομική εξαθλίωση και να μπορούν να θρέψουν τις οικογένειές τους. Ως εκ τούτου, είναι λογικό να μας απασχολεί, ως πολιτεία, το όποιο καθεστώς επί του οποίου πρόκειται να αποκτήσουν συνταξιοδοτικά δικαιώματα σε άλλα ευρωπαϊκά κράτη. Πλην όμως πρώτιστης προτεραιότητα για την εκάστοτε κυβέρνηση θα έπρεπε να αποτελεί αφενός μεν το να σταματήσει η αιμορραγία του πληθυσμιακού δυναμικού της χώρας μας και η φυγή της νεολαίας μας στο εξωτερικό και αφετέρου, να μπορέσουμε, ως κράτος, να δημιουργήσουμε τις προϋποθέσεις επιστροφής των ως άνω συμπατριωτών μας στην Ελλάδα και επανένταξης τους στο δυναμικό της εγχώριας παραγωγής και οικονομίας. Δυστυχώς, όμως, η Κυβέρνηση πράττει ακριβώς το αντίθετο. Όχι μόνο δεν δημιουργεί συνθήκες επαναπατρισμού των παιδιών μας, αλλά απεναντίας, εξωθεί ακόμα περισσότερο συμπατριώτες μας να φύγουν από την πατρίδα. Δεν θα μπορούσε εξάλλου να γίνει αλλιώς, εφόσον η πιστή εφαρμογή των μνημονίων, στην οποία και έχετε εναποθέσει όλη την πολιτική σας που ασκείτε, στην ουσία καθιστά απαγορευτική τη δυνατότητα της ανάπτυξης οποιασδήποτε επαγγελματικής δραστηριότητας στην Ελλάδα. Δεν έχετε κανένα δικαίωμα να μας στερήσετε τα όνειρα, να δούμε τα παιδιά μας και τα εγγόνια μας να δραστηριοποιούνται επαγγελματικά στην Ελλάδα και να κάνουν οικογένειες. Είναι δώρον άδωρον λοιπόν και σίγουρα όχι εθνικά επωφελές το να ενσωματώνουμε στην εθνική μας νομοθεσία υποδείξεις, κανόνες, οδηγίες και νομοθετήματα των ίδιων γραφειοκρατικών μηχανισμών και των ίδιων καιροσκόπων, οι οποίοι επέβαλαν τις εθνοκτόνες μνημονιακές πολιτικές στην πατρίδα μας και υπήρξαν οι ηθικοί και φυσικοί αυτουργοί της οικονομικής εξόντωσης και εξαθλίωσης των Ελλήνων πολιτών και της δημιουργίας όλων εκείνων των συνθηκών που εξανάγκασαν εκατοντάδες χιλιάδες συμπολιτών μας να μεταναστεύσουν, όπως ανέφερα και πριν, σε άλλα κράτη και όχι μόνο εντός της Ευρωπαϊκής Ένωσης. Η Χρυσή Αυγή είναι προφανές ότι καταψηφίζει την επίμαχη κοινοτική οδηγία, πλην όμως έχουμε διαχρονικά αποδείξει ότι πάντοτε, η στάση μας συνοδεύεται και από συγκεκριμένες προτάσεις, οι οποίες είναι και αποτελεσματικές και εφαρμόσιμες. Εν προκειμένω, τις αναφέραμε στις συνεδριάσεις των επιτροπών, τις επαναλαμβάνουμε, όμως, για να ακουστούν και στην Ολομέλεια. Η πολιτική μας στάση επί του θέματος τίθεται ευθέως απέναντι στη γραφειοκρατική και υπερσυγκεντρωτική λογική, που έχετε εσείς απέναντι στους Έλληνες πολίτες. Πρόκειται για μια στάση εθνική, η οποία βασίζεται στο δόγμα της ύπαρξης εθνικά κυρίαρχων κρατών, απαλλαγμένων από κάθε είδους δέσμευση και υποχρέωση προς αυτό το μόρφωμα, το οποίο εσείς αποκαλείτε Ευρωπαϊκή Ένωση. Ως Χρυσή Αυγή, θεωρούμε ότι αντί της επιχειρούμενης με το υπό ψήφιση σχέδιο νόμου ενσωμάτωσης στην εγχώρια νομοθεσία της ως άνω ευρωπαϊκής οδηγίας, εθνικά επωφελέστερη, αλλά και αποτελεσματικότερη, θα ήταν στην πράξη, η σύναψη διμερών - διακρατικών συμφωνιών ανά περίπτωση και λαμβανομένων υπόψη των ιδιαιτέρων συνθηκών και των σχέσεων μας με κάθε κράτος είτε αυτό είναι μέλος της Ευρωπαϊκής Ένωσης είτε όχι. Με τον τρόπο αυτό και μέσω σύναψης συμφωνιών σε διμερές διακρατικό επίπεδο, θα διασφαλίζονταν αποτελεσματικότερα το σύνολο των δικαιωμάτων και όχι μόνο των συνταξιοδοτικών, αλλά και των εργασιακών και των ασφαλιστικών, των Ελλήνων πολιτών, οι οποίοι επέλεξαν να διαβιούν και να εργάζονται σε τρίτα κράτη. Έτσι, θα είχαμε την ευχέρεια και τη δυνατότητα ως κράτος να εξυπηρετήσουμε και ταυτόχρονα να διαφυλάξουμε ευχερέστερα τα εθνικά μας συμφέροντα, εφόσον θα ενεργούσαμε υπό την αρχή της αμοιβαιότητας και ταυτόχρονα, θα είχαμε τη δυνατότητα να αποφεύγαμε να αναλάβουμε δεσμεύσεις, οι οποίες, ενδεχόμενα, θα είχαν δυσμενείς συνέπειες, πάσης φύσεως, για τη χώρα μας και την εθνική μας οικονομία είτε τώρα είτε στο μέλλον. Διότι, για παράδειγμα, υπάρχουν κράτη, στα οποία εργάζονται αρκετές χιλιάδες Ελλήνων και βρίσκονται εκτός Ευρωπαϊκής Ένωσης, όπως τα αραβικά κράτη της μέσης Ανατολής. Υπάρχουν επίσης χώρες είτε ευρωπαϊκές είτε όχι, στις οποίες διαβιούν και εργάζονται εκατοντάδες χιλιάδες Ελλήνων, όπως η Γερμανία, οι Ηνωμένες Πολιτείες, η Αυστραλία, οι οποίες είναι και εκτός ευρωπαϊκής ηπείρου. Ελάχιστοι εκ των υπηκόων των ως άνω χωρών, όμως, ζουν και εργάζονται στην πατρίδα μας. Υπάρχουν, όμως, και οι αντίστροφες περιπτώσεις χιλιάδων ξένων υπηκόων, προερχόμενων από χώρες, στις οποίες δεν διαμένουν και δεν εργάζονται Έλληνες μετανάστες, όπως για παράδειγμα η Βουλγαρία, η οποία είναι και μέλος της Ευρωπαϊκής Ένωσης ή όπως η Αλβανία, η οποία είναι πιθανόν να γίνει στο άμεσο μέλλον, οι οποίοι διαμένουν μόνιμα και εργάζονται εντός της ελληνικής επικράτειας, ως οικονομικοί μετανάστες. Είναι, λοιπόν, προφανές ότι δεν θα εξυπηρετούσε ούτε τα εθνικά μας συμφέροντα ούτε τους Έλληνες οικονομικούς μετανάστες το να ισχύει ένα ενιαίο νομοθετικό πλαίσιο για περιπτώσεις εντελώς ανόμοιες και αντιφατικές μεταξύ τους, όπως αυτές που προανέφερα. Στην πράξη, θα δημιουργούνταν προβλήματα, τα οποία θα μπορούσαν να ζημιώσουν ιδιαίτερα την εθνική μας οικονομία, ιδίως εάν δοθεί η δυνατότητα σε εκατοντάδες χιλιάδες Βούλγαρους ή Αλβανούς υπηκόους, οι οποίοι εργάζονται εντός της ελληνικής επικράτειας, στο άμεσο μέλλον να αποκτήσουν οποιεσδήποτε αξιώσεις και απαιτήσεις είτε κύριας είτε συμπληρωματικής συνταξιοδοτικής ή ασφαλιστικής φύσεως κατά των εγχώριων ασφαλιστικών φορέων και μάλιστα δια βίου, ακόμη και αν έχουν αποχωρήσει από την Ελλάδα. Τουναντίον, όμως, θα λειτουργούσε προς όφελος των Ελλήνων πολιτών, οι οποίοι διαβιούν και εργάζονται σε τρίτα κράτη ως μετανάστες, αλλά και υπέρ της εθνικής μας οικονομίας, το να κρίνουμε, να διαπραγματευόμαστε, να συμφωνούμε και να νομοθετούμε σε διμερές - διακρατικό επίπεδο κατά περίπτωση και κατόπιν εκτιμήσεως των ιδιαιτέρων συνθηκών, παραγόντων και ιδιομορφιών του εκάστοτε κράτους, απαλλαγμένοι ως κράτος από τους περιορισμούς των γραφειοκρατιών της Ευρωπαϊκής Ένωσης και με μόνο γνώμονα το συμφέρον του κράτους μας και του λαού μας. Αυτό σημαίνει εθνική πολιτική! Αυτό σημαίνει εθνική διακυβέρνηση της πατρίδας μας! Αυτό σημαίνει εθνικά κυρίαρχο κράτος! Η, με ραγδαίους ρυθμούς, εθνική αφύπνιση των κρατών - εθνών της Ευρώπης και η απεξάρτηση και απεμπλοκής τους από το διεφθαρμένο και σαθρό οικοδόμημα της Ευρωπαϊκής Ένωσης είναι πλέον προ των πυλών είτε αρέσει στους αριστερούς και φιλελεύθερους υποτακτικούς των Βρυξελλών είτε όχι. Το όραμα μίας Ευρώπης εθνικιστικής και η ευθεία στροφή των ευρωπαϊκών κοινωνιών, εθνών και κρατών προς την κοσμοθεωρία του εθνικισμού, μπορεί αυτή τη στιγμή να φαντάζει απλά ως εφιάλτης για όλους εσάς τους εθνομηδενιστές, όμως στο πολύ κοντινό μέλλον θα αποτελεί την πολύ σκληρή πραγματικότητα στην οποία θα αναγκαστείτε να ζήσετε όλοι σας. Η Χρυσή Αυγή καταψηφίζει στο σύνολο το υπό ψήφιση σχέδιο νόμου. Κρίνω σκόπιμο να κάνω αναφορά σε μία και μόνο από τις τροπολογίες - στις υπόλοιπες θα αναφερθεί ο Κοινοβουλευτικός μας Εκπρόσωπος - στην τροπολογία, την οποία κατέθεσαν τρεις Βουλευτές του ΣΥΡΙΖΑ από τον Νομό Ημαθίας, με γενικό αριθμό 1797 και ειδικό 142. Ποιος είναι ο τίτλος αυτής της τροπολογίας; Ο τίτλος είναι: «Ρύθμιση ζητημάτων αποδοχής οφειλών επιχειρήσεων ΟΤΑ». Θα ήθελα απλά, όταν θα πάρει τον λόγο ο ένας εκ των τριών υπογραφόντων Βουλευτών του Νομού Ημαθίας, να μας διευκρινίσει εάν η παρούσα τροπολογία είναι φωτογραφική. Για ποιο λόγο την υπογράφουν τρεις Βουλευτές του Νομού Ημαθίας; Ποιον δήμο αφορά από το νομό τους; Τι λέει αυτή η τροπολογία; Έχοντας υπόψιν ότι ένας από τους βασικούς λόγους - και αυτά δεν είναι λόγια της Χρυσής Αυγής - που η πατρίδα μας μπήκε στα μνημόνια, ήταν η κακοδιαχείριση, από πλευράς δήμων. Και έρχεστε εσείς σήμερα, με αυτήν την κατάπτυστη τροπολογία - που δεν πιστεύω να γίνει δεκτή από το Υπουργείο - να ξεπλύνετε όλους αυτούς, που διαχειρίστηκαν χρήματα μέσω των επιχειρήσεων των δήμων. Ακούστε τι λέει στη σελίδα 3: «Τα συνυπόχρεα με την υπό εκκαθάριση πρόσωπα απαλλάσσονται από κάθε αστική, ποινική ή άλλη ευθύνη για την καταβολή των οφειλών αυτών». Σίγουρα μας κάνετε πλάκα! Ένας, δηλαδή, που ήταν στο διοικητικό συμβούλιο και έκανε μία κακοδιαχείριση - ενώ τα χρέη αυτά θέλετε να τα περάσετε στους δήμους και αυτό ως ένα μέρος θα πρέπει να ισχύσει - εσείς τον απαλλάσσετε από ποινικές ευθύνες. Για ποιο λόγο; Κάποιον, δηλαδή, που καταχράστηκε χρήματα των δημοτών, έρχεστε εσείς σήμερα με την υπογραφή τριών Βουλευτών από τον συγκεκριμένο Νομό, να τον απαλλάξετε; Θα ήθελα την προσοχή σας, κύριε Υπουργέ. Και δεν πιστεύω σε καμμία περίπτωση να θελήσετε να κάνετε τέτοιες κατάπτυστες τροπολογίες δεκτές. Ευχαριστώ.
Ευχαριστώ κι εγώ. Και προχωρούμε στον επόμενο ειδικό αγορητή. Τον λόγο έχει ο κ. Κατσώτης, Βουλευτής του Κομμουνιστικού Κόμματος Ελλάδας.
Ευχαριστώ, κύριε Πρόεδρε. Και σε αυτό το νομοσχέδιο βλέπουμε την κοινή στρατηγική των άλλων κομμάτων στις αξιώσεις του κεφαλαίου. Αυτή σας ένωσε στα μνημόνια και στα αντεργατικά, αντιλαϊκά μέτρα, που τσάκισαν τους εργαζόμενους, τους συνταξιούχους και συνολικά τον λαό. Αυτή η στρατηγική σας ανέτρεψε και συνεχίζει να ανατρέπει τον όποιο κοινωνικό χαρακτήρα της ασφάλισης έχει απομείνει, ανοίγει διάπλατα το δρόμο στην ιδιωτική ασφάλιση με τα επαγγελματικά ταμεία ή όπως αλλιώς και εάν ονομάζονται τα διάφορα συμπληρωματικά συστήματα ασφάλισης. Ο Υπουργός μάλιστα, στην επιτροπή διαφήμιζε αυτήν την πορεία, τονίζοντας ότι στην Ευρωπαϊκή Ένωση το σύστημα των επαγγελματικών ταμείων είναι ιδιαίτερα ανεπτυγμένο και καταλαμβάνει σημαντικά δικαιώματα που απολαμβάνουν οι εργαζόμενοι. Αναφέρθηκε επίσης στο ν.3029, που δημιούργησε τα επαγγελματικά ταμεία και ότι δήθεν τα συνδικάτα μπορούν να διαπραγματευτούν με τους εργοδότες συμπληρωματική ασφάλιση. Και κάλεσε ιδιαίτερα τους ναυτεργάτες να προχωρήσουν στην ίδρυση επαγγελματικού ταμείου. Το παρουσιάζει, δηλαδή, σαν εργαλείο των εργαζομένων και των οργανώσεών τους. Σε αυτή την γραμμή είναι και αυτή η οδηγία της Ευρωπαϊκής Ένωσης. Ενσωματώνεται, λοιπόν, αυτή η οδηγία και ισχυρίζεται η Κυβέρνηση ότι έρχεται να λύσει διαδικαστικά ζητήματα των συστημάτων συμπληρωματικής κοινωνικής ασφάλισης σε συντάξεις και υγεία για τη μεταφορά δικαιωμάτων από χώρα σε χώρα της Ευρωπαϊκής Ένωσης στο πλαίσιο της ελεύθερης κίνησης του εργατικού δυναμικού. Όλα τα συστήματα συμπληρωματικής κοινωνικής ασφάλισης οργανώνονται και αναπτύσσονται από επιχειρηματικούς ομίλους και ασφαλιστικές εταιρείες. Σε αυτά εντάσσονται τα επαγγελματικά ταμεία. Σε αυτά, με μία έννοια, εντάσσονται και τα επικουρικά, ασχέτως εάν είναι ενταγμένα στα κρατικά συστήματα κοινωνικής ασφάλισης, τη στιγμή που διέπονται από το κεφαλαιοποιητικό σύστημα. Στην Ευρωπαϊκή Ένωση, το ατομικό πανευρωπαϊκό προϊόν κοινωνικής ασφάλισης αναπτύσσεται ενιαία, είναι μέσο συμπληρωματικής ασφάλισης, το πουλάνε στους εργαζόμενους κυρίως διάφοροι χρηματιστηριακοί επιχειρηματικοί όμιλοι, τράπεζες, ιδιωτικές ασφαλιστικές εταιρείες. Η Κομισιόν, θεωρώντας και αυτό το πανευρωπαϊκό προϊόν κοινωνικής ασφάλισης εμπόρευμα, προβλέπει την πώλησή του και από τα κρατικά ασφαλιστικά ταμεία. Η επιλογή συμπληρωματικής κοινωνικής ασφάλισης είναι ατομική. Από το 1990 και κυρίως τα τελευταία χρόνια στις συνθήκες της καπιταλιστικής οικονομικής κρίσης η πολιτική για τη διαχείρισή της από τις πολιτικές δυνάμεις του κεφαλαίου έβαλε στο στόχαστρο το κρατικό ασφαλιστικό σύστημα, το δημόσιο ασφαλιστικό σύστημα. Οι επιχειρηματικοί όμιλοι, η Ευρωπαϊκή Ένωση και οι κυβερνήσεις του ΠΑΣΟΚ, της Νέας Δημοκρατίας και των ΣΥΡΙΖΑ - ΑΝΕΛ, οι διάφορες εφεδρείες τους και δυνάμεις στο εργατικό κίνημα, με κοινή γραμμή υπερασπίστηκαν αυτές τις μεταρρυθμίσεις, όπως ονόμασαν τις μεγάλες ανατροπές, το τσάκισμα των ασφαλιστικών δικαιωμάτων των εργαζομένων.
Κύριε Κατσώτη, να σας παρακαλέσω, επειδή θα φύγει το σχολείο, να κάνουμε μία διακοπή δύο λεπτών, για να ανακοινώσω το σχολείο και να συνεχίσετε.
Μάλιστα.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαοκτώ μαθητές και μαθήτριες και δύο εκπαιδευτικοί συνοδοί τους από το 14ο Δημοτικό Σχολείο Ιλίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Κατσώτης.
Τα επιχειρήματα που χρησιμοποιήθηκαν ήταν η αδυναμία βιωσιμότητας του συστήματος, το δημογραφικό πρόβλημα της χώρας, το μεγάλο μισθολογικό κόστος και άλλα επιχειρήματα, προκειμένου να κερδίσουν την ανοχή, αν όχι τη στήριξη, των εργαζομένων. Έτσι προωθήθηκαν βήμα - βήμα οι κατευθύνσεις της Ευρωπαϊκής Ένωσης και του ΟΟΣΑ, που δεν διαφέρουν από το μοντέλο Πινοσέτ, που προκρίνει ως συνέχεια των ανατροπών η Νέα Δημοκρατία. Μοναδικός στόχος όλων αυτών των λεγόμενων αναδιαρθρώσεων είναι η πάγια αξίωση του κεφαλαίου για απαλλαγή του κράτους και της εργοδοσίας από την υποχρέωση να πληρώνουν εισφορές στην ασφάλιση, ώστε να μειωθεί παραπέρα η τιμή της εργατικής δύναμης. Οι αλλεπάλληλοι εφαρμοστικοί νόμοι των μνημονίων τσάκισαν κύριες και επικουρικές συντάξεις και όλες τις άλλες παροχές, που δίνονται ακόμα από τα ασφαλιστικά ταμεία, όπως η ιατροφαρμακευτική περίθαλψη, κάποιες υπηρεσίες πρόνοιας που θα έπρεπε, βέβαια, να είναι αποκλειστικά δωρεάν και δημόσιες, χωρίς καμμία επιχειρηματική δράση σε αυτούς τους τομείς. Αυτήν την περίοδο εργαζόμενοι και συνταξιούχοι, που ήταν ασφαλισμένοι σε ταμεία ,που κατά μία έννοια ήταν επαγγελματικά - κατά μία έννοια, το τονίζω - είδαν την κατάρρευσή τους, όπως το ταμείο της Εθνικής, το ταμείο υγείας της Αγροτικής και βέβαια του φαρμάκου, που μετατράπηκε από επικουρικό σε επαγγελματικό. Αυτήν την περίοδο αποκαλύφθηκε πλήρως ότι το κεφάλαιο, όταν έχει ανάγκες, ανατρέπει κάθε τι που του στερεί κεφάλαιο και κέρδος. Τίποτα δεν μπορεί να διασφαλιστεί, όπως αποδείχθηκε, με την εξουσία του κεφαλαίου για τους εργαζόμενους. Αυτή η πολιτική, που τη στηρίζετε όλοι σας, που αποτελεί μέρος της ενιαίας στρατηγικής σας, που είναι η ικανοποίηση των αναγκών του κεφαλαίου για αύξηση του ποσοστού κέρδους και της ανταγωνιστικότητας, τσακίζει την πλειοψηφία του λαού. Υπενθυμίζουμε ότι η αντιασφαλιστική επίθεση ξεκίνησε το 1992 με τους νόμους Σιούφα, συνεχίστηκε επί Πετραλιά - Ρέππα, επιχειρήθηκε να δοθεί το τελικό χτύπημα με τον νόμο Γιαννίτση το 2002, που είχε ξεκινήσει ήδη η εφαρμογή στρατηγικής της Λισαβώνας για την ανταγωνιστικότητα. Το εμπόδισε το ταξικό εργατικό κίνημα, βέβαια οι Ολυμπιακοί Αγώνες, που ήταν ενόψει, και ο φόβος για συνεχείς κινητοποιήσεις, σε συνδυασμό με την ένταξη στην ΟΝΕ. Βέβαια, είχαμε τη συνέχεια με τον νόμο Κουτρουμάνη - Λοβέρδου, τις μεγάλες ανατροπές του Βρούτση και βέβαια, την ταφόπλακα του νόμου Κατρούγκαλου. Όλες αυτές οι ανατροπές ήταν στην ίδια κατεύθυνση, στην προώθηση των τριών πυλώνων, με στήριξη ιδιαίτερα του τρίτου, τον οποίο αφορά ιδιαίτερα η οδηγία, που ενσωματώνεται σήμερα. Από τη δεκαετία του 1990 είχαν φανεί έντονα σημάδια δυσκολιών αναπαραγωγής του κεφαλαίου και άρχισαν αν επιβάλλουν στρατηγική αντεργατικών καπιταλιστικών αναδιαρθρώσεων και στην ασφάλιση πάντα στο όνομα της εξασφάλισης της βιωσιμότητας του συστήματος, αλλά στην πραγματικότητα για να απαλλαχθούν οι καπιταλιστές και το κράτος από τις εισφορές, για να ενισχύσουν παραπέρα την κερδοφορία τους. Να υπενθυμίσουμε τη μακροχρόνια κλοπή των αποθεματικών που δίνονταν για κεφάλαιο στους επιχειρηματικούς ομίλους, εξαναγκάζοντας τα ταμεία να δανείζονται με τραπεζικό επιτόκιο ,για να ανταπεξέλθουν, επομένως να τα βουλιάζουν διπλά. Επίσης, και τα κουρέματα για το κακό χρέος που τα έσπρωξαν ακόμα πιο βαθιά στην αδυναμία. Ταυτόχρονα, η ανεργία, αλλά και το τσάκισμα των μισθών, που στερεί τεράστιους πόρους από τα ασφαλιστικά ταμεία. Για όλα ευθύνονται, η Ευρωπαϊκή Ένωση, καπιταλιστές, κράτος και κυβερνήσεις. Την άθλια πραγματικότητα, που έχετε διαμορφώσει όλοι μαζί από κοινού, τη συνοδεύετε από διάφορες μελέτες των επιτελείων, που προβάλλουν έντονα δύο ζητήματα: Το ένα είναι η βιωσιμότητα των ασφαλιστικών συστημάτων μακροπρόθεσμα. Κάνετε μάλιστα και διάφορες μελέτες για να το αποδείξετε και αξιοποιείτε επίσης το δημογραφικό πρόβλημα, δηλαδή τη μείωση των γεννήσεων, σε συνδυασμό με την αύξηση του προσδόκιμου ζωής, που σημαίνει για τα αστικά επιτελεία μείωση του εργατικού δυναμικού και αύξηση των συνταξιούχων. Δηλαδή της αναλογίας εργαζόμενων - συνταξιούχων που αυξάνει, όπως λέτε, τις συνταξιουχικές δαπάνες και τις δαπάνες της ιατροφαρμακευτικής περίθαλψης και υπηρεσιών πρόνοιας για την τρίτη ηλικία, μειώνοντας, όμως, τα έσοδα των ασφαλιστικών ταμείων, που θα βουλιάξουν. Έτσι, αφενός έχετε τσακίσει όλα τα ασφαλιστικά δικαιώματα με τους αντιασφαλιστικούς νόμους, αφετέρου έχετε τσακίσει τα έσοδα, τα αποθεματικά και γενικότερα τα οικονομικά των ταμείων. Όλα τα επιτελεία της αστικής τάξης σε επίπεδο Ευρωπαϊκής Ένωσης, αλλά και στα κράτη - μέλη, ισχυρίζονται, ότι επειδή υπάρχουν τα παραπάνω προβλήματα - επισημαίνουμε ότι είναι αποκλειστικά δημιούργημα των ίδιων αυτά τα προβλήματα - και επειδή, ταυτόχρονα, η επιστήμη έχει αυξήσει το όριο ζωής, δημιουργώντας, όμως, άθλιους όρους ζωής με την ολοένα και αυξανόμενη ένταση της εκμετάλλευσης στην εργατική τάξη και στα φτωχά λαϊκά στρώματα, όπως οι μισθοί πείνας, οι πολλαπλές μορφές ευέλικτων εργασιακών σχέσεων, η αδήλωτη εργασία, η τεράστια ανεργία, λόγω αύξησης της παραγωγικότητας ή της οικονομικής κρίσης, όλα αυτά δυσκολεύουν τη δημιουργία οικογένειας και τη γέννηση παιδιών. Άρα, τι λέτε; Λέτε ότι πρέπει να εφαρμόζετε συνεχώς αντιασφαλιστικά μέτρα. Και αυτό κάνετε διαρκώς τα τελευταία χρόνια, αυξάνοντας τα ηλικιακά όρια συνταξιοδότησης - δουλειά ως τα βαθιά γεράματα, ως τον θάνατο! - για να ελαχιστοποιούνται τα ποσά για συντάξεις και να αυξάνονται τα έσοδα από τις εισφορές των εργαζομένων στα ταμεία για περισσότερα χρόνια. Η μείωση των συντάξεων είναι σε τέτοιο επίπεδο, που εκτιμούν αυτά τα επιτελεία και ο ΣΕΒ, με αλλεπάλληλες μελέτες, αλλά και η Ένωση Ασφαλιστικών Εταιρειών και άλλα διάφορα κρατικά επιτελεία, ότι δεν θα μπορούν να καλύπτουν τις ανάγκες των εργαζομένων. Και τι προτείνουν; Προτρέπουν τους εργαζόμενους να ενδιαφερθούν οι ίδιοι, ατομικά για τη ζωή τους μετά τον εργασιακό βίο, δηλαδή για τα γεράματα, και να απευθυνθούν σε συμπληρωματικά συστήματα ασφάλισης, ιδιωτικά, κεφαλαιοποιητικά, για να έχουν κάποιο σημαντικό συμπλήρωμα, όπως λένε, στη σύνταξη - «φιλοδώρημα» που θα πάρουν από το κρατικό ασφαλιστικό σύστημα. Λένε, μάλιστα, ότι για να αυξηθούν οι θέσεις εργασίας, χρειάζεται μείωση έως κατάργηση των ασφαλιστικών εισφορών της εργοδοσίας ή του κράτους και μείωση της φορολογίας του κεφαλαίου. Όμως και αυτό είναι απάτη, γιατί αύξηση των θέσεων εργασίας θα υπάρχει σε αυτό το σύστημα, αν υπάρξει καπιταλιστική ανάπτυξη, αν η συντριπτική πλειοψηφία των ελάχιστων νέων θέσεων εργασίας είναι ευέλικτες, με μισθούς πείνας, άρα με μηδενικά έσοδα για τα ασφαλιστικά ταμεία. Όμως, αυτή η απαίτηση των καπιταλιστών συμβάλλει στην αύξηση του ποσοστού κέρδους. Και αυτοί, αυτό ακριβώς θέλουν. Τελευταία, μάλιστα, προκειμένου να τεκμηριώσετε την αναγκαιότητα των συμπληρωματικών ασφαλιστικών συστημάτων, μιλάτε για αποταμίευση από τους εργαζόμενους. Όμως, επειδή οι μισθοί είναι της πείνας και δεν θέλετε να τους αυξήσετε, γιατί έτσι μειώνονται τα κέρδη τους και η ανταγωνιστικότητα, προτείνετε, η μείωση των εισφορών των εργαζομένων, να προέλθει μέσα από νομοθετικές ρυθμίσεις, έτσι ώστε να δουν οι εργαζόμενοι ότι παίρνουν κάτι παραπάνω ως καθαρό μισθό. Αυτή την προοπτική, βέβαια, υπηρετούν και τα προγράμματα επιχορήγησης των εισφορών των εργαζομένων κατά 100% συν το 50% της λεγόμενης «εισφοράς του εργοδότη», που πραγματοποιεί ο ΟΑΕΔ αυτή την περίοδο. Αυτή είναι η απαίτηση των εργοδοτών, για να μειωθεί ακόμη παραπέρα το λεγόμενο «εργασιακό κόστος». Τι λέτε; Λέτε, «Αυτά τα ελάχιστα παραπάνω χρήματα, που θα παίρνετε με αυτές τις μειώσεις που έχετε, να τα αποταμιεύσετε και να τα επενδύσετε στα συμπληρωματικά συστήματα ασφάλισης, δηλαδή σε επιχειρηματικούς ομίλους, για να εξασφαλίσετε τα γεράματά σας», λες και αυτοί έχουν έγνοια για τα γεράματα των εργαζομένων! Με όλα τα παραπάνω, χτυπιέται συνεχώς το δημόσιο ασφαλιστικό σύστημα, το υποχρεωτικό, το αναδιανεμητικό, οι παροχές σε συντάξεις, η ιατροφαρμακευτική περίθαλψη και κάποιες υπηρεσίες πρόνοιας, που έχουν παραμείνει ακόμα. Αυξάνεται η κλοπή του παραγόμενου από την εργατική τάξη πλούτου, αφού απαλλάσσει το κράτος και την εργοδοσία από την υποχρέωση να πληρώνουν εισφορές. Μόνο οι εργαζόμενοι πληρώνουν, λοιπόν, γιατί και οι λεγόμενες «εργοδοτικές εισφορές» είναι μέρος του μισθού τους. Το ΚΚΕ διεκδικεί τη μείωση της φορολογίας των εργαζομένων και, ταυτόχρονα, απαιτεί την αύξηση της φορολογίας του κεφαλαίου, που και αυτή βγαίνει από τους ίδιους τους εργαζόμενους. Επίσης, διεκδικούμε να κατευθύνεται ο κρατικός προϋπολογισμός στην κάλυψη των κοινωνικών και λαϊκών αναγκών και όχι στις επενδύσεις των καπιταλιστών και τις ανάγκες των νατοϊκών εξοπλισμών. Με την πολιτική σας, αλλά και με αυτό το σχέδιο νόμου, ενισχύετε τους καπιταλιστικούς επιχειρηματικούς ομίλους. Τα χρήματα που βάζουν οι εργαζόμενοι στην ιδιωτική ασφάλιση, αλλά και σε όλες τις μορφές συμπληρωματικής ασφάλισης, δεν διασφαλίζουν τη συμπληρωματική σύνταξη, γιατί οι επιχειρηματικοί όμιλοι - έτσι λειτουργεί ο καπιταλισμός - παθαίνουν και ζημιές, «φουντάρουν», δηλαδή κλείνουν, ενώ οι περιοδικές οικονομικές κρίσεις φέρνουν επίσης τέτοια αποτελέσματα. Ας θυμηθούμε την ασφαλιστική εταιρεία «ΑΣΠΙΣ», αλλά και άλλες, που έχουμε αναφέρει και παραπάνω. Με αφορμή αυτό το νομοσχέδιο, το ΚΚΕ θέτει ξανά στους εργαζόμενους, στον λαό, τη θέση του για αποκλειστικά δημόσια κοινωνική ασφάλιση, δηλαδή η εργοδοσία και το κράτος να πληρώνουν και όχι οι εργαζόμενοι, γιατί τα έσοδα συνολικά προέρχονται από αυτούς. Είναι γνωστό ότι οι επιχειρηματικοί όμιλοι συμμετέχουν στα κρατικά έσοδα με ένα 5% και ενθυλακώνουν όσα ληστεύονται από τους εργαζόμενους και τα άλλα λαϊκά στρώματα. Οι θεωρίες περί δημογραφικού και μείωση των γεννήσεων, αλλά και του εργατικού δυναμικού και της αύξησης των συνταξιούχων, λόγω αύξησης του προσδόκιμου ζωής, είναι απάτη και σκόπιμη επιχειρηματολογία, προκειμένου να μην μειώνονται, αλλά αντίθετα να αυξάνονται, τα κέρδη σε βάρος της ζωής της εργατικής τάξης. Το ζήτημα για μας είναι ταξικό. Εμπόδιο για τη ζωή με ευημερία για όλους, αποτελεί η καπιταλιστική ιδιοκτησία, που πρέπει να καταργηθεί και να αντικατασταθεί από την κοινωνική. Οι εργαζόμενοι πρέπει να παλέψουν για το δημόσιο σύστημα ασφάλισης, το αναδιανεμητικό όπως έχουμε πει. Το νομοσχέδιο αποτελεί ένα ακόμα εργαλείο των ασφαλιστικών εταιρειών για την αύξηση των πελατών τους, όπως χαρακτηρίζουν τους ασφαλισμένους. Αποτελεί παραπέρα υπονόμευση όσων έχουν απομείνει. Δεν υπάρχει διασφάλιση, όσο κι αν παρουσιάζεται ως τέτοια. Υπάρχει, όπως είπα, πείρα στη χώρα μας. Για παράδειγμα, υπάρχει το Ταμείο του φαρμάκου - το είπαμε και στις επιτροπές - που από όταν ιδρύθηκε, από όταν έγινε από επικουρικό, επαγγελματικό, μείωσε τις συντάξεις και τις παροχές των εργαζομένων κατά 80%. Στον ισχυρισμό σας ότι η οδηγία διασφαλίζει τα δικαιώματα των εργαζομένων στα πλαίσια της ελεύθερης κίνησης των εργαζομένων, που είναι μια από τις τέσσερις ελευθερίες της Συνθήκης του Μάαστριχτ, απαντούμε ότι η Ευρωπαϊκή Ένωση αυτό που διασφαλίζει είναι την κυριαρχία του κεφαλαίου, την κερδοφορία του, με την όλο και μεγαλύτερη εκμετάλλευση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα πάω στην τροπολογία, κύριε Πρόεδρε, και τελειώνω. Η Κυβέρνηση επιχειρεί να παρουσιάσει την τροπολογία ως αποτέλεσμα της πολιτικής της, που οδήγησε, δήθεν, στην κανονικότητα, ενώ αποδεικνύεται ότι αποδίδει ένα μέρος των αναδρομικών, των κλεμμένων δηλαδή, των εργαζομένων και των συνταξιούχων. Επίσης, επιχειρεί από τη μια να καταλαγιάσει την οργή των εργαζομένων και των συνταξιούχων για τις μεγάλες περικοπές, από την άλλη να κλείσει το δρόμο στη διεκδίκηση των απωλειών των εργαζομένων και όλων των συνταξιούχων. Η Κυβέρνηση οφείλει να αποσύρει την παράγραφο 3 του άρθρου 6, αλλιώς εκβιάζει τους Βουλευτές, ώστε να ψηφιστεί αυτή η διάταξη, η οποία είναι απαράδεκτη. Θεωρούμε ότι πρέπει να πάρετε θέση άμεσα γι' αυτή την παράγραφο και να αποσυρθεί άμεσα από την Κυβέρνηση.
Δεν κατάλαβα. Την ψηφίζετε ή όχι;
Είπαμε: Ζητάμε να αποσυρθεί η παράγραφος 3. Κατά τα άλλα, λέμε γι' αυτή την τροπολογία, ότι δεν λύνει οριστικά ούτε καλύπτει τις απώλειες που είχαν οι εργαζόμενοι και οι συνταξιούχοι όλη αυτή την περίοδο, που αυτά διεκδικούν. Και οι αποφάσεις δεν είναι για ένα μέρος επιστροφής αυτών των αναδρομικών, αλλά υπάρχουν και άλλα, τα οποία δεν καλύπτονται από αυτή την τροπολογία.
Ποια είναι η παράγραφος;
Είναι η παράγραφος 3 του άρθρου 6.
Ευχαριστώ. Τον λόγο έχει ο εισηγητής των ΑΝΕΛ κ. Παπαχριστόπουλος.
Ευχαριστώ, κύριε Πρόεδρε. Θεωρώ σκόπιμο να θυμίσω ότι όπως έλεγε ο «μεγάλος» F.Α. Hayek: Η δημοκρατία δεν είναι αυτοσκοπός, αλλά μέσο, ένα ωφελιμιστικό στρατήγημα, που συντελεί στη διασφάλιση του υψίστου πολιτικού στόχου, της οικονομικής ελευθερίας. Είναι το ευαγγέλιο του νεοφιλελευθερισμού στο αντίβαρο του κοινωνικού κράτους. Δεν είναι, βέβαια, τώρα το θέμα μας η συνταγματική αναθεώρηση, αλλά είναι το σύνταγμα της αγοράς, που αφορούσε γενιές και γενιές μέχρι τώρα και το σύνταγμα της κοινωνίας. Ακούστηκαν πολλά για την ενσωμάτωση στην ελληνική νομοθεσία αυτής της οδηγίας. Κατ' αρχάς, χαιρετίζω το γεγονός ότι, με ελάχιστες εξαιρέσεις, υπάρχει σύμπνοια, υπάρχει ομοφωνία και από το Κόμμα της Αξιωματικής Αντιπολίτευσης και από πολλά κόμματα της ελάσσονος Αντιπολίτευσης. Είναι ένα θέμα, που πιστεύω ότι σωστά το χαιρετήσαμε όλοι. Και τα επτά του άρθρα. Νομίζω ότι είναι μια θετική συμβολή η προσαρμογή σ' αυτήν την οδηγία του 2014 του Ευρωπαϊκού Κοινοβουλίου και του Συμβουλίου της 16ης Απριλίου 2014. Δεν έχω να πω πολλά γι' αυτό, καθώς σήμερα, κατά τη γνώμη μου, είναι μια μέρα ειδική. Και λέω «ειδική», γιατί ίσως είναι από τις λίγες φορές, που οι υποσχέσεις, που δεν ήταν ούτε υπερβολικές ούτε ανεξέλεγκτες, γίνονται πράξη. Θέλω απλά να θυμίσω ότι πριν από λίγο καιρό η Κυβέρνηση στο Βελλίδειο - μέσω του Πρωθυπουργού, βέβαια - δεσμεύθηκε για έντεκα συγκεκριμένες πραγματικότητες, καινούριες, μετά την έξοδο από τα μνημόνια. Θέλω να τις θυμίσω: Ήταν η μείωση του ΕΝΦΙΑ, η μείωση των ασφαλιστικών εισφορών των ελεύθερων επαγγελματιών, η μείωση κατά 4% της φορολογίας των επιχειρήσεων, η επιδότηση του ενοικίου, η ενίσχυση και η μονιμοποίηση του προγράμματος «Βοήθεια στο Σπίτι» - και αυτό έχει δρομολογηθεί για τρεις χιλιάδες άτομα - και η ενίσχυση της ειδικής αγωγής. Αν σε κάποιους δεν λένε τίποτα, είναι αυτό που είπα πριν: Κοινωνικό κράτος, σύνταγμα για την κοινωνία, καθώς και αυτά που έλεγε ο Χάγεκ, ότι η δημοκρατία είναι ένα τίποτα, ένα προπέτασμα, που τη χρησιμοποιούμε για την οικονομική ελευθερία και ο νεοφιλελευθερισμός. Επίσης, στην ειδική αγωγή έχουμε τεσσερισήμισι χιλιάδες άμεσες προσλήψεις - μερικές ξεκινούν κιόλας - κατάργηση του φόρου επιτηδεύματος για συνεταιρισμούς, αγρότες κ.λπ., επιδότηση των ασφαλιστικών εισφορών για νέους μισθωτούς κάτω των είκοσι πέντε χρόνων, αλλαγή του ΦΠΑ, όχι υπερβολική, αλλά πραγματοποιήσιμη και εκκίνηση των διαδικασιών για την αύξηση του κατώτατου μισθού και την κατάργηση του υποκατώτατου. Ακόμα μια δέσμευση - και γι' αυτό λέω ότι είναι μια ειδική μέρα σήμερα - ήταν η καταβολή όλων των αναδρομικών σε τρεις, τέσσερις κατηγορίες ειδικών μισθολογίων. Και επειδή έχουν ακουστεί κάμποσα γι' αυτήν την τροπολογία, θέλω να πω δύο κουβέντες. Πιστεύω, πραγματικά, ότι οι δικαστικές αποφάσεις πρέπει να εφαρμόζονται για όλους. Δεν θέλω να παραβλέψω το γεγονός ότι ο παράνομος τρόπος μείωσης συντάξεων, μισθών δεν αφορά μόνο αυτούς, αλλά ένα μεγάλο κομμάτι των Ελλήνων και είναι ένα ποσό γύρω στα 11,5 δισεκατομμύρια. Με ειλικρίνεια, η Κυβέρνηση ξεκινάει από αυτούς - και θα δούμε γιατί - και δεσμεύεται στον βαθμό που θα μπούμε σε κανονικότητα - γιατί πράγματι, αυτήν τη στιγμή ένα μεγάλο κομμάτι Ελλήνων πολιτών είναι κάτω από το όριο της φτώχειας - για όλες τις δικαστικές αποφάσεις από τα χείλη Υπουργών, όχι άμεσα, γιατί θα κατέρρεε η οικονομία. Μια ειδική κατηγορία, λοιπόν, είναι κάποιοι που πετάνε καθημερινά. Θα είδατε χθες την παραβίαση που έγινε, όπου κάποιοι πέταξαν, παίζοντας κορώνα - γράμματα τη ζωή τους. Κάποιοι λιμενικοί, επίσης, παίζουν κορώνα - γράμματα τη ζωή τους. Κάποιοι στρατιωτικοί βοηθήσαν άμεσα, αμεσότατα για τη διακίνηση χιλιάδων μεταναστών, για το οποίο πήραμε εύσημα. Νομίζω, λοιπόν, ότι όλοι αυτοί δικαιούνται - τη στιγμή που είναι και ειδικό μισθολόγιο - να αμειφθούν γι' αυτό. Είναι τα 820 εκατομμύρια που έχει αυτή η τροπολογία και που θα διατεθούν. Και κάνω έκκληση στους υπόλοιπους, που πραγματικά μπορεί να αισθάνονται ότι αδικούνται, να κάνουν λίγη υπομονή. Η πρώτη νομοθετική ρύθμιση είναι η σημερινή. Δεν είναι η μοναδική. Θέλω εδώ να διαβεβαιώσω για το εξής: Σήμερα είναι η πρώτη ημέρα - γι' αυτό λέω ότι είναι εξαιρετική ημέρα - και θα ακολουθήσουν είκοσι τρεις νομοθετικές ρυθμίσεις για ό,τι ανέφερα πριν, για έντεκα δεσμεύσεις. Είκοσι τρεις, οι οποίες θα τελειώσουν στο τέλος του Νοεμβρίου. Όποιος μιλάει για λόγια, να το ξανασκεφθεί. Γίνονται πράξη. Επειδή καθημερινά αναδεικνύονται ασήμαντα πράγματα, θέλω να εστιάσω σ' ένα σημείο, που αφορά ενάμισι εκατομμύριο Έλληνες πολίτες. Θέλω να τους διαβεβαιώσω, λοιπόν, ότι στο πρώτο δεκαήμερο του Δεκεμβρίου θα καταργηθεί με νομοθετική ρύθμιση αυτό που προβλέπει την κατάργηση της προσωπικής διαφοράς και συνεπώς, κατοχυρώνεται οριστικά και αμετάκλητα η μη μείωση των συντάξεων. Το τι ακούω καθημερινά ή ακούμε όλοι σε διάφορα κανάλια, είναι απίστευτο. Γίνεται η τρίχα τριχιά! Απίστευτα πράγματα! Όμως, για κάτι που αφορά ενάμισι εκατομμύριο συνταξιούχους δεν ακούμε κιχ! Αυτό, βέβαια, δεν θα γίνει μέσα στον Νοέμβριο, θα γίνει το πρώτο δεκαπενθήμερο του Δεκεμβρίου. Όλα τα υπόλοιπα, ένα προς ένα, θα νομοθετηθούν. Όσες υποσχέσεις δόθηκαν από την Κυβέρνηση, μέσω του Πρωθυπουργού στο Βελλίδειο, θα γίνουν πράξη. Θέλω εδώ να θυμίσω το εξής, γιατί ακούω διάφορες φωνές και απίστευτα πράγματα, ότι «εμείς τα είχαμε πει, αλλά δεν τα κάνατε». Έχω μπροστά μου ένα δημοσίευμα μιας εφημερίδας, που δεν είναι αριστερή. Είναι η «Die Welt», η οποία μάλιστα έκανε κριτική τους πρώτες μήνες της διακυβέρνησης και έλεγε ότι υπάρχουν 800 δισεκατομμύρια ευρώ καταθέσεις Ελλήνων σε τράπεζες, οικονομικούς παραδείσους, τα πάντα και τα ονόμαζε «χαρτί και καλαμάρι». Η χώρα παρελήφθη για πολλοστή φορά χρεοκοπημένη. Η χώρα παρελήφθη με ανεργία γύρω στο 28%, με ένα έλλειμμα που έφτανε το 15% και σήμερα είναι πλεόνασμα, μικρό αλλά πλεόνασμα. Η ανεργία έχει πέσει επτά μονάδες και κατεβαίνει κι άλλο. Υπήρχε μια απίστευτη ύφεση 5,5%. Σήμερα μικρή η ανάπτυξη, ανάπτυξη όμως. Τα λέω αυτά για τις «Σειρήνες», που καθημερινά αλαλάζουν στα κανάλια, στις εφημερίδες, στις ψεύτικες ειδήσεις. Με ήρεμο τρόπο, λοιπόν, αυτή η Κυβέρνηση, οριστικά και αμετάκλητα, προσπαθεί να βγάλει τη χώρα απ' αυτόν τον λάκκο, που ήταν για πάρα πολλά χρόνια, όπου τα χρήματα πήγαιναν σε οικονομικούς παραδείσους, σε περίεργες off - shore, κ.λπ.. Ακόμη, επειδή συμβαίνει να είμαι επί μήνες ολόκληρους στην εξεταστική επιτροπή για τα σκάνδαλα, με στοιχεία θέλω να σας θυμίσω κάποια πράγματα. Κατά τη γνώμη μου, είναι ιστορική μέρα η σημερινή, διότι κάτι ξεκινά. Δεσμεύτηκε η Κυβέρνηση και κάνει πράξη αυτά που λέει. Επί έναν χρόνο και μήνες - έχουμε ξεχάσει τον λογαριασμό - ζήσαμε απίστευτα πράγματα. Είδαμε, για παράδειγμα, τι έγινε με το νοσοκομείο «ΕΡΡΙΚΟΣ ΝΤΥΝΑΝ», που μόνο το κτήριο κόστιζε 200 εκατομμύρια, χωρίς τα είκοσι πέντε χειρουργεία, χωρίς τις τριάντα οκτώ μονάδες εντατικής θεραπείας, που μια χρειάζομαι και δεν τη βρίσκω, χωρίς την αιμοκάθαρση, χωρίς τις ημερήσιες, χωρίς τις εφημερίες κλπ., ένα στην κυριολεξία κοινωφελές ίδρυμα, που έδινε ειδικότητα, που ο χρόνος των γιατρών ήταν χρόνος ΕΣΥ, που σχεδόν είχε δημόσιο χαρακτήρα. Και δεν αναφέρομαι στο τι λέω εγώ, αλλά στο τι έλεγε ο Γιώργος Σούρλας, δικός σας άνθρωπος, Γενικός Γραμματέας Ανθρωπίνων Δικαιωμάτων στο Υπουργείο Δικαιοσύνης: Αλλιώς το είχα φανταστεί και πρέπει να πληρώσουν οι άνθρωποι που το κατάντησαν έτσι. Αυτό το νοσοκομείο, το «Ερρίκος Ντυνάν», για όσους δεν το ξέρουν, με απίστευτες μεθοδεύσεις, που τις ζήσαμε από κοντά, πουλήθηκε στην Τράπεζα Πειραιώς για 18 εκατομμύρια ευρώ, όσο κάνει ένα πολύ καλό συγκρότημα στην Εκάλη. Η τιμή του θα έπρεπε να είναι 0,5 δισεκατομμύριο ευρώ. Ακούω, μάλιστα και διάφορες επιχειρηματολογίες: «Οι προσφορές είναι πενήντα, είναι εξήντα. Τι μας λέτε; Εμείς πήραμε εκατόν δεκαπέντε». Θα τους θυμίσω ότι η αγορά έχει κανόνες. Όταν απαξιώνεις κάτι, το μηδενίζεις κιόλας. Και ένα κόσμημα πραγματικά, έγινε αυτό που έγινε. Τρεις ειδικοί ορκωτοί λογιστές, που τους εκλέξαμε ομόφωνα στην επιτροπή, χωρίς αντίρρηση καμμία, βρήκαν μία τρύπα μεταξύ τυρού και αχλαδίου ύψους 89 εκατομμυρίων ευρώ στο ΚΕΕΛΠΝΟ. Δεν μπορεί να δικαιολογηθεί από πουθενά. Ζούμε μία πραγματικότητα, από την οποία πιστεύω ότι πρέπει να φύγουμε. Και σήμερα είναι μία ιστορική - κατά τη γνώμη μου - ημέρα, γιατί κάτι δείχνει να φεύγει και να αλλάζει. Δεν θέλω να πω περισσότερα. Απλώς, θέλω να θυμίσω ότι ο ίδιος ο Γιώργος Σούρλας, τον οποίο επικαλούμαι, έλεγε ότι με τον τρόπο που χειρίζονταν κάποιοι κυβερνητικοί τα θέματα της υγείας ζημίωναν κάθε χρόνο τη χώρα κατά 12 δισεκατομμύρια ευρώ. Δεν τα λέω εγώ. Τα λέει ο Σούρλας. Ψάξτε να τα βρείτε! Και μάλιστα, εντοπίζει και την περίοδο. Θέλω ακόμα να θυμίσω - γιατί κάποιοι προσπαθούν να ρίξουν στάχτη στα μάτια - ότι οι ίδιες οι Ηνωμένες Πολιτείες επέβαλαν πρόστιμο ύψους 350 εκατομμυρίων δολαρίων σε επτά πολυεθνικές εταιρείες, ανάμεσα στις οποίες είναι και μία επίμαχη, που θα τη δούμε λίγο αργότερα, οι οποίες δέχτηκαν ότι δωροδοκούσαν στην Ελλάδα κρατικούς αξιωματούχους και γιατρούς. Θα ήθελα, τελειώνοντας - δεν θέλω να σπαταλήσω πολύ χρόνο - να πω ότι χρειάστηκε να περάσουν - και έχει μεγάλη σημασία, γιατί άκουσα πολλές δυνατές κραυγές τον τελευταίο καιρό περί σκευωρίας, ποινικοποίησης της πολιτικής ζωής και διάφορα άλλα, ακραίες εκφράσεις που δεν μου έρχεται να τις ξαναπώ, ειλικρινά σας το λέω - δεκατρία χρόνια από τότε που ο Μισέλ Ζοσεράν στη «LE MONDE» δήλωνε ότι δωροδοκούσε κρατικούς αξιωματούχους για τις φρεγάτες. Και χρειάστηκε μία Ανακρίτρια Διαφθοράς να χαλάσει τον κόσμο - και την αναφέρω, είναι η κ. Ζαμανίκα - για να πάρει τα διακόσιες πενήντα χιλιάδες έγγραφα, που αφορούσαν τη θητεία του κ. Παπαντωνίου, που εύχομαι να εκτελέσει το τεκμήριο της αθωότητας. Υπήρχε λυσσώδης αντίσταση τότε για την καινούργια εισαγγελέα διαφθοράς, που αν δεν υπήρχε αυτή, αν δεν υπήρχε η ανακρίτρια και ένας τολμηρός δημοσιογράφος, ο κ. Παπαντωνίου θα κυκλοφορούσε ελεύθερος. Και τελειώνοντας, θέλω να θυμίσω τις κραυγές πολλών - που είχαν ξανά το ίδιο στυλ πριν τρεις, τέσσερις μέρες - στις 27 Ιουνίου του 2017 στην προκαταρκτική επιτροπή για τον κ. Παπαντωνίου. Δεν θέλω να αναφέρω ονόματα. Οι ίδιοι άνθρωποι - ολόιδιοι, τους έχω μπροστά μου, ξέρετε, τα γραπτά μένουν - έλεγαν: «Θέατρα πολιτικής δημαγωγίας», έλεγε ο ένας. Ο άλλος έλεγε: «Επιλεκτική ποινικοποίηση της πολιτικής ζωής». Αυτοί οι άνθρωποι σήμερα έχουν σιωπήσει και λένε: «Εμείς τα λέγαμε». Τώρα, που υπάρχει δικαστική συνδρομή σε πέντε χώρες και ανοίγονται όλοι οι λογαριασμοί, τώρα που διασταυρώθηκαν τα πάντα, σιωπή! Τότε, όμως, κελαηδούσαν. Και το να το κάνουν αυτό κάποιοι του ΠΑΣΟΚ, θα πεις «Το καταλαβαίνω, δικός τους άνθρωπος ήταν, τον υπερασπίζονται». Ω του θαύματος, όμως, έχω μπροστά μου το τι έλεγαν τέσσερις Βουλευτές της Νέας Δημοκρατίας εκείνη την εποχή. Δεν θα αναφέρω τα ονόματά τους ούτε είναι η πρόθεσή μου να στοχοποιήσω κανέναν. Φωνακλάς είμαι. Λαϊκιστής, όμως, δεν είμαι. Θα σας πω τι έλεγαν: «Φιάσκο!» έλεγε ο ένας. Το ξανακούσατε πριν δυο μέρες; Ένας άλλος μάλιστα, μας εγκαλούσε και έλεγε: Μην γράψετε τη λέξη «παραπέμπει», γιατί θα θιγεί ο κ. Παπαντωνίου. Θα γράψετε «διαβιβάζει». Ένας άλλος είπε: Ποτέ δεν μπήκαμε στη λογική της παραπλάνησης. Έχω μπροστά μου τον τρόπο, που μας αντιμετώπισαν τότε, που εμείς δεν καθυστερήσαμε καθόλου και την υπόθεση αυτή τη στείλαμε - και καλά κάναμε - στη δικαιοσύνη κατευθείαν, με αποτέλεσμα αυτό που είδατε πρόσφατα. Εγώ κάνω έκκληση και λέω και στα δύο μεγάλα κόμματα - το πρώην μεγάλο και το άλλο - ,γιατί - και είμαι ο πρώτος που θα το πω - υπάρχουν έντιμοι άνθρωποι: Δεν είναι προς το συμφέρον της χώρας, κυρίως όμως δεν είναι και προς το δικό σας συμφέρον να το συγκαλύπτετε. Κρατήστε αποστάσεις, γιατί θα εκτεθείτε. Ευχαριστώ πολύ.
Και εμείς ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και τρεις εκπαιδευτικοί συνοδοί τους από το Γυμνάσιο Οινοφύτων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει για δύο λεπτά ο Αναπληρωτής Υπουργός Ναυτιλίας και Νησιωτικής Πολιτικής κ. Νεκτάριος Σαντορινιός, για να υποστηρίξει την τροπολογία για τη συμπλήρωση διατάξεων του άρθρου 1 του π.δ. 33/2018 για τη σύνθεση του πληρώματος των οστρακαλιευτικών σκαφών κατά τη μεταβατική περίοδο από 10-10-2018 μέχρι 31-7-2019. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Πρόκειται για την τροπολογία με γενικό αριθμό 1795 και ειδικό 140. Το π.δ. 33/2018- δεν αναφέρω τον τίτλο για λόγους συντομίας - ορίζει ότι στη σύνθεση του πληρώματος των οστρακαλιευτικών πρέπει, εκτός των άλλων, να υπάρχει και ένας επιτηρητής. Ως επιτηρητής νοείται ο κάτοχος άδειας πτυχίου επιτηρητή της Σχολής Δυτών Καλύμνου. Με αυτή τη ρύθμιση, άλλαξε το καθεστώς, που ίσχυε από το 1998, σύμφωνα με την οποία νοείτο ως επιτηρητής ο κάτοχος αδείας δύτη ή μαθητευόμενου δύτη του άρθρου 4 του Γενικού Κανονισμού Λιμένων 10, ο οποίος είχε και ατομική επαγγελματική άδεια αλιείας. Η ρύθμιση αυτή, η οποία είναι ορθή, ανταποκρίνεται στην ανάγκη ασφαλούς διενέργειας της οστρακαλιείας, προκάλεσε όμως αρκετές διαμαρτυρίες, γιατί η Σχολή Δυτών Καλύμνου λειτουργεί για περιορισμένο χρόνο και έχει τη δυνατότητα να βγάζει περιορισμό αριθμών ατόμων, που μπορούν να έχουν αυτήν την άδεια του επιτηρητή. Επομένως, για την τρέχουσα αλιευτική περίοδο και μέχρι να δοθεί η δυνατότητα σε περισσότερους οστρακαλιείς να αποκτήσουν αυτήν τη δυνατότητα, προσθέτουμε μετά την παράγραφο 3 του άρθρου 1 του πδ 33/2018 την εξής παράγραφο: «4. Από 1 Οκτωβρίου 2018 μέχρι 31 Ιουλίου 2019 ο επιτηρητής της παραγράφου 2 μπορεί να αντικαθίσταται από κάτοχο βεβαίωσης επιτυχούς φοίτησης της Σχολής Δυτών Καλύμνου και, αν δεν υπάρχει τέτοιος, από κάτοχο άδειας δύτη ή από μαθητευόμενο δύτη». Όπως καταλαβαίνετε, αυτό επιλύει ένα ζήτημα της τρέχουσας αλιευτικής περιόδου, διότι διαφορετικά τα οστρακαλιευτικά δεν θα μπορούσαν να βγουν για δουλειά. Έχουμε σκοπό, μετά τη λήξη της περιόδου λειτουργίας της Σχολής Δυτών Καλύμνου, να δημιουργηθούν τοπικά κλιμάκια πιστοποίησης επιτηρητών, ούτως ώστε να αποφευχθεί η ταλαιπωρία γι' αυτούς τους επαγγελματίες. Παρακαλώ να γίνει δεκτή.
Ευχαριστώ. Τον λόγο έχει ο εισηγητής του κόμματος «Το Ποτάμι» κ. Μαυρωτάς για δεκαπέντε λεπτά.
Ευχαριστώ, κύριε Πρόεδρε. Μάλλον θα είμαι συντομότερος. Στο πρώτο κομμάτι της ομιλίας μου θα αναφερθώ στην κύρωση που έχουμε και στο δεύτερο στις τροπολογίες. Το παρόν νομοσχέδιο αφορά στη βελτίωση των δικαιωμάτων συμπληρωματικής συνταξιοδότησης για την προαγωγή της κινητικότητας των εργαζομένων μεταξύ των κρατών - μελών. Τι σημαίνει αυτό στην πράξη; Ότι το πεδίο εφαρμογής της οδηγίας αφορά στα συστήματα συμπληρωματικής συνταξιοδότησης, που έχουν συσταθεί, σύμφωνα με τη νομοθεσία και προσφέρουν συμπληρωματικές συνταξιοδοτικές παροχές για τους εργαζομένους, όπως οι ομαδικές ασφαλιστικές συμβάσεις ή τα συστήματα που λειτουργούν σε διανεμητική βάση και έχουν συμφωνηθεί με έναν ή περισσότερους κλάδους ή τομείς, τα κεφαλαιοποιητικά συστήματα ή οι υποσχέσεις συνταξιοδότησης, που υποστηρίζονται από λογιστικά αποθέματα ή οποιεσδήποτε συλλογικές ή άλλες συγκρίσιμες συμφωνίες. Επί της αρχής, λοιπόν, είναι θετικό να μιλάμε για τα δικαιώματα συμπληρωματικής σύνταξης και είναι ευκαιρία να μιλήσουμε για την ενίσχυση του δεύτερου πυλώνα ασφάλισης, δηλαδή της επαγγελματικής ασφάλισης. Στη βάση των ανωτέρω, το εν λόγω νομοσχέδιο, η κύρωση δηλαδή, αφορά κατά βάση όσους είναι ασφαλισμένοι σε ταμεία επαγγελματικής ασφάλισης, που στην Ελλάδα δεν ξεπερνούν τα δεκαπέντε, με τα τέσσερα να είναι υποχρεωτικής ασφάλισης. Το Ποτάμι, κατά την ψήφιση του ασφαλιστικού νόμου το 2016, ήταν το μόνο κόμμα που είχε αναφερθεί ρητά στην ανάγκη ενίσχυσης του δεύτερου πυλώνα ασφάλισης, της επαγγελματικής ασφάλισης, αλλά και του τρίτου πυλώνα, που θεωρούμε ότι θα μπορούσε να υπάρξει. Το παρόν νομοσχέδιο επομένως, αφορά λίγους δυνητικά δικαιούχους και θα ήταν προτιμότερο να αφορούσε περισσότερους. Όμως, είναι καλό, γιατί μας δείχνει ουσιαστικά το δρόμο. Σε μια Ευρώπη που, όλο και θα αυξάνει η κινητικότητα των εργαζομένων, όχι μόνο από χώρα σε χώρα, αλλά και από τομέα σε τομέα, από κλάδο σε κλάδο, σκόπιμο θα είναι αυτή η κινητικότητα να συνοδεύει και τα συνταξιοδοτικά τους δικαιώματα. Άρα, όπως είπαμε και στις επιτροπές, είμαστε σαφώς θετικοί. Πάμε στις τροπολογίες. Είναι αγαπημένη σας συνήθεια, ακόμα και σε κυρώσεις, να καταθέτετε τροπολογίες. Ακούσαμε προηγουμένως τον κ. Σαντορινιό να αναφέρεται στην τροπολογία με γενικό αριθμό 1795 και ειδικό 140 για τα οστρακοαλιευτικά σκάφη, το προσωπικό τους και τη Σχολή Δυτών Καλύμνου. Μου έκανε εντύπωση, τώρα στο πλαίσιο των διαφόρων συγχωνεύσεων ιδρυμάτων, σχολών και τμημάτων, πώς και δεν έβαλαν τη Σχολή Δυτών Καλύμνου στο Πανεπιστήμιο Αιγαίου, ώστε να αναβαθμιστεί κιόλας. Είναι κάτι που θα έπρεπε να το είχατε σκεφθεί με τις διετείς δομές, που ετοιμάζονται. Δίνω κάποιες ιδέες, τώρα που έχετε πάρει αμπάριζα τις συγχωνεύσεις. Πάμε στην τροπολογία με γενικό αριθμό 1796 και ειδικό 141, που έχει να κάνει με τη ρύθμιση, που δίνει τη δυνατότητα της εφάπαξ καταβολής ποσού που προκύπτει από τα αναδρομικά, με βάση όσα ίσχυαν στις 31-7-2012, σύμφωνα με τις δικαστικές αποφάσεις του Συμβουλίου της Επικρατείας. Εφαρμόζονται δηλαδή οι δικαστικές αποφάσεις και αφορά σε ένστολους, γιατρούς, πανεπιστημιακούς, μουσικούς και δικαστικούς, καθώς και τους αντίστοιχους συνταξιούχους. Τα αναδρομικά αυτά αφορούν διαφορετικές περιόδους, που υπάρχουν μέσα στην τροπολογία. Για τους ένστολους είναι η περίοδος από 1-8-2012 μέχρι 31-12-2016, για τους γιατρούς του ΕΣΥ από 13-11-2014 μέχρι 31-12-2016, για τους πανεπιστημιακούς και τους ερευνητές από 1-1-2015 μέχρι 31-12-2016, δηλαδή δύο χρόνια, όπως και για τους μουσικούς στις κρατικές ορχήστρες, ενώ για τους δικαστικούς από 1-8-2012 μέχρι 30-6-2014. Το συνολικό κόστος είναι 1,4 δισεκατομμύρια ευρώ. Θα θέλαμε να δούμε στη συγκεκριμένη διάταξη πώς αυτά τα 1,4 δισεκατομμύρια ευρώ κατανέμονται στις διάφορες κατηγορίες. Νομίζουμε ότι είναι κάτι που λείπει από αυτή τη νομοθετική ρύθμιση. Μάλιστα, μετά την προχθεσινή εξαγγελία της συμφωνίας του Πρωθυπουργού με τον Αρχιεπίσκοπο, επειδή αυτό που έμεινε ουσιαστικά είναι η απελευθέρωση δέκα χιλιάδων θέσεων στο δημόσιο, φαίνεται ότι γενικά έχει ανοίξει η όρεξη της Κυβέρνησης για προσλήψεις. Το ακούσαμε και από τον Κυβερνητικό Εκπρόσωπο κ. Τζανακόπουλο. Πώς είχαμε, λοιπόν, την «Κάθοδο των Μυρίων» του Ξενοφώντα, που είχαν φθάσει στα παράλια και φώναζαν «θάλαττα - θάλαττα»; Το νέο έργο θα είναι η «Πρόσληψις των Μυρίων», που στο τέλος θα φωνάζουν «διορισμός - διορισμός». Οι Μύριοι, λοιπόν, από την «Κύρου Ανάβασις», τώρα σε μία προσπάθεια «Αλέξη ανάκαμψις». Αυτά τα λέω, γιατί από την έως τώρα, πρακτική σας φάνηκε και στις προκηρύξεις για τους γενικούς γραμματείς των Υπουργείων, που ήταν φωτογραφικές και κάποιες σας έπιασαν και «με την γίδα στην πλάτη» από την Ευρωπαϊκή Ένωση και τις επαναπροκηρύξαμε, φαίνονται και οι προθέσεις. Ενώ το δημόσιο έχει ελλείψεις προσωπικού στην πρώτη γραμμή και πλεονάσματα στα μετόπισθεν, εσάς σας ενδιαφέρουν κυρίως τα μετόπισθεν και πώς θα δημιουργήσετε μία εκλογική πελατεία, όπως φορείς που δημιουργούνται, θέσεις μετακλητών. Και τελικά τι γίνεται; Ξεζουμίζονται οι φιλότιμοι δημόσιοι υπάλληλοι - και ευτυχώς που υπάρχουν, γιατί αλλιώς δεν θα λειτουργούσε το κράτος - και αδιαφορούν οι υπόλοιποι, αφού καμμία αξιολόγηση δεν υπάρχει, καθώς είναι θέμα «τζιζ» για τη συγκεκριμένη Κυβέρνηση. Ζούμε, λοιπόν, τις ημέρες του «ευλογημένου δημοσίου» και όποτε ζούμε τέτοιες ημέρες, η μυρωδιά των εκλογών αιωρείται στον αέρα. Να πούμε και γι' αυτήν καθ' αυτήν την τροπολογία. Ασφαλώς και πρέπει να εφαρμόζονται οι δικαστικές αποφάσεις, αλλά να αναρωτηθούμε, ο τρόπος που γίνεται, με την εφ' άπαξ καταβολή, είναι κάτι που το αντέχει η οικονομία μας και δεν θα οδηγηθούμε σε έναν δημοσιονομικό εκτροχιασμό ή δεν θα εκπέμψουμε τα λάθος μηνύματα προς το εξωτερικό; Αύριο, μεθαύριο θα έρθουν και οι συνταξιούχοι πάλι με δικαστικές αποφάσεις. Το ίδιο θα κάνουμε; Και καθ'ότι ζούμε τις ημέρες του «ευλογημένου δημοσίου» υπάρχει και ο δύσμοιρος ιδιωτικός τομέας, ιδιωτικοί υπάλληλοι, ελεύθεροι επαγγελματίες, μικρομεσαίες επιχειρήσεις, η μεσαία τάξη γενικότερα. Πότε αυτοί θα δουν κάτι; Διότι το μόνο που βλέπουν είναι μία υπερφορολόγηση, για να κάνετε εσείς μετά το κομμάτι σας με επιδόματα και αναδρομικά. Παρεμπιπτόντως, έχουμε τώρα και τη λήξη του νόμου Κατσέλη, ο οποίος από 1-1-2019 τελειώνει και θα πρέπει να φέρετε κάτι για να τον αντικαταστήσει. Θα περιμένουμε να δούμε τι είναι αυτό. Μπορείτε, βέβαια, να πείτε ότι τουλάχιστον έτσι με τα αναδρομικά, το 1,4 δισεκατομμύριο ευρώ, με τα 820 εκατομμύρια ευρώ που θα πέσουν στην αγορά, θα πάρει λίγη ανάσα και ο εμπορικός τομέας, όμως έτσι όπως τα έχετε καταφέρει, η μικρομεσαία επιχειρηματικότητα, η ιδιωτική πρωτοβουλία, που θα έπρεπε να είναι η ατμομηχανή της οικονομίας μας και της ανάπτυξης, δεν έχει πια κίνητρο να παράξει, γιατί από ένα σημείο και μετά δουλεύει μόνο για να πληρώνει φόρους και εισφορές σε ένα αδηφάγο κράτος. Χωρίς όμως την μεσαία επιχειρηματικότητα, χωρίς τη μεσαία τάξη, καμμία ανάπτυξη δεν είναι βιώσιμη. Το ΑΕΠ θα είναι καθηλωμένο, αν δουλεύει μόνο η κρατικοδίαιτη επιχειρηματικότητα ή η επιχειρηματικότητα των πολιτών. Αυτά όμως θα τα πούμε και στον προϋπολογισμό. Κλείνω, κυρίες και κύριοι συνάδελφοι, λέγοντας το εξής. Να ξέρετε ότι με αυτόν τον πολύ επικοινωνιακό τρόπο που κάνετε αυτή την πολιτική των επιστροφών ή των παροχών με πανηγυρικές εξαγγελίες κ.λπ., μπορεί να ευχαριστείτε κάποιους, αλλά κάποιους άλλους, τους αουτσάιντερς του κρατικοδίαιτου συστήματος, νομίζω ότι τους ανεβάζετε στα κάγκελα. Ευχαριστώ πολύ.
Και εμείς ευχαριστούμε. Προχωρούμε με τον ειδικό αγορητή της Ένωσης Κεντρώων κ. Μεγαλομύστακα.
Ευχαριστώ, κύριε Πρόεδρε. Κυρίες και κύριοι συνάδελφοι, κυρίες και κύριοι Υπουργοί, θα ξεκινήσω την ομιλία μου διαβάζοντας προσεκτικά τον τίτλο του σχεδίου νόμου που συζητάμε σήμερα και είναι: «Ενσωμάτωση στην ελληνική νομοθεσία της Οδηγίας 2014/50/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014, σχετικά με τις ελάχιστες προϋποθέσεις για την προαγωγή της κινητικότητας των εργαζομένων μεταξύ των κρατών - μελών με τη βελτίωση της απόκτησης και της διατήρησης δικαιωμάτων συμπληρωματικής συνταξιοδότησης (L128/1 της 30.4.2014)». Επομένως, είναι μία ευρωπαϊκή οδηγία του 2014. Σήμερα έχουμε 2018 και αν διανύσουμε ακόμη έναν μήνα, τον Δεκέμβρη, θα έχουμε 2019. Φέρνετε ένα πολύ θετικό νομοσχέδιο, που φυσικά δεν το δημιουργήσατε εσείς, αλλά το έφερε η Ευρωπαϊκή Ένωση, με τεσσεράμισι χρόνια καθυστέρηση. Δεν ήσασταν και τα τεσσεράμισι χρόνια εσείς, αλλά έχετε κλεισμένα τρία. Έχουμε δει εδώ μέσα να ψηφίζετε νομοσχέδια, τα οποία δεν αποτελούν για εμάς σε καμμία περίπτωση ορθό νομοθετείν και τέτοιου είδους νομοσχέδια σαν το σημερινό βλέπουμε ότι τα καθυστερείτε και τα φέρνετε μετά από καιρό, ίσως και τελευταία στιγμή πριν από τις εκλογές. Και γιατί χαρακτηρίζουμε ένα τέτοιο νομοσχέδιο θετικό; Γιατί με το συγκεκριμένο νομοσχέδιο προστατεύεται η ελεύθερη κυκλοφορία των εργαζομένων εντός της Ευρωπαϊκής Ένωσης, δηλαδή να μπορούν να μετακινούνται από χώρα σε χώρα για αναζήτηση εργασίας και να μην κινδυνεύουν να τα χάσουν όλα ή μέρος των κεκτημένων τους, βάσει βέβαια της εθνικής νομοθεσίας. Κάποια από τα κεκτημένα αυτά είναι η σύνταξη ή οι παροχές ανεργίας. Με αυτό το σχέδιο νόμου, αν ψηφιστεί, θα μπορεί ο μετακινούμενος εργαζόμενος να απολαμβάνει επαρκή δικαιώματα συνταξιοδότησης, όπου κι αν βρίσκεται. Αυτό το νομοσχέδιο αφορά κατά βάση όσους είναι ασφαλισμένοι στα ταμεία επαγγελματικής ασφάλισης. Εμείς, στην Ένωση Κεντρώων, δεν θα μπορούσαμε να είμαστε αντίθετοι σε ένα τέτοιου είδους νομοσχέδιο. Ωστόσο, θα περιμέναμε από εσάς, από μια κυβέρνηση αριστεράς, που όπου σταθεί και όπου βρεθεί φωνάζει ότι νοιάζεται για τον λαό, νοιάζεται για την κοινωνία, σε ένα τέτοιο νομοσχέδιο να φέρει τροπολογίες, που βοηθούν αυτούς που έχουν φύγει να επιστρέψουν πίσω, που βοηθούν αυτούς που έχουν μείνει στη χώρα μας να ξεκινήσουν να παράγουν. Δεν γίνεται, όμως, αυτό. Είναι ένα νομοσχέδιο δεκατεσσάρων σελίδων και οι τροπολογίες που έχουν έρθει είναι είκοσι τρεις και είναι εντελώς άσχετες με αυτό το νομοσχέδιο. Θα μιλήσω σε λίγο για τις τροπολογίες αυτές. Πρώτα, θέλω να μιλήσω λίγο για το brain drain. Είναι ένα φαινόμενο που ελπίζουμε, κατά κάποιον τρόπο, να καταπολεμηθεί ή να το ελαφρύνουμε με αυτό το σχέδιο νόμου. Θα θέλαμε νομοθετήματα, τα οποία ελαφρύνουν τις νέες επιχειρήσεις, τους νέους επιστήμονες. Γιατί την τελευταία δεκαετία έχουν φύγει πεντακόσιες χιλιάδες Έλληνες στο εξωτερικό για εύρεση εργασίας και μάλιστα, σύμφωνα με μελέτες, οι διακόσιες πενήντα χιλιάδες από αυτούς είναι επιστήμονες, είναι άνθρωποι στους οποίους έχει επενδύσει το ελληνικό κράτος, άνθρωποι, που οι οικογένειές τους και το κράτος τούς σπούδασε, μόχθησαν, ταλαιπωρήθηκαν, ξοδεύτηκαν, πήραν το πτυχίο τους και τώρα φεύγουν έξω γιατί βλέπουν ότι δεν υπάρχει ελπίδα. Δεν υπάρχει ελπίδα στην Ελλάδα. Δυστυχώς, εσείς είχατε ως σύνθημα ότι «η ελπίδα έρχεται», αλλά εσείς είστε αυτοί που τη στερήσατε από τους Έλληνες. Είναι φανερό αυτό. Αν περπατήσετε στους δρόμους, θα το καταλάβετε και μόνοι σας. Η Ελλάδα μας έχει χάσει το 1/4 της παραγωγικότητάς της και έχουμε χάσει, επίσης, ένα πολύ σημαντικό μέρος των παραγωγικών δυνατοτήτων μας. Τι κάνετε γι' αυτό; Έχετε προγράμματα που δήθεν θα υλοποιήσετε. Αυτό είναι το τραγικό στην όλη υπόθεση, ότι δεν κάνετε τίποτα από αυτά που δεσμεύεστε ή έχετε δεσμευτεί ότι θα κάνετε. Οι Έλληνες έχουν απαξιώσει εντελώς το πολιτικό σύστημα και εσείς είστε ανάμεσα στους θύτες γι' αυτό το έγκλημα, μαζί με τους προηγούμενους, που μας έφτασαν σε αυτήν τη δύσκολη και δεινή οικονομική κατάσταση. Άκουσα προσεκτικά τους συναδέλφους, τους υπόλοιπους αγορητές των κομμάτων και τους δύο ομιλητές από τις δύο άκρες του Κοινοβουλίου - χωρίς να τους βάζω σε καμμία περίπτωση στην ίδια κατηγορία - να λένε ότι η Ευρώπη είναι κακή, ότι η Ευρώπη φταίει για όλα, ότι δεν θα έπρεπε να βρισκόμαστε στην Ευρώπη, ξεχνώντας μάλλον όλα αυτά τα θετικά, που έχουν συμβεί τα τελευταία χρόνια, όλες αυτές τις ελευθερίες, όλες αυτές τις οικονομικές ενισχύσεις, μέσω των επιδοτήσεων, όλα αυτά τα ορθά νομοθετικά πλαίσια, που έχουν συσταθεί και έχουμε υιοθετήσει εμείς. Το γεγονός ότι οι πολιτικοί μας μέχρι σήμερα δεν έχουν χρησιμοποιήσει σωστά τα εφόδια, που τους παραχωρεί η Ευρωπαϊκή Ένωση, δεν σημαίνει ότι φταίει η Ευρώπη. Σίγουρα έχει κάνει λάθη και αυτή. Σίγουρα δεν έχει λάβει ως δεδομένες τις συνθήκες, που επικρατούν αυτήν τη στιγμή στην Ελλάδα και έχει γίνει πιο πιεστική από ό,τι θα έπρεπε. Ωστόσο, δεν φταίει για όλα η Ευρώπη. Πρέπει να αναζητήσουμε τις ευθύνες σε αυτούς που μας κυβερνούσαν και μας κυβερνούν μέχρι σήμερα. Άκουσα και τους συνομιλητές συναδέλφους από τα δύο κόμματα που κυβερνούσαν μέχρι σήμερα, πριν αναλάβει η συγκυβέρνηση ΣΥΡΙΖΑ - ΑΝΕΛ. Ο ένας λέει ότι έδωσαν τα αναδρομικά που τους αναλογούσαν, ενώ αυτοί είχαν κόψει πριν τους μισθούς και τις συντάξεις - δεν καταλαβαίνω καν γιατί αναφέρθηκε αυτό - και άλλος είπε ότι εμείς ζητάμε να μην μειωθούν οι συντάξεις, όταν έχουν μειώσει τόσες πολλές φορές, όχι μόνο τις συντάξεις, αλλά και τους μισθούς και αυτό έχει αντίκτυπο στην ελληνική οικονομία και κατά συνέπεια, στην ελληνική κοινωνία, καθώς οι νέοι άνθρωποι - και όχι μόνο - δυσκολεύονται και για τον βιοπορισμό τους, αλλά και για να δημιουργήσουν. Διότι αυτό είναι το ζητούμενο για τους νέους ανθρώπους. Να δημιουργήσουν οικογένεια, να δημιουργήσουν επιχειρήσεις, να δημιουργήσουν το δικό τους μέλλον, αλλά και των παιδιών τους. Και έτσι μόνο θα υπάρχει μια ανάκαμψη και στο δημογραφικό, που πολλές φορές έχουμε πει ότι είναι ένα από τα βασικά προβλήματα της χώρας. Πάμε τώρα να δούμε τι λέτε εσείς, της συγκυβέρνησης. Η τροπολογία που φέρνετε, σε καμμία περίπτωση δεν είναι μια δίκαιη τροπολογία, γιατί δεν δίνονται ούτε όλα τα αναδρομικά - καθώς υποστηρίζετε ότι από τον νόμο Κατρούγκαλου και έπειτα δεν χρειάζεται να επιστραφούν αυτά τα ποσά, γιατί είναι ένα νέο μειωμένο μισθολόγιο, που εσείς βέβαια, ορίζετε - και δεν συμπεριλαμβάνει όλες τις ομάδες και φυσικά, αυτό δεν θα μπορούσε να γίνει. Δεν θέλω να λαϊκίσω, αλλά δεν θα μπορούσε να γίνει, γιατί θα κατέρρεε η ελληνική οικονομία με αυτά τα 12 δισεκατομμύρια, που υπολογίζεται ότι χρειάζονται, για να δοθούν τα αναδρομικά σε όλους. Το μεγάλο αρνητικό, όμως, στην όλη υπόθεση είναι ότι κάποιοι Βουλευτές της συγκυβέρνησης τάζουν ή πουλούν φρούδες ελπίδες στους πολίτες, με μόνο σκοπό να έχουν κάποιο πολιτικό όφελος. Δεν γίνεται να λέμε ή να ακούγεται από αυτό το Βήμα ότι πρέπει να περιμένουν αυτοί, που έχουν αδικηθεί. Τι να περιμένουν; Να δοθούν τα αναδρομικά και στους υπόλοιπους συνταξιούχους; Ας απαντήσει κάποιος Υπουργός ή Βουλευτής της συγκυβέρνησης υπεύθυνα, αν θα μπορέσει ποτέ η οικονομία της Ελλάδας να ανταποκριθεί σε αυτό το αίτημα των πολιτών, που είναι πολύ δίκαιο. Ας απαντήσετε, όμως, με ειλικρίνεια και ας μην κρύβεστε πίσω από το δάχτυλό σας. Επικοινωνήστε την πληροφορία στον κόσμο. Αυτό είναι που χρειάζεται. Έχετε στερήσει την ελπίδα από τους Έλληνες πολίτες και αυτό εξαιτίας της πολιτικής, που ακολουθείτε μέχρι σήμερα. Ακούσαμε χτες τον κ. Τζανακόπουλο να λέει γι' αυτήν την προώθηση συμφωνίας με την εκκλησία - η οποία βλέπουμε ότι έχει πάρα πολλές αντιδράσεις, καθώς μάλλον εσείς της συγκυβέρνησης είστε «μετρ» στο να φέρνετε κακές συμφωνίες σε αυτό το Κοινοβούλιο - ότι δέκα χιλιάδες θέσεις εργασίας στο δημόσιο θα ανοίξουν, πουλώντας έτσι ελπίδα, όχι όμως το 2019, γιατί δεν έχουμε το δημοσιοοικονομικό περιθώριο. Τι λέτε δηλαδή; Ότι «αργότερα εμείς θα είμαστε υπεύθυνοι που θα ανοίξουν οι επόμενες δέκα χιλιάδες θέσεις»; Κοροϊδεύετε τον κόσμο; Κάνετε το ίδιο ακριβώς πράγμα που έκαναν αυτοί τους οποίους κατηγορείτε. Περιπαίζετε τον ελληνικό λαό. Γι' αυτό δεν μας παίρνει κανείς στα σοβαρά και φταίτε εσείς. Δεν μπορείτε να υπόσχεστε τα πάντα, χωρίς να μπορείτε να υλοποιήσετε τίποτα από αυτά. Δεν καταλαβαίνω πού στηρίζετε αυτήν την αισιοδοξία σας. Λέτε ότι τους επόμενους δύο μήνες θα δίνετε στον κόσμο. Γιατί περιμένατε αυτήν τη στιγμή; Μακάρι να δώσετε αυτά που πήρατε εσείς, με τον τρόπο που νομοθετείτε, με την υπερφορολόγηση, με την αύξηση, σε πολλές περιπτώσεις, των εισφορών, με την πολιτική, που σε καμμία περίπτωση δεν είναι εκεί για να βοηθήσει τον Έλληνα πολίτη. Τι κάνετε με τον νόμο Κατσέλη, ο οποίος λήγει; Γιατί δεν απαντάτε στις ερωτήσεις, που σας έχουμε κάνει; Τι είναι αυτό που θα χαρίσει την ελπίδα στον Έλληνα πολίτη, όταν εσείς μιλάτε με μισόλογα, όταν εσείς κοροϊδεύετε τον Έλληνα, καθώς δεν υλοποιείτε τίποτα απ' αυτά, που έχετε δεσμευτεί ότι θα κάνετε; Σας ευχαριστώ πολύ.
Ευχαριστώ πολύ. Προχωράμε στην κ. Παπανάτσιου, η οποία θα υποστηρίξει την υπ' αριθμόν 1796 τροπολογία, «Καταβολή εφάπαξ χρηματικών ποσών προς ένστολους, δικαστικούς λειτουργούς, ιατρικό προσωπικό, διδακτικό προσωπικό, καλλιτεχνικό και λοιπό προσωπικό και τους συνταξιούχους των ανωτέρω κατηγοριών προσωπικού». Κυρία Παπανάτσιου, έχετε τον λόγο.
Ευχαριστώ, κύριε Πρόεδρε. Λαμβάνοντας υπόψη μας την εκτέλεση του προϋπολογισμού του 2018 και στο πλαίσιο της χρηστής διαχείρισης και της δημοσιονομικής νομιμότητας που το Σύνταγμα μάς επιβάλλει και επειδή έχουμε τον δημοσιονομικό χώρο, ερχόμαστε σήμερα με την τροπολογία με γενικό αριθμό 1796 και ειδικό 141 και προτείνουμε με τα άρθρα 1 έως 5 την καταβολή εφάπαξ χρηματικού ποσού. Με το άρθρο 1 προτείνουμε την καταβολή εφάπαξ χρηματικού ποσού στα στελέχη των Ενόπλων Δυνάμεων των Σωμάτων Ασφαλείας για όσο χρόνο αυτά ήταν εν ενεργεία, κατά το χρονικό διάστημα από 1-8-2012 μέχρι και 31-12-2016. Καταβάλλεται εφάπαξ χρηματικό ποσό, που αντιστοιχεί στη διαφορά μεταξύ των μηνιαίων αποδοχών ,που θα δικαιούνται να λάβουν, με βάση τις ισχύουσες κατά την 31-7-2012 μισθολογικές διατάξεις και των μηνιαίων αποδοχών, που πράγματι τούς κατεβλήθησαν με βάση το άρθρο 86 του ν. 4307/2014. Γι' αυτήν την κατηγορία στο πρώτο άρθρο των στελεχών των Ενόπλων Δυνάμεων και των Σωμάτων Ασφαλείας το χρονικό διάστημα είναι από 1-8-2012 μέχρι 31-12-2016. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Στο άρθρο 2 προτείνουμε την καταβολή εφάπαξ χρηματικού ποσού στο ιατρικό προσωπικό του ΕΣΥ, γιατρούς δημόσιας υγείας ΕΣΥ, επικουρικούς γιατρούς και ειδικευμένους γιατρούς για όσο χρόνο ήταν αυτοί εν ενεργεία από το χρονικό διάστημα από 13-11-2014 έως 31-12-2016. Στο άρθρο 3 προτείνεται η καταβολή εφάπαξ χρηματικού ποσού στα μέλη ΔΕΠ, ΕΕΠ, ΕΔΙΠ των πανεπιστημίων και των ΤΕΙ και στο λοιπό προσωπικό. Το χρηματικό ποσό για τους συγκεκριμένους υπολογίζεται με αναφορά στο χρονικό διάστημα από 1-1-2015 έως και 31-12-2016. Με το άρθρο 4 προτείνεται η καταβολή εφάπαξ χρηματικού ποσού στα μέλη του μόνιμου καλλιτεχνικού προσωπικού της Κρατικής Ορχήστρας Αθηνών, της Κρατικής Ορχήστρας Θεσσαλονίκης και της Ορχήστρας της Εθνικής Λυρικής Σκηνής και το χρηματικό ποσό που καταβάλλεται εφάπαξ, όπως είπαμε, υπολογίζεται με αναφορά στο χρονικό διάστημα από 1-1-2015 έως 31-12-2016. Επίσης, έχουμε την καταβολή εφάπαξ χρηματικού ποσού στους δικαστικούς λειτουργούς και τα μέλη του κυρίου προσωπικού του Νομικού Συμβουλίου του Κράτους για το διάστημα από 1-8-2012 έως 30-6-2014. Με το άρθρο 6 προβλέπεται, κατ' εφαρμογή της αρχής της ίσης μεταχείρισης, αλλά και εν όψει της ασφαλιστικής μεταρρύθμισης του ν.4387/2016, η καταβολή αντίστοιχου εφάπαξ χρηματικού ποσού για τους συνταξιούχους του δημοσίου, που προέρχονται από τις παραπάνω κατηγορίες προσωπικού για το χρονικό διάστημα μέχρι την ένταξή τους στο πεδίο εφαρμογής του ν.4387/2016. Η προκαλούμενη δαπάνη για την εφαρμογή των προτεινόμενων διατάξεων ανέρχεται στο ποσό του 1,4 δισεκατομμυρίου ευρώ σε μικτούς όρους και σε 800 εκατομμύρια ευρώ με καθαρούς όρους. Ευχαριστώ.
Ευχαριστούμε, κυρία Υπουργέ. Ο Αναπληρωτής Υπουργός Εθνικής Άμυνας κ. Παναγιώτης Ρήγας έχει τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, άκουγα επί ώρα αρκετούς από εσάς να επιχειρηματολογείτε σε ό,τι έχει να κάνει με τις τροπολογίες και τα θετικά μέτρα, τα οποία φέρνει η Κυβέρνηση αυτήν την περίοδο, με έναρξη τη σημερινή μέρα. Είμαι αναγκασμένος, λοιπόν, να σας θυμίσω ορισμένα πράγματα. Η έξοδος της χώρας από τη μέγγενη της μνημονιακής λιτότητας αποτελεί το εναρκτήριο λάκτισμα για το πέρασμα στη μεταμνημονιακή εποχή και την επιστροφή στην κανονικότητα. Ήρθε επιτέλους η στιγμή, που η Ελλάδα ανακτά οριστικά και πλήρως την οικονομική της κυριαρχία και ανεξαρτησία, τη στιγμή που η ευθύνη για τις πολιτικές που επιλέγονται επιστρέφει στα χέρια της εκλεγμένης Κυβέρνησης από τον λαό και όχι σε τεχνοκράτες ξένους, που μας επιβάλλουν την άποψή τους. Δυστυχώς, έχει διαψευστεί στην πολιτική εκτίμηση την οποία κάνει η Αξιωματική Αντιπολίτευση όλη αυτή την περίοδο. Αγωνιστήκαμε τα τελευταία τρία χρόνια και κρατήσαμε τη χώρα με κόστος και προσωπικό ο καθένας από εμάς, αλλά και πολιτικό, θα σας έλεγα, ενδεχομένως. Αλλά ένα είναι το κυρίαρχο. Επιμείναμε και το αποτέλεσμα θα φανεί, προκειμένου να μην πέσει η χώρα στον γκρεμό της ανεξέλεγκτης χρεοκοπίας, κρατώντας παράλληλα την ίδια την κοινωνία όρθια. Τώρα έφτασε η στιγμή για να αρχίσουν να δρέπουν τους καρπούς των κόπων και των θυσιών τους εκατομμύρια Ελλήνων, που έβαλαν πλάτη στα δύσκολα. Η χώρα μας γυρίζει σελίδα. Περνάμε σε μια νέα περίοδο, που τη θέση της λιτότητας θα παίρνει κάθε μέρα και περισσότερο η κοινωνική δικαιοσύνη, όπου η δημοκρατία θα επικρατήσει και πάλι της επιβολής, όπου η σταθερότητα, η ασφάλεια και η σιγουριά θα αντικαταστήσουν την αβεβαιότητα και την αγωνία. Το τίμημα της μνημονιακής περιόδου ήταν πολύ βαρύ και ίσως όχι αναγκαίο. Εγώ θα έλεγα καθόλου αναγκαίο. Όλα αυτά ανήκουν πλέον στο χθες. Είναι στο χέρι όλων να μην επαναλάβουμε τα λάθη του παρελθόντος, να βάλουμε οριστικό τέλος σε όλες αυτές τις παθογένειες, που ταλαιπώρησαν τη χώρα για δεκαετίες. Δεν είναι δυνατόν να βρίσκουμε γυψοσανίδες και πίσω απ' αυτές, όλα αυτά τα αμαρτωλά, τα οποία συνέβαιναν. Την ευθύνη την είχατε εσείς, που κυβερνούσατε τα προηγούμενα χρόνια τη χώρα. Η μεταμνημονιακή Ελλάδα πρέπει και θα είναι μια άλλη χώρα. Μαζί με την έξοδο από τα μνημόνια και την επιτροπεία, πρέπει να σημάνει ανάσταση των προσδοκιών του ελληνικού λαού και κυρίως των κοινωνικών στρωμάτων, που πλήρωσαν βαρύ τίμημα. Το ζητούμενο αυτή την ώρα είναι να δρομολογηθεί σε στέρεες βάσεις η ανάπτυξη. Για να γίνει αυτό πρέπει να υπάρχει δίκαιη και κοινωνικά ισορροπημένη αναδιανομή του παραγόμενου πλούτου. Ξημερώνει μια άλλη μέρα. Την ώρα που οι προηγούμενες κυβερνήσεις, λοιπόν, μείωσαν κατά δεκαεφτά φορές μισθούς και συντάξεις, εμείς καταφέραμε να αντισταθούμε κι όχι απλώς να μην μειωθούν οι μισθοί και οι συντάξεις, αλλά να αρχίσει σιγά - σιγά η αποκατάσταση, ιδίως σε εκείνους που επλήγησαν περισσότερο από τη λαίλαπα των κυβερνήσεων Νέας Δημοκρατίας και ΠΑΣΟΚ. Σύμφωνα, λοιπόν, με την τροπολογία που ψηφίζουμε σήμερα, επιστρέφουμε εφάπαξ στους ενστόλους και όχι μόνο, αλλά και στους καθηγητές των Ανωτάτων Στρατιωτικών Εκπαιδευτικών Ιδρυμάτων, το χρηματικό ποσό το οποίο εσείς την προηγούμενη περίοδο είχατε κόψει. Δεν είναι μία, κατά τη γνώμη μας - και το λέω ευθέως - επιβολή του Συμβουλίου της Επικρατείας. Δεν είναι μόνο νομικό το θέμα, αλλά είναι μια πολιτική επιλογή, την οποία κάνουμε αρχίζοντας από αυτές τις κατηγορίες. Διάβαζα τις περασμένες μέρες δημοσιεύματα, σύμφωνα με τα οποία η Αντιπολίτευση μάς λέει - και το είπατε και σήμερα, δηλαδή - ότι έχουμε και προχωρούμε σε παροχολογία. Κοιτάξτε, θα πρέπει κάποτε η Αντιπολίτευση - μιλάω για τη Νέα Δημοκρατία, αλλά δεν απαλλάσσει βέβαια και τους υπόλοιπους - να καθορίσει ποια είναι η θέση της και να βγει και να πει ανοιχτά στον κόσμο τι πλέον προτείνει. Βρίσκεται σε στρατηγικό αδιέξοδο, όπως αυτό φαίνεται και από την αδυναμία της να αρθρώσει μια εναλλακτική πρόταση, που να μην περιέχει σκληρές αντικοινωνικές ιδέες, όπως η κατάργηση του οκτάωρου ή του ασφαλιστικού συστήματος τύπου Πινοσέτ. Γι' αυτό προτιμά να καταθέτει ερωτήσεις μέσα στη Βουλή, για το αν θα καταργηθεί το «Μακεδονία ξακουστή», γι' αυτό ακούμε αγωνίες για το μήπως ο ΣΥΡΙΖΑ καταργήσει τα Χριστούγεννα. Σας ενόχλησε πάρα πολύ η συμφωνία, η οποία έγινε χθες και ήταν μια εξαιρετική συμφωνία, έντιμη συμφωνία, με σεβασμό, από τη μεριά του Πρωθυπουργού της χώρας, της Κυβέρνησης και του Μακαριοτάτου Αρχιεπισκόπου Αθηνών. Θα παρακαλούσα, ωστόσο, κάποια στιγμή οι κυρίες και κύριοι Βουλευτές της Νέας Δημοκρατίας να βάλουν στην άκρη όλη τη διασπορά των fake news και να μας απαντήσουν τι εννοούν όταν κάνουν λόγο για προεκλογικές παροχές του ΣΥΡΙΖΑ. Είχαμε πει από την πρώτη στιγμή ως Κυβέρνηση ότι τα αναδρομικά προς το προσωπικό των Ενόπλων Δυνάμεων θα καταβληθούν. Αυτό ακριβώς κάνουμε. Από πού προκύπτει, λοιπόν, η παροχολογία; Εκτός εάν η Νέα Δημοκρατία και ο κ. Μητσοτάκης θεωρούν προεκλογική περίοδο όλη την τετραετία, γιατί αυτό λένε εδώ και τέσσερα χρόνια. Η μόνιμη επωδός είναι το αίτημα για προσφυγή στις κάλπες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Τελειώνω, κύριε Πρόεδρε. Η ψήφιση της σημερινής, λοιπόν, τροπολογίας είναι μια κίνηση σεβασμού και αναγνώρισης προς όλο το προσωπικό των Ενόπλων Δυνάμεων, διότι σε μια περίοδο κατά την οποία οι βαθμοί της οικονομικής ελευθερίας και ανεξαρτησίας της χώρας μας ήταν ελαττωμένοι, η διατήρηση του αξιόμαχου και η ενίσχυση του αποτρεπτικού ρόλου τους ήταν που εξασφάλισαν τη σταθερότητα και δεν επέτρεψαν σε οποιονδήποτε ξένο παράγοντα να διανοηθεί πως το status quo της περιοχής μπορεί να αλλάξει. Οι άνδρες και οι γυναίκες των Ενόπλων Δυνάμεων έχουν αφιερώσει ένα μεγάλο μέρος της ζωής τους στην υπηρεσία της πατρίδας. Το απέδειξαν και όλη την περίοδο του προσφυγικού. Επωμίσθηκαν όλο αυτό, το οποίο με τιμή έκαναν αυτήν την περίοδο και - για μένα είναι σημαντικό - συνεχίζουν να το κάνουν αγόγγυστα και τηρώντας, τιμώντας, τον κοινωνικό τους ρόλο. Δεν έγκειται, λοιπόν, η προσφορά τους στην εκπλήρωση της υπεράσπισης της εδαφικής ακεραιότητας, όπως σας είπα, αλλά και στον κοινωνικό τους ρόλο, τη στήριξη της καθημερινότητας του Έλληνα πολίτη. Συνηθίζω να λέω ότι είναι δύο οι πυλώνες. Ο ένας είναι ο πυλώνας για τις Ένοπλες Δυνάμεις της ειρηνικής αντιμετώπισης των πραγμάτων, της αποτρεπτικής τους ισχυρής δύναμης, αλλά ο δεύτερος πυλώνας, ο πολύ βασικός κι αυτός, είναι η συνεισφορά τους στο κοινωνικό σύνολο της χώρας, μια και είναι μέρος της ίδιας κοινωνίας όλοι αυτοί, οι οποίοι με αυτόν τον τρόπο υπερασπίστηκαν όλη αυτήν τη δύσκολη περίοδο και επωμίστηκαν δύσκολα καθήκοντα. Με το πλήθος των δράσεων συμβάλλουν στη διάσωση, στις αεροδιακομιδές, στην πρόληψη και καταστολή δασικών πυρκαγιών. Τους ευχαριστούμε και τους το αναγνωρίζουμε. Σας καλώ όλους να ψηφίσετε την τροπολογία και θα ψηφίζετε από δω και πέρα συνεχείς τροπολογίες, οι οποίες είναι μέτρα ελάφρυνσης και στήριξης των κοινωνικών ομάδων, που αγόγγυστα, αλλά με «αίμα» - θα έλεγα - την προηγούμενη περίοδο βοήθησαν και κατάφερε η χώρα να βγει από το αδιέξοδο. Και αυτό εμείς τους το επιστρέφουμε. Δεν κρύβουμε τα χρήματα. Δεν τα στέλνουμε σε offshore, αγαπητοί συνάδελφοι. Τα δίνουμε σε αυτούς οι οποίοι υπέφεραν, αλλά σήμερα μπορούν να οραματίζονται μια άλλη προοπτική για την ίδια τους τη ζωή. Σας ευχαριστώ πολύ.
Κυρίες και κύριοι συνάδελφοι, ο Βουλευτής της Νέας Δημοκρατίας κ. Σάββας Αναστασιάδης ζητεί άδεια απουσίας στο εξωτερικό, συγκεκριμένα στην Αλβανία, στις 8 Νοεμβρίου 2018. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τον λόγο έχει τώρα η Υπουργός κ. Όλγα Γεροβασίλη.
Κυρίες και κύριοι συνάδελφοι, θέλω να θυμίσω ότι εξαιτίας της οικονομικής κρίσης οι προηγούμενες κυβερνήσεις επέλεξαν το '10 και το '12 να συμφωνήσουν σε δύο μνημόνια, τα οποία υποτίθεται ότι θα έβγαζαν τη χώρα από τη δίνη της οικονομικής κρίσης. Σαν κύριο μέτρο σε αυτά τα δύο μνημόνια δεν ήταν οι διαρθρωτικές αλλαγές, αυτές οι οποίες υποτίθεται ότι θα ερχόντουσαν για να αλλάξει εικόνα η χώρα, αλλά στα αλήθεια ήταν περικοπές συντάξεων και μισθών και απολύσεις δημοσίων υπαλλήλων. Εκεί στηρίχθηκαν και για αυτό απέτυχαν. Απέτυχαν και σήμερα και οι εμπνευστές αυτών των μνημονίων έχουν αποφανθεί ότι πραγματικά ήταν μια λάθος συνταγή. Αυτά τα μέτρα, λοιπόν, οριζόντια φτωχοποίησαν μεγάλη μερίδα και των μισθωτών και των συνταξιούχων και φυσικά είναι μέτρα που ξέρουμε ποιων κομμάτων την υπογραφή φέρουν. Επίσης, αφού ψήφισαν τις μειώσεις μετά προχώρησαν στη Βουλή και ψήφισαν και αναδρομικές μειώσεις και περικοπές, ώστε να αναγκαστούν οι μισθωτοί και οι συνταξιούχοι να επιστρέψουν και μέρος από τις προηγούμενες αποδοχές τους. Μέσα σε αυτούς φυσικά ήταν δημόσιοι υπάλληλοι, δημόσιοι λειτουργοί, αμειβόμενοι και με ειδικά μισθολόγια, μεταξύ αυτών και τα στελέχη των Σωμάτων Ασφαλείας, της Αστυνομίας και της Πυροσβεστικής. Η επιλογή η κύρια μεταρρύθμιση να είναι οι περικοπές των αμοιβών των εργαζομένων και των συνταξιούχων δεν ήταν τυχαία. Ήταν μια συνειδητή επιλογή με ιδεολογικό υπόστρωμα, ένα ιδεολογικό υπόστρωμα το οποίο υποστηρίζεται και σήμερα ως κύρια θέση της Νέας Δημοκρατίας, δηλαδή ότι οι δημόσιες υπηρεσίες μπορούν να μην παρέχονται από το δημόσιο, αλλά να παρέχονται από τον ιδιωτικό τομέα απαξιώνοντας με κάθε δυνατό τρόπο σε όλα αυτά τα χρόνια τις υπηρεσίες του δημοσίου. Σε αυτά τα χρόνια, λοιπόν, εμείς στη θητεία εντός του τελευταίου μνημονίου δεν αγγίξαμε μισθούς, δεν αγγίξαμε κύριες συντάξεις, προσπαθήσαμε με νύχια και με δόντια να εφαρμόσουμε διαρθρωτικές αλλαγές και τελικά στον αντίποδα της λογικής των προηγουμένων μνημονίων εμείς καταφέραμε να στηρίξουμε το κράτος, να στηρίξουμε τις υπηρεσίες κυρίως του κοινωνικού κράτους στα μέτρα βεβαίως του δυνατού μέσα στα στενά δημοσιονομικά πλαίσια. Ωστόσο κάθε δυνατότητα την εξαντλήσαμε, κάθε μικρή ρωγμή την εξαντλήσαμε για να στηρίξουμε το κοινωνικό κράτος και τις υπηρεσίες του κράτους. Σήμερα, λοιπόν, μπορούμε, έχουμε δυνατότητες, οι δημοσιονομικές δυνατότητες το επιτρέπουν και η Κυβέρνηση προχωρά με τη σημερινή τροπολογία στην αποκατάσταση μέρους αυτών των αδικιών για τους εργαζομένους των ειδικών μισθολογίων στους οποίους βεβαίως, όπως σας είπα, περιλαμβάνονται και στα στελέχη των Σωμάτων Ασφαλείας και προχωράμε στην επιστροφή των αναδρομικών κρατήσεων που έγιναν από το 2012, έχοντας πια τη δυνατότητα που μας δίνει η οριστική έξοδος από τα μνημόνια. Η οριστική έξοδος από τα μνημόνια ήταν η προϋπόθεση για να μπορούμε να το κάνουμε. Η πολιτική βούληση, όμως, είναι αυτή που μας επιβάλει να το κάνουμε και σήμερα να είναι ένα πρώτο θετικό μέτρο μετά την έξοδο από τα μνημόνια που ψηφίζεται στο ελληνικό Κοινοβούλιο. Σε ό,τι αφορά το Υπουργείο Προστασίας του Πολίτη αποκαθιστούμε μια αδικία σε βάρος 53.000 στελεχών της Ελληνικής Αστυνομίας και 9.600 στελεχών της Πυροσβεστικής, αλλά και 5.000 συνταξιούχων και των οικογενειών τους. Βεβαίως, όλοι ξέρουμε - θέλω να το επισημάνω - ότι πρόκειται για κατηγορία εργαζομένων με ιδιαίτερα δύσκολη αποστολή και ειδικές συνθήκες στην εκτέλεση του έργου τους. Ξεκινάμε σήμερα με αυτόν τον νόμο, ψηφίζουμε το πρώτο θετικό δημοσιονομικό μέτρο μετά το οριστικό τέλος των μνημονίων, με σταθερά βήματα, χωρίς να τίθενται σε κίνδυνο οι δημοσιονομικοί στόχοι. Είμαστε αποφασισμένοι, το αποδεικνύουμε, να αποκαταστήσουμε βήμα - βήμα όλες τις αδικίες που επέβαλαν οι δημοσιονομικοί περιορισμοί και τα μνημόνια στη χώρα μας, ανεξάρτητα εάν αυτοί που έφεραν τα μνημόνια στη χώρα κουνούν και σήμερα το δάχτυλο. Θα κάνουμε πράξη κάθε μέτρο που εξαγγέλθηκε από την Κυβέρνηση, που βελτιώνει τη ζωή των Ελλήνων πολιτών, των Ελλήνων εργαζομένων και των οικογενειών τους. Σας ευχαριστώ.
Ευχαριστώ, κυρία Υπουργέ. Ο Υπουργός κ. Κωνσταντίνος Γαβρόγλου έχει τον λόγο.
Ευχαριστώ, κύριε Πρόεδρε. Δεν θα επαναλάβω πολλά από όσα είπαν οι συνάδελφοι προηγουμένως. Θα προσθέσω ότι η πορεία προς την κανονικότητα είναι κάτι το εξαιρετικά σύνθετο, δεν θα γίνει από τη μία μέρα στην άλλη, αλλά το πολύ σημαντικό είναι ότι τα βήματα που γίνονται κατοχυρώνουν αυτή την πορεία προς την κανονικότητα. Όσον αφορά το Υπουργείο Παιδείας, ο Πρωθυπουργός στη Διεθνή Έκθεση Θεσσαλονίκης ανακοίνωσε και το θέμα των αναδρομικών των πανεπιστημιακών, αλλά και τον διορισμό τεσσεράμισι χιλιάδων εκπαιδευτικών για την ειδική εκπαίδευση. Σε λίγες μέρες η Κυβέρνηση ανακοίνωσε ότι σε βάθος τριετίας θα προσληφθούν, για πρώτη φορά μετά από δέκα χρόνια, δεκαπέντε χιλιάδες εκπαιδευτικοί, τεσσεράμισι χιλιάδες το 2019, πέντε χιλιάδες διακόσιοι πενήντα το 2020, πέντε χιλιάδες διακόσιοι πενήντα το 2021. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Όπως ξέρετε, έχουμε ένα πολύ μεγάλο ποσοστό αναπληρωτών καθηγητών, οι οποίοι τα χρόνια αυτά της κρίσης έδωσαν τον καλύτερό τους εαυτό και στήριξαν το εκπαιδευτικό μας σύστημα και πρέπει και εμείς να δούμε με ποιον καλύτερο τρόπο, πάντα μέσα στο πλαίσιο των αποφάσεων του Συμβουλίου της Επικρατείας, θα μπορέσουμε να καταλήξουμε στο σύστημα προσλήψεων. Βεβαίως, δεν έλειψαν και τα ευτράπελα, θα έλεγα, δημοσιεύματα ότι όλα αυτά είναι παροχολογία, ότι όλα αυτά δεν έχουν υλική βάση. Τα είπαν πριν τη δημοσίευση του προϋπολογισμού, όταν είδαν ότι στον προϋπολογισμό προβλέπεται το κονδύλι. Δεν εξέφρασαν ούτε ένα στοιχείο αυτοκριτικής. Το ίδιο, όπως είδατε, έγινε και μετά την ιστορικής σημασίας συμφωνία ανάμεσα στην Εκκλησία και την πολιτεία. Γράφτηκαν πράγματα που ούτε καν ως αστείο μπορεί κανείς να τα εκλάβει, ως προς τα σύμβολα, ως προς τα Χριστούγεννα κ.λπ.. Σε ό,τι πάμε να κάνουμε για να λύσουμε ιστορικές εκκρεμότητες, σε ό,τι πάμε να κάνουμε για να κατοχυρώσουμε την κανονικότητα, βρίσκουμε μπροστά μας σε μέρος του δημόσιου λόγου ένα μπαράζ δήθεν αντιρρήσεων, αλλά που, κατά τη γνώμη μας, εκφράζει έναν ανείπωτο πανικό από την πλευρά όσων νόμιζαν ότι δεν θα τα βγάλουμε πέρα. Σήμερα, λοιπόν, με την καταβολή των αναδρομικών στους καθηγητές των πανεπιστημίων και στους καθηγητές των ΤΕΙ, όπως και στο ειδικό εκπαιδευτικό προσωπικό, μαζί και το εργαστηριακό διδακτικό προσωπικό, λύνουμε μία αδικία από τις πολλές που έχει υποστεί αυτός ο τόπος και από τις πολλές που έχουν υποστεί διαφορετικές κοινωνικές κατηγορίες. Το ίδιο γίνεται και για τους ερευνητές και τους ειδικούς λειτουργικούς επιστήμονες των ερευνητικών μας κέντρων. Νομίζουμε πάλι ότι είναι ένα στέρεο βήμα προς την κανονικότητα, είναι ένα στέρεο βήμα που θα μας βοηθήσει και στη συγκρότηση του ενιαίου χώρου έρευνας και εκπαίδευσης, στο μεγάλο μεταρρυθμιστικό σχέδιο που έχουμε με τη συζήτηση για τη νέα αρχιτεκτονική των ανωτάτων εκπαιδευτικών ιδρυμάτων μας και τις συνέργειες ανάμεσα στα πανεπιστήμια και τα ΤΕΙ. Είναι πραγματικά μία ακόμη, μικρή ενδεχομένως, αλλά σημαντική, ψηφίδα σε αυτό το νέο μωσαϊκό που απεικονίζει μία νέα πραγματικότητα και για την τριτοβάθμια εκπαίδευσή μας. Σας ευχαριστώ πολύ.
Ευχαριστώ, κύριε Υπουργέ. Ο Υπουργός κ. Φώτης Κουβέλης έχει τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, βεβαίως υπάρχουν οι αποφάσεις του Συμβουλίου της Επικρατείας, όπως και η απόφαση του Ειδικού Δικαστηρίου του άρθρου 88 παράγραφος 2 του Συντάγματος, που δέχθηκε ότι κατά παράβαση του Συντάγματος περιεκόπησαν οι συγκεκριμένες αποδοχές. Θα μπορούσε, όμως, η Κυβέρνηση παρά την ύπαρξη αυτών των αποφάσεων, να παρατείνει τον χρόνο καταβολής του συγκεκριμένου ποσού, το οποίο καταβάλλεται για να αποκαταστήσει μία υπαρκτή αδικία, όπως αδικία την κατέγραψε και μάλιστα με τον χαρακτήρα της αντισυνταγματικότητας και το Συμβούλιο της Επικρατείας, αλλά και το Ειδικό Δικαστήριο του άρθρου 88 του Συντάγματος. Υπάρχει, όμως, ο κατάλληλος δημοσιονομικός χώρος και έτσι πράγματι η Κυβέρνηση, ενώ θα μπορούσε να παρατείνει, εάν θέλετε, την καταβολή σε άλλο χρόνο αυτού του συγκεκριμένου ποσού, έρχεται σήμερα να την καταβάλλει. Και το κάνει αυτό διότι - επαναλαμβάνω - μέσα από συγκεκριμένη οικονομική πολιτική επιλέγει - επειδή υφίσταται ο δημοσιονομικός χώρος - να αποκαταστήσει αυτή την αδικία. Θα έλεγα - παραφράζοντας, όμως, τη σχετική έκφραση - ότι δεν είναι μόνο νόμιμο αυτό που γίνεται, είναι και ηθικό. Και είναι νόμιμο και ιδιαίτερα ηθικό έναντι μιας κατηγορίας ενστόλων εν προκειμένω, των ανδρών και γυναικών των Ενόπλων Δυνάμεων, της Αστυνομίας, του Λιμενικού Σώματος και της Ελληνικής Ακτοφυλακής, εάν λάβουμε υπ' όψιν μας ποιες υπηρεσίες προσφέρουν, με ποια πραγματική αυτοθυσία και προσήλωση στο καθήκον. Και η πράξη αυτή της Κυβέρνησης, όπως εκφράζεται με τη συγκεκριμένη ρύθμιση του νόμου, με τη συγκεκριμένη τροπολογία, έρχεται εκτός από την τήρηση της νομιμότητας να ανταποκριθεί και σε μία διαδικασία αποκαταστατική που πράγματι αναφέρεται σε αυτό το ηθικό στοιχείο, που λίγο πριν ανέφερα. Κυρίες και κύριοι συνάδελφοι, επ' ευκαιρία αυτής της τροπολογίας, ας αντιληφθούμε όλοι τι κάνουν αυτοί οι άνδρες και οι γυναίκες που υπηρετούν στις Ένοπλες Δυνάμεις, στην Αστυνομία, στο Λιμενικό Σώμα και στην Ελληνική Ακτοφυλακή. Ας περιοριστώ σε αυτό που αφορά στο Υπουργείο Ναυτιλίας. Υπολείπονται για την κάλυψη των οργανικών θέσεων περίπου χίλιες πεντακόσιες θέσεις. Δηλαδή, με χίλιες πεντακόσιες θέσεις λιγότερες αυτοί οι άνδρες και οι γυναίκες προστατεύουν τα σύνορα της χώρας και εκτελούν πολλαπλά καθήκοντα που έχουν σχέση με τη θάλασσα, με τη ναυσιπλοΐα. Θα σας έλεγα ότι γι' αυτούς τους άνδρες και τις γυναίκες του Λιμενικού Σώματος και της Ελληνικής Ακτοφυλακής, δεν υπάρχουν ωράρια, δεν υπάρχουν υπερωριακές αποζημιώσεις. Και όμως, χωρίς πικρία, αλλά με πλήρη συνείδηση των όσων προσδιόρισαν την οικονομική πραγματικότητα της χώρας, συνέχισαν και συνεχίζουν να επιτελούν το καθήκον με ιδιαίτερη αφοσίωση. Θέλω με άλλα λόγια να πω ότι αυτό που σήμερα συμβαίνει με την τροπολογία, αποκαθιστά μια αδικία. Βεβαίως, εναρμονίζεται με τις αποφάσεις των δικαστηρίων και βεβαίως υπηρετεί τη νομιμότητα. Ταυτόχρονα, όμως, υπηρετεί και αναδεικνύει τη συγκεκριμένη επιλογή ότι όλες εκείνες οι αδικίες που υπήρξαν στο παρελθόν συνεπεία της οικονομικής κατάστασης της χώρας, να αποκατασταθούν. Κατά τούτο, νομίζω ότι η υπερψήφιση της τροπολογίας απ' όλους τους Βουλευτές είναι πράξη υποχρέωσης - επαναλαμβάνω - όχι μόνο έναντι της νομιμότητας και όπως αυτή προσδιορίζεται από τις δικαστικές αποφάσεις, αλλά και έναντι της ηθικής. Σας ευχαριστώ.
Ευχαριστώ, κύριε Υπουργέ. Τον λόγο έχει η Υπουργός κ. Μυρσίνη Ζορμπά.
Ευχαριστώ, κύριε Πρόεδρε. Κύριοι Βουλευτές, στα ειδικά μισθολόγια εντάσσονται και το μόνιμο καλλιτεχνικό προσωπικό της Κρατικής Ορχήστρας Αθηνών, της Κρατικής Ορχήστρας Θεσσαλονίκης και της Ορχήστρας της Εθνικής Λυρικής Σκηνής επομένως με τον ν.4093/2012 προβλέφθηκαν, μεταξύ άλλων, μειώσεις στις αποδοχές τους και σήμερα ερχόμαστε να αποκαταστήσουμε αυτό το έλλειμμα. Φυσικά άρχισαν να εκδίδονται αποφάσεις ανωτάτων δικαστηρίων, με τις οποίες κρίνονταν αντισυνταγματικές οι περικοπές. Στη συνέχεια επιχειρήθηκε μία μερική συμμόρφωση προς το περιεχόμενο των συγκεκριμένων αποφάσεων μέσω της αναδρομικής αναμόρφωσης των ειδικών μισθολογίων και της αποκατάστασής τους στο 50%. Στη συνέχεια αρκετοί δικαιώθηκαν αφού κρίθηκε ότι η διοίκηση όφειλε να τους αποκαταστήσει πλήρως και όχι μερικώς, όπως είχε πράξει. Βέβαια για κάθε κατηγορία ισχύουν διαφορετικά χρονικά διαστήματα, δεδομένου ότι κατέφυγαν στα δικαστήρια σε διαφορετικές ημερομηνίες. Ωστόσο, πιστεύουμε ότι η καταβολή των ποσών στους αμειβόμενους με ειδικά μισθολόγια καλλιτέχνες πρέπει να εναρμονιστεί και γι' αυτό σήμερα καταθέτουμε αυτήν την τροπολογία. Ευχαριστώ.
Ευχαριστώ, κυριά Υπουργέ. Τον λόγο έχει ο Υπουργός κ. Παύλος Πολάκης.
Ευχαριστώ, κύριε Πρόεδρε. Κυρίες και κύριοι συνάδελφοι, σήμερα είναι μια μέρα δικαίωσης, είναι μια μέρα που αποδεικνύουμε στην πράξη ότι αυτά που λέμε τα κάνουμε, ότι το πρώτο από τα μέτρα που ανακοίνωσε ο Πρωθυπουργός στη Διεθνή Έκθεση Θεσσαλονίκης το υλοποιούμε. Θα σας θυμίσω πόσες Κασσάνδρες στον δημόσιο λόγο και στα μέσα μαζικής ενημέρωσης ακούσαμε το προηγούμενο χρονικό διάστημα, δηλαδή ότι δεν μπορεί να γίνει. Και σήμερα ακούστηκαν κάποιες τέτοιες φωνές απ' ό,τι είδα από τους εισηγητές, ότι «θα υπάρξει δημοσιονομικός εκτροχιασμός», «θα στείλουμε λάθος μήνυμα στις αγορές» κ.λπ.. Λοιπόν, ακούστε να δείτε, κύριοι συνάδελφοι, εμείς είμαστε με τον κόσμο της εργασίας. Ήμασταν, είμαστε και θα είμαστε. Το δικό μας κοινωνικό συμβόλαιο δεν είναι το συμβόλαιο το δικό σας, που χρεοκόπησε τη χώρα τα προηγούμενα χρόνια, το 2010. Εσείς επιλέξατε κοινωνικό συμβόλαιο με τους ισχυρούς αυτής της χώρας μέσα από κρατικές προμήθειες, μέσα από υπερτιμολόγηση, το οποίο οδήγησε πράγματι σε δημοσιονομικό εκτροχιασμό και χρεοκοπία. Πετάγατε ένα κοκκαλάκι στους πληβείους για να μην μιλάνε. Εμείς αναγκαστήκαμε και υπογράψαμε μια συμφωνία - συμβιβασμό τον Ιούλιο του 2015. Τα καταφέραμε και βγάλαμε τη χώρα και από τα μνημόνια και από την επιτροπεία, πρώτον, γιατί μας στήριξε ο λαός, δεύτερον, γιατί το παλέψαμε νύχτα - μέρα και, τρίτον, γιατί δεν κλέβαμε. Επειδή, λοιπόν, δεν κλέβαμε γι' αυτό περισσεύουν. Γι' αυτό περισσεύουν τα 1,4 δισεκατομμύρια που μοιράζουμε όχι μόνο με βάση τις δικαστικές αποφάσεις, αλλά και με πολιτική επιλογή σε διάφορες κοινωνικές κατηγορίες, στους οποίους είχαν γίνει μεγάλες περικοπές τα προηγούμενα χρόνια. Δεν έχει γίνει μόνο αυτό, όμως. Η επεκτασιμότητα των συλλογικών συμβάσεων έχει φέρει χρήματα στην τσέπη περισσότερων των διακοσίων χιλιάδων εργαζομένων στον τουρισμό, για παράδειγμα. Αυτό έχει γίνει ήδη. Το ότι το κρύβουν τα ΜΜΕ σας, τα οποία κάθε ημέρα είναι άγγελοι κακών ειδήσεων, δεν σημαίνει ότι δεν συμβαίνει. Το νιώθει ο κόσμος στην τσέπη του, όπως και θα νιώσει και όλα τα μέτρα, τέτοια μέτρα, τα οποία θα παρθούν το αμέσως επόμενο διάστημα, γιατί αυτό είναι το πρώτο. Έρχομαι πιο συγκεκριμένα. Αυτό που γίνεται σήμερα και αφορά και τους ιατρούς του δημόσιου συστήματος υγείας, τους ένστολους, τους δικαστικούς, τους πανεπιστημιακούς, είναι βασικά πολιτική επιλογή της Κυβέρνησης. Δεν έχουμε την ίδια οριζόντια απόφαση του ΣτΕ για την κατηγορία των ιατρών του ΕΣΥ και για τον τρόπο με τον οποίο είχε γίνει η δικαστική διεκδίκηση και από μεριάς τους. Όμως, για λόγους ισονομίας και ισοπολιτείας αποφασίσαμε με βάση τις δημοσιονομικές δυνατότητες, τις οποίες έχουμε, την περικοπή του 2012 να τη δώσουμε. Και να τη δώσουμε από τότε που κατατέθηκε αυτή η προσφυγή, δηλαδή τον Οκτώβρη - Νοέμβρη 2014 μέχρι 31-12-2016, γιατί από τον Γενάρη του 2017 ισχύει το νέο μισθολόγιο, στο οποίο αυξήσαμε τους βασικούς μισθούς - άρα και τις συνταξιοδοτικές αποδοχές αύριο - μεθαύριο - και δώσαμε μια μικρή αύξηση στις χαμηλές κατηγορίες. Αυτή η δαπάνη μεταφράζεται πρακτικά σε απόδοση είκοσι έξι μηνών αναδρομικών στο σύνολο των γιατρών του ΕΣΥ που υπηρετούσαν τότε και που είναι «καθαρά» στη τσέπη περίπου από 60 έως 560 ευρώ τον μήνα για κάθε γιατρό που υπηρετούσε γι' αυτό το χρονικό διάστημα. Αντίστοιχα, υπάρχει μια καταβολή τέτοια και για τους συνταξιούχους, για τους οποίους λόγω της ψήφισης του νέου ασφαλιστικού νόμου θα δοθούν δεκαεννέα μηνών αναδρομικά. Αυτό δεν είναι το πρώτο που κάναμε στην υγεία. Τον καιρό του προηγούμενου μνημονίου κάναμε κάποια πράγματα, αυτό που μπορούσαμε, γιατί είμαστε με τον κόσμο της εργασίας. Εμείς θέλουμε να αμείψουμε αυτούς που εργάζονται και όχι αυτούς που προμηθεύουν. Η πρώτη αύξηση που δόθηκε σε καιρό μνημονίων το 2016 ήταν το επίδομα αγόνου στους αγροτικούς γιατρούς, τα 400 ευρώ. Εν μέσω του τρίτου μνημονίου τα δώσαμε αυτά και με αυτόν τον τρόπο, από τα τετρακόσια περίπου άδεια άγονα αγροτικά ιατρεία της χώρας - που τότε ήταν πενήντα - εξήντα γεμάτα - αυτή τη στιγμή είναι γεμάτα πάνω από τριακόσια πενήντα. Σε συνεργασία με το Υπουργείο Εθνικής Άμυνας αμείβουμε και τους οπλίτες ιατρούς και με μισθό και με επίδομα και με εφημερίες, εάν υπάρχουν σε κοντινά κέντρα υγείας και τους οπλίτες γιατρούς, οι οποίοι υπηρετούν σ' αυτά τα ιατρεία. Δεύτερον, αυξήσαμε περίπου 15% την αμοιβή των νυχτερινών και εξαιρέσιμων αργιών σε όλο το προσωπικό του ΕΣΥ. Αυτό μπορούσαμε να δώσουμε τότε και το δώσαμε. Αυξήσαμε τις εφημερίες. Να το πω χοντρά. Παραλάβαμε ένα κονδύλι από εσάς 298 εκατομμύρια ευρώ το έτος για αμοιβή εφημεριών και υπερωριών όλου του προσωπικού του Εθνικού Συστήματος Υγείας και αυτή τη στιγμή αυτό το ποσό ξεπερνά τα 360 εκατομμύρια ευρώ σε ετήσια βάση. Εντός μνημονίων έγινε αυτό, γιατί εμείς κάνουμε αναδιανομή αυτού του τύπου. Δεν στέλναμε γραμματάκια «πληρώστε τους προμηθευτές των φαρμακευτικών εταιρειών, γιατί έχουμε ζοριλίκια». Εμείς κάναμε αυτό το πράγμα αυτά τα τρία χρόνια. Τα βρήκαμε τα χρήματα και τα δώσαμε. Και δεν είναι μόνο αυτά. Πληρώσαμε και περίπου 60 με 70 εκατομμύρια «δανεικαριές» δικές σας, περικομμένες εφημερίες, μη καταβληθείσες εφημερίες και υπερωρίες σε πάρα πολλά νοσοκομεία της χώρας από το 2011 μέχρι το 2014. Τότε τους πληρώνατε μια με δύο φορές το χρόνο. Τώρα υπάρχει κανονικότητα στις πληρωμές. Μεγάλη κανονικότητα στις πληρωμές και εάν δεν είχαμε και κάποιους επιτρόπους και τον τρόπο που εξηγούν τον νόμο, δεν θα είχαμε ούτε στα σποραδικά προβλήματα που έχουμε. Γι' αυτό, λοιπόν, πραγματικά φαντάζει γελοία η κινητοποίηση κάποιων τύπων, που σε διατεταγμένη υπηρεσία ανακαλύπτουν καταστροφή, κατσαρίδες, χολέρες, πανούκλες και δεν ξέρω και εγώ τι δεξιά και αριστερά στην Ελλάδα. Άλλος είναι καημός αυτών. Δεν έχει υλική βάση αυτό που κάνουν. Σε επίπεδο αντιμετώπισης αμοιβής και πληρωμής της εργασίας στο υγειονομικό προσωπικό έχουμε επιστρέψει πολύ καιρό σε κανονικότητα. Κλείνουμε μια μεγάλη πληγή με αυτό το πράγμα που κάνουμε τώρα και από εδώ και πέρα έτσι θα συνεχίσουμε. Με ρυθμούς πολυβόλου θα έρχονται, κύριε Σταϊκούρα, τα θετικά μέτρα από εδώ και πέρα. Ευχαριστώ πολύ.
Ευχαριστώ, κύριε Υπουργέ. Ο Υπουργός Δικαιοσύνης κ. Μιχάλης Καλογήρου έχει το λόγο.
Ευχαριστώ, κύριε Πρόεδρε. Κυρίες και κύριοι Βουλευτές, ως προς το Υπουργείο Δικαιοσύνης οι διατάξεις που μας αφορούν είναι το άρθρο 5 και το άρθρο 6. Ικανοποιείται ένα πάγιο αίτημα και μια πάγια διεκδίκηση των δικαστών της χώρας και του κύριου προσωπικού του Νομικού Συμβουλίου του Κράτους. Επιστρέφεται το υπόλοιπο ήμισυ των αποδοχών τους για το διάστημα από 1-8-2012 μέχρι 30-6-2014. Με την ενέργεια αυτή, με την απόφαση αυτή, με τη νομοθετική ρύθμιση αυτή, πέραν της ικανοποίησης ενός δίκαιου αιτήματος, υπάρχει και μια θεσμική αποκατάσταση της συνταγματικής τάξης εν όψει και σωρείας δικαστικών αποφάσεων, οι οποίες αναφέρονται και συγκεκριμένα στην αιτιολογική έκθεση αυτής της τροπολογίας. Ποια είναι, όμως, τα κρίσιμα πολιτικά συμπεράσματα, που νομίζω ότι αφορούν το Σώμα; Πρώτα απ' όλα, είναι μια ρύθμιση που στο σύνολό της - και έτσι όπως εκτέθηκε από τους συναδέλφους - αφορά την κοινωνική πλειοψηφία. Αφορά πληθώρα κοινωνικών στρωμάτων, πληθώρα εργαζομένων, τα μεσαία στρώματα. Ένα το κρατούμενο. Δεύτερον, έρχεται να αποδείξει στην πράξη τη μεγάλη προσπάθεια αυτής της Κυβέρνησης, όλα αυτά τα χρόνια, από τη μια μεριά να υλοποιήσει τις δεσμεύσεις του προγράμματος και από την άλλη μεριά, την ίδια στιγμή - και για αυτό λοιδορήθηκε έντονα η Κυβέρνηση αυτή - μέρα τη μέρα να αντιμετωπίζει την πρωτοφανή ανθρωπιστική κρίση που ζήσαμε όλοι μας τα προηγούμενα χρόνια και να δημιουργεί παράλληλα τον απαραίτητο δημοσιονομικό χώρο, προκειμένου στην πράξη να οδηγηθούμε σε αποφάσεις και να υλοποιούμε αποφάσεις αποκατάστασης ζημιών και επούλωσης των πληγών, που ένιωσαν όλα τα κοινωνικά στρώματα, σε αντίθεση με ένα σχέδιο κοινωνικού αυτοματισμού, που προηγήθηκε τα μνημονιακά χρόνια, όπου κοινωνικές ομάδες και ομάδες εργαζομένων απομονώθηκαν και εμφανίστηκαν ως προνομιούχοι. Εδώ, σε αυτό το σημείο, η τοποθέτησή μου αφορά στο σύνολο των δικαστών της χώρας, οι οποίοι εμφανίστηκαν ως προνομιούχοι, προκειμένου να δικαιολογηθούν πολιτικά αποφάσεις περικοπών των αποδοχών τους. Έτσι, λοιπόν, η Κυβέρνηση αυτή δημιουργεί έμπρακτα ένα ακόμη αποτύπωμα του τι σηματοδοτεί η ολοκλήρωση του προγράμματος τον Αύγουστο του 2018, απέναντι σε αυτό το επιχείρημα, το οποίο προβάλλεται από την Αξιωματική Αντιπολίτευση κυρίως, αλλά και από τα υπόλοιπα κόμματα της Αντιπολίτευσης, δηλαδή ότι έχουμε και ζούμε ένα τέταρτο μνημόνιο χωρίς χρήματα. Νομίζω ότι και αυτό το επιχείρημα στέκεται πλέον έωλο. Αυτό θα συνεχιστεί και με τις επόμενες νομοθετικές πρωτοβουλίες της Κυβέρνησης, που θα έρθουν το επόμενο χρονικό διάστημα, πρωτοβουλίες οι οποίες θα συνεχίσουν να προστατεύουν την κοινωνική πλειοψηφία, να αντιμετωπίζουν την ανθρωπιστική κρίση και να δημιουργούν ένα πλαίσιο έμπρακτης πολιτικής, η οποία προκύπτει από την προσπάθεια αυτής της Κυβέρνησης για αυτόν τον νέο δημοσιονομικό χώρο. Ολοκληρώνω την τοποθέτησή μου, λέγοντας ότι η υλοποίηση της διάταξης αυτής θα έχει ολοκληρωθεί μέχρι τον Δεκέμβριο, τον επόμενο μήνα δηλαδή. Το ξεκαθαρίζω αυτό, γιατί η ίδια η διάταξη προβλέπει την έκδοση υπουργικής απόφασης. Σας ευχαριστώ πολύ.
Ευχαριστώ, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και τέσσερις εκπαιδευτικοί συνοδοί από το 1ο Δημοτικό Σχολείο Οβρυάς Αχαΐας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ακολουθεί, τελευταίος από τους Υπουργούς, ο συνάδελφος κ. Νεκτάριος Σαντορινιός, ο οποίος έχει τον λόγο. Αμέσως μετά, θα μπούμε στη συζήτηση με τους Κοινοβουλευτικούς Εκπροσώπους και τους συναδέλφους ομιλητές Βουλευτές.
Μα μίλησε ο κ. Σαντορινιός!
Αφού μίλησε ήδη!
Για την τροπολογία δεν πρόλαβα να μιλήσω.
Για την τροπολογία θα μιλήσει, κυρίες και κύριοι συνάδελφοι.
Δυο λεπτά μίλησα μόνο, κύριοι συνάδελφοι.
Μόνο για τρία λεπτά θα μιλήσει ο κύριος Υπουργός.
Ωραία, να μιλήσει και για το νομοσχέδιο μετά και να μιλήσει και για κάθε άρθρο ξεχωριστά. Τι είναι αυτά τα πράγματα;
Σας ενοχλεί να μιλήσω;
Όχι, κύριε, δεν με ενοχλεί, αλλά ο χρόνος εδώ οργανώνεται με βάση τον Κανονισμό. Δεν με ενοχλεί όταν μιλάτε με βάση τον Κανονισμό. Με ενοχλεί όταν μιλάτε, παραβιάζοντας τον Κανονισμό.
Λοιπόν, κυρίες και κύριοι συνάδελφοι,…
Να το θέσω, κύριε Πρόεδρε. Δώστε μου τον λόγο, παρακαλώ.
Κύριε Τζαβάρα, στις λεπτομέρειές του ο Κανονισμός και άλλες φορές παραβιάζεται, με την τυπικότητα που το λέτε.
Ναι, αλλά αυτό όμως δεν απαλλάσσει…
Τώρα θέλει ο κ. Σαντορινιός για την τροπολογία τρία λεπτά τον λόγο και κάνουμε ολόκληρο θέμα;
Επιλογή του ήταν να μιλήσει τρία λεπτά.
Κύριε Πρόεδρε, δώστε μου τον λόγο, σας παρακαλώ.
Μίλησα δυο λεπτά για την προηγούμενη τροπολογία, είναι τόσο πρόβλημα αυτό;
Τι είναι αυτά τα πράγματα; Τι νομίζετε, δηλαδή, ότι θα ανεχόμεθα εδώ πέρα τα πάντα;
Σας ενοχλεί;
Όχι, μας ενοχλεί που μιλάτε συνεχώς. Παίρνετε τον λόγο συνεχώς.
Εντάξει. Κυρίες και κύριοι συνάδελφοι, η σημερινή τροπολογία είναι προάγγελος πολλών θετικών ρυθμίσεων και υπ' αυτή την έννοια θα μας ακούσετε πολλές φορές τις επόμενες μέρες, που έρχονται να ανατρέψουν τις αδικίες της οκταετίας των μνημονίων. Καταλαβαίνουμε ότι είναι δύσκολο να πιστέψουν πολλοί από εσάς εδώ μέσα ότι η 21η Αυγούστου 2018 δεν ήταν τυχαία μέρα. Η κοινωνία, οι άνθρωποι της εργασίας, οι συνταξιούχοι, οι επιχειρηματίες κατανοούν πολύ καλύτερα από εσάς πως κάθε επόμενο νομοσχέδιο που αυτή η Κυβέρνηση θα φέρει, θα είναι προς όφελός τους. Καταφέραμε η ελληνική οικονομία όχι μόνο να επιβιώσει, όχι μόνο να σταθεροποιηθεί, αλλά και να αρχίσει να ανακάμπτει. Το επιπλέον αυτό όφελος η δική μας Κυβέρνηση το επιστρέφει στην κοινωνία αποκαθιστώντας μία - μία τις αδικίες που έλαβαν χώρα. Κι αυτό είναι που μας διαφοροποιεί από όσους διαχειρίστηκαν την εξουσία στα χρόνια της κρίσης. Οδηγήσαμε τη χώρα εκτός μνημονίων και προχωράμε μπροστά. Σήμερα επιστρέφονται 820.000.0000 ευρώ από αναδρομικές κρατήσεις που έγιναν στα χρόνια των μνημονίων σε γιατρούς, πανεπιστημιακούς, δικαστικούς και φυσικά στους ανθρώπους των Ενόπλων Δυνάμεων και των Σωμάτων Ασφαλείας και των συνταξιούχων αυτών των κατηγοριών. Είναι χρήματα που εξασφαλίστηκαν από την οικονομική πολιτική που ακολουθήσαμε και κυρίως από την καταπολέμηση της διαφθοράς και της διαπλοκής. Είναι πόροι που διανέμονται χωρίς να επηρεάζεται ο στόχος του 3,5% πλεονάσματος στον οποίο έχουμε δεσμευτεί κι έχουμε ήδη εξασφαλίσει. Κυρίες και κύριοι συνάδελφοι, τα στελέχη του Λιμενικού Σώματος είναι άνδρες και γυναίκες που καθημερινά αγωνίζονται για τη διάσωση της ανθρώπινης ζωής στη θάλασσα και τη φύλαξη των συνόρων μας. Η επιστροφή όσων αδίκως τους παρακρατήθηκαν είναι μόνο μια μικρή αναγνώριση του έργου τους που το κάνουν χωρίς ωράρια. Σήμερα τους επιστρέφουμε το σύνολο των αναδρομικών εφάπαξ ως αποτέλεσμα πολιτικής βούλησης και όχι νομικής δέσμευσης και δεν είναι η πρώτη φορά που αυτή η Κυβέρνηση στέκεται δίπλα στο Λιμενικό και στους λοιπούς ένστολους. Πολιτική βούληση ήταν όταν ακόμα και σε δύσκολες δημοσιονομικές συνθήκες, θεσπίστηκε το επίδομα παραμεθορίου σε αυτούς που υπηρετούν στην παραμεθόριο και στα νησιά του Αιγαίου. Πολιτική βούληση ήταν η ισχύς του νέου μισθολογίου με τέτοιον τρόπο ώστε οι συνολικές ακαθάριστες αποδοχές να έχουν προσαρμοστεί ακριβώς στο ίδιο ύψος με αυτές του προηγούμενου υπό τη μορφή της καταβολής προσωπικών διαφορών. Πολιτική βούληση είναι και η εφάπαξ καταβολή των αναδρομικών. Κυρίες και κύριοι συνάδελφοι, σήμερα, αν ήμουν στη θέση σας, θα στεκόμουν απολογιστικά απέναντι στα Σώματα Ασφαλείας και στις Ένοπλες Δυνάμεις για τις πολιτικές που εφαρμόσατε στα χρόνια της διακυβέρνησης σας. Τους κόψατε τους μισθούς, τους παγώσατε τη μισθολογική τους εξέλιξη, τους φέρατε στα όριά τους και τώρα εμείς αποκαθιστούμε τις αδικίες αυτών των χρόνων. Κάθε μέρα που περνάει θα καταλαβαίνει η κοινωνία ότι εμείς εννοούμε και κάνουμε πράξη τη δίκαιη ανάπτυξη. Θα το συνεχίσουμε και θα φέρουμε μια σειρά από μέτρα για να το αποδείξουμε έμπρακτα, με εσάς ή χωρίς εσάς. Ευχαριστώ.
Ευχαριστώ, κύριε Υπουργέ. Κυρίες και κύριοι συνάδελφοι, έχει ζητήσει τον λόγο από τους Κοινοβουλευτικούς Εκπροσώπους ο κ. Ανδρέας Λοβέρδος. Ορίστε, κύριε Λοβέρδο, έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, σήμερα γιορτάζει η Πολεμική Αεροπορία. Ευχόμαστε, ως Κίνημα Αλλαγής, χρόνια πολλά στις γυναίκες και στους άνδρες που πλαισιώνουν την αιχμή του δόρατος της άμυνας της χώρας μας. Και παράλληλα θυμόμαστε και τιμούμε την μνήμη όσων έπεσαν κατά την εύορκη εκτέλεση των καθηκόντων τους σε καιρό πολέμου, αλλά και σε καιρό ειρήνης. Θα μιλήσω για τα ειδικά μισθολόγια για τους στρατιωτικούς αρχής γενομένης, γιατί είχαμε χθες και την ομιλία του Πρωθυπουργού στην γιορτή της Αεροπορίας, αλλά και για όλα τα ειδικά μισθολόγια που αναφέρθηκαν σε αυτά οι Υπουργοί προηγουμένως. Ασφαλώς κάθε ενίσχυση των πολιτών σε αυτή τη δύσκολη και πολυετή συγκυρία της κρίσης είναι πολύ καλή εξέλιξη. Όμως, κανείς δεν δικαιούται την εφαρμογή των δικαστικών αποφάσεων - και μάλιστα, ως προς κάποιους, την εφαρμογή του μισού των δικαστικών αποφάσεων - να την παρουσιάζει ως οικονομική του πολιτική και να την παρουσιάζει ως οικονομική του πολιτική σε ακατάλληλους χώρους. Όταν γιορτάζουν οι Ένοπλες Δυνάμεις, δεν τους απευθύνεσαι κάνοντας προεκλογικές ομιλίες και φιέστες. Όταν γιορτάζουν οι Ένοπλες Δυνάμεις, μιλάς για τον ρόλο τους. Όμως, επειδή ήμουν παρών, θα σας μεταφέρω και την πληροφορία ότι όταν ανέφερε αυτά περί ειδικών μισθολογίων ο Πρωθυπουργός, δεν χειροκροτήθηκε, προφανώς διότι κανείς δεν εμπαίζεται πια απ' αυτούς που έχουν συνηθίσει στο ψέμα. Όσον αφορά το τρίτο θέμα, τη συμφωνία Κράτους - Εκκλησίας, έγινε αναφορά από Υπουργό. Δεν είχα σκοπό να αναφερθώ, αλλά έγινε αναφορά από Υπουργό. Σας παρακαλώ, κυρίες και κύριοι Βουλευτές, να προσέξετε δύο επιχειρήματα που θα σας καταθέσω. Κατ' αρχάς, η πρώτη διαπίστωση είναι ότι όποιος διαπραγματεύεται με τον κ. Τσίπρα, του τα παίρνει όλα. Ο Αρχιεπίσκοπος στην προκείμενη συζήτηση είναι ο καθολικός νικητής και εφ' όλης της ύλης. Όμως, πάμε τώρα να δούμε ορισμένα θέματα σοβαρά, που σχετίζονται με την αναθεώρηση του Συντάγματος που ξεκινάει την επόμενη εβδομάδα και που σ' αυτήν υπετάγη επικοινωνιακά η μελλοντική συμφωνία Κράτους και Εκκλησίας. Προσέξτε! Εάν έχει παραχθεί, όπως λέτε, πρόβλημα σοβαρό από το ισχύον Σύνταγμα - εγώ δεν το πιστεύω - , αυτό αφορά τα θρησκευτικά στα σχολεία. Η πρόσφατη απόφαση του Συμβουλίου της Επικρατείας, που έχει επικριθεί από την επιστήμη, η με αριθμό 660/2018, στηρίζει την τελική της απόφανση στο άρθρο 16 του Συντάγματος, όπου ορίζεται ως αποστολή του κράτους η καλλιέργεια θρησκευτικής συνείδησης στους πολίτες. Και παρ' ότι υπάρχει επιστημονική ερμηνεία που λέει ότι αυτή η καλλιέργεια θρησκευτικής συνείδησης δεν είναι μονόπλευρη, τα δικαστήρια έχουν εφαρμόσει, όπως έχουν εφαρμόσει και όπως και το Συμβούλιο της Επικρατείας εφαρμόζει επί πολλά χρόνια, τη συνταγματική αυτή ρύθμιση. Γιατί δεν συμπεριλαμβάνετε τη ρύθμιση αυτή στις προτάσεις σας για την αναθεώρηση του Συντάγματος; Γιατί δεν βάζετε το άρθρο 16, στις παραγράφους του οποίου - στην αρχή - κάνει αναφορά σ' αυτήν την αποστολή της εκπαίδευσης; Το κρύβετε το άρθρο 16. Δεν το αναφέρετε το άρθρο 16. Όμως, εκεί εδράζεται η βασική νομική επιχειρηματολογία και με αναγωγή μετά και στο άρθρο 3 και στα υπόλοιπα. Όμως, η έδρα της επιχειρηματολογίας είναι το άρθρο 16. Σιωπή! Παράλληλα, έρχεστε να μας πείτε ότι κάνετε μια συμφωνία η οποία απελευθερώνει το κράτος από τα δεσμά, να έχει κληρικούς ως υπαλλήλους του κ.λπ. και μεταφέρετε τους ανθρώπους αυτούς στις μητροπόλεις, όπως ακούσαμε τουλάχιστον, που είναι νομικά πρόσωπα δημοσίου δικαίου. Έχετε καταλάβει τα θέματα για τα οποία μιλάτε στην ελληνική κοινωνία και την κοροϊδεύετε ή δεν έχετε ιδέα; Έχετε σκοπό να αλλάξετε τα νομικά πρόσωπα αυτά και να τα κάνετε ιδιωτικού δικαίου; Δεν το βλέπω. Δεν είπατε τι θέλετε να τα κάνετε. Δεν το έχετε σκεφθεί αυτό;
ΜΚΟ.
Πολιτιστικά σωματεία.
Ξέρετε πώς είναι οργανωμένες οι άλλες θρησκείες; Ξέρετε; Εμφανίζετε, δηλαδή, μια επιχειρηματολογία απέναντι σε μια κοινωνία, που δεν είναι υποχρεωμένη να ξέρει ό,τι ξέρει ο νομοθέτης. Αμφιβάλλω, βέβαια, αν η Πλειοψηφία σήμερα ελέγχει τα λόγια της. Όμως, ο κόσμος, ο καθημερινός πολίτης, οι άνθρωποι έχουν τις δουλειές τους. Εμείς πρέπει να ξέρουμε γι' αυτούς. Εσείς τους κοροϊδεύετε ότι δήθεν έγινε βήμα προς την κατάκτηση των διακριτών ρόλων Κράτους και Εκκλησίας. Και ξεχάσατε τις άλλες φράσεις που έχετε χρησιμοποιήσει και σας τις θυμίζουν δικοί σας Βουλευτές, που βγήκαν απέναντι στη συμφωνία αυτή. Τέταρτον, κύριε Πετρόπουλε, θέλω μια εξήγηση μεταξύ συναδέλφων. Όταν οι Βουλευτές σας μιλούν για την απόφαση του Συμβουλίου της Επικρατείας, την απόφαση 2287/2015 και τις επόμενες, που κρίνουν αντισυνταγματικές τις διατάξεις προηγούμενων νόμων, βάζουν μέσα και τους δικούς μου νόμους και του κ. Κουτρουμάνη. Εκ μέρους και του κ. Κουτρουμάνη και εκ μέρους της δικής μου πλευράς, λοιπόν, θέλω να σας πω ότι οι δικοί μας νόμοι κρίθηκαν όλοι συνταγματικοί. Έχω εδώ μπροστά μου μια εκ των αποφάσεων αυτών, την απόφαση 2287/2015, που κάνει ρητή αναφορά στις διατάξεις των νόμων που κρίθηκαν αντισυνταγματικές από το Συμβούλιο της Επικρατείας. Σας παρακαλώ, ενημερώστε το Σώμα για να μη βγαίνουν στα μέσα ενημέρωσης και λένε ό,τι θέλουν. Πάμε τώρα στις αξιώσεις των συνταξιούχων. Πρόκειται για ένα θέμα που όπως το διαχειρίζεται η Κυβέρνηση έχει προκαλέσει αλαλούμ. Και θέλω να στείλω ένα μήνυμα στην απούσα Υπουργό Εργασίας ότι δεν πρέπει να προεξοφλεί τις αποφάσεις των δικαστηρίων, όπως έκανε λόγου χάριν ο κ. Τσίπρας από τη Διεθνή Έκθεση της Θεσσαλονίκης για την απόφαση του Συμβουλίου της Επικρατείας για τις τηλεοπτικές άδειες. Ούτε μία στο εκατομμύριο δεν πιθανολογούσε να χάσει αυτή τη δίκη και αυτή η δίκη χάθηκε, όπως μάθαμε όλοι κάποιες εβδομάδες μετά. Πώς δεν δίνει η κ. Αχτσιόγλου πιθανότητες σε αντίθετη ροή αποφάσεων των δικαστηρίων; Πρέπει να προσέχει, διότι κανείς από εμάς όλους δεν δικαιούται να προεξοφλεί αποφάσεις της δικαιοσύνης. Και επειδή είπατε πολλά - όχι εσείς, αλλά ακούστηκαν σήμερα πολλά - , θα κάνω κάτι που έχει ξαναγίνει. Ίσως έχει γίνει και αρκετές φορές. Θα σας διαβάσω τι συνοδεύει την επιχειρηματολογία της κ. Αχτσιόγλου που λέει ότι με τη δικαιοσύνη δεν θα υπάρξει πρόβλημα: «Οι εφέσεις του δημοσίου κατά αποφάσεων πρωτοδικείων έχουν το ακόλουθο σκεπτικό: Λέει το Υπουργείο τους, εφεσιβάλλοντας: Επειδή κατ' εσφαλμένη αξιολόγηση των αποδείξεων και κατ' εσφαλμένη ερμηνεία και λανθασμένη εφαρμογή του νόμου και με έλλειψη επαρκούς αιτιολογίας το πρωτοβάθμιο δικαστήριο έκρινε τα παραπάνω, ενώ αν αξιολογούσε ορθά τα αποδεικτικά στοιχεία, θα απέρριπτε την αγωγή, ειδικότερα, σύμφωνα με τις ισχύουσες κατά τον κρίσιμο χρόνο διατάξεις και συγκεκριμένα από τις διατάξεις του ν.3845/2010…» - κυβέρνηση Παπανδρέου - «…του ν.3863/2010…» - κυβέρνηση Παπανδρέου - «…του ν.3886/2011…» - παρομοίως - «…του ν.4051/2012 και του ν.4093/2012. Oι παραπάνω διατάξεις…» - ακούστε! - «…ψηφίστηκαν και εφαρμόστηκαν για το δημόσιο συμφέρον, το οποίο στην προκείμενη περίπτωση ταυτίζεται με το συμφέρον των πολιτών του, αφού η ενδεχόμενη πλήρης κατάρρευση της ελληνικής οικονομίας εξαιτίας της διεθνούς οικονομικής κρίσης θα συμπαρέσυρε και σε πλήρη κατάληψη και τα νοικοκυριά όλων των Ελλήνων πολιτών». Επικαλείται το Υπουργείο σας την επιχειρηματολογία μας, όταν μας πετροβολούσατε. Και λένε κάποιοι Βουλευτές στα μέσα ενημέρωσης ή κάποιοι δημοσιογράφοι που κάνουν τους Βουλευτές: «Ναι, αυτά τα είπε το Νομικό Συμβούλιο του Κράτους». Η εποπτεύουσα Υπουργός, ο εκάστοτε εποπτεύων Υπουργός έχει λόγο στα επιχειρήματα που αρθρώνει το Νομικό Συμβούλιο του Κράτους. Και σε περιπτώσεις τέτοιες είναι πολύ προσεκτικό στη διατύπωση. Εδώ, όπως και στα υποβρύχια, όπως και στα θέματα του PSI επιχειρηματολογείτε με τα επιχειρήματά μας, εκείνα που πετροβολούσατε από την Πλατεία Συντάγματος και από αλλού. Η δε Υπουργός κ. Αχτσιόγλου, που προεξοφλεί δικαστικές αποφάσεις, έλεγε για αυτά, που σήμερα τα βλέπει έτσι, από τον Λευκό Πύργο της Θεσσαλονίκης: «Είναι οι νόμοι τους αυτοί και όχι το δίκιο. Το δίκιο το φτιάχνουν οι λαοί και όχι οι τεχνοκράτες της τρόικα». Αυτά για να μην ξεχνιόμαστε. Αυτά για να ξέρετε, συνάδελφοι της πλειοψηφίας, τι λέει η Κυβέρνησή σας σήμερα και σας βάζει να λέτε άλλα στα μέσα ενημέρωσης, όταν προκαλείστε και συζητάτε με εκπροσώπους άλλων κομμάτων. Και η μέθοδος αυτού που δεν έχει επιχειρήματα, αυτού που έχασε όλες τις μάχες που έδωσε, αυτού που δεν έχει πράξει το παραμικρό σε σχέση με αυτά που έχει υποσχεθεί, για να κερδίζει εκλογές, αφού έχει καταρρεύσει ως ΣΥΡΙΖΑ σε σχέση με αυτά που έλεγε, ποια είναι; Ποια λύση του έχει απομείνει; Να αλλάζει τις λέξεις. Και ο Γιώργος Σκαμπαρδώνης στα «ΝΕΑ» θύμισε μια φράση του Σαρτρ, που έλεγε ότι όποιος χάνει τη μάχη στον στίβο της πραγματικότητας, αλλάζει τις λέξεις. Γιατί το λέω; Γιατί σας θυμίζω, συνάδελφοι ΣΥΡΙΖΑ και ΑΝΕΛ, που καταχειροκροτούσατε τον κ. Κατρούγκαλο, όταν έκανε ένα ασφαλιστικό - που, κύριε Πετρόπουλε, πια δεν υπάρχει, δεν έχετε ασφαλιστικό σύστημα - ότι δεν εφαρμόσατε τον δικό μας νόμο και τώρα είστε σε ένα αλαλούμ. Έχετε έναν νόμο Κατρούγκαλου, που καταχειροκροτούσατε όταν τον ψηφίσατε, που τώρα πια τον αποσύρετε, έναν νόμο Κατρούγκαλου, ο οποίος είναι πια διάτρητος, δεν υφίσταται και αυτή είναι και η κατάληξη της επιχειρηματολογίας της Αντιπολίτευσης από τη δική μας πλευρά σήμερα, ότι δεν έχετε ασφαλιστικό. Είστε τέσσερα χρόνια και δεν έχετε ασφαλιστικό. Τι έλεγε, όμως, για να πάρει τα χειροκροτήματά σας εδώ; Αυτόν τον νόμο που δεν τον θέλετε πια τον έλεγε «αναπλαισίωση». Δεν έλεγε «κάνω αλλαγές στο ασφαλιστικό σύστημα και για να το κάνω να αντέξει, θα κάνω περικοπές». Την προσωπική διαφορά, βρε αδερφέ, σας την έκρυβε. Σας τη λέγαμε, αλλά δεν τη δεχόσασταν. Το έλεγε «αναπλαισίωση». Ο κ. Γιάννης Βλαστάρης, που έχει γράψει αυτό το ωραίο βιβλίο «Λεξικό χωρίς γραβάτα», ορίζει την «αναπλαισίωση» Κατρούγκαλου ως εξής: «Αναπλαισίωση: Έτσι μεταφράζεται από τον Υπουργό Γιώργο Κατρούγκαλο η μείωση όλων των συντάξεων, των οποίων βεβαίως ο ίδιος υποσχόταν την αύξηση στην πλατεία Συντάγματος». Πάντως η αναπλαισίωση των συντάξεων καταλήγει σε ανάπλαση της πραγματικότητας, όταν ο συγκεκριμένος Υπουργός επιμένει πως δεν υπάρχει μείωση, ακόμα και ενώπιον εμβρόντητων συνταξιούχων, που κρατούν ήδη στα χέρια τους πετσοκομμένες τις αποδοχές τους. Λέγατε εδώ ότι αλλάζετε την αρχιτεκτονική και δεν κάνετε περικοπές. Έχετε κάνει τις δραστικότερες περικοπές, αν προστεθούν και αυτά που εύχομαι φέτος να μην ισχύσουν, αν και κάθε χρονιά, με κριτήριο τα δημοσιονομικά αποτελέσματα και τα περιβόητα πλεονάσματα που μας έχετε δεσμεύσει να παράγουμε μέχρι και το 2022, θα επικρέμαται ανά πάσα στιγμή η εφαρμογή της, θα είναι μπροστά, θα είναι ένα ενδεχόμενο. Κυρίες και κύριοι Βουλευτές, όλα αυτά, που συμπυκνώνουν μια επιχειρηματολογία σταθερής κριτικής, τετραετούς κριτικής, σκληρής, αλλά δίκαιης και όχι ανήθικης, όπως μας συνηθίζετε, κάπου καταλήγουν αργά ή γρήγορα. Πάντως σε πέντε μήνες η χώρα πηγαίνει προς ευρωπαϊκές, δημοτικές και περιφερειακές εκλογές και όπως εσείς δείχνετε ίσως και βουλευτικές. Αυτό όμως εμείς δεν το ξέρουμε, το ξέρετε εσείς ή τουλάχιστον ο Πρωθυπουργός σας. Το αποτέλεσμα στις περιφερειακές εκλογές κυρίως και στις ευρωπαϊκές, όπως το βλέπουμε να έρχεται, έχει έναν τίτλο σε ό,τι σας αφορά: Μαύρο, φούμο και ντούκο. Ευχαριστώ πολύ.
Ευχαριστώ. Κύριε Πετρόπουλε, θα κάνετε την κύρια ομιλία σας ή παρέμβαση; Σας ρωτώ γιατί έχει σημασία για τον χρόνο.
…(δεν ακούστηκε)
Κύριε Σταϊκούρα, μισό λεπτό. Εσείς είστε εδώ στη σειρά γιατί πρέπει να μιλήσει και η Νέα Δημοκρατία. Μου ζητήσατε να δώσετε τις γενικές κατευθύνσεις της Νέας Δημοκρατίας. Σύμφωνοι.
Κύριε Πρόεδρε, θα κάνω παρέμβαση.
Ωραία, κύριε Υπουργέ. Κάντε παρέμβαση παρακαλώ, κύριε Υπουργέ, για να μιλήσει και ο κ. Σταϊκούρας.
Νομίζω ότι είναι πιο ορθό να ακουστεί και η Αξιωματική Αντιπολίτευση. Περίπου εκατόν είκοσι χρόνια πριν τη Γαλλική Επανάσταση, ο Μολιέρος έγραψε τον «Ταρτούφο». Είναι τύπος από την κοινωνική χαρακτηρολογία. Είναι από τις πιο εμβληματικές μορφές του ατόμου, που ενώ είναι ασεβής, είναι υποκριτής, είναι τυχοδιώκτης και προσπαθεί να ξεγελάσει τους πάντες, ενδύεται τον ευλαβή, ξεγελάει και το αφεντικό του, πάει να του πάρει και τη γυναίκα, προσπαθεί να χωρίσει και το παιδί με την κόρη και στο τέλος ξεσκεπάζεται, καθώς κάνει τον τιμητή εκείνων τους οποίους ζημίωσε. Ακούω από το πρωί να συζητάνε για την «περίοδο της ντροπής», της «μεγάλης καταστροφής», αυτής που επέφερε τις μεγάλες μειώσεις των συντάξεων των 64 δισεκατομμυρίων ευρώ συνολικά - τόσα είναι αυτά που επήλθαν ως μειώσεις όλο αυτό το διάστημα από τις κυβερνήσεις ΠΑΣΟΚ και Νέας Δημοκρατίας - και προσπαθεί ένοχα ο καθένας να βγάλει τον εαυτό του, την ουρά του απ' έξω. Λέει ο κ. Λοβέρδος: Δικοί μου νόμοι ήταν; Το 2012 και το 2013, για τις οποίες περιόδους τουλάχιστον έκρινε το Συμβούλιο της Επικρατείας, απ' ό,τι θυμάμαι εκτός εάν κάνω λάθος, ήταν Κυβέρνηση ΠΑΣΟΚ - Νέας Δημοκρατίας.
Όχι δικοί μου.
Δεν μιλάω για εσάς, κύριε Λοβέρδο. Εσείς δεν ψηφίζατε; Πού ήσασταν εσείς; Δεν είχαν την υπογραφή σας; Αυτό είναι ο ταρτουφισμός. Είναι όρος πια παγκόσμιος και χρησιμοποιείται διαρκώς για εκείνους που κρύβουν την αλήθεια. Και τι είναι αυτό το οποίο έρχεστε να μας πείτε, δηλαδή; Ότι δεν θα πρέπει εμείς να στηρίξουμε έναν νόμο, ο οποίος σύμφωνα με τις αναλογιστικές μελέτες, που έγιναν με τη συμμετοχή και των δανειστών και του ILO - του Διεθνούς Γραφείου Εργασίας - και έχουν επικυρωθεί ως ορθές, επιβεβαιώνει τη βιωσιμότητα ενός συστήματος που δεν χρειάζεται να κάνει περικοπές; Έχετε λυσσάξει τόσο καιρό με τις περικοπές και τώρα που βλέπετε ότι μπορεί να μην γίνουν περικοπές, έχετε φαγωθεί να είστε υπερασπιστές των αγωγών για να δοθούν τα αναδρομικά στις υποθέσεις που εσείς μειώσατε. Ξαφνικά γίνατε και προστάτες εκείνων που ζημιώσατε. Έχετε μπει μπροστά ως προστάτες των αδικημένων από εσάς. Δεν υπάρχει κανείς να βάλει μια λογική σειρά σε αυτό που βλέπουμε, γιατί έχουμε ζαλιστεί και εμείς ακόμα με όλα αυτά που λένε οι πρωταγωνιστές αυτής της καταστροφής. Μα, δεν υπάρχει έστω κάποιο όριο στην ασυλόγιστη επιχειρηματολογία σας, καθώς εν τέλει στρέφεται εις βάρος εσάς των ιδίων; Ο λογαριασμός δεν βγάζει και τίποτε άλλο. Όπου και να κοιτάξετε πίσω από αυτά που λέτε, υπάρχει υπογραφή και ευθύνη Νέας Δημοκρατίας και ΠΑΣΟΚ. Μας λέτε «γιατί δεν ψηφίζετε τους δικούς μας νόμους και τις προτάσεις για να μην γίνουν αυτές οι περικοπές»; Αυτό είναι αδιανόητο. Φέρνετε δηλαδή διατάξεις που να ανατρέπουν όλες τις μειώσεις που εσείς φέρατε και το εννοείτε κιόλας αυτό; Να το πιστέψουμε δηλαδή, ώστε να έρθετε ξανά στην Κυβέρνηση για να τα κάνετε όλα με τον ίδιο τρόπο και χειρότερα. Διότι εκείνο που κάναμε εμείς είναι να διατηρήσουμε ένα βιώσιμο σύστημα κοινωνικής ασφάλισης το οποίο, κύριε Λοβέρδο, στον δικό σας νόμο δεν εξασφαλίστηκε. Ο δικός σας νόμος ποτέ δεν εφαρμόστηκε, αντιθέτως άρχισε να παραβιάζεται από την επομένη της συγκρότησής του. Στις διατάξεις που βάλατε δεν υπήρχε κανένας χώρος επιβίωσης, με τις διαδοχικές μειώσεις που φέρνατε. Με βάση το περιθώριο που είχε η ελληνική οικονομία, όπως ορίστηκε από το πρώτο μνημόνιο και στον ν.3863 που εσείς συντάξατε μαζί με τους δανειστές ή μάλλον συνέταξαν οι δανειστές και εσείς υπογράψατε - γιατί έτσι έγινε τότε, κάτω από τις συνθήκες που υποστηρίξατε ότι συνέτρεχαν ως έκτακτες - το 16,2% του ΑΕΠ είναι το ανώτατο όριο δημοσιονομικής δαπάνης για τις συντάξεις. Έτσι είναι και γι' αυτό κάνατε συνεχώς περικοπές, διότι το 16,2% το υπερβαίνατε συνεχώς ως δαπάνη. Αυτή είναι η αλήθεια και πρέπει να την πείτε. Και τώρα έρχεστε και μου λέτε ότι μετά την ύφεση που προκάλεσε αυτή η κατάρρευση της οικονομίας και έφερε μείωση συντάξεων, άρα και μείωση του ΑΕΠ, να φέρουμε - σαν να μην έχει συντρέξει τίποτα, καμμία περίοδος που προκάλεσε αυτή την ύφεση - στον παρόντα χρόνο όλες τις μειώσεις, να δώσουμε τώρα εμείς τα περίπου 63 δισεκατομμύρια και να ανατρέψουμε εντελώς ό,τι χτίσαμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Τέλος - γιατί δεν θέλω να παραβιάζω τον χρόνο - θέλετε να ψέξετε την κ. Αχτσιόγλου που λείπει…
Αλλάξτε το.
Ναι, εμείς όλα τα αλλάζουμε. Θα τελειώσω με αυτό το σχόλιο. Μα, είναι δυνατόν να μιλάτε ακόμα; Απορώ δηλαδή. Προκαλείτε οργή…
Σιγά, σιγά!
Αφήστε, κυρία Βούλτεψη, εσείς πάντα μιλάτε για να ακούγεται το όνομά σας από αυτόν που διακόπτετε…
Δεν είσαι εκλεγμένος.
Όμως, δεν πειράζει.
Κατέβασε τους τόνους!
Αφήστε τώρα που θα με εμποδίσετε να μιλάω λέγοντας ότι δεν είμαι εκλεγμένος.
Κύριε Υπουργέ, συνεχίστε την παρέμβασή σας.
Σας παρακαλώ πάρα πολύ! Έχω μια ευθύνη. Έχω δώσει όρκο να υπηρετώ τον ελληνικό λαό λέγοντάς του την αλήθεια απέναντι στη δική σας συμπεριφορά που είναι ταρτουφική. Ταρτουφισμός!
Δεν είσαι εκλεγμένος.
Δεν πειράζει, ο λαός είναι εκεί και με κρίνει.
Κυρία Βούλτεψη, σας παρακαλώ.
Εσείς που είστε εκλεγμένη δείχνετε πώς συμπεριφέρεστε…
Κατέβασε τον τόνο σου.
Θα μιλάω….
Κύριε Υπουργέ, αν συνεχίσετε την ομιλία σας, θα σταματήσει και ο διάλογος.
Να μην με διακόπτουν, κύριε Πρόεδρε.
Συνεχίστε όμως.
Κατέβασε τον τόνο!
Δεν κατάλαβα, δεν πρέπει να αποκαλύπτω τον ταρτουφισμό; Έτσι είναι.
Σιγά, ρε.
Σώπα, ρε φίλε, λέει η μαγκίτισσα. Ωραία! Λίγη ευπρέπεια! Ξέρει πολύ καλά και ο κ. Λοβέρδος ότι οι δικηγόροι συντάσσουν τα δικόγραφα και όχι οι υπουργοί. Δεν καταλαβαίνω, ερχόταν όταν ήταν Υπουργός ο κ. Λοβέρδος σε δικηγόρο και του έλεγε τι να γράψουμε στην αγωγή και την έφεση; Υπήρχε τέτοια συζήτηση ποτέ; Ομολογώ με κάθε ειλικρίνεια ότι δεν μας ήρθε ποτέ ούτε η απόφαση για να την κρίνουμε ούτε η έφεση για να τη συντάξουμε. Αυτή είναι η καθαρή αλήθεια και πάντα συμβαίνει έτσι στα Υπουργεία, εκτός αν στο παρελθόν - που το αγνοώ - οι υπουργοί συνέθεταν τις εφέσεις και έκαναν τέτοιες δουλειές. Όσον αφορά τον νόμο, αυτός ο νόμος που έφερε μια ισορροπία όπως σας είπα πριν, είναι ο νόμος ο οποίος δημιουργεί, πραγματικά, προϋποθέσεις βιωσιμότητας και βελτίωσης των παροχών. Το κάναμε, το κάνουμε κατ' επανάληψη, χωρίς να παρθούν δικαστικές αποφάσεις. Δώσαμε 354 εκατομμύρια ευρώ σε όσους τα δώσαμε, χωρίς να γίνουν αγωγές. Τα δώσαμε. Αυτό κάνουμε και σήμερα. Όσοι παίρνουν σήμερα τα αναδρομικά δεν έκαναν αγωγές. Κάποιοι από αυτούς είχαν κάνει, δεν έκαναν όλοι. Όταν λέμε εμείς ότι θα δώσουμε σε όλους αυτό που πραγματικά δημιουργούμε ως περιθώριο δημοσιονομικής ευχέρειας, το κάνουμε σήμερα, θα το κάνουμε και αύριο και θα το κάνουμε συνεχώς όλα τα επόμενα χρόνια, διότι εμείς μπορούμε να το κάνουμε. [[Χειροκροτήματα από την πτέρυγα του ΣΥΡΙΖΑ]] Εσείς κόβετε. Εμείς χτίζουμε. Εσείς γκρεμίζετε και αυτό θα συνεχίσετε να κάνετε. Μιλώ με την οργή του κάθε Έλληνα τώρα. Αυτή είναι η οργή του Έλληνα.
Ευχαριστούμε.
Κύριε Πρόεδρε, παρακαλώ, θα ήθελα ένα λεπτό.
Ορίστε, κύριε Λοβέρδο, έχετε τον λόγο για ένα λεπτό.
Κύριε Πρόεδρε, δεν μου χρειάζονται τα δύο λεπτά που μου δίνει ο Κανονισμός. Αρκεί και το ένα λεπτό. Σας έδωσα δύο συγκεκριμένα δεδομένα που έπρεπε να τα επεξεργαστείτε σωστά στην απάντησή σας. Κατ' αρχάς εκτιμώ το ότι πήρατε τον λόγο. Όμως, ξεπεράσατε τα θέματα που σας έθεσα. Σας είπα ότι δεν έχετε ασφαλιστικό. Με τις αλλαγές που έγιναν, που θα γίνουν, που είναι στο μυαλό καθενός, που είναι στα μυαλά της Αντιπολίτευσης και των ίδιων υμών των Υπουργών, ασφαλιστικό δεν υπάρχει. Σ' αυτό απάντηση δεν δίνετε. Δεύτερον, σε ό,τι αφορά τη συγκεκριμένη έφεση του ελληνικού δημοσίου, δεν είναι υποχρέωση του εποπτεύοντος Υπουργού όχι να συντάσσει εφέσεις, όχι να συντάσσει τα νομικά επιχειρήματα, αλλά σε ό,τι αφορά το πολιτικό επιστέγασμα μιας ενέργειας οποιασδήποτε υπηρεσίας υπάγεται στην ελληνική δημόσια διοίκηση, να έχει εικόνα τι λέγεται γι' αυτόν; Η επιχειρηματολογία του δημοσίου και εδώ και για το PSI και για τα υποβρύχια και για όλα είναι η επιχειρηματολογία την οποία στηλιτεύατε. Και έρχεστε τώρα να προδικάζετε δια της Υπουργού σας αποφάσεις εφετείων με την επιχειρηματολογία αυτή. Έχετε υποχρέωση - και εδώ σταματώ - να μας πείτε αν είχατε άδικο τότε ή έχετε άδικο τώρα. Πότε κάνατε λάθος; Να κάνετε το σωστό και με το «άλφα» και με το «ωμέγα» που υποστηρίζετε, δεν βγαίνει άκρη από πλευράς λογικής. Να είστε ειλικρινής.
Ευχαριστούμε, κύριε Λοβέρδο.
Κύριε Πρόεδρε, θα ήθελα κι εγώ τον λόγο για ένα λεπτό.
Μα, κύριε Υπουργέ, θα γίνει διάλογος, γιατί θα απαντήσει ξανά ο κ. Λοβέρδος.
Για ένα λεπτό μόνο, κύριε Πρόεδρε, θα ήθελα τον λόγο.
Ωραία. Ορίστε, έχετε τον λόγο για ένα λεπτό.
Είναι μια υποχρέωση να απαντήσω σ' αυτό, διότι πράγματι δεν απάντησα ευθέως. Απάντησα μέσα από όσα ανέπτυξα. Σε καμμία περίπτωση δεν εκφράζει τις δικές μας απόψεις η αποστροφή αυτού του μέρους της έφεσης, ότι δηλαδή καλώς μπήκαν τα μνημόνια. Κλείνω, λέγοντας το εξής: Πρέπει να είναι και μια δοκιμασία για τα ίδια τα δικαστήρια, αγαπητές κυρίες και αγαπητοί κύριοι Βουλευτές, όταν λένε κάτι, να το τεκμηριώνουν, να το βασανίζουν, να το ξανασκέφτονται. Στο κάτω - κάτω, γι' αυτό υπάρχει η διαδικασία των εφέσεων και των αναιρέσεων. Γι' αυτό, εμείς αυτή τη δοκιμασία θα τη βάλουμε και στους δικαστές, διότι προσωπικά με την ιδιότητα του νομικού χαίρομαι πάρα πολύ για τους Πορτογάλους δικαστές, οι οποίοι έκριναν αντισυνταγματικό το πρώτο μνημόνιο και δεν πήρε αυτήν την κατηφόρα η Πορτογαλία. Το ελληνικό δικαστήριο που δέχθηκε έτσι αυτά, ας το ξανασκεφθεί και να μας πει επιτέλους τι πρέπει να ισχύσει για την Ελλάδα. Εμείς θέλουμε μια διέξοδο για τη χώρα. Δεν θέλουμε την κατρακύλα. Πρέπει να τα σκεφθούν όλοι.
Ορίστε, κύριε Σταϊκούρα, έχετε τον λόγο.
Κυρίες και κύριοι συνάδελφοι, η Κυβέρνηση επιτέλους εφαρμόζει αμετάκλητες δικαστικές αποφάσεις. Κάθισα και άκουσα όλους τους Υπουργούς της Κυβέρνησης και σταχυολογώ τα τρία βασικά επιχειρήματα τα οποία αναπτύσσουν. Πρώτο επιχείρημα: Υπήρχε και υπάρχει πολιτική βούληση. Αυτό που γίνεται είναι θέμα πολιτικής βούλησης. Για να είμαστε ειλικρινείς, πολιτική βούληση γι' αυτό το θέμα είχε μόνο ο Υπουργός Εθνικής Άμυνας εδώ και χρόνια. Εσείς γιατί μιλάτε για πολιτική βούληση; Πέρυσι γιατί δεν το κάνατε, αφού υπήρχε το δημοσιονομικό περιθώριο; Πρόπερσι γιατί δεν το κάνατε, αφού υπήρχε το δημοσιονομικό περιθώριο; Όμως, την αλήθεια την λέτε στο σχέδιο νόμου. Διαβάζω από την έκθεση αξιολόγησης συνεπειών ρύθμισης: «Επιδιώκεται κυρίως η εναρμόνιση με συγκεκριμένες αποφάσεις των ανωτάτων δικαστηρίων της χώρας». Συνεπώς, δεν είναι θέμα πολιτικής βούλησης - και θα έρθω σε αυτό - , είναι θέμα συγκυρίας που επιλέξατε να το κάνετε. Δεν είναι πολιτική βούληση. Επιτέλους, εναρμονίζεστε με συγκεκριμένες αποφάσεις του Ανωτάτου Δικαστηρίου, όπως οι ίδιοι λέτε στο σχέδιο νόμου. Άκουσα δεύτερο επιχείρημα: «Διορθώνουμε, επιτέλους, αδικίες του παρελθόντος, κακούς νόμους», «διαστήματα της ντροπής» άκουσα από τον Υπουργό τώρα, τον Υπουργό που έχει ψηφίσει είκοσι μία περικοπές συντάξεων και είκοσι εννέα αυξήσεις φόρων. Αλλά το αφήνω στην άκρη. Και λέει: «Δεν μας καλύπτει ως Κυβέρνηση η συγκεκριμένη αποστροφή της έφεσης που άσκησε το ελληνικό δημόσιο». Δεν σας εκφράζει η συγκεκριμένη αποστροφή, σωστά; Θα σας διαβάσω άλλη αποστροφή τώρα της ίδιας έκθεσης.
Διαβάστε οποιαδήποτε αποστροφή.
Οποιαδήποτε αποστροφή! Συγγνώμη τώρα, αλλά κοροϊδεύετε τον ελληνικό λαό. Θα σας επαναλάβω και τις δύο τότε, για να τις εμπεδώσετε. Για τους νόμους, μεταξύ των οποίων και τον νόμο που συζητάμε σήμερα, τον ν.4093/2012, το ελληνικό δημόσιο ασκώντας έφεση - για τον νόμο που συζητάμε σήμερα - λέει ότι στην προκειμένη περίπτωση «αυτός ο νόμος ταυτίζεται με το συμφέρον των πολιτών του, αφού η ενδεχόμενη πλήρης κατάρρευση της ελληνικής οικονομίας, εξαιτίας της διεθνούς οικονομικής κρίσης, θα συμπαρέσυρε σε πλήρη κατάρρευση και τα νοικοκυριά όλων των Ελλήνων πολιτών». Αυτά λέτε για αυτόν τον νόμο. Να πάμε και πιο κάτω; «Με τα δεδομένα αυτά, οι εν λόγω περικοπές, έχοντας αποφασιστεί υπό την πίεση των ως άνω όλως εξαιρετικών περιστάσεων και επιβαλλόμενες κατά την εκτίμηση του νομοθέτη για την άμεση αντιμετώπιση της κρίσεως, δεν παραβιάζουν τις προπαρατεθείσες συνταγματικές διατάξεις. Ούτε την αναλογικότητα, ούτε τον πυρήνα του δικαιώματος στην κοινωνική ασφάλιση προσβάλλουν». Αυτά είναι τα επιχειρήματα που χρησιμοποιείτε εσείς στην Κυβέρνηση, ασκώντας έφεση στον νόμο που συζητάμε σήμερα. Το καταθέτω για τα Πρακτικά. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Άκουσα και ένα τρίτο επιχείρημα: «Συνέπεια», λέει, «στον κόσμο της εργασίας. Γι' αυτό και σήμερα ερχόμαστε και φέρνουμε αυτήν την τροπολογία». «Συνέπεια» ξέρετε τι σημαίνει; Το 2014 να ψηφίζεις και την άλλη επιστροφή των αναδρομικών και τη μόνιμη αύξηση των απολαβών. Αλλά εσείς, του ΣΥΡΙΖΑ, δεν το κάνατε, δεν ψηφίσατε εκείνη τη διάταξη. Άρα, ο κόσμος της εργασίας είναι ο ίδιος, τα στελέχη των Ενόπλων Δυνάμεων και των Σωμάτων Ασφαλείας είναι τα ίδια πρόσωπα. Όπως τότε, συνεπώς, θα έπρεπε να είχατε μια στάση την ίδια και σήμερα. Η Αξιωματική Αντιπολίτευση θα κρατήσει την ίδια στάση τότε και σήμερα. Αυτό σημαίνει σεβασμός στον κόσμο της εργασίας. Συνεπώς και τα τρία επιχειρήματά σας αποδεικνύουν ότι για πολλοστή φορά δεν λέτε την αλήθεια. Ας προσγειωθούμε, όμως, στην πραγματικότητα και ας δούμε με αυτήν την αναγκαστική συμμόρφωση με δικαστικές αποφάσεις, τρεις επισημάνσεις που θέλω να κάνω. Η πρώτη επισήμανση είναι η εξής. Η συμμόρφωση γίνεται με μεγάλη καθυστέρηση. Επί τέσσερα σχεδόν χρόνια η Κυβέρνηση αρνήθηκε να εφαρμόσει τις συγκεκριμένες αποφάσεις, παρά τις συνεχείς δεσμεύσεις της από το 2015. Θέλω να επισημάνω ότι στα λόγια, είναι γεγονός ότι ο Υπουργός Εθνικής Άμυνας πολλές φορές, και εφέτος στη ΔΕΘ, επανέλαβε ότι «Το θέμα των αναδρομικών έχει να κάνει με μία υπόσχεση που από κοινού με τον Αλέξη Τσίπρα δώσαμε από τον Ιανουάριο του 2015». Και είμαστε στον Νοέμβριο του 2018! Υπενθυμίζεται ότι η προηγούμενη κυβέρνηση της Νέας Δημοκρατίας είχε προλάβει το 2014, στο πλαίσιο των δημοσιονομικών δυνατοτήτων της χώρας να καταβάλει - προσέξτε - όχι μόνο το 50% των αναδρομικών, αλλά και να αποκαταστήσει, με μόνιμο τρόπο κι όχι one off, τις μισές από τις απώλειες που οι συγκεκριμένοι κλάδοι είχαν υποστεί σε μισθούς και συντάξεις και να «ξεπαγώσει» μισθολογικές προαγωγές. Άρα και αναδρομικά και αποκατάσταση με μόνιμο τρόπο απωλειών που είχαν γίνει από το 2012. Τότε η Αξιωματική Αντιπολίτευση, ο ΣΥΡΙΖΑ, δεν ψήφισε αυτήν τη διάταξη. Το επαναλαμβάνω, δεν ψηφίσατε αυτήν τη διάταξη, παρά το γεγονός ότι άκουσα μέλη της Κυβέρνησης να επικαλούνται θετικά εκείνη τη διάταξη σήμερα, όπως ο Υπουργός Δικαιοσύνης. Αντιθέτως, τι γίνεται σήμερα με την παρούσα τροπολογία; Όπως αναφέρει η εισηγητική της έκθεση, «δεν επηρεάζεται το ύψος των τακτικών μηνιαίων αποδοχών, όπως ισχύουν από το 2017…» - υπενθυμίζω ότι αυτές από το 2017 έχουν τροποποιηθεί προς το δυσμενέστερο, προς τα κάτω - , «…ούτε αναπροσαρμόζονται και αυξάνονται οι συντάξεις, όπως ισχύουν από το 2016». Υπενθυμίζω και εδώ: περικομμένες, μειωμένες συντάξεις από το 2016 και μετά. Άρα ουσιαστικά, καμμία μεταβολή στις τρέχουσες απολαβές τόσο των εργαζομένων όσο και των συνταξιούχων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεύτερη παρατήρηση: Έχουμε λόγους να υποστηρίζουμε ότι η συμμόρφωση γίνεται προεκλογικά. Σύμφωνα με την εκτέλεση και τους απολογισμούς του κρατικού προϋπολογισμού, τα δημοσιονομικά περιθώρια ήταν μεγαλύτερα τα δύο προηγούμενα χρόνια. Οι υπερβάσεις των δημοσιονομικών στόχων ήταν υψηλότερες τα δύο προηγούμενα χρόνια. Άρα αν είχατε την πολιτική βούληση θα έπρεπε, όπως εμείς σας είχαμε πει, να το έχετε ήδη εφαρμόσει, να το έχετε εφαρμόσει τα προηγούμενα χρόνια. Κι όμως, τότε και το 2016 και το 2017 επιλέξατε να μη συμμορφωθείτε με τις δικαστικές αποφάσεις. Επιλογή της Κυβέρνησης ήταν. Διότι, για να επικαλεστώ τον Πρωθυπουργό, αντιθέτως από ό,τι υποστήριξε χτες, δεν είχε την πολιτική βούληση. Και το αποφασίζει σήμερα, για ψηφοθηρικούς λόγους, μπροστά στην επερχόμενη ήττα της Κυβέρνησης του. Τρίτη και τελευταία παρατήρηση: Η συμμόρφωση θα έπρεπε να γίνει με πόρους από άλλες χρηματοδοτικές πηγές. Η κάλυψη του ποσού θα έπρεπε να έχει προέλθει από υψηλή και διατηρήσιμη ανάπτυξη της οικονομίας και από - όπως το είπε χτες ο Πρωθυπουργός - «το κόψιμο της σπατάλης και της κακοδιαχείρισης και τη σύγκρουση με τη διαπλοκή και τη διαφθορά». Δυστυχώς όμως - και τα στοιχεία που κάθε μήνα ανακοινώνει το Υπουργείο Οικονομικών τα επιβεβαιώνουν - , επί ημερών ΣΥΡΙΖΑ και ΑΝΕΛ η κακοδιαχείριση φορέων του δημοσίου κυριαρχεί, η διαφθορά έχει διογκωθεί και το λαθρεμπόριο, ενδεικτικά, καυσίμων και καπνικών προϊόντων έχει ενισχυθεί. Και έρχεται η Υφυπουργός Οικονομικών και λέει «η εκτέλεση του προϋπολογισμού όμως μας βοηθάει, διότι έχουμε το δημοσιονομικό περιθώριο να δώσουμε αυτούς τους πόρους». Θα καταθέσω στα Πρακτικά την εκτέλεση του κρατικού προϋπολογισμού. Από πού προέρχεται, κύριοι συνάδελφοι, η υπέρβαση; Προέρχεται από τη διαφθορά, από τη διαπλοκή, από το μάζεμα του κράτους; Για να δούμε από πού προέρχεται. Δαπάνες Προγράμματος Δημοσίων Επενδύσεων: κάτω από τους στόχους 60%. Κρατάτε κάτω από τους στόχους το Πρόγραμμα Δημοσίων Επενδύσεων, το οποίο εσείς οι ίδιοι έχετε υποβάλει στην Ευρωπαϊκή Επιτροπή ότι θα είναι ο βασικός μηχανισμός χρηματοδότησης της ανάπτυξης στο μέλλον, 60% κάτω από τους στόχους. Αυτό είναι 1,2 δισεκατομμύρια στα οκτάμηνα. Το οκτάμηνο του 2018 επικαλούμαι.
Κύριε Σταϊκούρα, σας παρακαλώ πολύ να ολοκληρώσετε. Ευχαριστώ.
Ολοκληρώνω. Επιστροφές φόρων: αυτά που θέλει ο ιδιώτης να του επιστρέψει το κράτος. Πόσο κάτω από τον στόχο είναι; Είναι 507 εκατομμύρια. Εσωτερική στάση πληρωμών σε πρωτογενείς δαπάνες: Πόσο κάτω από τον στόχο; Στην υγεία - και όχι μόνο -460 εκατομμύρια.
Πού το είδατε αυτό;
Είναι το κείμενο του Υπουργείου Οικονομικών. Το καταθέτω στα Πρακτικά. Αν έχετε διαφωνία με το Υπουργείο Οικονομικών, βρείτε τα. Είναι το επίσημο κείμενο του Υπουργείου Οικονομικών.
Έχουμε διαφωνία με το πού βρήκατε τα στοιχεία.
Συνεπώς, έρχεται η Υφυπουργός και λέει: «η καλή εκτέλεση του προϋπολογισμού μάς δίνει το περιθώριο να βρούμε το 1 δισεκατομμύριο». Και η εκτέλεση του προϋπολογισμού είναι: κάτω το ΠΔΕ, κάτω οι επιστροφές φόρων, κάτω οι πρωτογενείς δαπάνες. Αυτή είναι η ορθή εκτέλεση του προϋπολογισμού,…
Κύριε Σταϊκούρα, μιλάτε δέκα λεπτά.
…στερώντας πόρους από την πραγματική οικονομία και από την ανάπτυξη, όπως επιβεβαιώνει η έκθεση της Ευρωπαϊκής Επιτροπής που μόλις ανακοινώθηκε και ρίχνει τον ρυθμό ανάπτυξης του 2019. Συμπερασματικά, σε κάθε περίπτωση η Νέα Δημοκρατία παρά τη μεγάλη καθυστέρηση, ψηφίζει τη σχετική τροπολογία, όπως είχε δεσμευτεί ο Πρόεδρός της Κυριάκος Μητσοτάκης στους εκπροσώπους των κλάδων αυτών. Διότι η Νέα Δημοκρατία ευτυχώς δεν είναι ΣΥΡΙΖΑ!
Ευχαριστώ, κύριε συνάδελφε. Θα ήθελα να κάνω μια ανακοίνωση στο Σώμα. Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών. Τον λόγο έχει ο Πρόεδρος των Ανεξαρτήτων Ελλήνων κ. Πάνος Καμμένος.
Ευχαριστώ, κύριε Πρόεδρε. Θα πάρω τον λόγο ως Υπουργός Εθνικής Άμυνας. Άκουσα τον κ. Σταϊκούρα με μεγάλη προσοχή. Αναφέρθηκε στο θέμα των αναδρομικών των στρατιωτικών. Πριν από λίγη ώρα ο κ. Κικίλιας στη γιορτή της Πολεμικής Αεροπορίας - δεν ξέρω πού το πρόλαβε - έκανε ένα tweet ότι εμπαίζουμε - λέει - τους στρατιωτικούς. Ακούστε: Το ποιος εμπαίζει τους στρατιωτικούς θα το δουν οι στρατιωτικοί στην τσέπη τους τις επόμενες μέρες. Πράγματι εγώ θα περίμενα τουλάχιστον στο θέμα αυτό, αντί να βρείτε τρόπο να κάνετε αντιπολίτευση, να έλθετε εδώ, στη Βουλή των Ελλήνων και να πείτε ότι κι εσείς, η Αξιωματική Αντιπολίτευση, η Νέα Δημοκρατία, αλλά και τα άλλα κόμματα, συμφωνείτε με το να αποδοθεί δικαιοσύνη και να δοθούν στους ανθρώπους αυτούς τα χρήματα τα οποία έκλεψε από την τσέπη τους η κυβέρνηση το 2012. Αντί να έλθετε και να πείτε ότι για τις Ένοπλες Δυνάμεις πρέπει να υπάρχει μία εθνική πολιτική και ότι το μεγαλύτερο εξοπλιστικό πρόγραμμα της χώρας είναι οι Ένοπλες Δυνάμεις, αντί να πούμε ότι βγάζουμε πέρα από την πολιτική αντιπαράθεση τις Ένοπλες Δυνάμεις, έρχεστε εδώ μ' ένα θράσος απύθμενο να πείτε προς αυτούς τους ανθρώπους, των οποίων το εισόδημα περιορίσατε αντισυνταγματικά, παράνομα και χωρίς καμμία αντίσταση, ότι και αυτά τα οποία τώρα θα πάρουν αδίκως θα τα πάρουν. Ακούστε, κύριε Σταϊκούρα: Σας κοιτώ στα μάτια.
Είπα κάτι τέτοιο; Πού το είπα;
Είπατε ότι θα πάρουν πολύ λιγότερα απ' αυτά που εσείς προβλέψατε και αναφέρατε ότι έδωσε το 50% η Νέα Δημοκρατία τον πρώτο χρόνο, έδωσε μάλιστα και τις αποκαταστάσεις του 50% της απώλειας εισοδημάτων και ότι αυτή η τροπολογία δεν τους αποκαθιστά πλήρως.
Όχι. Δεν είπα εγώ κάτι τέτοιο. Μάλιστα, είπα ότι την υπερψηφίζουμε.
Δεν είπατε κάτι τέτοιο. Καλώς. Ο κ. Κικίλιας, λοιπόν, το είπε. Σας ζητώ συγγνώμη. Αφού δεν το είπατε εσείς, το είπε ο κ. Κικίλιας. Μάλιστα, για τα αναδρομικά γράφει: «Μετά από τρία χρόνια καθυστέρησης, «κουτσουρεμένα» στη Βουλή. Η Νέα Δημοκρατία είχε δώσει το 50% και είχε εγγράψει τα υπόλοιπα στον προϋπολογισμό του 2015. Κοροϊδεύετε τους στρατιωτικούς στα μούτρα τους». Χαίρομαι που δεν επιβεβαιώνετε τον κ. Κικίλια και που λέτε ότι δεν είναι έτσι τα πράγματα και χαίρομαι ιδιαίτερα αν πράγματι ψηφίζετε την τροπολογία αυτή.
Το είπα στο τέλος, σαφέστατα. Και είπα ότι έχουμε συνέπεια.
Πολύ χαίρομαι. Άρα, η άποψη του κ. Κικίλια ως τομεάρχη Εθνικής Άμυνας της Νέας Δημοκρατίας είναι διαφορετική απ' αυτήν του εκπροσώπου. Πραγματικά χαίρομαι ιδιαίτερα γι' αυτό, γιατί έτσι αποκαθίσταται η αλήθεια. Θέλω, όμως, να πω κάτι, γιατί αυτό πρέπει να το ξέρει το σύνολο των στελεχών των Ενόπλων Δυνάμεων και των Σωμάτων Ασφαλείας: Δεν ερχόμαστε απλώς με την πρώτη απόφαση που πήραν ο Πρωθυπουργός και η Κυβέρνηση, μετά από τη δυνατότητα που μας δίνει το δημοσιονομικό αποτέλεσμα, να δώσουμε κάτι πίσω στα θύματα της μεγάλης κρίσης και πρώτα να είναι τα στελέχη των Ενόπλων Δυνάμεων και των Σωμάτων Ασφαλείας. Να πω ότι το 50% που είχε δοθεί τότε, δεν είχε δοθεί προκειμένου να δοθεί το άλλο 50% αργότερα, όπως κάποιοι έλεγαν, αλλά το 50% είχε δοθεί για την αποκατάσταση της απόφασης του 100%. Δηλαδή, αυτό που είχε ειπωθεί στους θεσμούς, στα Πρακτικά μέσα, είναι ότι «σας δίνουμε το 50% και ξοφλάμε». Κανείς, λοιπόν, το 50% αυτό…
Αν μου επιτρέπετε...
Είναι γραμμένα όλα στις διαπραγματεύσεις. Μην το αμφισβητείτε. Δεν υπάρχει λόγος.
Αν μου επιτρέπετε, επειδή συμμετείχα…
Να σας πω κάτι; Εγώ χαίρομαι - πραγματικά σας το λέω - με τον κ. Σταϊκούρα για τη θέση που παίρνει αυτήν τη στιγμή, γιατί πράγματι είναι σημαντικό και γι' αυτούς τους ανθρώπους να έχουμε μια κοινή άποψη και να βγάλουμε τις Ένοπλες Δυνάμεις και τα Σώματα Ασφαλείας από την πολιτική αντιπαράθεση. Χαίρομαι διότι τους ακραίους αυτούς, οι οποίοι χρησιμοποιούν ψευδή επιχειρήματα, τους απομονώνει το ίδιο το κόμμα τους. Ερχόμαστε, λοιπόν, εδώ και λέμε ότι η αποκατάσταση αυτή γίνεται σε συνέχεια μέτρων που έχουν ληφθεί και το '15 και το '16 και το '17, συμπεριλαμβανομένων των ειδικών μισθολογίων, όπου οι αδικίες στα μισθολόγια των στρατιωτικών αποκαταστάθηκαν με νομοθετικές πρωτοβουλίες αυτής της Κυβέρνησης. Θέλω να ευχαριστήσω ιδιαίτερα τον Πρωθυπουργό, γιατί πράγματι οι ελληνικές Ένοπλες Δυνάμεις δεν αποτελούν ένα μέρος του δημόσιου τομέα. Οι ελληνικές Ένοπλες Δυνάμεις ασκούνται καθημερινώς σε συνθήκες πολέμου, όπως όλοι αναγνωρίζουμε - πιστεύω - στη Βουλή των Ελλήνων. Πριν από λίγους μήνες το ελληνικό έθνος κήδευσε τον Μπαλταδώρο και τον Βασιλείου, δύο νέα παιδιά, οικογενειάρχες με μωρά παιδιά και χθες η σύζυγος του Μπαλταδώρου ήταν στη γιορτή της Πολεμικής Αεροπορίας. Έχει μεγάλη σημασία αυτοί οι άνθρωποι οι οποίοι σε καιρό ειρήνης χάνουν τη ζωή τους, οικογένειες που καθημερινώς αποχαιρετούν τους δικούς τους να έχουν τη στήριξη της πατρίδος, να έχουν τη στήριξη της Κυβέρνησης, να έχουν τη στήριξη του λαού και - πολύ σημαντικό - να έχουν και τη στήριξη του συνόλου των πολιτικών δυνάμεων. Αυτοί οι άνθρωποι δεν πάνε στη δουλειά. Πάνε να υπερασπιστούν την εδαφική κυριαρχία και την εδαφική ακεραιότητα της χώρας. Οι οικογένειές τους δεν ξέρουν αν ο δικός τους άνθρωπος γυρίσει πίσω. Πιστεύω ότι έστω και αυτή η μετά από τρία χρόνια αποκατάσταση της αδικίας σε βάρος των Ελληνικών Ενόπλων Δυνάμεων δίνει τη δυνατότητα να μπορέσουν αυτοί οι άνθρωποι να συνεχίσουν το έργο τους με το ίδιο ηθικό, με την ίδια δύναμη και με την ίδια αυτοπεποίθηση που έχουν οι Έλληνες κι ελπίζω αυτή η ισχυρή δύναμη αποτροπής των Ελληνικών Ενόπλων Δυνάμεων να βοηθήσει την ειρηνική συνύπαρξη των λαών. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Θέλω να αναφέρω από το Βήμα της Βουλής σήμερα, ημέρα της γιορτής των Ταξιαρχών και της Πολεμικής Αεροπορίας, ότι είχαμε μία θετική εξέλιξη. Ξέρετε ότι υπάρχει ένα πρωτόκολλο σε σχέση με τις εορτές για την αποφυγή των εντάσεων και των παραβιάσεων. Για πρώτη φορά είχαμε αίτηση αδείας των τουρκικών αεροσκαφών να εισέλθουν στο FIR Αθηνών. Αν προχωρήσουμε, λοιπόν, έχοντας την ισχύ που αποτρέπει τον οποιονδήποτε να προκαλέσει, με μία θετική ματιά στο μέλλον, με την ειρηνική συνύπαρξη των δυο λαών θα μπορέσουμε να χτίσουμε το μέλλον της πατρίδας. Τα στελέχη των Ενόπλων Δυνάμεων, λοιπόν, πλέον έχοντας αποκατασταθεί όσον αφορά στην τρομερή αδικία που τους έγινε το 2012, συνεχίζουν να επιτελούν την αποστολή τους. Επαναλαμβάνω, κλείνοντας, ότι έχουμε υποχρέωση και προχωρούμε ήδη σε αποκατάσταση κι άλλων αδικιών που υπάρχουν μέσα στα θέματα της μισθοδοσίας των Ενόπλων Δυνάμεων και των Σωμάτων Ασφαλείας και πιστεύω ότι η στάση που σήμερα επέδειξε ο Κοινοβουλευτικός Εκπρόσωπος της Αξιωματικής Αντιπολίτευσης απέναντι στους ακραίους που θέλουν να χρησιμοποιούν τις Ένοπλες Δυνάμεις για να δημιουργούν προβλήματα μέσα στη Βουλή των Ελλήνων είναι μία στάση ευθύνης που θα δώσει τη δυνατότητα οι Ένοπλες Δυνάμεις της χώρας να προχωρήσουν έχοντας τη στήριξη του συνόλου του ελληνικού λαού. Ευχαριστώ.
Δεν έχω μιλήσει ακόμα εγώ ως Κοινοβουλευτικός.
Ευχαριστώ. Ο κ. Σταϊκούρας έχει τον λόγο, γιατί ο κ. Σταϊκούρας εξελήφθη ως Κοινοβουλευτικός Εκπρόσωπος.
Δεν είμαι Κοινοβουλευτικός Εκπρόσωπος.
Εννοώ σε σχέση με τον Υπουργό. Ύστερα θα δώσουμε τον λόγο στον Πρωθυπουργό.
Κύριε Υπουργέ, κατ' αρχάς να επαναλάβω την ξεκάθαρη θέση της Νέας Δημοκρατίας. Η Νέα Δημοκρατία ό,τι έκανε το 2014 θα κάνει και σήμερα. Ό,τι έκανε και τότε θα κάνει και σήμερα. Θα στηρίξει την πλήρη αποκατάσταση των απολαβών. Αυτό που είπα όμως είναι ότι ο ΣΥΡΙΖΑ σήμερα δεν κάνει αυτό που θα έπρεπε να κάνει και στο παρελθόν. Πρώτη παρατήρηση. Δεύτερη παρατήρηση. Επειδή συμμετείχα στις διαπραγματεύσεις θα μου επιτρέψετε να ξέρω καλύτερα. Το 2014 στο πλαίσιο των δημοσιονομικών δυνατοτήτων της χώρας μπορέσαμε να δώσουμε το 50% των αναδρομικών, να αποκαταστήσουμε με μόνιμο τρόπο - το τονίζω για πολλοστή φορά - τις μισές από τις απώλειες που οι συγκεκριμένοι κλάδοι είχαν υποστεί και προβλεπόταν στο μέλλον, ανάλογα με τις δημοσιονομικές δυνατότητες, και το υπόλοιπο 50%. Για ποιον λόγο τότε δεν ήταν το 100%; Διότι οφείλουν όλοι να γνωρίζουν σ' αυτήν την Αίθουσα ότι όταν λαμβάνεις μια δημοσιονομική απόφαση άσχετα και ανεξάρτητα από το πότε αυτή θα αποπληρωθεί αυτή εγγράφεται τη χρονιά που λαμβάνεις αυτή την απόφαση. Στο πλαίσιο, λοιπόν, των δημοσιονομικών δυνατοτήτων και επιλογών της τότε Κυβέρνησης, επιλέξαμε το 50% των αναδρομικών, το 50% των μισθών, τη μείωση του ειδικού φόρου κατανάλωσης στο πετρέλαιο θέρμανσης, τη μείωση του φόρου στην εστίαση, τη μείωση των ασφαλιστικών εισφορών και τη μείωση της έκτακτης εισφοράς αλληλεγγύης.
Κύριε Πρόεδρε, θα ήθελα τον λόγο.
Ο κύριος Υπουργός κάτι θέλει να διευκρινίσει. Μετά θα δώσω τον λόγο στον Πρωθυπουργό.
Κύριε Πρόεδρε, θα ήθελα τον λόγο.
Κύριε Κικίλια, μετά θα πάρετε τον λόγο. Είστε και υπεύθυνος τομεάρχης.
Έχετε πρόβλημα, κύριε Υπουργέ, να πάρω τον λόγο; Διότι αναφέρατε το όνομά μου.
Κύριε Κικίλια, θέλετε να πείτε κάτι πριν απαντήσει ο Υπουργός;
Να απαντήσει ο κύριος Υπουργός και μετά.
Αν έχει άποψη διαφορετική από τον κύριο Εκπρόσωπό του, να μιλήσει. Αν διαφωνείτε με τον κ. Σταϊκούρα, πάρτε τον λόγο.
Παρακαλώ, ελάτε. Παρακολουθούν και τα παιδιά. Έχετε τον λόγο, κύριε Υπουργέ.
Λοιπόν, να είμαστε απόλυτα σαφείς: Στις διαπραγματεύσεις, κύριε Σταϊκούρα, είναι καταγεγραμμένο και μας το επανέφεραν όταν ζητήσαμε να εφαρμόσουμε την απόφαση του Συμβουλίου της Επικρατείας. Ήταν ότι θα δώσετε το 50% τότε, θα αποκαταστήσετε και τις άλλες αδικίες - οι οποίες δεν αποκαταστάθηκαν - και θα ξοφλήσουμε.
Μπορείτε, παρακαλώ, να μας το υποβάλετε γραπτώς;
Αυτή ήταν η συμφωνία και αυτές ήταν και οι δηλώσεις οι δημόσιες που έκαναν οι ξένοι αξιωματούχοι όταν έβγαιναν τότε από το «HILTON», όπως θυμάστε.
Μπορείτε να μας τα δώσετε γραπτώς;
Να σας τα δώσουμε και γραπτώς, κύριε Σταϊκούρα. Ακούστε να δείτε, όμως, το να λέτε αυτήν τη στιγμή ότι το 50% δεν αποκαθιστά πλήρως τους στρατιωτικούς είναι άλλο και είναι άλλο αυτό που λέτε εσείς, ότι με αυτήν την απόφαση καλύπτονται τα απολεσθέντα εισοδήματα των στρατιωτικών και εφαρμόζεται η απόφαση του Συμβουλίου Επικρατείας. Το οποίο εγώ αυτό το δέχομαι. Είναι, λοιπόν, ξεκάθαρο ότι έχουμε την πλήρη αποκατάσταση της τάξης των αξιωματικών, των στρατιωτικών, των αστυνομικών και δεν ξέρω και για τους υπόλοιπους - δηλαδή για τους στρατιωτικούς, τους αστυνομικούς και τους λιμενικούς μπορώ να σας πω - , από την απόφαση του Συμβουλίου της Επικρατείας και αυτό είναι ξεκάθαρο και δεν υπάρχουν σκιές. Εξ άλλου, να σας πω και κάτι; Σε δεκαπέντε - είκοσι μέρες οι άνθρωποι θα τα πάρουν στην τσέπη τους. Θα ξέρουν ποιος λέει την αλήθεια εδώ πέρα και ποιος λέει ψέματα.
Ευχαριστώ πολύ. Τον λόγο έχει ο Πρωθυπουργός, κ. Αλέξης Τσίπρας.
Κύριε Πρόεδρε, μπορώ να έχω τον λόγο για ένα λεπτό;
Τι θέλετε, κύριε Κικίλια; Επί προσωπικού; Γιατί; Δεν σας έθιξε. Είπε πως είπατε μία άλλη θέση…
Κύριε Πρόεδρε, είναι μία πολιτική αντιπαράθεση. Μίλησε ο κύριος Υπουργός επί προσωπικού για μένα. Εγώ δεν είμαι άνθρωπος υψηλών τόνων. Θεωρώ ότι θέλω να απαντήσω στο ίδιο ύφος.
Το tweet σας διάβασα.
Και καλά κάνατε, κύριε Υπουργέ.
Ορίστε, έχετε τον λόγο για ένα λεπτό.
Ακούστε, κύριε Υπουργέ, πριν από τέσσερα χρόνια, στην προεκλογική σας ομιλία και κατ' επανάληψη στις ομιλίες σας διαρρηγνύατε τα ιμάτιά σας ότι ο πρώτος νόμος τον οποίο θα περάσετε στο ελληνικό Κοινοβούλιο θα είναι η δικαίωση των στρατιωτικών, αλλιώς δεν θα συμμετείχατε σε αυτήν την Κυβέρνηση. Άρα η πραγματικότητα και η αλήθεια είναι ότι τα τέσσερα αυτά χρόνια εμπαίζετε τους στρατιωτικούς, γιατί κατ' επανάληψη τους έχετε υποσχεθεί ότι θα φέρετε αυτόν τον νόμο και θα τον κάνετε νόμο του κράτους και δεν το κάνατε. Τους είπατε ότι τα έχετε εγγράψει σε κωδικούς του Υπουργείου Οικονομικών, τους είπατε ότι έχετε δεσμευθεί από την πλευρά σας, τους είπατε πολλά πράγματα και έρχεστε μετά από συνεννόηση με τον κύριο Πρωθυπουργό, λίγο πριν τις εκλογές, όποτε κι αν αυτές αποφασίσετε να γίνουν - τον Μάιο, τον Σεπτέμβρη, τον Φλεβάρη, δεν έχει σημασία - και δίνετε κουτσουρεμένα τα αναδρομικά, και θα εξηγήσω γιατί το λέω αυτό. Γιατί αν τα είχατε δώσει, όπως είχατε δεσμευθεί, πριν τον νόμο Κατρούγκαλου, καταλαβαίνετε πάρα πολύ καλά ότι, πρώτον, θα μιλούσαμε για άλλα ποσά. Δεύτερον, γιατί δεν δίνετε του 2017, άρα αφήνετε από τους εν ενεργεία έναν χρόνο έξω και από τους αποστράτους, δύο χρόνια έξω και σε αυτό συνηγορούν και όλες οι ενώσεις τους. Άρα αν δεν θέλετε να πειστείτε από την Αξιωματική Αντιπολίτευση ίσως θα έπρεπε να ακούσετε όλους αυτούς τους οποίους αφορά η συγκεκριμένη διάταξη που βάζετε μέσα στην τροπολογία, οι οποίοι διαφωνούν με εσάς. Ευχαριστώ πολύ.
Εντάξει. Τώρα έχει τον λόγο ο κ. Καμμένος για να το κλείσει το θέμα. Και τα tweet διευκρινίστηκαν.
Μετά τον νόμο Κατρούγκαλου υπήρξε το ειδικό μισθολόγιο. Στο ειδικό μισθολόγιο, λοιπόν, όλα αυτά τα οποία έπρεπε να διορθώσουμε τα διορθώσαμε. Είναι μεταγενέστερος νόμος ο νόμος για το ειδικό μισθολόγιο των Ενόπλων Δυνάμεων, από τον νόμο Κατρούγκαλου. Έτσι, λοιπόν, με τον νόμο για τα ειδικά μισθολόγια, εκείνα που πιθανώς ο νόμος Κατρούγκαλου να επέφερε ως ζημία στους μισθούς και στις συντάξεις, τα διορθώσαμε στο 100%. Ενσωματώθηκαν επιδόματα, το παραμεθόριο το παίρνουν οι άνθρωποι, έχουμε ακόμα και νυχτερινά τα οποία συζητήθηκαν και ξέρετε ότι μπήκαν στο ειδικό μισθολόγιο. Άρα θέμα νόμου Κατρούγκαλου δεν υπάρχει. Ναι, είχα πει ότι θα είναι ο πρώτος νόμος που εγώ θα υποστηρίξω. Ξέρετε κάτι; Με απόφαση του Πρωθυπουργού εμείς είμαστε ο μικρός κυβερνητικός εταίρος και, προς τιμήν του Πρωθυπουργού, μάς ετίμησε....
Σας παρακαλώ, κάντε ησυχία! Τώρα τι θα κάνουμε, ανακύκλωση;
...και ο ίδιος ανακοίνωσε στην Διεθνή Έκθεση Θεσσαλονίκης ότι ο πρώτος νόμος που θα έρθει σε έναν προϋπολογισμό που δεν εγγράφεται από τους πιστωτάς, με μία Ελλάδα ελεύθερη και μία Ελλάδα απελευθερωμένη και με την εθνική κυριαρχία, είναι αυτός ο νόμος που έφερε σήμερα, δηλαδή ο νόμος για την αποκατάσταση των αναδρομικών. Την παραχώρηση εθνικής κυριαρχίας και την παράδοση στους δανειστές την κάνατε εσείς με τον κ. Βενιζέλο. Εσείς είστε υπεύθυνοι για την παραχώρηση της εθνικής κυριαρχίας της χώρας και αυτή η Κυβέρνηση είναι η Κυβέρνηση που έβγαλε τη χώρα από τα μνημόνια, είναι η Κυβέρνηση που καταθέτει τον πρώτο προϋπολογισμό που δεν κάνουν κουμάντο οι δανειστές και είναι η πρώτη Κυβέρνηση που, επιτέλους, από αυτά που στερήσατε στον ελληνικό λαό και με θυσίες του ελληνικού λαού μπορεί να ανακατανείμει πλέον με δικαιοσύνη προς τους πολλούς και όχι προς τους ημέτερους, που οι περισσότεροι εξ άλλου έχουν αρχίσει να οδεύουν προς τα εκεί που τους οδηγεί η δικαιοσύνη.
Ευχαριστούμε, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και τρείς εκπαιδευτικοί συνοδοί τους από το Ιδιωτικό Γενικό Λύκειο Διαμαντόπουλου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Πρωθυπουργός κ. Αλέξης Τσίπρας.
Κύριε Πρόεδρε, θα ήθελα να πάρω τον λόγο για πέντε λεπτά περίπου, όχι τόσο για να αναφερθώ σε αυτά τα οποία αναφέρθηκε ο Υπουργός Εθνικής Άμυνας και αφορούν τους ενστόλους, βεβαίως δεν αφορούν μόνον τους ενστόλους του Υπουργείου Εθνικής Άμυνας, αλλά και του Υπουργείου Προστασίας του Πολίτη και μία σειρά από άλλους λειτουργούς που σήμερα δικαιώνονται. Θέλω να πάρω τον λόγο, λοιπόν, όχι για να αναφερθώ σε αυτά, αλλά κυρίως για να μιλήσω για το ότι σήμερα βρισκόμαστε εδώ σε μία συμβολική συνεδρίαση και ψηφοφορία, διότι είναι η πρώτη μιας σειράς από θετικές νομοθετικές παρεμβάσεις που θα έρθουν, στις οποίες έχουμε τη δυνατότητα να προχωρήσουμε, ακριβώς διότι η οικονομία ανακάμπτει και ακριβώς διότι βγήκαμε από τα μνημόνια, πράγμα το οποίο όλο το προηγούμενο διάστημα, ίσως ακόμα και σήμερα ένα μέρος της Αντιπολίτευσης αμφισβητεί. Κατανοώ την αμηχανία σας. Θα είχα την αίσθηση, όμως, ότι καλύτερα σήμερα εδώ απλώς να ψηφίζατε θετικά και να μην κουνάγατε και το δάχτυλο. Εμ κουτσουρέψατε τους μισθούς, εμ δεν συμμορφωθήκατε ποτέ με τις αποφάσεις των δικαστηρίων, εμείς είμαστε εδώ αυτοί οι οποίοι ερχόμαστε να αποκαταστήσουμε την αδικία, βγαίνετε και από πάνω! Δεν γίνεται! Στο σπίτι του κρεμασμένου, λένε, δεν μιλάνε για σκοινί. Η αμηχανία σας, όμως, είναι κατανοητή, διότι δεν αφορά - θέλω αυτό να το τονίσω - τη συγκεκριμένη παρέμβαση που κάνουμε σήμερα. Αφορά το συνολικότερο έλλειμμα αφηγήματος, το στρατηγικό σας έλλειμμα στο οποίο έχετε περιέλθει. Γιατί; Γιατί κάνατε μία επιλογή από την πρώτη στιγμή. Μας είπε πριν από λίγο ο κ. Κικίλιας ότι ερχόμαστε εδώ λίγο πριν από τις εκλογές. Μα, με βάση τη δική σας λογική εδώ και τρία χρόνια λίγο πριν από τις εκλογές είμαστε. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Εδώ και τρία χρόνια ζητάτε εκλογές κάθε μέρα μετ' επιτάσεως και έρχεστε μάλιστα τώρα να ομιλείτε και στη διαδικασία της συνταγματικής αναθεώρησης για την αναγκαιότητα να υπάρχουν σταθερές εκλογικές περίοδοι, χωρίς διακοπές. Το αφήγημά σας, λοιπόν, στερείται συνοχής. Το πολιτικό σας αφήγημα στερείται συνοχής, στερείται στρατηγικού στόχου για την πορεία της χώρας και αυτό είναι το σημαντικότερο. Διότι το να αντιδικείς, το να θεωρείς ότι τα πάντα σε αυτήν τη χώρα ξεκίνησαν από τότε που φύγατε από τη διακυβέρνηση, δηλαδή εδώ και τριάμισι χρόνια και ότι δεν υπήρχε προϊστορία, δεν υπήρχε τίποτα πριν, το να χρεώνεις τα πάντα στους πολιτικούς αντιπάλους είναι το εύκολο. Το δύσκολο, όμως, είναι να έχεις όραμα, σχέδιο, προτάσεις, αφήγημα όχι μονάχα για το σήμερα, αλλά και για το αύριο αυτής της χώρας. Και δεν έχετε, κυρίες και κύριοι συνάδελφοι της Αξιωματικής Αντιπολίτευσης! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Σήμερα, λοιπόν, είναι μία σπουδαία μέρα για το ελληνικό Κοινοβούλιο, διότι ξεκινά μία σειρά θετικών νομοθετικών παρεμβάσεων που αντικατοπτρίζουν και την ανάκαμψη της οικονομίας, αλλά και ένα γεγονός που συνετελέσθη - εμείς είπαμε ότι είναι ιστορικής αξίας και σημασίας, το αμφισβητήσατε και αυτό - η καθαρή έξοδος από τα μνημόνια, που τυπικά έγινε στις 21 του περασμένου Αυγούστου. Και βεβαίως, αυτό το γεγονός, κατά την εκτίμησή μας, σηματοδοτεί τις δυνατότητες που έχει η χώρα να περάσει σε μία νέα εποχή. Είπατε πριν ότι δεν συμμορφωθήκατε με τις αποφάσεις, διότι δεν υπήρχε η δημοσιονομική δυνατότητα. Ορθώς το λέτε. Δεν σας κατηγορούμε ότι δεν θέλατε να συμμορφωθείτε. Θέλω να σας πω - και θέλω να το τονίσω αυτό εδώ - ότι δεν υπάρχει καμμία νομική, αν θέλετε, υποχρέωση των κυβερνήσεων να συμμορφωθούν προς αυτές τις δικαστικές αποφάσεις. Είναι, θα έλεγα, μία ηθική υποχρέωση στον βαθμό που υπάρχει η δημοσιονομική δυνατότητα. Τι πράττουμε εμείς τούτη την ώρα; Διότι αν υπήρχε μία νομική υποχρέωση, θα το είχατε κάνει κι εσείς ή και οι δικές μας προηγούμενες κυβερνήσεις. Βεβαίως, έχει τη δυνατότητα ο καθένας και τα δικαστήρια εξατομικευμένα να βγάζουν αποφάσεις. Αυτή είναι η νομική υποχρέωση. Η απόφαση, όμως, του Συμβουλίου της Επικρατείας δεν δημιουργεί καμμία κανονιστική υποχρέωση. Το γνωρίζετε πάρα πολύ καλά αυτό. Η ηθική μας, όμως, υποχρέωση, στον βαθμό που έχουμε τη δημοσιονομική δυνατότητα, είναι να αρχίσουμε να αποκαθιστούμε τις πληγές και τις μεγάλες αδικίες που εσείς δημιουργήσατε στον τόπο τα πέντε πρώτα χρόνια της μνημονιακής λαίλαπας. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Και το ερώτημα που θέλω να θέσω προς όλους σας είναι γιατί έχουμε αυτή τη δυνατότητα, ενώ εσείς δεν είχατε. Γιατί; Εσείς φέρατε περικοπές σε συντάξεις δεκατέσσερις φορές. Εσείς φέρατε συνολικά μέτρα λιτότητας 64 δισεκατομμύρια ευρώ. Εμείς φέραμε δεκατέσσερις φορές λιγότερα. «Το χειρότερο μνημόνιο που ήρθε ποτέ»! Έτσι μας λέγατε. Εμείς, όμως, καταφέραμε να βγάλουμε τη χώρα από τη σφοδρή οικονομική κρίση, να ανακάμψει η οικονομία. Εσείς δεν πιάσατε σχεδόν ποτέ πλεονάσματα. Εμείς πιάσαμε τους στόχους του προγράμματος και η υπεραπόδοση της οικονομίας μάς έδωσε τη δυνατότητα για τρεις συνεχόμενες χρονιές να μπορούμε να δίνουμε κοινωνικό μέρισμα σε αυτούς που το έχουν περισσότερο ανάγκη. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Ο λόγος, λοιπόν, για τον οποίο έχουμε σήμερα τη δυνατότητα να προβούμε σε αυτή την πολιτική επιλογή και να αποκαταστήσουμε αδικίες - και αυτό αφορά και στη συγκεκριμένη τροπολογία που σήμερα θα ψηφίσουμε και φαντάζομαι ότι θα ψηφίσουμε όλοι μαζί - είναι ακριβώς διότι αυτά τα τρία χρόνια καταφέραμε να ξαναστήσουμε την οικονομία στα πόδια της με διαρθρωτικές μεταρρυθμίσεις, που δημιούργησαν τη δυνατότητα να επανεκκινηθεί η οικονομία. Ταυτόχρονα, όμως, σταματήσαμε τη ρεμούλα, τη διαφθορά, τη φοροαποφυγή, τη φοροασυλία, νοικοκυρέψαμε τα δημόσια οικονομικά, είχαμε χρηστή διαχείριση των δημόσιων πόρων και καταφέραμε αυτό που όλοι στην Ευρώπη ονομάζουν «ένα μικρό θαύμα»! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Κι εκεί που απέτυχαν δύο συνεχόμενες κυβερνήσεις, που φόρτωσαν πολλαπλάσια βάρη στον ελληνικό λαό, πετυχαίνουμε εμείς σήμερα, ενόσω εσείς μας αμφισβητείτε από την πρώτη στιγμή και ζητάτε από την πρώτη στιγμή εκλογές, προβλέποντας καταστροφή και επενδύοντας στην κινδυνολογία και την καταστροφολογία. Αυτή είναι η πραγματικότητα. Βεβαίως, το κρίσιμο ερώτημα είναι τι θα κάνετε από εδώ και στο εξής χωρίς το αφήγημα της καταστροφολογίας. Η απάντηση είναι ότι πιθανώς κάποιοι από εσάς να προσχωρήσουν στο αφήγημα της παραδοξολογίας. Διότι βλέπω τις τελευταίες μέρες, ελλείψει αφηγήματος καταστροφολογίας, προβεβλημένα στελέχη της Αξιωματικής Αντιπολίτευσης, όπως ο κ. Βορίδης, να επιδίδονται στο αφήγημα της παραδοξολογίας. Θα του πρότεινα να πάρει και αυτός μία εκπομπή στην τηλεόραση, όπως ο κ. Γεωργιάδης, μαζί με τον άλλο γραφικό που μιλάει για τα Νεφελίμ, για τη γενιά των Ελ και να λέει πως θα καταργήσουν ο ΣΥΡΙΖΑ και οι ΑΝΕΛ τα Χριστούγεννα και τις γιορτές της Ορθοδοξίας. Θα σας πρότεινα να το κάνετε και αυτό.
Κυρία Βούλτεψη, κάντε λίγο ησυχία!
Κυρία Βούλτεψη, είστε λίγο ανήσυχη. Είναι κατανοητό να είστε ανήσυχη. Διότι δεν στερείστε μόνο αφηγήματος. Με αυτά που λένε τα στελέχη σας, στερείστε και στοιχειώδους σοβαρότητας. Γίνεστε γραφικοί. Και σας βλέπει ο ελληνικός λαός και σας κρίνει.
Μην προκαλείτε απαντήσεις, κυρία Βούλτεψη.
Μας είπατε, λοιπόν, κυρίες και κύριοι συνάδελφοι της Αξιωματικής Αντιπολίτευσης, ότι δεν θα καταφέρουμε να κλείσουμε τις αξιολογήσεις. Μας είπατε ότι θα ενεργοποιηθεί ο περίφημος κόφτης. Μας είπατε ότι θα κόψουμε τις συντάξεις. Μας είπατε, επίσης, ότι δεν θα βγούμε από το τρίτο μνημόνιο και μάλιστα ότι έχουμε υπογράψει ένα τέταρτο μνημόνιο και θα το φέρουμε εδώ, το οποίο θα είναι ακόμα σκληρότερο. Ε, λοιπόν, και εμείς αποφασίσαμε σήμερα να ξεκινήσουμε να φέρνουμε ένα προς ένα στην Εθνική Αντιπροσωπεία τα μέτρα του τετάρτου μνημονίου, το οποίο το αφιερώνω στον κ. Μητσοτάκη και στους Βουλευτές της Αξιωματικής Αντιπολίτευσης! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Ένα προς ένα τα μέτρα του τετάρτου μνημονίου. Πρώτο μέτρο του τετάρτου μνημονίου είναι η καταβολή των αναδρομικών σε ενστόλους, σε γιατρούς, σε πανεπιστημιακούς και σε άλλους λειτουργούς και επαγγελματικές ομάδες. Έρχονται και άλλα μέτρα του τετάρτου μνημονίου. Είναι όλα όσα εξήγγειλα στη Διεθνή Έκθεση Θεσσαλονίκης. Τώρα που απέτυχε η καταστροφολογία του ότι θα κοπούν συντάξεις, αμφισβητείτε ότι θα εφαρμοστούν τα μέτρα που εξήγγειλα στην ΔΕΘ. Ε, θα το πιείτε και αυτό το ποτήρι! Ένα - ένα τα μέτρα αυτά θα έρθουν και θα ψηφιστούν και θα λέτε «Ναι σε όλα», όπως λέγατε πέντε χρόνια «Ναι σε όλα» στα πιο σκληρά μέτρα των μνημονίων που πέρασαν ποτέ! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Θα έρθει, λοιπόν, εδώ το επόμενο διάστημα και θα ψηφιστεί η μείωση των ασφαλιστικών εισφορών για τους ελεύθερους επαγγελματίες, η κατάργηση του φόρου επιτηδεύματος για τους αγρότες, η επιδότηση των ασφαλιστικών εισφορών για νέους, η μείωση του ΕΝΦΙΑ μεσοσταθμικά 10% έως 30% για τα λαϊκά νοικοκυριά μέσα στο 2019 και μεσοσταθμικά 30% έως 50% μέσα στο 2020. Θα το ψηφίσετε και αυτό. Και βεβαίως φαντάζομαι ότι με βαριά καρδιά θα ψηφίσετε σύντομα και τη μη περικοπή των συντάξεων για τους συνταξιούχους μας! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Εμείς καταφέραμε να τους στηρίξουμε παρά τις μεγάλες δυσκολίες, παρά το γεγονός ότι κάποιοι στην Ευρώπη έλεγαν ότι δεν χρειάζεται να στηρίξουμε τους συνταξιούχους - γιατί περνάνε καλά αυτοί! - και πρέπει να δώσουμε αλλού την προσοχή μας και να φτιάξουμε ένα διαφορετικό μείγμα πολιτικής, για να είναι περισσότερο φιλικό προς τις επενδύσεις! Έτσι μας έλεγαν. Εμείς, όμως, γνωρίζουμε πάρα πολύ καλά ότι για να μπορέσεις να σηκώσεις την οικονομία ψηλά, πρέπει να μπορείς να κρατήσεις και την κοινωνία όρθια. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Αυτός ήταν ο βασικός συνδυασμός σε όλες τις προσπάθειες που κάναμε όλο το προηγούμενο διάστημα. Κυρίες και κύριοι συνάδελφοι, θα ήθελα, κλείνοντας, να αναφερθώ και σε κάτι άλλο. Υπάρχει ένα μέρος στελεχών της Αντιπολίτευσης που ελλείψει καταστροφολογίας, όπως είπα πριν, ανακυκλώνει αυτήν την παραδοξολογία. Υπάρχει, όμως, και ένα άλλο μέρος έγκριτων κατά τα άλλα μέσων ενημέρωσης που αυτό που λένε είναι, επίσης, κινδυνολογικό. Τι λένε ότι κάνουμε σήμερα; Λένε ότι δεν αποκαθιστούμε αδικίες, όπως και εσείς προ ολίγου παραδεχθήκατε, αλλά ότι ερχόμαστε και μοιράζουμε λεφτά, κάνουμε σπατάλες, κάνουμε παροχές, σπαταλάμε δεξιά και αριστερά και θέτουμε σε κίνδυνο την ελληνική οικονομία. Καμμία σπατάλη δεν κάνουμε, καμμία σπατάλη! Σπατάλη ήταν το όργιο διαφθοράς που έγινε στην υγεία, στο φάρμακο, στις εξοπλιστικές δαπάνες και μας οδήγησε στην χρεοκοπία. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Εμείς αυτό που κάνουμε τώρα είναι να μετράμε μέτρο προς μέτρο, ευρώ προς ευρώ τις δημοσιονομικές δυνατότητες της ελληνικής οικονομίας και με απόλυτη ασφάλεια να δημιουργούμε δημοσιονομικό χώρο για να δίνουμε με προτεραιότητα σε αυτούς που έχουν ανάγκες, έχοντας, όμως, εξασφαλίσει ότι πιάνουμε τους δημοσιονομικούς στόχους, έχοντας διασφαλίσει ότι αυτήν την αξιοπιστία που αποκαταστήσαμε σε ευρωπαϊκό και διεθνές επίπεδο, αυτήν τη δυνατότητα να μπορούμε σήμερα να μιλάμε και να μας λαμβάνουν σοβαρά υπ' όψιν τους, δεν πρόκειται να τη χαλάσουμε και να τη διαρρήξουμε, διότι τη χτίσαμε με κόπο. Και είναι χάρη σε αυτήν που μπορούμε σήμερα να προβαίνουμε σε πράξεις προς όφελος του κοινωνικού συνόλου, όπως η μη περικοπή των συντάξεων. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Βγάλαμε, λοιπόν, τη χώρα από τα μνημόνια. Πετύχαμε μία βιώσιμη λύση για το δημόσιο χρέος. Επαναφέραμε τη δημοσιονομική σταθερότητα τελειώνοντας με την εποχή των ελλειμμάτων. Η χώρα, μετά σχεδόν μία δεκαετία, τρέχει με ρυθμούς ανάπτυξης και όχι ύφεσης. Αποκαταστήσαμε και συνεχίζουμε να αποκαθιστούμε τη νομιμότητα και την κανονικότητα στις εργασιακές σχέσεις. Μειώσαμε μέσα σε τρία χρόνια την ανεργία κατά οκτώ ποσοστιαίες μονάδες. Σήμερα καταγράφει 18,9%, ενώ το 2014 ήταν στο 27%. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Αυτά είναι τα έργα που μιλάνε και έργα που έχουν να κάνουν με την καθημερινότητα του πολίτη. Δεν είναι λόγια του αέρα, είναι έργα, είναι πράξεις, όπως θα γίνει πράξη και η αποκατάσταση των μεγάλων αδικιών πολύ σύντομα. Γιατί έχουμε σχέδιο, γιατί έχουμε επιμονή, γιατί έχουμε όραμα να αλλάξουμε την Ελλάδα και θα το καταφέρουμε.
Κύριε Πρόεδρε, ζητώ τον λόγο.
Έχει ζητήσει ο κ. Μαντάς τον λόγο. Κύριε Μαντά, να κάνουμε έναν διάλογο; Να σπάσουμε λίγο την κοινοβουλευτική σειρά;
Ναι, κύριε Πρόεδρε.
Κύριε Πρόεδρε, και εγώ θα ήθελα τον λόγο.
Κύριε Αμυρά, να προηγηθεί ο κ. Τζαβάρας, ως Κοινοβουλευτικός Εκπρόσωπος της Νέας Δημοκρατίας. Νομίζω ότι είναι λογικό.
Εντάξει, κύριε Πρόεδρε.
Τον λόγο έχει ο κ. Τζαβάρας.
Ευχαριστώ πολύ, κύριε Πρόεδρε. Πράγματι, κύριοι συνάδελφοι, πλέον δεν μας μένει καμμία αμφιβολία. Από σήμερα το Κοινοβούλιο παίρνει μία ειδική συμβολική λειτουργία: Εντάσσεται και εμπλέκεται μέσα στην προεκλογική διαδικασία που από εχθές, μάλλον κυρίως προχθές, ξεκίνησε ο Πρωθυπουργός όταν ανακοίνωσε αυτήν την πολύ σημαντική, ιστορικού χαρακτήρα συμφωνία που έκανε με τον Αρχιεπίσκοπο.
Κύρια Πρόεδρε, λίγη ησυχία. Τι θα γίνει;
Παρακαλώ, υπάρχει ομιλητής στο Βήμα. Σας παρακαλώ, όποιος θέλει να αποχωρήσει.
Ευχαριστώ πολύ, κυρία Πρόεδρε. Έξεστι, άλλωστε, όχι Κλαζομενίοις, αλλά Συριζαίοις ασχημονείν. Θα ήθελα, λοιπόν, να σας πω, κύριοι συνάδελφοι, ότι πραγματικά στη δημοκρατία που σήμερα συζητάμε εδώ την τροπολογία που φέρατε, στη δημοκρατία, λοιπόν, που σήμερα σ' αυτήν την Αίθουσα έχει την καρδιά της, εδώ που ασκείται η λαϊκή κυριαρχία, εδώ που αληθινά και συμβολικά χτυπάει η καρδιά της Κοινοβουλευτικής Αντιπροσωπευτικής Δημοκρατίας, έτσι όπως την οργανώνουν το Σύνταγμα και ο Κανονισμός της Βουλής, σ' αυτήν, επαναλαμβάνω, τη δημοκρατία δεν έχετε το δικαίωμα εσείς να προσθέτετε με τις προεκλογικές σας αγωνίες και άλλες διαδικασίες και άλλους τρόπους εκφοράς του πολιτικού λόγου και άλλης μορφής σκηνοθεσίες απ' αυτές που προβλέπουν οι κανόνες. Γιατί ναι μεν η δημοκρατία αυτή που το Σύνταγμα κατοχυρώνει και αποτελεί τον καταστατικό της χάρτη έχει φιλελεύθερο χαρακτήρα, αλλά σ' αυτήν τη δημοκρατία δεν υπάρχει περιθώριο γι' αυτού του είδους τις πασαρέλες που είδαμε σήμερα. Αυτή εδώ η προεκλογική φιέστα που στήθηκε με αφορμή την τροπολογία που φέρατε και με την οποία αποκαθιστάτε μια αδικία, που με βάση τις αποφάσεις των ανωτάτων διοικητικών δικαστηρίων σάς έχει επιβληθεί, αυτήν εδώ, λοιπόν, την πασαρέλα δεν μπορείτε να την προσθέσετε στον προεκλογικό διάκοσμο αυτής της Αίθουσας, χωρίς να προκαλέσετε βαθιά, βαριά, αλλά ελπίζω όχι ανήκεστη βλάβη στους δημοκρατικούς θεσμούς. Λυπάμαι πάρα πολύ που άκουσα σήμερα εδώ τον ίδιο τον Πρωθυπουργό, τον Πρωθυπουργό της χώρας, αυτόν που έχει την άμεση δημοκρατική νομιμοποίηση στις τελευταίες εκλογές να κυβερνά αυτόν τον τόπο, να αγνοεί ότι η υποχρέωση συμμόρφωσης στις αποφάσεις των δικαστηρίων δεν έχει νομικό χαρακτήρα, αλλά ηθικό χαρακτήρα. Γιατί, κατά την άποψη και την αντίληψη του κυρίου Πρωθυπουργού, φαίνεται ότι εναπόκειται στην ελεύθερη διάθεση της Κυβέρνησης εάν θα εφαρμόζει ή εάν θα παραβιάζει τις αποφάσεις των ανωτάτων δικαστηρίων, όταν αυτά κηρύσσουν αντισυνταγματικές συγκεκριμένες διατάξεις των νόμων που ψηφίζει η Βουλή. Κύριε Πρωθυπουργέ, πράγματι η υποχρέωση της Κυβέρνησης να εφαρμόζει τους νόμους είναι νομική, δηλαδή είναι πρωτίστως υποχρέωση που απορρέει από την εφαρμογή του Συντάγματος, για το οποίο κάποτε είχατε πει εδώ ως Αρχηγός της Αξιωματικής Αντιπολίτευσης ότι είστε καθεμία από τις λέξεις του. Ε, φαίνεται, λοιπόν, ότι σιγά - σιγά ξεθωριάζει αυτό το κείμενο στη μνήμη σας και κυρίως στη συνείδησή σας, γιατί ειλικρινά δεν περίμενα να ακούσω από εσάς, επαναλαμβάνω, που είστε καθεμία λέξη από το Σύνταγμα και καθεμία λέξη από τη θωράκιση της δημοκρατίας απέναντι στις καταχρήσεις της εκτελεστικής εξουσίας, όπως αυτές διαπιστώνονται από τα νώτατα δικαστήρια, να μας λέτε σήμερα ότι έχετε ηθική υποχρέωση. Άρα σ' αυτή τη γραμμή που σήμερα δώσατε είναι λογικό ότι υπάκουσε όλη αυτή η πασαρέλα των Υπουργών που ήρθαν εδώ σήμερα, για να μας πουν ότι το κάνουν από την καλή τους καρδιά και δίνουν στους ένστολους και στους άλλους κρατικούς λειτουργούς, όπου έχουν κρίνει τα ανώτατα δικαστήρια την αντισυνταγματικότητα των νόμων με τους οποίους περικόπηκαν οι αποδοχές και οι συντάξεις τους, σ' αυτούς, λοιπόν, το κάνετε από καλή σας καρδιά, από γενναιοδωρία και κυρίως γιατί έχετε τα δημοσιονομικά περιθώρια. Δηλαδή θέλετε να πείτε ότι θα το κάνατε, εάν δεν είχατε υπερφορολογήσει τον ελληνικό πληθυσμό, εάν δεν είχατε κηρύξει στάση πληρωμών, που σήμερα όλη η κοινωνία στενάζει; Τουλάχιστον, η κοινωνία των επαγγελματιών, των ανθρώπων που παράγουν πλούτο στενάζει, γιατί δεν τους επιστρέφετε οφειλόμενες απαιτήσεις, ληξιπρόθεσμες απαιτήσεις, για να δημιουργείτε ακριβώς αυτό το υπερπλεόνασμα. Όπως ακούσατε προηγουμένως και από τον κ. Σταϊκούρα, καταφέρατε να δημιουργήσετε έναν υπερπλεονασματικό δημοσιονομικό χώρο, μειώνοντας κατά 60% ή καλύτερα απορροφώντας κατά 60% το κονδύλι των δημοσίων επενδύσεων. Ε, λοιπόν, θέλετε συγχαρητήρια γι' αυτά; Θέλετε να σας απονεμηθεί δημόσιος έπαινος γι' όλα αυτά; Μα, κανονικά θα έπρεπε να ντρέπεστε.
Έτσι είναι.
Όμως, θεωρώ ότι αυτό που εσείς πιστεύετε λιγότερο απ' οτιδήποτε άλλο στη δημοκρατία μας, δηλαδή, τον χαρακτήρα της ως αντιπροσωπευτικό, σήμερα γίνεται ο χώρος της προστασίας σας. Γιατί σήμερα, πραγματικά, αυτά τα λόγια που είπατε, απευθυνόμενοι στη Βουλή των Ελλήνων, εάν είχατε τη δυνατότητα να τα απευθύνετε στον λαό σε μία υπαίθρια συγκέντρωση, αυτό που θα εισπράττατε θα ήταν αποδοκιμασίες. Γι' αυτό, λοιπόν, αυτά που δεν μπορείτε να πείτε, κοιτώντας κατά πρόσωπο τον λαό, δεν έχετε το δικαίωμα να τα λέτε και σε αυτή την Αίθουσα, γιατί δεν κάνετε τίποτε άλλο από το να ευτελίζετε την κορυφαία διαδικασία που εδώ συντελείται και είναι η λαϊκή κυριαρχία. Όμως, θα ήθελα επιπλέον να επισημάνω - και να το πω και στον κ. Καμμένο αυτό - ότι σήμερα με την τροπολογία αυτή δεν κάνετε τίποτε άλλο από το να συνεχίζετε τον δρόμο που ξεκίνησε η κυβέρνηση Σαμαρά - Βενιζέλου. Γιατί η πρώτη, η θεμελιώδης, η αρχική ικανοποίηση και προσαρμογή και συμμόρφωση προς τις αποφάσεις του Συμβουλίου της Επικρατείας, που αναφέρει η αιτιολογική έκθεση της τροπολογίας, ήτοι των τριών πρώτων που βγήκαν το 2014, ήταν η τροπολογία που είχε κατατεθεί το 2014 και την οποία εσείς αρνηθήκατε να ψηφίσετε. Σε ποιους, λοιπόν, απευθύνεστε και λέτε ότι η ευαισθησία σας είναι εκείνη που σας κάνει σήμερα να δίνετε σε αυτές τις κατηγορίες των κρατικών λειτουργών εκείνα που δικαιούνται να πάρουν; Προφανώς, είναι ο οίστρος που σας έχει «τσιμπήσει» για τη μεγάλη προεκλογική πορεία που ξεκινάτε από σήμερα, όπως είπε ο Πρωθυπουργός, προς την κατάληψη της γυμνής εξουσίας. Γιατί δημοκρατική εξουσία δεν πρόκειται να σας δώσει ποτέ ο ελληνικός λαός. Και αυτό να το έχετε στο μυαλό σας. Ποτέ ο ελληνικός λαός σε εκλογές δεν πρόκειται να σας δώσει πλέον το δικαίωμα να τον ξανακυβερνήσετε. Γιατί αυτό που αφήνετε πίσω σας είναι ερείπια. Αυτό που αφήνετε πίσω σας είναι άνθρωποι σε απόγνωση. Αυτό που αφήνετε πίσω σας είναι υποσχέσεις, τις οποίες διαψεύσατε με τον πιο τραγικό τρόπο, όταν εσείς ο ίδιος υποσχόσασταν τότε ότι θα ανοίξετε έναν καινούργιο δρόμο στην ιστορία της Ελλάδος και ότι αυτός ο δρόμος θα είναι μακριά από τα μνημόνια, μακριά από περιορισμούς και μακριά από εκτελέσεις εντολών των δανειστών, τους οποίους τότε, αν θυμάστε, τους είχατε αποκαλέσει και επικυρίαρχους. Μα, δεν μου λέτε, από τα οκτώ χρόνια που κρατούν τα μνημόνια μέχρι σήμερα δεν έχετε συναίσθηση ότι τα τέσσερα είστε εσείς που κυβερνάτε αυτόν τον τόπο και μόνο τα δύο χρόνια κυβέρνησε η Νέα Δημοκρατία; Δεν έχετε συναίσθηση ότι εσείς επί τέσσερα χρόνια δεν κάνετε τίποτε άλλο από το να κυβερνάτε με τους πιο στυγνούς μνημονιακούς όρους αυτή τη χώρα, έχοντας μάλιστα αποσπάσει και επαινετικά σχόλια και επιδοκιμασίες από την Αμερική και από το ΝΑΤΟ και από τα Συμβούλια Κορυφής με τα οποία έρχεστε σε επαφή στην Ευρωπαϊκή Ένωση; Δεν έχετε, δηλαδή, συναίσθηση του ότι αν υπάρχει ένας λόγος για τον οποίο αυτοί σας θέλουν είναι ότι πλέον αυτούς τους ταραξίες τους οποίους κινητοποιούσατε και ενεργοποιούσατε καθημερινά εδώ έξω, στο Σύνταγμα, σαν αγανακτισμένους και οργισμένους πολίτες κατά του Σαμαρά και του Βενιζέλου, τώρα τους έχετε διορίσει; Γιατί εξήντα χιλιάδες είναι οι συμβάσεις που έχετε συνάψει. Αναφέρομαι σε αυτές τις συμβάσεις που γίνονται, με βάση τη δυνατότητα που έχετε, στο πλαίσιο των συμβάσεων ορισμένου χρόνου, για την εξυπηρέτηση διαφόρων δευτερευουσών αναγκών στο ελληνικό δημόσιο. Ούτε αυτά δεν ενθυμείστε; Ε, λοιπόν, δεν πρόκειται ποτέ σε αυτόν τον τόπο η χώρα να έρθει στην κανονικότητα, εάν εσείς δεν αποφασίσετε να αποκτήσετε τη λογική που επιβάλλεται, αλλά και την αίσθηση του μέτρου που απαιτείται, για να κυβερνήσετε τουλάχιστον με δημοκρατικούς κανόνες αυτήν τη χώρα. Είναι πράγματι ένα πρόβλημα. Μας οδηγείτε σε μία προεκλογική αντιδικία, χωρίς κανόνες, χωρίς φραγμούς, χωρίς όρια και κυρίως εκτός των οργανωμένων και των συντεταγμένων θεσμών και των λειτουργιών, τις οποίες προβλέπει το Σύνταγμα, ο Κανονισμός της Βουλής και οι άλλοι νόμοι, για τη λειτουργία τους. Γι' αυτό, λοιπόν, έχετε πολύ μεγάλη ευθύνη. Θα ήθελα, όμως, τώρα να αναφερθώ και θα μου επιτρέψετε, κυρία Πρόεδρε, σ' αυτό που έγινε προχθές. Ο Πρωθυπουργός της χώρας ανακοίνωσε ότι σε μία μυστική συμφωνία που επί τρεις μήνες διαπραγματεύθηκε με τον Μακαριότατο Αρχιεπίσκοπο Αθηνών και Πάσης Ελλάδος, κατέληξαν σε μία συμφωνία ιστορικής σημασίας που λύνουν τα χρόνια προβλήματα που υπάρχουν μεταξύ του ελληνικού κράτους και της Εκκλησίας της Ελλάδος. Και το ερώτημα που τίθεται είναι το εξής: Από πότε πληροφορηθήκατε, εσείς ειδικά που οι περισσότεροι από εσάς δηλώνουν άθεοι και μη μέλη της Εκκλησίας, ότι υπάρχουν σοβαρά προβλήματα μεταξύ του ελληνικού κράτους και της ελληνικής Εκκλησίας; Και το κυρίως που ενδιαφέρει τους πάντες, είναι ότι όλοι εσείς που με βάση τον «αντικληρικαλιστικό» οίστρο που έχετε, διαπαιδαγωγούσατε τον ελληνικό λαό στο να στρέφετε εναντίον των κληρικών, γιατί λέγατε ότι δεν μπορεί το ελληνικό δημόσιο να πληρώνει τους μισθούς των ιερέων και των άλλων κληρικών, αναγκαστήκατε, δεν ξέρω κατά ποιον τρόπο. Φαίνεται αυτή η ιεροκρυφίως διαπραγματευθείσα συμφωνία έφτασε στο σημείο να σας δώσουν φώτιση και πραγματικά να αναγνωρίσετε ότι τους μισθούς των κληρικών τους καταβάλλει το ελληνικό δημόσιο εις εκπλήρωση υποχρέωσης που έχει αναλάβει το 1939 απέναντι στην Εκκλησία της Ελλάδος όταν απαλλοτρίωσε την εκκλησιαστική περιουσία χωρίς ισάξιο ή χωρίς καθόλου αντάλλαγμα. Άρα λοιπόν, αφού είστε υποχρεωμένοι και λυπάμαι που κάνατε ότι το αγνοούσατε, να πληρώνετε αυτούς τους μισθούς, γιατί σ' αυτή τη συμφωνία το μόνο που κάνετε είναι να αλλάζετε το καθεστώς στο οποίο υπάγονται οι κληρικοί από πλευράς status, από πλευράς ιδιότητας, από πλευράς δηλαδή της ιδιότητας του δημοσίου υπαλλήλου που έχουν μέχρι σήμερα γιατί το λέει ο νόμος και γιατί το Σύνταγμα επίσης, το προβλέπει. Το μόνο, λοιπόν, που μπορεί εδώ να υπάρξει ως απάντηση είναι ότι χρησιμοποιήσατε και την καλοπιστία του ίδιου του Μακαριοτάτου Αρχιεπισκόπου Αθηνών και Πάσης Ελλάδος για να επιτύχετε τον στόχο που εχθές ο κυβερνητικός εκπρόσωπος τον αποκάλυψε, να εξοικονομήσετε, δηλαδή, με την αλλαγή αυτού του καθεστώτος δέκα χιλιάδες θέσεις δημοσίων υπαλλήλων και να εξαγγείλετε από εχθές ότι βαδίζετε διαδικασία πρόσληψης, που θα είναι μακρόσυρτη, που θα την υποσχόμεθα για πολύ χρόνο για να έχουμε θύματα και ομήρους σχεδόν όλον τον ελληνικό λαό, όπως ακριβώς αυτά που μας εξήγγειλε από του Βήματος αυτού προ ολίγου ο κ. Γαβρόγλου, όταν χειροκροτούμενος εδώ από τους συναδέλφους είπε ότι προχωράμε σε προσλήψεις δεκάδων χιλιάδων καθηγητών. Μα, σε ποιους τα λέτε όλα αυτά; Τέσσερα χρόνια τώρα κυβερνάτε. Τι έχετε κάνει από όλα αυτά για να ξεκινάτε σήμερα μία καινούργια φάση στη διακυβέρνηση αυτού του τόπου; Για να μας λέτε ότι από σήμερα και μετά και μέχρι τις εκλογές, κάθε μέρα θα φέρνετε και μία τροπολογία; Γιατί, βέβαια, εδώ είναι και η σκηνοθετική πονηριά που διαθέτει ο «μάγος» που λέγεται Πρωθυπουργός, γιατί μόνο σε αυτά - για το κακό, όπως έλεγε στον κ. Τραμπ - μπορεί να μαγεύει. Για το καλό είναι ανίκανος να κάνει το παραμικρό. Αυτό ήδη το έχουμε καταλάβει όλο. Αυτή, λοιπόν, από σήμερα θα είναι η μοίρα μας σε αυτή την Αίθουσα. Κάθε μέρα δεκαπέντε Υπουργοί θα έρχονται εδώ για να δίνουν με πανηγυρικό ύφος τον τόνο της προεκλογικής ευφορίας που ψάχνετε να ζήσετε και να δοκιμάσετε, για να έχετε τις αντοχές μετά από δω να βγαίνετε στην ύπαιθρο και να αντιμετωπίσετε τον ελληνικό λαό.
Ό,τι και να κάνουν, δεν γλιτώνουν.
Πηγαίνετε στην επαρχία και πείτε τα αυτά. Πηγαίνετε εδώ στο Σύνταγμα και κάντε ανοιχτές συγκεντρώσεις και πείτε τα όλα αυτά, να δούμε πόσο αντέχουν και πόσο μπορούν να καθορίσουν τη σχέση σας την όμορφη, που προσπαθείτε να μας πείσετε ότι έχετε με τον ελληνικό λαό.
Κύριε Τζαβάρα, παρακαλώ ολοκληρώστε.
Κλείνω, κύριε Πρόεδρε. Φοβάστε και φοβάστε πάρα πολύ. Γι' αυτό και σήμερα εδώ ήλθατε και εκ μέσης καρδίας βγάλατε όλη την ομορφιά που αισθάνεστε, όταν είστε όλοι εδώ μαζί. Ο ένας να χειροκροτεί τον άλλον, οι άλλοι να αποδοκιμάζουν τους Βουλευτές της Αντιπολίτευσης, γιατί και εκεί έχετε φτάσει. Είπατε, κύριε Υφυπουργέ, «πώς μιλάτε εσείς». Δηλαδή, σας ενοχλεί ακόμα και ο λόγος της Αντιπολίτευσης; Μα, αυτό είναι η απαρχή μιας πορείας που οδηγεί στον ολοκληρωτισμό. Αυτό έκανε και ο Μουσολίνι. Η πρώτη ακριβώς νομοθετική πράξη του Μουσολίνι, όταν πήρε με τον τρόπο που πήρε την πρωθυπουργία στην Ιταλία το 1926, ήταν να καταργήσει τους Βουλευτές της Αντιπολίτευσης. Εκεί οδηγείτε τον τόπο;
Παρακαλώ, κύριε Τζαβάρα.
Θα πρέπει, επιτέλους, να αναλογιστείτε τις ευθύνες σας και, από εκεί και πέρα, ελάτε εδώ να συζητήσουμε ό,τι θέλετε. Ευχαριστώ, κυρία Πρόεδρε.
Ο κύριος Υφυπουργός έχει τον λόγο για μία νομοτεχνική βελτίωση.
Και όχι για να απαντήσω στον κ. Τζαβάρα. Δεν αξίζει. Δεν αξίζει να απαντήσω σ' αυτό.
Όχι, αυτό είναι άλλο.
Κυρία Πρόεδρε, σας παρακαλώ. Δεν πάει άλλο αυτό.
Παρακαλώ, μη διαμαρτύρεστε. Κι εγώ τώρα πρέπει να πω για τον Μουσολίνι. Σας παρακαλώ. Αυτό έχει ξεπεραστεί. Αφήστε το.
Όταν παραφράζει με τέτοιον τρόπο αυτά που λέω. Είναι τόσο κατανοητά αυτά που είπα.
Δεν αξίζει;
Ναι, δεν αξίζει, διότι θα είχε νόημα, αν χρειαζόταν να ερμηνεύσω. Δε χρειαζόταν να ερμηνεύσω. Με αυτήν την έννοια.
Δεν αξίζει να απαντήσει εδώ αυτός που δεν έχει εκλεγεί; Βρίζει τους εκλεγμένους;
Να διαβάσετε στα Πρακτικά τι είπα. Με αυτήν την έννοια. Δεν αξίζει να εξηγήσω, διότι θα διαβάσετε στα Πρακτικά τι είπα και θα τα καταλάβετε. Μου λέει εμένα ότι είμαι Μουσολίνι και αηδίες τέτοιες…
Κυρία Βούλτεψη, έχετε γίνει μία μόνιμη φασαρία.
Εσείς φταίτε γι' αυτό, κυρία Πρόεδρε.
Εγώ φταίω; Εσείς για κάτι αντίστοιχο που είπε κάποιος δημοσιογράφος φύγατε και δεν ξαναπατάτε στην ΕΡΤ. Σας παρακαλώ τώρα. Δεν θα λύσω εγώ τώρα τέτοια ζητήματα.
Ούτε έχετε δικαίωμα να μιλάτε από εκεί.
Σας παρακαλώ. Ολοκληρώστε, κύριε Υπουργέ.
Θα σας βγάλω έξω, κυρία Βούλτεψη. Θα το κάνω εγώ μια φορά. Παρακαλώ, τελειώνετε.
Θα σας κάνω μομφή.
Αυτό περιμένω. Για να δούμε! Κάντε μας μομφή.
Από την Έδρα θα πείτε για εμένα;
Να διαβάσετε τα Πρακτικά για να καταλάβετε τι είπα και όχι να μου λέει ιδιότητες φασιστικές σε μένα. Ακούσατε; Γιατί όλα είναι σαφέστατα.
Κύριε Πετρόπουλε, μην απαντάτε. Αυτό θέλει η κ. Βούλτεψη, να κάνει διάλογο.
Το συγκρατώ αυτό. Σχετικά με τις νομοθετικές βελτιώσεις, δεν έχω καμμία αλλαγή στο περιεχόμενο των διατάξεων. Απλώς, κατατάσσονται τα άρθρα λόγω των τροπολογιών σε μία άλλη διάταξη. Έτσι, λοιπόν, σ' αυτό αναφέρεται και μόνο, είναι, πράγματι, νομοτεχνικές. Για τα άρθρα 1 έως 8, που είναι στις εισαγόμενες διατάξεις για την εισαγωγή της οδηγίας στο Εθνικό Δίκαιο και ορίζεται ότι ισχύουν από 21 Μαΐου 2018, πράγματι παραμένει έτσι η έναρξη ισχύος. Οι άλλες τροπολογίες, αυτές που κατατέθηκαν, αρχίζουν να ισχύουν από τη δημοσίευση του νόμου. Κατά τον ίδιον τρόπο, αλλάζει η σειρά ορισμένων διατάξεων στις τροπολογίες, επειδή εντάσσονταν…
Τι αφορούν αυτές;
Αφορούν τον αριθμό των άρθρων, όπως κατατάσσονται πια, λόγω των τροπολογιών. Δεν αλλάζει τίποτε άλλο.
Κυρία Πρόεδρε, θα μπορούσα να έχω τον λόγο επί προσωπικού;
Τι θέλετε, κύριε Τζαβάρα; Σας παρακαλώ να προσχωρήσουμε. Εδώ δεν έχουμε μπει στους ομιλητές. Σεβαστείτε τους λίγους Βουλευτές που γράφτηκαν.
Πρέπει να σεβαστώ και τον εαυτό μου και το αξίωμα, το οποίο υπηρετώ. Ένα λεπτό θέλω τον λόγο.
Για ποιο θέμα; Παρακαλώ.
Ο κύριος Υφυπουργός είπε ότι δεν αξίζει να απαντήσει σ' αυτά που είπα. Είναι η άποψή του. Πλην, όμως, αυτό που πρέπει να ξέρει είναι πως το τι αξίζει και πόσο κάποιος δεν το κρίνει αυτός που μιλάει, αλλά εκείνοι που τον ακούν. Και, βέβαια, αυτοί που πραγματικά θα πρέπει να κρίνουν ποιος από τους δυο μας λέει πράγματα που αξίζουν θα είναι εκείνοι στους οποίους απευθύνεται ο λόγος μας.
Γνωστό αυτό.
Εμένα, λοιπόν, ο λόγος μου, παρακαλώ δεν απευθύνεται στον κύριο Υφυπουργό, γιατί, όπως λέει και ο Κανονισμός της Βουλής, όποιος μιλάει από του Βήματος της Βουλής - και τα ξέρετε πολύ καλά αυτά - απευθύνεται στο Σώμα. Άρα το γεγονός ότι επιτρέψατε στον κύριο Υφυπουργό να απευθυνθεί προσωπικά σε μένα κατερχόμενο του Βήματος και να πει ότι δεν αξίζει να μου απαντήσει, αυτό ακριβώς παραβιάζει, με την έννοια που σας είπα, τον Κανονισμό και εκθέτει έναν εκλεγμένο αντιπρόσωπο του λαού που μάλιστα αυτή τη στιγμή αναπληρώνει τον Αρχηγό της Αξιωματικής Αντιπολίτευσης, έχει, δηλαδή και ιδιαίτερα αυξημένο θεσμικό, κοινοβουλευτικό ρόλο. Δεν θα έπρεπε να τον αφήσετε αναπάντητο και θα έπρεπε να του πείτε ότι αυτός που δεν είναι εκλεγμένος, αυτός που έρχεται εδώ και φιλοξενείται στο Βουλευτήριο θα πρέπει, επιτέλους, να καταλάβει ότι αυτός ο χώρος είναι Κοινοβούλιο για τους Βουλευτές και δεν είναι κυβερνείο.
Εντάξει, κύριε Τζαβάρα. Νόμιζα ότι θέλατε να απαντήσετε, για να μπούμε κάποια στιγμή επιτέλους στον κύκλο των ομιλητών. Συναινετικά - έχει αλλάξει η σειρά - θα δώσω πρώτα τον λόγο στον κ. Γεωργαντά, μετά θα μιλήσει ο κ. Παπαηλιού και ύστερα ο κ. Παππάς.
Κυρία Πρόεδρε, θα ήθελα τον λόγο.
Μετά θα μιλήσετε εσείς. Έχουν μιλήσει όλοι.
Επί της διαδικασίας θα ήθελα τον λόγο.
Ορίστε, έχετε τον λόγο.
Με συγχωρείτε, κυρία Πρόεδρε, θα μιλήσω επί της διαδικασίας. Εδώ και μιάμιση ώρα έχω ζητήσει ως Κοινοβουλευτικός Εκπρόσωπος τον λόγο. Όταν δήλωσα την πρόθεσή μου να τοποθετηθώ, δεν είχαν δηλώσει άλλοι Κοινοβουλευτικοί Εκπρόσωποι πλην του κ. Λοβέρδου. Εδώ και μιάμιση ώρα, λοιπόν, με πηγαίνει το Προεδρείο παρακάτω και εγώ ερωτώ: Πώς ορίζεται το ποιος θα μιλήσει από τους Κοινοβουλευτικούς Εκπροσώπους πρώτος ή μετά; Όποιος δηλώνει τελευταία στιγμή και βάσει της δύναμης του κόμματός του; Ή βάσει της σειράς προτεραιότητας, όπως την έχουμε δηλώσει από την αρχή της συνεδρίασης; Παρακαλώ, κυρία Πρόεδρε, είμαι δύο ώρες εδώ. Έφυγα από την επιτροπή…
Κοιτάξτε, εγώ τώρα ήρθα στο Προεδρείο…
Σύμφωνοι, αλλά εγώ είμαι δύο ώρες και έφυγα από την Επιτροπή Περιβάλλοντος…
Ναι, εντάξει, κύριε Αμυρά, υπήρχαν οι αγορητές τότε που εσείς ζητούσατε τον λόγο. Πρέπει να τελειώσουν οι αγορητές. Αυτό το ξέρετε. Ένας έχει μιλήσει και τώρα μόλις ο κ. Τζαβάρας. Δεν έχουν μιλήσει άλλοι Κοινοβουλευτικοί.
Οι αγορητές έχουν τελειώσει.
Αυτό λέω. Δεν μπορούσαν, λοιπόν, να σας δώσουν τον λόγο πριν. Τώρα άρχισε ο κύκλος ομιλητών εναλλάξ με Κοινοβουλευτικούς Εκπροσώπους.
Μα, πώς δώσατε τον λόγο στον κ. Λοβέρδο;
Τώρα, λοιπόν, θα πάρετε τη σειρά σας.
Μα, πώς δόθηκε ο λόγος στον κ. Λοβέρδο που είναι Κοινοβουλευτικός Εκπρόσωπος;
Ρωτήστε τον κύριο που ήταν στο Προεδρείο. Τώρα τι να σας απαντήσω;
Ναι, αλλά υπάρχει συνέχεια Προεδρείου. Με συγχωρείτε, κύριε Γεωργαντά.
Πάντως, είτε ιεραρχικά το κάνουμε είτε όχι, πρέπει να περιμένετε λίγο. Κάντε υπομονή!
Όχι, θα πρέπει το Προεδρείο να τηρεί τη σειρά. Αυτό πρέπει να κάνει.
Ορίστε, κύριε Γεωργαντά, έχετε τον λόγο για επτά λεπτά.
Ευχαριστώ, κυρία Πρόεδρε. Δεν θα κάνω χρήση όλου του χρόνου μου. Θέλω να πω μερικά συγκεκριμένα πράγματα. Και ευχαριστώ τους συναδέλφους που μου παραχώρησαν τη σειρά τους. Πίστευα πραγματικά ότι ο λαϊκισμός της Κυβέρνησης θα βρει κάποιο όριο, θα βρει κάποιο σημείο στο οποίο θα σταματήσει. Σήμερα ζήσαμε ένα ακόμα επεισόδιο αυτού του λαϊκισμού, που νομίζω ότι ξεπερνάει κάθε προηγούμενη πρακτική τους. Για να καταλάβει και ο κόσμος που μας ακούει, σήμερα έγινε το εξής: Ήρθε αυτή η Κυβέρνηση, ως είχε υποχρέωση να συμμορφωθεί στο διατακτικό δικαστικών αποφάσεων, και ακούστε τι προσπάθησε να αλλοιώσει και ποια εικόνα προσπάθησε να δώσει. Γνωρίζουν όλοι πολύ καλά ότι τον Νοέμβριο του 2014 η προηγούμενη κυβέρνηση του Αντώνη Σαμαρά στις 11 Νοεμβρίου ψήφισε εντός του Κοινοβουλίου την επιστροφή των οφειλομένων - γιατί αυτή είναι η σωστή έκφραση, όχι αναδρομικών - την αναπροσαρμογή των μισθών και των συντάξεων και το 50% αυτών - που έπρεπε να ψηφιστεί - να αποδοθεί στους δικαιούχους. Αυτό έγινε τον Νοέμβριο του 2014 και εκείνη η Κυβέρνηση συμμορφώθηκε εντός τεσσάρων μηνών από την έκδοση των σχετικών αποφάσεων, δηλαδή αμέσως. Αυτή η Κυβέρνηση έρχεται να δώσει το υπόλοιπο 50% τέσσερα χρόνια μετά. Τέσσερα χρόνια μετά, να το επαναλάβω! Τέσσερις μήνες χρειάστηκε η κυβέρνηση του Αντώνη Σαμαρά για να δώσει το 50%, τέσσερα χρόνια η Κυβέρνηση αυτή, για να δώσει το υπόλοιπο 50%. Όμως, ακούστε τώρα: Το ψέμα δεν σταματάει εκεί, έχει συνέχεια. Πρώτον, τα περισσότερα κυβερνητικά στελέχη σήμερα μίλησαν για πολιτική επιλογή για αυτή τους την ενέργεια. Ποια είναι η πολιτική επιλογή; Δεν υπάρχει υποχρέωση συμμόρφωσης στις αποφάσεις των δικαστηρίων; Ακόμα και ο ίδιος ο Πρωθυπουργός άφησε κενά σε αυτό. Είναι δυνατόν οι αποφάσεις των δικαστηρίων - είτε αρέσουν είτε όχι - να μην γίνονται σεβαστές; Πρέπει να γίνονται σεβαστές. Βεβαίως, μπορεί να γίνει κατανοητό ότι για την αποπληρωμή μπορεί να πάρουν λίγο χρόνο σε σχέση με τον δημοσιονομικό χώρο, αλλά είναι απόλυτα σεβαστές. Δεν έρχεται σήμερα η Κυβέρνηση από πολιτική επιλογή, έρχεται από υποχρέωση. Τρίτον, η προηγούμενη κυβέρνηση, όταν έδινε το 50%, το έδινε ενώ ήταν εντός μνημονιακών υποχρεώσεων. Καταλαβαίνετε πόσο σοβαρό και σημαντικό είναι αυτό. Η παρούσα Κυβέρνηση δεν έχει αυτήν τη δυσκολία. Τέταρτον, η αιτιολογική έκθεση της τροπολογίας λέει κάτι ανήκουστο, το οποίο και λαϊκισμό δείχνει, αλλά και συνεχίζει μία κοροϊδία. Βάζοντας τα διαστήματα για τα οποία γίνεται αυτή η αναπροσαρμογή, θεωρεί ότι όλες οι αδικίες είτε στο συνταξιοδοτικό είτε στο μισθολόγιο αποκαταστάθηκαν με τα νομοθετήματα του 2016 και του 2017 της παρούσας Κυβέρνησης. Αποκαταστήσατε τη συνταγματικότητα, τον νόμο και την τάξη, όταν ξέρουμε πολύ καλά ότι υπάρχουν διασκέψεις στο Συμβούλιο της Επικρατείας, ότι ήδη κάποιες διατάξεις από τα δικά σας νομοθετήματα έχουν κριθεί αντισυνταγματικές και προφανώς περιμένουμε εντός του επόμενου διαστήματος να έχουμε ανατροπή και των δικών σας νομοθετημάτων; Ας μην βιάζεστε, λοιπόν. Και βεβαίως, ας μην προκαλείτε λέγοντας ότι αποκαταστήσατε τη συνταγματικότητα και την τάξη με τα δικά σας νομοθετήματα. Υπήρχε μία υποχρέωση για συμμόρφωση σε δικαστικές αποφάσεις. Η Νέα Δημοκρατία, όπως τότε εντίμως ήρθε στη Βουλή, την υποστήριξε και την ψήφισε, το ίδιο κάνει και σήμερα. Ξέρετε που ήταν ο ΣΥΡΙΖΑ τον Νοέμβριο του 2014; Στο «παρών». Σήμερα κάποια στελέχη του είπαν ότι δικαιώνεται τώρα ο αγώνας από το 2014. Για να δικαιωθεί ο αγώνας έπρεπε να είναι από τότε ουσιαστικά συμμέτοχοι σε εκείνη την ψήφιση. Αυτοί, όμως, επέλεξαν τότε να χρησιμοποιήσουν κάτι «ωραίες» εκφράσεις που τις βρήκα από τα Πρακτικά. Υπουργός της παρούσης Κυβέρνησης έλεγε τότε: «Αυτά είναι καραγκιοζιλίκια. Είναι κοροϊδία. Με τα χίλια ζόρια φέρατε μία τροπολογία, ενώ ήταν υποχρέωσή σας η συμμόρφωση με τις δικαστικές αποφάσεις. Σταματήστε τους προεκλογικούς εμπαιγμούς και τις κοροϊδίες.» Αυτά έλεγαν τον Νοέμβριο του 2014 αυτοί που σήμερα είναι Υπουργοί αυτής της Κυβέρνησης. Και τότε είπαν «παρών».
Γιατί δεν λες το όνομά του;
Η κ. Κουντουρά. Καταθέτω στα Πρακτικά το σχετικό απόσπασμα με τις συγκεκριμένες εκφράσεις. [[Στο σημείο αυτό ο Βουλευτής κ. Γεώργιος Γεωργαντάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η κ. Κουντουρά μίλαγε για κοροϊδίες και καραγκιοζιλίκια. Για να τελειώνει όλο αυτό το θέατρο του παραλόγου και του λαϊκισμού: Έρχεται το Σώμα συμμορφώνεται με δικαστικές αποφάσεις, κάνει το καθήκον του απέναντι σε αυτούς τους ανθρώπους. Καμμία πολιτική επιλογή, καμμία επιβράβευση. Βεβαίως, είμαστε εδώ για να διορθώνουμε λάθη, για να αποκαθιστούμε αδικίες, τις οποίες μας τις επισημαίνει εν προκειμένω η δικαστική αρχή. Η αποκατάσταση της αδικίας δεν είναι πολιτική επιλογή εδώ. Είναι υποχρέωση. Αυτήν την υποχρέωση εμείς την αποδεχτήκαμε, την εκτελέσαμε και την ολοκληρώσαμε το 2014. Σήμερα ερχόμαστε να συμβάλουμε πάλι θετικά σε αυτό χωρίς πολλά λόγια και χωρίς κοροϊδίες. Για τις κοροϊδίες θέλω να πω μια τελευταία κουβέντα και να κλείσω: Όταν ψηφίστηκε το ασφαλιστικό, ο περίφημος νόμος Κατρούγκαλου, εγώ θυμάμαι, κυρίες και κύριοι συνάδελφοι, ότι όλοι εδώ επιχαίρατε για έναν εξαιρετικό νόμο ο οποίος έλυνε όλα τα ζητήματα του ασφαλιστικού και ο οποίος δεν είχε καμμία περικοπή συντάξεων. Σήμερα ξέρετε γιατί χειροκροτήσατε τον Πρωθυπουργό; Γιατί σας είπε ότι αυτός ο καλός νόμος Κατρούγκαλου, που ψηφίστηκε από εσάς πριν από δύο χρόνια και χειροκροτούσατε όταν ψηφιζόταν, ευτυχώς δεν θα εφαρμοστεί. Αυτό χειροκροτήσατε σήμερα, ότι ο καλός νόμος Κατρούγκαλου, που ψηφίστηκε από εσάς το 2016, ευτυχώς δεν θα εφαρμοστεί. Έχει και η κοροϊδία τα όριά της! Ευχαριστώ πάρα πολύ, κύριοι συνάδελφοι.
Τον λόγο έχει ο κ. Παπαηλιού από τον ΣΥΡΙΖΑ.
Κυρία Πρόεδρε, κυρίες και κύριοι συνάδελφοι, κατ' αρχάς να επισημάνω ότι ο προλαλήσας ομιλητής Βουλευτής της Νέας Δημοκρατίας αναγνώρισε ότι η χώρα βρίσκεται εκτός μνημονίων. Είναι μία θέση που η Αξιωματική Αντιπολίτευση και κάποιες άλλες πολιτικές δυνάμεις μέχρι τώρα θεωρούν ότι δεν ισχύει. Είναι κάτι και αυτό, αφού αρχίζετε, κύριοι της Αξιωματικής Αντιπολίτευσης, να συμβιβάζεστε με την πραγματικότητα. Και η πραγματικότητα είναι, ότι σήμερα η χώρα βρίσκεται εκτός μνημονίων μετά από πολύ μεγάλες προσπάθειες που κατέβαλε η σημερινή Κυβέρνηση. Ας έρθουμε τώρα στο νομοσχέδιο. Με τις προτεινόμενες διατάξεις εναρμονίζεται η ελληνική νομοθεσία με το κοινοτικό δίκαιο και ενσωματώνεται σε αυτήν η οδηγία 2014/55 του Ευρωπαϊκού Κοινοβουλίου και του Συμβουλίου της 16-4-2014, σχετικά με τις ελάχιστες προϋποθέσεις για την προαγωγή της κινητικότητας των εργαζομένων στα κράτη - μέλη, μέσω της βελτίωσης, της απόκτησης και της διατήρησης δικαιωμάτων συμπληρωματικής συνταξιοδότησης. Οι διατάξεις της οδηγίας που περιλαμβάνονται στο νομοσχέδιο, εφαρμόζονται στους εργαζόμενους που είναι μέλη των συστημάτων συμπληρωματικής συνταξιοδότησης και οι οποίοι, λόγω λήξης της σχέσης εργασίας, μετακινούνται σε άλλα κράτη - μέλη ή αλλάζουν απασχόληση εντός της ελληνικής επικράτειας. Είναι πολύ σημαντική αυτή η ρύθμιση για τους εργαζόμενους που αλλάζουν απασχόληση εντός της ελληνικής επικράτειας. Η οδηγία αποβλέπει στη διευκόλυνση της άσκησης του δικαιώματος των εργαζομένων για ελεύθερη κυκλοφορία στα κράτη - μέλη, μειώνοντας τα εμπόδια τα οποία δημιουργούνται από ορισμένους κανόνες των συστημάτων συμπληρωματικής συνταξιοδότησης που συνδέονται με τη σχέση εργασίας. Τα εμπόδια αυτά αφορούν στους όρους απόκτησης συνταξιοδοτικών δικαιωμάτων, και στους όρους διατήρησης αδρανοποιημένων συνταξιοδοτικών δικαιωμάτων. Επιπλέον, η οδηγία αποσκοπεί στην προώθηση της ενημέρωσης που παρέχεται στους εργαζόμενους σχετικά με τις συνέπειες της κινητικότητας στα δικαιώματα συμπληρωματικής συνταξιοδότησης. Με τις προτεινόμενες διατάξεις διευκολύνεται όχι μόνον η κινητικότητα των εργαζομένων από το ένα κράτος στο άλλο, με αποτέλεσμα τη βελτίωση των όρων απόκτησης και διατήρησης των δικαιωμάτων συμπληρωματικής συνταξιοδότησης τους αλλά διευκολύνεται και η επαγγελματική κινητικότητα στο εσωτερικό της χώρας, με αποτέλεσμα τη βελτίωση της ευελιξίας και της αποτελεσματικότητας της αγοράς εργασίας στη χώρα επ' ωφελεία των εργαζομένων και τη βελτίωση των όρων απόκτησης και διατήρησης των δικαιωμάτων συμπληρωματικής συνταξιοδότησης αυτών. Από τις προβλέψεις της οδηγίας εξαιρούνται τα συστήματα κοινωνικής ασφάλισης που καλύπτονται από τον Κανονισμό 883/2004, τα συστήματα συμπληρωματικής συνταξιοδότησης που έχουν κλείσει, τα συστήματα εγγυήσεων σε περιπτώσεις αφερεγγυότητας, η κατ' αποκοπή πληρωμή του εργοδότη προς τον εργαζόμενο, η οποία πραγματοποιείται κατά το πέρας της εργασιακής σχέσης και η οποία δεν θεωρείται συμπληρωματική σύνταξη, ενώ οι προβλέψεις της οδηγίας δεν εφαρμόζονται για την απόκτηση και διατήρηση συμπληρωματικής συνταξιοδότησης των εργαζομένων εντός ενός μόνο κράτους - μέλους. Επίσης, δεν εφαρμόζονται και στις παροχές αναπηρίας ή επιζώντων που συνδέονται με τα συστήματα συμπληρωματικής συνταξιοδότησης. Ας έρθουμε τώρα στην τροπολογία για την οποία έγινε πολύς λόγος. Η τροπολογία προβλέπει την εφάπαξ καταβολή των αναδρομικών στα στελέχη και στους συνταξιούχους των Ενόπλων Δυνάμεων, των Σωμάτων Ασφαλείας, στους ιατρούς δημόσιας υγείας, στα μέλη ΔΕΠ των Πανεπιστημίων, ΤΕΙ κ.λπ. και βέβαια έχουν προηγηθεί αποφάσεις του Συμβουλίου της Επικρατείας. Ας υπενθυμίσουμε, όμως, συγκεκριμένα στοιχεία του ιστορικού αυτής της τροπολογίας, τα οποία παρέλειψαν να αναφέρουν οι ομιλητές της Αξιωματικής Αντιπολίτευσης και η εισηγήτρια της Νέας Δημοκρατίας. Και αυτό έγινε προκειμένου να απαξιωθεί η εισαγόμενη ρύθμιση. Είναι τρία τα στοιχεία: Το πρώτο είναι ο ν.4093/2012, όπου προβλέφθηκαν - μετά από άλλες, αλλεπάλληλες μειώσεις - μειώσεις στις αποδοχές των αμειβομένων με ειδικά μισθολόγια, αλλά και των συνταξιούχων με ειδικά μισθολόγια. Στη συνέχεια - και αυτό παραλείφθηκε - εκδόθηκαν αποφάσεις των ανωτάτων δικαστηρίων, με τις οποίες η συγκεκριμένη ρύθμιση του ν.4093/2012 κρίθηκε αντισυνταγματική. Η αποκατάσταση από πλευράς της τότε κυβέρνησης έγινε με την καταβολή του ημίσεος των αναδρομικών. Συνεπώς υπελείπετο το υπόλοιπο ήμισυ. Επομένως, αφού και ο προλαλήσας συνάδελφος της Νέας Δημοκρατίας προηγουμένως αναγνώρισε ότι μπαίνουμε στη μεταμνημονιακή εποχή, πράγματι η συγκεκριμένη τροπολογία συνιστά το πρώτο θετικό δημοσιονομικό μέτρο που έρχεται προς ψήφιση στη Βουλή μετά το τέλος των μνημονίων και αφορά την αποκατάσταση αδικίας που υπέστησαν άνθρωποι οι παραπάνω κατηγορίες λειτουργών. Βέβαια, εν προκειμένω, πρόκειται για ζήτημα πολιτικής βούλησης πέραν της συμμόρφωσης προς αποφάσεις δικαστηρίων, οι οποίες πολλές φορές δεν τηρούνταν - και δεν τηρήθηκαν εν προκειμένω - από τις προηγούμενες κυβερνήσεις, της Νέας Δημοκρατίας και του ΠΑΣΟΚ πρόκειται πράγματι για ζήτημα πολιτικής βούλησης. Διότι πρέπει να πούμε ότι η χώρα, επανερχόμενη στην κανονικότητα, πρέπει - και αυτό κάνει η παρούσα Κυβέρνηση - να άρει σταδιακά αδικίες, να αποκαταστήσει ισορροπίες και να δημιουργήσει το πλαίσιο για την προώθηση πολιτικών ανάπτυξης και κοινωνικής δικαιοσύνης. Και βέβαια η επάνοδος στην κανονικότητα δεν σημαίνει, αναπαραγωγή του μοντέλου οικονομικής μεγέθυνσης του παρελθόντος που οδήγησε τη χώρα «στα βράχια», στη χρεοκοπία, αλλά τη δημιουργία ενός νέου, παραγωγικού υποδείγματος που θα στηρίζεται στην εξωστρέφεια, την καινοτόμα επιχειρηματικότητα τις σταθερές και καλά αμειβόμενες θέσεις εργασίας και την κοινωνικά δίκαιη διανομή του παραγόμενου πλούτου. Αυτός είναι ο στόχος μας και σε αυτό το πλαίσιο θα προχωρήσουμε, ούτως ώστε οι Έλληνες πολίτες να βιώσουν αυτή τη διαφορετική πολιτική, την οποία έχουμε χαράξει, σχεδιάσει, προγραμματίσει και υλοποιούμε. Σας ευχαριστώ.
Ευχαριστώ. Τον λόγο έχει ο κ. Παππάς από τη Χρυσή Αυγή.
Αναφερόμενος στο συζητούμενο νομοσχέδιο, δηλαδή στην ενσωμάτωση στην ελληνική νομοθεσία οδηγίας του Ευρωπαϊκού Κοινοβουλίου, θέλω να αναφερθώ επ' ολίγον, εισαγωγικά, σε θέμα επικαιρότητας - μείζον κατ' εμέ πολιτικά και εθνικά - και να μεταφέρω τις καταγγελίες των ομογενών μας Βορειοηπειρωτών, οι οποίοι καταγγέλλουν κάποια πράγματα, όχι, όμως, μόνο λόγω της άνανδρης δολοφονίας κατ' εντολήν του ίδιου του Πρωθυπουργού της Αλβανίας, του ψυχοπαθούς Έντι Ράμα. Και μη βιαστείτε να με διακόψετε. Τον ονομάζω «ψυχοπαθή», διότι έτσι τον ονομάζουν και οι αλβανικές εφημερίδες, οι οποίες δημοσιεύουν τα ντοκουμέντα της νοσηλείας του, τα οποία φέρουν τη γνωμάτευση «επιθετική ψυχοπάθεια». Καταθέτω για τα Πρακτικά το σχετικό ντοκουμέντο, καθώς και την ανάλογη πηγή, για να γνωρίζει ο ελληνικός λαός με ποιους συνομιλεί ο Έλλην Πρωθυπουργός και Υπουργός Εξωτερικών, χαριεντιζόμενος. [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Οι Βορειοηπειρώτες, λοιπόν, τα λένε και τα καταγγέλλουν αυτά όχι μόνο λόγω της άνανδρης δολοφονίας, αλλά και λόγω της μακρόχρονης εγκατάλειψής τους από το εθνικό κέντρο. Οι καταγγελίες που έχουν καταγραφεί - και στα ελληνικά μέσα - λέγουν ότι η Υπουργός Πολιτισμού, δηλαδή η κ. Μυρσίνη Ζορμπά, την ώρα της εκδήλωσης ήξερε ότι βρισκόταν σε εξέλιξη επιχείρηση εναντίον του Κώστα. Και αν δεν της το είπαν έγκαιρα, το γνώριζαν αυτοί που ήρθαν από το Προξενείο του Αργυροκάστρου. «Αντί να ενεργήσουν, αποχώρησαν άρον - άρον και μας εγκατέλειψαν». Nα προσθέσω την καταγγελία ενός τραγικού προσώπου, της χαροκαμένης μάνας, της μάνας του Κώστα Κατσίφα, η οποία μέσα στον πόνο της, με πίκρα και παράπονο δήλωσε ότι κανένας κυβερνητικός παράγοντας… [[Θόρυβος στην Αίθουσα]] Παρακαλώ, κύριοι. Τη συζήτηση στο καφενείο. Κυρία Πρόεδρε.
Όλοι μιλάνε.
Όλοι μιλάνε, αλλά δεν είναι δουλειά αυτή.
Δεν ακούγονται. Ελάτε, συνεχίστε.
Ακούγονται από εμένα, όμως, κυρία Πρόεδρε. Δεν σέβονται.
Κύριοι συνάδελφοι, δεν μπορεί ο ομιλητής. Κάντε ησυχία, παρακαλώ.
Δεν σέβονται. Έτσι έμαθαν και στην κυβέρνηση οι Νεοδημοκράτες και στην Αξιωματική Αντιπολίτευση.
…(δεν ακούστηκε)
Τι μου κάνεις έτσι Τζαβάρα;
Είπες κάτι για μένα;
Ναι, δεν σέβεσαι τίποτα. Δεν σέβεσαι τον ομιλητή και μου κάνεις και χειρονομίες. Μαγκιές…
Εμένα θα μου μιλάτε στον πληθυντικό.
Κύριε Τζαβάρα, αυτό σε πείραξε; Το «κύριε Τζαβάρα»;
Τα χρυσαυγίτικα σε εμένα, όχι.
Αυτό σε πείραξε; Το «κύριε Τζαβάρα»; Το «κύριος» σε παραπέμπει και αλλού.
Τα χρυσαυγίτικα σε εμένα, όχι. Άκουσες;
Κύριε Παππά, όποιος θέλει σας ακούει. Δεν μπορείτε να υποχρεώσετε τους άλλους να σας ακούσουν.
Φαίνεται η συμπεριφορά σου και η ασέβεια που δείχνεις και προς το Σώμα και προς τον ομιλητή. Δεν θα περίμενα και τίποτα καλύτερο από εσένα.
Σε εσένα ειδικότερα…
Κυρία Πρόεδρε…
Ελάτε.
Σε εσένα ειδικότερα, γιατί δεν αξίζεις τον σεβασμό μου και σου το επιδεικνύω.
Τζαβάρα, έλα αγόρι μου.
Σας παρακαλώ. Μην ανεβάζετε την ένταση χωρίς λόγο.
Εγώ θέλω να καταγγείλω και να μεταφέρω εδώ τα λόγια της χαροκαμένης μάνας που είπε ότι κανένας κυβερνητικός παράγοντας δεν την πήρε ένα τηλέφωνο να της πει δύο λόγια παρηγοριάς, να της πει δύο λόγια συμπαράστασης. Και όχι μόνο κυβερνητικός, αλλά και πολιτειακός παράγοντας. Στη στιγμή της κρίσης και οι δύο, και η Κυβέρνηση και ο Πρόεδρος της Δημοκρατίας, ήσαν απόντες. Και σε κάθε κρίση! Το ίδιο έγινε και στο Μάτι. Δεν πήρε ο ελαχιστότατος των περιστάσεων Προκόπιος Παυλόπουλος, Πρόεδρος της Δημοκρατίας, ένα απλό τηλέφωνο τη μάνα του Κωνσταντίνου Κατσίφα.
Κύριε Παππά, να προσέχετε τις εκφράσεις σας. Δεν θα διακόπτω ανά τρία λεπτά.
Στο σημείο αυτό να αναφέρω, κυρία Πρόεδρε, και τη δήλωση του πατέρα του Βορειοηπειρώτη Έλληνα ήρωα. Είπε επί λέξει ο πατέρας Κατσίφας: «Το θάνατο του παιδιού μου μπορώ και θα τον αντέξω. Τις δηλώσεις του κ. Φίλη δεν θα μπορέσω. Απορώ πώς κάποιος αποκάλεσε τη Βόρειο Ήπειρο “Νότια Αλβανία”!». Τίποτα διαφορετικό δεν θα μπορούσαμε να περιμένουμε από αυτούς που μισούν την ελληνική σημαία, που καταδικάζουν ως φασιστική την πρωτοβουλία ανυπότακτων μαθητών και γενναίων Ελλήνων να τραγουδήσουν το «Μακεδονία ξακουστή» στην παρέλαση της 28ης Οκτωβρίου, τα παιδιά του Λυκείου του Γέρακα. Πολύ φοβάμαι - μάλλον είμαι σίγουρος - ότι θα ενδώσουν οι κυβερνητικοί στις απαιτήσεις της σκοπιανής εταίρας, της συνεταίρου σας στο ΝΑΤΟ, Υπουργού Άμυνας του γειτονικού κρατικού μορφώματος και θα απαγορεύσουν στους Έλληνες να λένε «Η Μακεδονία είναι ελληνική». Το πράξατε την ίδια ημέρα που η αλβανική αστυνομία, κατ' εντολή ενός ναρκέμπορα πρωθυπουργού, δολοφόνησε τον Κωνσταντίνο Κατσίφα. Καταγγέλλω ότι κατ' εντολή της συγκυβέρνησης ΣΥΡΙΖΑ - ΑΝΕΛ απαγορεύτηκε με ποινή φυλάκισης και παραπομπή σε στρατοδικείο στα στρατιωτικά αγήματα να τραγουδήσουν το εν λόγω εμβατήριο, δηλαδή το «Μακεδονία ξακουστή». Ακούστε καλά: Στην απαγόρευση στο εμβατήριο «Μακεδονία ξακουστή» αλλά και για το ήδη απαγορευμένο «Έχω μία αδελφή, τη Βόρειο Ήπειρο», η απάντηση του ελληνικού λαού είναι η εξής: «Όχι, το «Μακεδονία ξακουστή» γεννήθηκε στη μάχη και θα πεθάνει…» - αν πεθάνει, που δεν θα πεθάνει - «…σε πόλεμο». Η ελληνικότητα της Μακεδονίας μας, η ελληνικότητα της Βορείου Ηπείρου δεν παζαρεύονται ούτε σε συνομιλίες, ούτε με υπογραφές, ούτε σε προδοτικές συμφωνίες. Η ελληνικότητα και η ελευθερία της Μακεδονίας μας και της αλύτρωτης Βορείου Ηπείρου είναι αδιαπραγμάτευτες και έχουν σφραγιστεί με το αίμα χιλιάδων Ελλήνων σε όλες τις ιστορικές περιόδους. Τελειώνοντας την αναφορά μου, η οποία δεν θα μπορούσε να είναι παρά ένα είδος μνημόσυνου στον ήρωα Κωνσταντίνο Κατσίφα, θέλω να καταγγείλω τους εκπροσώπους του αυτοαποκαλούμενου «δημοκρατικού τόξου», οι οποίοι αρνήθηκαν την πρόταση της Χρυσής Αυγής για την τήρηση ενός λεπτού σιγής, η οποία έγινε από τη συναγωνίστρια Ελένη Ζαρούλια μια μέρα μετά τη δολοφονία του ήρωα, στις 29 Οκτωβρίου. Και σήμερα, την ημέρα της κηδείας, την ώρα της κηδείας - γιατί αυτή τη στιγμή κηδεύεται ο ήρωας Κωνσταντίνος Κατσίφας στους Βουλιαράτες - , αρνούνται και πάλι τη συμβολική αυτή πράξη, τον ελάχιστο φόρο τιμής που θα μπορούσε να αποδώσει το ελληνικό Κοινοβούλιο στις τραγικές στιγμές που ζει αυτή τη στιγμή η Βόρειος Ήπειρος. Θα έπρεπε να αισχύνεστε γι' αυτό! Και ο ελληνικός λαός αυτό πιστεύει. Αυτό πιστεύει η συντριπτική πλειοψηφία.
Ελάτε, κύριε Παππά.
Ήρωα, Κωνσταντίνε Κατσίφα, το Λαϊκό Εθνικιστικό Κίνημα έχει τη βαθιά πίστη πως η θυσία σου δεν θα πάει χαμένη. Θα καρπίσει το δένδρο της ελευθερίας που πότισε και το δικό σου αίμα. Κωνσταντίνε Κατσίφα, επιστρέφεις σήμερα στην πατρώα ελληνική γη ως ήρωας, με ανοιχτό φέρετρο, ντυμένος με την παραλλαγής και τυλιγμένος με τη γαλανόλευκη που υπερασπίστηκες με την ίδια σου τη ζωή. Λεβέντη Ηπειρώτη, μόνος ξεσήκωσες την Ελλάδα όλη για να θυμηθεί την αλύτρωτη πατρίδα μας. Κώστα Κατσίφα, το αίμα σου υπογραφή. Βόρειος Ήπειρος, γη ελληνική. Καλό ταξίδι ήρωα, καλό ταξίδι γενναίε συμπατριώτη. Κλείνω, κυρία Πρόεδρε, λέγοντας τα εξής: Επειδή λόγω της μασονοδεξιάς σκευωρίας έχω απαγόρευση εξόδου από τη χώρα, όπως και ο Γενικός Γραμματέας Νίκος Μιχαλολιάκος και πλείστοι Βουλευτές της Χρυσής Αυγής - εγώ έχω ένα επιπλέον προνόμιο και τίτλο τιμής, θα έλεγα, να είμαι και «persona non grata» στην Αλβανία - δεν παρίσταμαι στην εξόδιο ακολουθία και σε αποχαιρετώ, Κώστα Κατσίφα…
Ελάτε, κύριε Παππά, σας παρακαλώ. Σας παρακαλώ.
Συγγνώμη, κυρία Πρόεδρε.
Η ανεκτικότητα μου έχει φθάσει στα όρια της.
…όπως πρέπει σε ήρωες και γενναίους με το ηπειρώτικο τραγούδι της πατρίδας μας: «Δέλβινο και Τσαμουριά, Δέλβινο και Άγιοι Σαράντα, θα σας πάρουμε για πάντα. Δέλβινο και Τεπελένι πάλι ελληνικό θα γένει».
Πω, πω, πω, πω! Κύριε Παππά, και προς την άλλη πλευρά, θέλω να σας πω το εξής: Ο Κανονισμός λέει ότι θα μιλάτε εντός της ημερήσιας διάταξης.
Αφήσατε τον Τζαβάρα να μιλά δεκαπέντε λεπτά για…
Η δημοκρατία είναι ανεκτική, κύριε Παππά, αλλά έχουμε και τα όρια μας. Δεν θα γυρίσουμε στον προηγούμενο αιώνα με σας και με τις αηδίες που λέτε. Ελάτε τώρα!
Ντροπή! Αηδίες λέμε εμείς; Είστε σίγουρη;
Ντροπή σας!
Γιατί είναι ανατριχιαστικά όλα αυτά. Δεν ακούγονται στο ελληνικό Κοινοβούλιο! Σας παρακαλώ!
Δεν ντρέπεστε; Αηδίες;
Εντάξει, τα είπε ο Αρχηγός. Πηγαίντε τώρα!
Αηδίες είναι αυτά που λέμε εμείς;
Βεβαίως. Θέλετε να πω ότι είναι φασιστικά; Φασιστικές αηδίες!
Είστε σίγουρη;
Βεβαίως!
Ντροπή!
Στους Βορειοηπειρώτες να τα πείτε αυτά, κυρία Πρόεδρε!
Εντάξει. Έφυγε ο Αρχηγός. Αυτό δεν κάνετε πάντα;
Η θέση σας δεν σας επιτρέπει να ειρωνεύεστε. Το έχετε καταλάβει αυτό;
Κάντε μου κι εσείς μομφή!
Ντροπή!
Ελάτε τώρα! Θέλετε να σας βγάλω έξω; Εμποδίζετε τον ομιλητή. Σας παρακαλώ!
Δεν θα είστε για πολύ καιρό εδώ! Θα σας πετάξει έξω ο ελληνικός λαός.
Ναι, ναι. Από εσάς θα περιμένουμε! Τον λόγο έχει ο Κοινοβουλευτικός Εκπρόσωπος του κόμματος Το Ποτάμι κ. Αμυράς για δώδεκα λεπτά.
Ευχαριστώ, κυρία Πρόεδρε. Δεν ξέρω αν όλοι πήραμε χαμπάρι τι έγινε εδώ μέσα, αλλά σήμερα, επισήμως, ξεκίνησε η προεκλογική περίοδος για τη χώρα. Δώδεκα Υπουργοί, ο οιονεί Αντιπρόεδρος της Κυβέρνησης κ. Καμμένος και ο Πρωθυπουργός, πήραν τον λόγο επ' αφορμή μιας τροπολογίας σε μια ενσωμάτωση μιας οδηγίας. Υπό φυσιολογικές συνθήκες όλοι ξέρουμε ότι σε τέτοιου είδους νομοσχέδια έρχεται ο επισπεύδων Υπουργός και οι Βουλευτές που χειρίζονται το θέμα. Όμως, ο κ. Τσίπρας είπε ότι είχε να μας αναφέρει κάποια σοβαρά θέματα. Και για πρώτη φορά, εγώ θα έλεγα ότι ο κ. Τσίπρας - δεν ξέρω αν το πήρατε κι εσείς χαμπάρι - ονομάτισε το μνημόνιο του με το όνομά του. Είπε δηλαδή επί λέξει, «Το μνημόνιο μας είχε λιγότερες επιβαρύνσεις». Και λέω: «Επιτέλους, πρώτη φορά ακούω τον κ. Τσίπρα να παραδέχεται ότι έφερε μνημόνιο στη χώρα». Τι μας είπε, επίσης, ο κ. Τσίπρας; Ότι το μνημόνιο Τσίπρα - Καμμένου είχε λιγότερα βάρη από των προηγουμένων. Και τότε η απλή λογική σε οδηγεί να συμπεράνεις ότι του κ. Τσίπρα και του κ. Καμμένου δεν τους έφταναν οι επιβαρύνσεις των προηγούμενων μνημονίων. Τις ενσωμάτωσαν, τις έκαναν κτήμα τους και προχώρησαν και σε νέες επιβαρύνσεις, με το δικό τους μνημόνιο. Αυτά λέει η απλή λογική, αυτά λέει η ελληνική γλώσσα. Όμως, μας είπε ο κ. Τσίπρας ότι τα αναδρομικά προς τους ένστολους, τους πανεπιστημιακούς και τους γιατρούς του ΕΣΥ δίδονται διότι η οικονομία σταθεροποιήθηκε και αναπτύσσεται. Πού το είδαμε αυτό; Πού το είδε ο κύριος Πρωθυπουργός; Το 2015 είχαμε ύφεση, το 2016 είχαμε ύφεση, το 2017 είχαμε τη χαμηλότερη ανάπτυξη στην Ευρωζώνη και για το 2018 έχουμε χάσει και πάλι τον στόχο σε σχέση με τον ρυθμό ανάπτυξης που θα έπρεπε να έχει η χώρα. Επίσης σας θυμίζω ότι η χώρα είναι εκτός αγορών. Δεν μπορεί να δανειστεί, διότι τα επιτόκια μόλις ακούνε «Ελλάδα» και «ελληνική οικονομία», «δαγκώνουν». Επίσης θυμίζω ότι η χώρα έχει capital controls. Είναι αυτό οικονομική σταθερότητα και ανάπτυξη; Να θυμίσω, επίσης, ότι με το μνημόνιο Τσίπρα μειώθηκε το αφορολόγητο; Θα μειωθεί, δηλαδή, την επόμενη χρονιά κι έτσι όσοι παίρνουν μισθό πεντακοσίων ευρώ τον μήνα, θα πρέπει να δώσουν στην εφορία ένα μηνιάτικο τον χρόνο; Να θυμίσω κάτι, επίσης, για τη μείωση της ανεργίας που ανέφερε ο Πρωθυπουργός; Βεβαίως μειώθηκε η ανεργία, αλλά η Κυβέρνηση αυτή, οι ΣΥΡΙΖΑΝΕΛ, δημιουργήσατε τη γενιά των 425 ευρώ. Εσείς που «ανεβαίνατε στα κεραμίδια» για τη γενιά των 700 ευρώ, φέρατε και καθιερώσατε με τις ελαστικές μορφές εργασίας και των εργασιακό μεσαίωνα, που δυστυχώς φούντωσε, τη γενιά των 425 ευρώ. Επίσης μας λέτε ότι ο Πρωθυπουργός εξήγγειλε ότι θα μειώσει τις ασφαλιστικές εισφορές, τις οποίες η ίδια η Κυβέρνησή του αύξησε. Μας είπε υπερήφανα ότι κατά πάσα πιθανότητα δεν θα ισχύσουν οι μειώσεις των συντάξεων που η δική του Κυβέρνηση δύο φορές ψήφισε. Δύο φορές εσείς, οι Βουλευτές των ΣΥΡΙΖΑΝΕΛ, μία στο μεσοπρόθεσμο και μία πριν από πέντε μήνες, τον Ιούνιο, ψηφίσατε τη μείωση των συντάξεων από την 1η Ιανουαρίου και τώρα έρχεστε ως θριαμβευτές να μας πείτε ότι μάλλον δεν θα τις μειώσετε. Εσείς δεν αυξήσατε τον ΦΠΑ σε χιλιάδες προϊόντα από το 13% στο 23% και μετά στο 24%; Δεν κάνατε πιο ακριβή τη ζωή όλων των Ελλήνων και ιδιαίτερα των ασθενέστερων, εκείνων που είναι πλέον αδύναμοι οικονομικά, όταν τους αυξήσατε την τιμή στο ψωμί, στον καφέ, στο γάλα, σε χίλια δυο άλλα προϊόντα; Οι τιμές πάνω από τρεισήμισι - τεσσάρων χιλιάδων προϊόντων αυξήθηκαν. Τα προϊόντα έγιναν πιο ακριβά από την αύξηση του ΦΠΑ που έφερε η Κυβέρνηση του ΣΥΡΙΖΑ. Είπε ο κύριος Πρωθυπουργός, επίσης, και για τον ΕΝΦΙΑ, ότι θα τον μειώσει κατά 10%. Μέχρι να τον μειώσετε κατά 10%, δεν πάτε στην Καλλιθέα, αγαπητέ Υπουργέ, στις προσφυγικές κατοικίες, χτισμένες τη δεκαετία του '30, πέριξ του Ιδρύματος «Σταύρος Νιάρχος», όπου τους ήλθε αυξημένος ο ΕΝΦΙΑ, γιατί - λέει - πήρε μεγαλύτερη αξία το ακίνητό τους λόγω των αντικειμενικών αξιών, που τις ανέβασε το Ίδρυμα «Σταύρος Νιάρχος»; Επίσης να θυμίσω κάτι για το υπερταμείο; Το υπερταμείο, που στην ουσία διοικείται από ξένους, έχει ως αποστολή, με ψήφιση και με υπογραφή του μνημονίου Τσίπρα - Καμμένου, το να πουλήσει όσα ακίνητα του ελληνικού δημοσίου θέλει για τα επόμενα 99 χρόνια, έτσι ώστε να πάρει το 50% των εσόδων το υπερταμείο, δηλαδή οι ξένοι, για να πληρωθούν τα δάνεια που μας έχουν δώσει. Αλλά και το άλλο 50% πάλι οι ξένοι θα το διαχειριστούν, ρίχνοντας τα χρήματα αυτά σε κάποιο από τα επόμενα ακίνητα που θέλουν να πουλήσουν, προκειμένου να πάρει μεγαλύτερη αξία. Άρα πάλι καλά που ο κ. Τσίπρας μίλησε επιτέλους για το μνημόνιό του, διότι μέχρι τώρα χρησιμοποιεί τη λέξη «προγράμματα σταθερότητος» και συνήθως λέει «εμείς βγάλαμε τη χώρα από τα μνημόνια». Τότε γιατί μας τη βάλατε τη χώρα στα μνημόνια, στο δικό σας το μνημόνιο; Πάμε παρακάτω. Θέλω να πω, όμως, ότι πρέπει να υπάρχει και μια κοινοβουλευτική δεοντολογία. Όταν έρχονται εδώ δώδεκα Υπουργοί, οι δύο συγκυβερνήτες Τσίπρας, Καμμένος και μιλάνε στην Αίθουσα για αυτή την τροπολογία για την επιστροφή των αναδρομικών, θα έπρεπε τουλάχιστον να υπάρχει από το Προεδρείο η διάθεση είτε να ενημερώσει και τις άλλες παρατάξεις ότι θα γίνει μια συζήτηση σε επίπεδο Πρωθυπουργού ή εν πάση περιπτώσει να μην έχει στη σειρά μόνο τους κυβερνητικούς Υπουργούς και Βουλευτές για να μιλάνε. Είμαι εδώ από το πρωί, έχει πάει τρεις παρά πέντε η ώρα και έχουμε μιλήσει από την Αντιπολίτευση πόσα άτομα; Τρία, τέσσερα; Λοιπόν, άρα, να υπάρχει κοινοβουλευτική δεοντολογία, παρακαλώ. Έρχομαι στο επίμαχο. Η λέξη της χρονιάς, απ' ό,τι φαίνεται, η μαγική λέξη που ακούμε παντού είναι τα αναδρομικά. Από την επεξεργασία, βεβαίως, της τροπολογίας προκύπτει ξεκάθαρα ότι μπαίνει κόφτης στην επιστροφή των χρημάτων που δικαιούνται βάσει δικαστικής απόφασης οι ένστολοι, οι πανεπιστημιακοί και οι γιατροί του Εθνικού Συστήματος Υγείας. Τα αναδρομικά παίρνουν τη μορφή ενός εφάπαξ ποσού, χωρίς να συνοδεύονται από την αύξηση των μισθών, ενώ περιορίζεται χρονικά η περίοδος για την οποία γίνεται η αποκατάσταση των αποδοχών. Αυτό είναι το θέμα και για αυτό έχουμε ήδη αντιδράσεις από τους απόστρατους και δεν αποκλείεται και νέα δικαστική διερεύνηση και διεκδίκηση. Τώρα με την ευκαιρία αυτής της τροπολογίας για την επιστροφή των αναδρομικών βάσει δικαστικής απόφασης - κανείς δεν είναι κουβαρντάς πολιτικός να τα βγάζει από την τσέπη του και να τα δίνει, η δικαιοσύνη το έκρινε - έχω να κάνω δύο παρατηρήσεις. Η πρώτη είναι ότι οι κυβερνήσεις θα πρέπει να νομοθετούν σωστά. Όταν πρόκειται για ζητήματα δημοσιονομικής πολιτικής, χρειάζεται και πρέπει να έχει προηγηθεί ευρεία διαβούλευση με όλες τις αρχές του κράτους, οι οποίες θα μπορούν να καταθέσουν τη γνώμη τους για τις διατάξεις εισοδηματικού χαρακτήρα, και μόνον έτσι η πολιτεία δεν θα βρίσκεται αντιμέτωπη κάθε τέσσερα ή πέντε χρόνια με ένα βουνό διεκδικήσεων που δικαστικά βρίσκουν το δρόμο της υλοποίησής τους και ανατρέπουν και τον προϋπολογισμό του ελληνικού κράτους και τη δημοσιονομική σταθερότητα. Τα λάθη στη νομοθέτηση, όμως, δεν τα πληρώνουν εκείνοι που νομοθετούν. Τα πληρώνει το σύνολο των φορολογουμένων και ιδιαίτερα οι ασθενέστεροι. Να ξεκαθαρίσουμε, λοιπόν, ότι τα λεφτά που θα δοθούν στους διεκδικητές και δικαιούχους αυτών των αναδρομικών είναι λεφτά που προέρχονται από την υπερφορολόγηση. Έχετε τσακίσει στην υπερφορολόγηση οτιδήποτε κινείται, επιχειρεί, αναπνέει, κολυμπάει και πετάει. Επομένως επαναλαμβάνω, όχι νέα λάθη στη νομοθέτηση με μισθολόγια και συντάξεις. Το διαπιστώσαμε αυτό στο παρελθόν με τα ειδικά μισθολόγια και πολύ φοβάμαι ότι αν κριθεί αντισυνταγματικός ο νόμος Κατρούγκαλου από το Συμβούλιο της Επικρατείας, θα τρέχουμε εκ νέου και δεν θα φτάνουμε. Και θα πρέπει τότε η Κυβέρνηση και ο κ. Πετρόπουλος, ο αγαπητός, που τον άκουσα πριν να μιλάει, να προσπαθεί να κάνει το άσπρο μαύρο και να δικαιολογήσει την αιτιολογική έκθεση, λέγοντας: «Εμείς δεν παίρνουμε πάνω μας αυτό που γράφει η έκθεση, ότι ανατρέπεται ο δημοσιονομικός χάρτης της χώρας και ότι απειλείται η δημοσιονομική σταθερότητα, αν δώσουμε αναδρομικά». Αλλά ποιος το γράφει; Μόνο του γράφτηκε με αόρατο μελάνι και αυτόματο μελάνι. Λοιπόν, δεν υπάρχουν λεφτόδεντρα που να καρπίζουν στην Ελλάδα. Εάν υπήρχαν θα τα είχαμε βρει, να είστε σίγουροι. Κάθε παροχή, όμως, πληρώνεται με την επιβάρυνση μιας άλλης κοινωνικής ομάδας, ιδίως των εργαζομένων και των επαγγελματιών του ιδιωτικού τομέα. Οι ιδιωτικοί υπάλληλοι δεν ελπίζουν και δεν προσβλέπουν ούτε σε προσλήψεις, ούτε σε αναδρομικά, ούτε σε κομματικές βοήθειες, ούτε σε τίποτα. Επομένως μόνο εάν η μαγική λέξη που ακούμε παντού θα είναι οι επενδύσεις και όχι τα αναδρομικά, μόνο τότε θα ξεφύγουμε οριστικά από τον φαύλο κύκλο της χρεοκοπίας και της στασιμότητας. Θα ήθελα να κάνω και ένα τελευταίο σχόλιο, κυρία Πρόεδρε, και ολοκληρώνω. Έχω να κάνω ένα σχόλιο για τον διαχωρισμό, για τους διακριτούς ρόλους Εκκλησίας - Κράτους, έτσι όπως παρουσιάστηκε χθες από τους κυρίους Τσίπρα και Ιερώνυμο. Είναι ένα εικονικό διαζύγιο, με πραγματική διατροφή όμως, την οποία διατροφή θα εξακολουθεί στον αιώνα τον άπαντα να πληρώνει ο κάθε Έλληνας φορολογούμενος πολίτης. Σας ευχαριστώ, κυρία Πρόεδρε.
Ευχαριστούμε και για το χρόνο. Τώρα τον λόγο έχει ο κ. Χρήστος Μπουκώρος από τη Νέα Δημοκρατία για επτά λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, θα μου επιτρέψετε, επειδή αυτή ακριβώς την ώρα τελείται η εξόδιος ακολουθία του Κωνσταντίνου Κατσίφα στους Βουλιαράτες της Δρόπολης, να ταξιδέψει η σκέψη όλων μας εκεί και όλων των Ελλήνων, γιατί πρόκειται για έναν νέο άνθρωπο, ο οποίος κυριολεκτικά εκτελέστηκε, χάθηκε άδικα, με ευθύνη των αρχών της γειτονικής χώρας. Κι επειδή πρόκειται για έναν νέο Έλληνα που χάνεται κατ' αυτόν τον τρόπο, καλό θα ήταν να είμαστε όλοι προσεκτικότεροι και να μην μιλάμε με τόση ευκολία, όταν αυτά τα γεγονότα είναι ζεστά, για «νότιο Αλβανία». Όχι με την έννοια του γεωγραφικού προσδιορισμού, αλλά με την έννοια της προσπάθειας αποσιώπησης ή και κατάργησης μιας εθνικής μειονότητας που υπάρχει εκεί. Γιατί η ελληνική μειονότητα της γειτονικής χώρας είναι έννοια νομικά κατοχυρωμένη μέσα από διεθνείς συνθήκες και προβλεπόμενη από το ίδιο το Σύνταγμα της γειτονικής χώρας. Αιωνία η μνήμη, λοιπόν, του Κωνσταντίνου Κατσίφα. Τέτοια γεγονότα δεν βοηθούν ούτε την ειρήνη στην περιοχή ούτε τις παραγωγικές σχέσεις μεταξύ των γειτονικών χωρών. Αναρωτιέμαι, κυρίες και κύριοι συνάδελφοι, αν έχει κάποιο νόημα να μιλάμε σήμερα, γιατί αυτό που αντιληφθήκαμε ήταν η πανηγυρική έναρξη του προεκλογικού αγώνα από τον κύριο Πρωθυπουργό. Ήρθε εδώ ο κύριος Πρωθυπουργός να μας πει και προσπάθησε να πείσει το Σώμα - και διά του Κοινοβουλίου και τον ελληνικό λαό - ότι εκείνος είναι ο αντιμνημονιακός κι όλοι οι υπόλοιποι μνημονιακοί. Είναι, δηλαδή, μνημονιακή η Νέα Δημοκρατία που εφάρμοσε δυόμισι χρόνια μνημόνιο και δεν είναι μνημονιακός ο κ. Τσίπρας, που εφαρμόζει μνημόνιο τέσσερα χρόνια. Είναι κακή η Νέα Δημοκρατία που ψήφισε την επιστροφή του 50% στα στελέχη των Ενόπλων Δυνάμεων και των Σωμάτων Ασφαλείας και το 2014 και το ψηφίζει και σήμερα - δηλαδή η Νέα Δημοκρατία έχει υπερψηφίσει το 100% της επιστροφής - και είναι καλή η Κυβέρνηση και ο κ. Τσίπρας που το 2014 Υπουργοί της σημερινής Κυβέρνησης μιλούσαν για «προεκλογικά δώρα» και «αηδίες» και καταψήφιζαν και ψηφίζουν μόνο το 50%. Έκαναν περικοπές οι προηγούμενες κυβερνήσεις στις συντάξεις και στους μισθούς και ο κ. Τσίπρας δεν έκανε περικοπές. Λες και προχώρησε στην κατάργηση των προηγούμενων περικοπών. Ήρθε, απλά, επί τέσσερα χρόνια εφάρμοσε όλες τις μειώσεις που είχαν ψηφίσει οι περιηγούμενες κυβερνήσεις - όλες, μέχρι κεραίας - και πρόσθεσε και τις δικές του μειώσεις. Πού είναι το ΕΚΑΣ; Πού είναι οι εισφορές υπέρ υγείας; Πού είναι η απόλυτη ταπείνωση των επικουρικών συντάξεων; Δεν είναι έργα και ημέρες της σημερινής Κυβέρνησης; Αφαιρέσατε τις προηγούμενες κακές περικοπές και φέρατε τις δικές σας ηπιότερες ή προσθέσατε πάνω στις προηγούμενες περικοπές και τις δικές σας, δημιουργώντας σωρευτικά ένα δυσβάσταχτο άθροισμα για τον ελληνικό λαό, κύριε Υπουργέ; Από πού είστε καλύτεροι; Από πού προκύπτει αυτό; Κι έρχεστε σήμερα να δώσετε αυτά που επιδίκασε το Συμβούλιο της Επικρατείας. Κι ακούμε το πρωτοφανές από τον Πρωθυπουργό ότι καμμία κυβέρνηση - λέει - δεν έχει νομική υποχρέωση να εφαρμόσει αυτές τις αποφάσεις. Είναι ηθική - λέει - υποχρέωσή μας. Κατ' αρχάς, αυτό το επιχείρημα είναι ίδιας βαρύτητας με το επιχείρημα περί «ηθικού πλεονεκτήματος» της Αριστεράς. Κατά δεύτερον, αν δεν έχει καμμία κυβέρνηση νομική υποχρέωση να εφαρμόσει τις αποφάσεις των ανωτάτων δικαστηρίων, ποια είναι η έννοια της δικαιοσύνης; Από μια δικαιοσύνη της οποίας οι αποφάσεις δεν εφαρμόζονται, ποια είναι η έννοια της ύπαρξής της; Έρχεται, όμως, δυστυχώς, αυτή η άποψη του κυρίου Πρωθυπουργού ως συνέχεια μιας άλλης τοποθέτησής του που έκανε λόγο για τη δικαιοσύνη ως «θεσμικό εμπόδιο». Εμείς υπερψηφίζουμε την τροπολογία. Δεν μπορούμε, όμως, να βλέπουμε τον ουλαμό των Υπουργών σήμερα στο Κοινοβούλιο να μας λέει πόσο λατρεύει τις Ένοπλες Δυνάμεις και τα Σώματα Ασφαλείας. Δύο τινά μπορεί να συμβαίνουν: Ή ο κ. Καμμένος σας έχει πείσει όλους και έχετε γίνει φίλοι της παραλλαγής και των πηλήκιων ή απλά για μία ακόμη φορά αντιμετωπίζετε και αυτή την κοινωνική και επαγγελματική τάξη με τρόπο ψυχρό και ξεδιάντροπο, ως εκλογική ύλη. Μπορεί να συμβαίνουν και τα δύο. Πιστεύω, όμως, ότι συμβαίνει το δεύτερο. Από πού, όμως, κυρίες και κύριοι της πλειοψηφίας, δίνετε αυτά που επιδικάστηκαν στα στελέχη των Ενόπλων Δυνάμεων και των Σωμάτων Ασφαλείας; Τα δίνετε από το υγιές πλεόνασμα μιας αναπτυξιακής διαδικασίας που έχει εισέλθει η χώρα ή τα δίνετε από την υπερφορολόγηση μέχρι εξαφανίσεως της μεσαίας τάξης και των ελεύθερων επαγγελματιών, από τους μισθωτούς του ιδιωτικού τομέα που κάθε χρόνο επί των ημερών σας ταπεινώνονται, από τους μισθούς της γενιάς των «τρεις κι εξήντα», των 360 ευρώ, που εσείς καθιερώσατε, από τα δύο εκατομμύρια κατασχεθέντων λογαριασμών Ελλήνων πολιτών, ακόμα και αναξιοπαθούντων; Από εκεί τα δίνετε, κύριοι. Και δεν πρέπει να είστε υπερήφανοι γι' αυτό. Η Νέα Δημοκρατία, λοιπόν, εφάρμοσε το 50% της επιστροφής το 2014 και ψηφίζει και σήμερα το υπόλοιπο 50%. Εσείς στενόκαρδα, πέραν κάθε λογικής καθυστερήσατε να καταβάλετε αυτά τα χρήματα. Μήπως, κύριε Υπουργέ, θα τα επιστρέψετε με τόκο; Μήπως είναι χρήματα που έπρεπε να έχετε δώσει ήδη από το 2015 και το 2016; Όχι βέβαια. Δεν κάνετε, όμως, τίποτε άλλο από το να προσπαθείτε να διασωθείτε πολιτικά και να ρίξετε κι ένα σωσίβιο στον κυβερνητικό σας εταίρο. Εφόσον, λοιπόν, σήμερα ουσιαστικά ο Πρωθυπουργός ουσιαστικά κήρυξε επισήμως την έναρξη του προεκλογικού αγώνα - και αυτό φαίνεται από το γεγονός ότι μίλησαν καμμιά εικοσαριά Υπουργοί και μόνο δύο Βουλευτές της πλειοψηφίας ήρθαν να υπερασπιστούν την τροπολογία - θα πάμε σε εκλογές. Νωρίτερα ή αργότερα, δεν έχει πλέον σημασία, κύριε Υπουργέ. Γιατί μέρα που περνάει, δεν ξαναπερνάει. Και εκεί πραγματικά, λοιπόν - ενώ σε αυτή την Αίθουσα προσπαθείτε να καταργήσετε ή να υπερπηδήσετε θεσμικές λειτουργίες, αλλά κυρίως να καταργήσετε την ίδια τη λογική - ενώπιον του ελληνικού λαού, μπροστά στην κάλπη, θα αντιληφθείτε ότι η συντριπτική πλειοψηφία του ελληνικού λαού και σκέφτεται και δρα λογικά. Και θα σας δώσει ηχηρή απάντηση στις εκλογές που έρχονται. Ευχαριστώ πολύ.
Κυρία Πρόεδρε, θα ήθελα τον λόγο για μια τροπολογία και μια νομοτεχνική βελτίωση.
Ορίστε, κύριε Υπουργέ, έχετε τον λόγο.
Είναι μια βουλευτική τροπολογία, την οποία κάνω αποδεκτή.
Είναι το σύστημα στάγδην αυτό;
Εσείς καταψηφίστε την. Αφορά τη στερητική αναδοχή οφειλών επιχειρήσεων των οργανισμών τοπικής αυτοδιοίκησης πρώτου βαθμού από τους ίδιους τους δήμους και την απαλλαγή από ποινικές και αστικές ευθύνες των διαχειριστών αυτών των επιχειρήσεων. Αυτή είναι εν συντομία η τροπολογία, την οποία αποδέχομαι. Και αντιστοίχως θέλω να κάνω μία νομοτεχνική βελτίωση. Εξαιτίας της ένταξης και αυτής της τροπολογίας στον κορμό του σχεδίου νόμου, αλλάζει αντιστοίχως και το ακροτελεύτιο άρθρο, διότι η έναρξη ισχύος είναι από την 31η Ιουλίου του 2017 και αλλάζει και η αρίθμηση αντιστοίχως.
Τον λόγο έχει η κ. Αντωνίου.
Ευχαριστώ, κυρία Πρόεδρε. Κυρίες και κύριοι συνάδελφοι, θέλω και εγώ από το Βήμα της Βουλής να συλλυπηθώ από τα βάθη της καρδιάς μου τους γονείς και τους συγγενείς του Έλληνα Κωνσταντίνου Κατσίφα, που αυτή τη στιγμή κηδεύεται. Και ειλικρινά αυτό που θέλω να πω είναι ότι δεν έχω ακούσει να πείτε μία κουβέντα όλοι εσείς! Πάμε, λοιπόν, σήμερα στα του νομοσχεδίου. Ουσιαστικά έρχεται ένα νομοσχέδιο το οποίο ενσωματώνει στην ελληνική νομοθεσία την οδηγία 50 της Ευρωπαϊκής Ένωσης του 2014, σκοπός της οποίας είναι να βελτιώσει τους όρους απόκτησης και διατήρησης δικαιωμάτων των εργαζομένων στα λεγόμενα συστήματα συμπληρωματικής συνταξιοδότησης. Είναι ένα νομοσχέδιο που έρχεται ετεροχρονισμένα προς ψήφιση στη Βουλή καθώς οφείλαμε να είχαμε συμμορφωθεί από τον Μάιο του 2018. Καθώς, όμως, αποτελεί συμβατική υποχρέωση της χώρας και παρά την αναδρομική ισχύ που προβλέπει, δεν θα μπορούσαμε παρά να είμαστε θετικοί. Δυστυχώς, όμως, η οδηγία έρχεται όχι σε δεύτερη, αλλά σε τρίτη και τέταρτη μοίρα, καθώς την παράσταση κλέβουν η υπουργική τροπολογία καθώς και η Βουλευτική που μόλις αποδεχθήκατε, κύριε Υπουργέ. Η παράσταση εξάλλου αποδεικνύεται. Σήμερα από τις 11.00΄ το πρωί, που ήταν να μιλήσουμε, πέρασε το μισό Υπουργικό Συμβούλιο και ο Πρωθυπουργός σε ένα σόου απίστευτο. Αυτό, λοιπόν, που τελικά σας απασχολεί είναι μόνο το σόου και μόνο η επικοινωνία. Ας πάμε, λοιπόν, στην τροπολογία που αφορά τα αναδρομικά των ένστολων και των υπολοίπων. Η Κυβέρνηση, έχοντας ουσιαστικά κοροϊδέψει με τη συνήθη τακτική της επί τέσσερα χρόνια όλους αυτούς, «τώρα θα σας τα δώσουμε», «μετά θα σας τα δώσουμε», τι κάνει; Φέρνει λίγες μέρες, λίγους μήνες πριν τελειώσει η πολιτική ζωή της την εν λόγω τροπολογία με σαφώς προεκλογικό σκοπό και άρωμα. Κύριοι Υπουργοί, η σημερινή τροπολογία δεν αποτελεί, όπως θέλετε να μας την παρουσιάσετε, πολιτική σας βούληση, αλλά ουσιαστικά συμμόρφωση σε δικαστικές αποφάσεις του Συμβουλίου της Επικρατείας. Είναι υποχρέωσή σας, κύριοι Υπουργοί, παρ' όλο που ως Βουλευτές της Αντιπολίτευσης κάποιοι από τους Υπουργούς δεν ψηφίσατε, αν θυμάμαι καλά, όταν εμείς, ως Κυβέρνηση, με τα τότε δημοσιονομικά δεδομένα είχαμε δώσει το 50% των αναδρομικών. Πού ήσασταν, λοιπόν, όλοι εσείς, που τώρα κόπτεστε για τα αναδρομικά; Σήμερα, λοιπόν, θυμηθήκατε τα αναδρομικά των ειδικών μισθολογίων. Τέσσερα χρόνια μετά σας έπιασε το ενδιαφέρον. Αποδεικνύεται με τον πιο σαφή και κυνικό τρόπο ότι είστε η συνέχεια του «Τσοβόλα, δώσ' τα όλα» ή της φράσης «δώσε και σώσε», προκειμένου να έχουμε κομματικά οφέλη. Αυτή είναι η λογική σας, αυτό είδαμε σήμερα στο Κοινοβούλιο. Τίποτε άλλο δεν σας ενδιαφέρει στην παρούσα συγκυρία, παρά μόνο η πολιτική σας επιβίωση και τα προεκλογικά ρουσφέτια. Η τροπολογία σας δεν είναι τίποτε άλλο, παρά ένα ακόμα προεκλογικό επίδομα, την ώρα που η Κυβέρνηση καταρρέει. Μοιράζετε χρήμα σε όσους μπορείτε. Αλλά εμείς δεν είμαστε σαν εσάς, ευτυχώς για τον ελληνικό λαό. Άκουσα πριν από λίγο τον κ. Σαντορινιό να λέει ότι τα χρήματα που θα δοθούν για τα αναδρομικά των ένστολων προέκυψαν, λέει, από την πάταξη της φοροδιαφυγής και του λαθρεμπορίου. Λέτε μόνο ψέματα, ψέματα, ψέματα! Τα χρήματα δεν προέκυψαν από εκεί, αλλά από την υπερφορολόγηση, την καταστροφή της μεσαίας τάξης και τη φτωχοποίηση των Ελλήνων. Αλλά ακόμα και αυτά τα χρήματα τα δίνετε κουτσουρεμένα εφαρμόζοντας τις δικαστικές αποφάσεις του Σ.τ.Ε. κατά το δοκούν και κατά το πώς σας συμφέρει. Περιορίζετε, λοιπόν, την αποκατάσταση των μισθών ως 31 Δεκεμβρίου 2016 και ουσιαστικά δεν συμμορφώνεστε με την απόφαση του Σ.τ.Ε.. Συνεχίζετε, λοιπόν, σήμερα με την τροπολογία αυτή τον χορό των προεκλογικών σας παροχών, ρουσφετιών και υποσχέσεων. Μια μέρα δε μετά το σόου - ένα άλλο σόου - της συμφωνίας, όπως είπατε, για τον δήθεν διαχωρισμό Κράτους - Εκκλησίας, που μετά από λίγο έγινε πρόθεση η ιστορική αυτή συμφωνία, ήρθε απροκάλυπτα ο Κυβερνητικός Εκπρόσωπος σας και έταξε δέκα χιλιάδες προσλήψεις στο δημόσιο. Είναι μάλλον σαν εκείνες τις προσλήψεις που θα έκανε ο Υπουργός Παιδείας - δεν είναι εδώ φυσικά, ήρθε, έκανε το σόου και έφυγε - που έλεγε ότι θα κάνει είκοσι χιλιάδες μόνιμους διορισμούς στην εκπαίδευση, εάν θυμάμαι καλά. Να σας πω πόσους διορισμούς κάνατε στην εκπαίδευση στα τέσσερα χρόνια; Μηδέν! Ψέματα τότε, ψέματα και τώρα! Επειδή άκουσα κάποιους και συγκεκριμένα τον κ. Παπαχριστόπουλο από τους ΑΝΕΛ να πανηγυρίζει για προσλήψεις στην ειδική αγωγή, θα του πω ότι ξέχασε να μας πει μια λέξη όσον αφορά τις προσλήψεις, τη λέξη «αναπληρωτές» και όχι μόνιμους. Όμως, και πάλι αυτό το θυμήθηκε τώρα, μετά από τρία χρόνια, γιατί όλα τα προηγούμενα δεν τον άκουγα να λέει για προσλήψεις στην ειδική αγωγή, υπήρχαν προβλήματα. Προεκλογικά, λοιπόν, ό,τι μπορείτε κάνετε. Άραγε, κυρίες και κύριοι συνάδελφοι, μία μέρα μετά και αφού περίπου δέκα χιλιάδες κληρικοί δεν θα είναι πλέον στο δημόσιο, δημόσιοι υπάλληλοι, αλλά θα πληρώνονται από χρήματα του δημοσίου, έρχεστε τρέχοντας και ασθμαίνοντας να τάξετε δέκα χιλιάδες προσλήψεις. Φυσικά, δεν μας έχετε πει τίποτα, μια που έχετε υπερπλεόνασμα, για το ιδιωτικό χρέος, κύριε Υπουργέ, για οφειλές που έχει ο κόσμος σε εφορείες και ασφαλιστικά ταμεία, οι οποίες έχουν αυξηθεί κατά 60% από το τέλος του 2014. Επίσης δεν μας είπατε τίποτα για κατασχέσεις. Μήπως από εκεί είναι τα λεφτά; Γιατί ένα εκατομμύριο εκατό χιλιάδες πολίτες έχουν κατασχέσεις και πλειστηριασμούς. Μπορεί από εκεί να τα βρήκατε τα λεφτά. Δεν μας είπαν τίποτα για τις είκοσι μια περικοπές των συντάξεων. Δεν μας είπαν, επίσης, τίποτε για τις αυξήσεις των φόρων που είδαμε ουσιαστικά στο πετρέλαιο θέρμανσης, που τόσο πολύ εκόπτοντο προεκλογικά. Ουσιαστικά, όμως, από τα 210 εκατομμύρια που εμείς δίναμε ως επιδότηση πετρελαίου θέρμανσης, τα έχετε φτάσει στα 47 και στα 60 εκατομμύρια. Απίστευτα πράγματα και αδίστακτος και ακατάσχετος ο λαϊκισμός σας! Μια που είναι επίκαιρο, κύριε Υπουργέ, θα σας απαντήσω με μία φράση από το Ευαγγέλιο: Ουαί υμίν, γραμματείς και Φαρισαίοι, υποκριταί! Ευχαριστώ.
Ευχαριστούμε. Θα δώσω τώρα τον λόγο στην κ. Βούλτεψη και αμέσως μετά στον κ. Κατσίκη, Κοινοβουλευτικό Εκπρόσωπο των Ανεξαρτήτων Ελλήνων. Κυρία Βούλτεψη, έχετε τον λόγο.
Ευχαριστώ, κυρία Πρόεδρε. Σήμερα, από το πρωί, στην πρωτοφανή αυτή παρέλαση Υπουργών ακούσαμε μόνο ψέματα, με αποκορύφωμα τα ψέματα τα οποία είπαν οι δύο συνεταίροι Τσίπρας και Καμμένος. Μας μίλησαν για μεγάλη οικονομική ανάπτυξη και έκαναν εξαγγελίες, εξαγγέλλοντας όσα θα είχαν γίνει ήδη από το 2015, όσα εάν δεν είχαν έρθει στην εξουσία θα είχαν ολοκληρωθεί. Την ώρα που τα έλεγε αυτά ο κ. Τσίπρας, ακριβώς εκείνη την ώρα, ανακοινωνόταν λίγες ώρες πριν θηριώδες εμπορικό έλλειμα 39,1% τον Σεπτέμβριο, πτώση οικονομικού κλίματος τον Οκτώβριο. Είχαμε τέσσερα κραχ στις τράπεζες. Η χώρα αδυνατεί να δανειστεί, γιατί το επιτόκιό της είναι σχεδόν 4,5% και εάν αποπειραθεί, θα πάει 6%. Έχουμε τεράστιο εισαγόμενο πληθωρισμό. Έχουμε ευέλικτες μορφές εργασίας στο 56%. Η οικονομική μας ελευθερία είναι σε επίπεδο Βενεζουέλας και η επιχειρηματικότητά μας σε επίπεδο Μογγολίας. Αυτή είναι η πραγματικότητα και όχι αυτά τα οποία είπε ο κ. Τσίπρας σήμερα. Τόσα ψέματα, τόσα πολλά λόγια, αλλά εκείνη την ώρα που μιλούσαν και παρήλαυναν όλοι αυτοί οι Υπουργοί με επικεφαλής τον Πρωθυπουργό και τον Υπουργό Άμυνας, την ώρα εκείνη γινόταν η κηδεία στους Βουλιαράτες, στη Βόρειο Ήπειρο. Γιατί Βόρειος Ήπειρος είναι, να πω, και όχι αυτά τα οποία λένε διάφορα στελέχη, γιατί στο τέλος όλοι θα έχουν το δικαίωμα αυτοπροσδιορισμού, εκτός από τους Έλληνες, απ' ό,τι έχω καταλάβει από τις συμφωνίες που κάνετε. Εκείνη την ώρα που ο κ. Καμμένος, ο Τουρκοφάγος, ο Σκοπιανοφάγος, ο Αλβανοφάγος, ήταν στο Βήμα, γινόταν η κηδεία του πιο συκοφαντημένου άταφου νεκρού, που η ίδια η Ελληνική Αστυνομία προχώρησε σε προσβολή μνήμης νεκρού, δίνοντας τα στοιχεία ποινικού μητρώου, λες και τώρα θα πεθαίνουμε και θα μας κολλάνε πάνω στο φέρετρο και το ποινικό μας μητρώο! Εκείνη την ώρα ο κ. Καμμένος, παρά το γεγονός ότι τόσο αυτός όσο και η κ. Κόλλια κατέβηκαν από τα «Χιούι», που είχαν ανέβει όταν κυκλοφορούσε ο άταφος νεκρός στα βόρεια σύνορα και εκείνη, η κ. Κόλλια, επισκέπτονταν τα ελληνο - αλβανικά σύνορα και μας έκαναν την τιμή να έρθουν εδώ στη Βουλή, παρ' όλα αυτά, όμως, δεν είπαν τίποτα απολύτως. Κοιτάξτε να δείτε, εμείς καταλαβαίνουμε ότι κάποιοι άνθρωποι είναι απαραίτητο να είναι υπουργοί και για αυτόν τον λόγο ο κ. Τσίπρας τους επέλεξε. Μόνο για αυτόν τον σκοπό. Καταλαβαίνουμε, επίσης, κι άλλα πράγματα. Άκουσα την κ. Γεροβασίλη που ήρθε εδώ να υπερηφανευτεί για τα Σώματα Ασφαλείας, ενώ τα ίδια τα Σώματα Ασφαλείας διαμαρτύρονται ότι βαρέθηκαν να πηγαίνουν στο 401 από τους «Ρουβίκωνες». Αυτό λένε. Δεν προστατεύετε την ελληνική εθνική μειονότητα. Όσο διαρκούσε το δεκαήμερο αυτής της πρωτοφανούς για την Ελλάδα ύβρεως, ο κ. Τσίπρας βρήκε τον χρόνο να κάνει μια δήθεν συνταγματική αναθεώρηση, να κάνει ότι δεν πρόσεξε πως οι Σκοπιανοί δεν αλλάζουν το σύνταγμά τους και να συνεδριάσει για την ΕΡΤ. Συγκεκριμένα, συνεδρίασε η πολιτική γραμματεία του ΣΥΡΙΖΑ με τον κ. Τσίπρα. Επίσης βρήκε χρόνο, ενώ συνέβαιναν όλα αυτά, να πάει στη Βάρνα και να ψάχνει συνδιοργανωτές για το Μουντιάλ, να παρακολουθεί και να ενορχηστρώνει ουσιαστικά τις κρίσεις - δηλαδή τις καρατομήσεις - στην ΕΛΑΣ και τελικά ήρθε και μας παρουσίασε μια συμφωνία με την Εκκλησία. Και τότε καταλάβαμε γιατί ο κ. Τσίπρας δεν βρήκε μια λέξη να πει για αυτή την υπόγεια εθνοκάθαρση που γίνεται στη Βόρεια Ήπειρο και να τηλεφωνήσει στον κ. Ράμα και να τον προειδοποιήσει, όπως έκανε πάντα ο Αντώνης ο Σαμαράς. Διότι προφανώς έχει ζηλέψει τη δόξα του Ενβέρ Χότζα και αποφάσισε να κηρύξει τον πόλεμο στον θεό και στους επί της γης εκπροσώπους του. Σήμερα πανηγυρίζετε για επιστροφή αναδρομικών και την ίδια μέρα καταργείτε τη μονιμότητα στο δημόσιο, διότι απολύεται μονομιάς δέκα χιλιάδες ιερείς, δημοσίους υπαλλήλους. Πότε έχει ξαναγίνει αυτό στα ελληνικά χρονικά; Θέλετε να απολύσετε δέκα χιλιάδες δημοσίους υπαλλήλους. Εντάξει, δεν τους βάζετε να παραδώσουν τα κλειδιά των εκκλησιών πριν κάνουν την τελευταία λειτουργία στους κομισάριους, δεν τους ξυρίζετε, δεν τους στέλνετε σε τάγματα εργασίας, αλλά τους απολύετε. Και ο Χότζα αυτό έκανε πρώτα. Από το 1945 έως το 1967 μόνο απολύσεις έκανε. Το 1967 άρχισε να τους σέρνει με τα κάρα γύρω - γύρω. Γιατί μόνο αυτό δεν έγινε. Ούτε ο λήσταρχος Νταβέλης να ήταν ο Κατσίφας δεν θα μετέφεραν με αυτό τον τρόπο το άψυχο σώμα του, όπως έκαναν τότε, που μετέφεραν οι άνθρωποι του Χότζα τους νεκρούς Έλληνες προς παραδειγματισμό δεμένους στα κάρα. Ο κ. Τσίπρας αδιαφορεί για τα δεινά της ελληνικής εθνικής μειονότητας και γίνεται ο Χότζας της Ελλάδας. Σήμερα αναβλήθηκε για ένα διάστημα κοινοβουλευτική επιτροπή, γιατί θα μιλούσε - λέει - ο Πρωθυπουργός και έπρεπε να κατέβουν να ακούσουν τον «πατερούλη». Δεν τα έχω ξαναδεί αυτά. Για αυτό μιλάω για τον Χότζα. Να θυμούνται όλοι οι δημόσιοι υπάλληλοι, οι οποίοι προσβλέπουν στον ΣΥΡΙΖΑ ως να ήτο ο κ. Τσίπρας ο «πατερούλης» τους και ο προστάτης τους ότι απολύονται δέκα χιλιάδες δημόσιοι υπάλληλοι. Δεν έχει καμμία σχέση αν είναι η Εκκλησία κι αν είναι ιερείς κ.λπ.. Σήμερα είναι αυτοί. Αύριο πρέπει να μας πουν ποιος έχει σειρά. Ποιον άλλον τομέα του δημοσίου αυτοί οι προστάτες του δημοσίου θα μετατρέψουν σε ιδιωτικού δικαίου και τους υπαλλήλους του σε υπαλλήλους ιδιωτικού δικαίου; Διότι, κατά τη γνώμη μου, το όνειρο κάθε χότζα είναι να έρθει στην εξουσία, να διώξει όλους όσοι εργάζονται στο δημόσιο και στον ιδιωτικό τομέα και να ξαναπροσλάβει όσους θέλει εκεί που θέλει. Έτσι, θα γίνει πραγματικότητα και το όνειρο της κ. Μπαζιάνα, που είπε ότι πήραν την εξουσία αλλά δεν πήραν το κράτος. Δεν υπάρχει άλλος τρόπος. Και να σας πω και κάτι; Μαζί σας έχετε τους πρώτους διδάξαντες, το ΠΑΣΟΚ. Δεν πάει πολύς καιρός από τότε που έλεγαν «Κόμμα και κράτος, Θόδωρος Τσουκάτος». Γιατί αυτό ήταν το σύνθημα εκείνης της εποχής και αυτό προσπαθείτε τώρα να κάνετε, να μετατρέψετε το κράτος σε ένα κομματικό λάφυρο. Δεν σας κάνουν οι παπάδες; Βγαίνουν στον άμβωνα και μιλάνε; Τους απολύετε. Και θέλω μέσα εδώ… [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κυρία Πρόεδρε, μισό λεπτό. Ευχαριστώ. [[Χειροκροτήματα από την πτέρυγα της Νέας Δημοκρατίας]] Και θέλω μέσα εδώ να απαντήσετε ρητά: Είναι αυτό κατάργηση της μονιμότητας στο δημόσιο; Διότι κάτι τέτοιο δεν έχει ξανατολμήσει κανείς. Είναι κατάργηση; Είναι δημόσιοι υπάλληλοι; Τους μεταφέρετε σε ένα άλλο πρόσωπο νομικό, το οποίο δεν ξέρουμε τι θα γίνει; Το λέω αυτό για να ξέρουν και οι στρατιωτικοί, που σήμερα τους εκθειάζετε τόσο πολύ, ότι αύριο μπορεί να κάνετε και εκεί ένα άλλο νομικό πρόσωπο και να τρέφονται και αυτοί και να πληρώνονται από την περιουσία που έχουν οι Ένοπλες Δυνάμεις. Εύκολα αυτό μπορείτε να το κάνετε. Επομένως απαντήσεις στα ερωτήματά μας δεν λαμβάνουμε. Λαμβάνουμε πομφόλυγες. Οικονομία δεν υπάρχει κι εσείς απολύεται δημοσίους υπαλλήλους. Ευχαριστώ.
Ευχαριστούμε. Τον λόγο έχει ο Κοινοβουλευτικός Εκπρόσωπος των ΑΝΕΛ για δώδεκα λεπτά και μετά θα συνεχίσει κανονικά ο κατάλογος ανά τρεις. Ορίστε, κύριε Κατσίκη.
Ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, εντυπωσιάστηκα από την τοποθέτηση της κ. Βούλτεψη λίγο πριν, ιδιαίτερα όταν έκανε αναφορά στο ΠΑΣΟΚ, προκειμένου να συγκρίνει την ανάμειξή του στην κυβερνητική πρακτική που χαρακτηρίζει τη συγκυβέρνηση ΣΥΡΙΖΑ - ΑΝΕΛ. Εντυπωσιάστηκα και ενθυμήθηκα, θα ήθελα να σας πω, ότι το ΠΑΣΟΚ που έλεγε ένα άλλο σύνθημα, μια άλλη ατάκα, «ο λαός δεν ξεχνά τι σημαίνει δεξιά», ήταν ακριβώς το ίδιο κόμμα, εκείνη η παράταξη με την οποία η Νέα Δημοκρατία και ο Σαμαράς συνεργάστηκαν. Συνεργάστηκαν τότε, αυτά τα χρόνια για τα οποία εμείς τα υπόλοιπα που είμαστε συγκυβέρνηση προσπαθήσαμε να θεραπεύσουμε και να γιατρέψουμε μια κατάσταση που δέσποζε στο πεδίο της ανάλγητης κοινωνικής πολιτικής τακτικής, μια κατάσταση μεταξύ των άλλων όπου και το επίμαχο σήμερα θέμα, το οποίο επισκίασε το παρόν νομοσχέδιο, είχε να κάνει την αναφορά του κυρίως στην επιστροφή των παρακρατηθέντων οικονομικών πόρων των ένστολων, των υπηρετούντων στις Ένοπλες Δυνάμεις, στα Σώματα Ασφαλείας και όχι μόνο. Και βέβαια, κύριοι συνάδελφοι της Αντιπολίτευσης, δεν μπορώ να πιστέψω σε καμμία περίπτωση ότι η επιχειρηματολογία που αναπτύξατε από αυτό το Βήμα για το πώς χειριστήκαμε μέχρι σήμερα, σε αυτά τα χρόνια της διακυβέρνησης, το θέμα της επιστροφής των παρακρατηθέντων πόρων, είναι για να πείσετε εμάς. Δεν με πείθετε ότι το κάνατε γι' αυτόν τον λόγο. Αντιθέτως είμαι πεπεισμένος ότι το κάνατε προκειμένου να δημιουργήσετε εκείνες τις εντυπώσεις που ωφελούν τη κομματική σας πορεία και τα φιλόδοξα πολιτικά σας σχέδια, προσβάλλοντας, όμως, επιτρέψτε μου να σας το πω, τη νοημοσύνη και τη φαιά ουσία των Ελλήνων πολιτών. Τι τους είπατε με άλλα λόγια; Τους είπατε ότι παρανομούσαμε τόσο καιρό που δεν έπαιρναν πίσω τα παρακρατηθέντα, που δεν έπαιρναν πίσω αυτά που τους στέρησε, ποιος αλήθεια; Εσείς. Και άκουσα και από συνάδελφο να λέει ότι «Τώρα τους τα δίνετε, γιατί τους έχετε απομυζήσει στους φόρους». Ερωτώ: Εσείς που τους τα πήρατε, όταν τους τα πήρατε, πού τα δώσατε; Εσείς που λάβατε τον Απρίλη του 2014 την απόφαση του Συμβουλίου της Επικρατείας που έλεγε ότι παρανόμως τους τα στερήσατε, ποτέ δεν τους τα δώσατε. Εμείς τα καταβάλαμε. Όταν, λοιπόν, η απόφαση του Απριλίου του 2014 σας έλεγε ότι είναι αντισυνταγματική η κράτηση που κάνατε, η στέρηση των εσόδων των υπηρετούντων εις τας προαναφερθέντας υπηρεσίας, γιατί υπογράψατε τον Δεκέμβριο του 2014, γνωρίζοντας ότι θα χάσετε τις εκλογές, να πάρουν το 50%; Πόσο νόμιμο ήταν να υπογράψετε ότι θα πάρουν το 50%; Ξέρετε τι απαντάτε όταν σας κάνουν αυτή την ερώτηση; Απαντάτε ότι τα δημοσιονομικά τότε δεν επέτρεπαν παραπάνω. Τώρα, όμως, θα έπρεπε μέσα σ' αυτή την τριετία να είχαμε τακτοποιήσει και τα δικά μας δημοσιονομικά, για τα οποία δεν ευθυνόμεθα εμείς για την κατάντια στην οποία τα φέρατε εσείς. Έπρεπε να εξυπηρετηθεί μια κατάσταση, να επιστραφούν αυτά που εσείς στερήσατε από αυτούς τους ανθρώπους. Σήμερα η συγκεκριμένη τροπολογία τους επιστρέφει τα δεδουλευμένα τους. Αλήθεια, αυτό, το οποίο δεν κάνατε εσείς και ερχόμαστε εμείς σήμερα να κάνουμε, αντί να το επικροτήσετε και αντί να δείξετε μια στάση συναίνεσης, ακόμη - ακόμη και στις δυσκολίες που ίσως αντιμετωπίσατε εσείς και σίγουρα αντιμετωπίζουμε περισσότερο εμείς, αντιθέτως, τι κάνετε; Με ένα θράσος απαράμιλλο προσπαθείτε να επιρρίψετε ευθύνες εκεί που δεν αναλογούν, αποποιούμενοι τις δικές σας . Ας καταλήξουμε στο τέλος και στο εξής: Ποιος έδωσε, κύριοι, τις τριάντα έξι δόσεις; Ξεκίνησαν από τον Φεβρουάριο του 2015 δόση - δόση. Αυτά που εσείς στερήσατε από τους ένστολους, ποιος τα κατέβαλε; Εσείς ή εμείς; Εσείς τα στερήσατε, εσείς δεν μας είπατε πού τα πήγατε, όταν τους τα περικόψατε και εμείς τα καταβάλαμε μέχρι το 2017. Και συνεχίσαμε, λοιπόν, να καταβάλλουμε - με την παρούσα τροπολογία τούτο αποδεικνύεται - και το άλλο 50%, το οποίο εσείς, οι υπέρμαχοι των δικαστικών αποφάσεων, που τις εφαρμόζετε και τις τηρείτε, ουδέποτε το κάνατε. Το κάνουμε εμείς σήμερα. Παρακαλώ θερμά, αυτό το θράσος, αυτή η ανελέητη πολιτική τακτική δημαγωγίας και λαϊκισμού κάποια στιγμή να σταματήσει. Εν πάση περιπτώσει, αν κάποιοι δεν σέβονται τον ελληνικό λαό, γιατί τον θεωρούν χαχόλο, γιατί υποτιμούν και προσβάλλουν τη νοημοσύνη του, ας λάβουν υπ' όψιν τους ότι μέσα σ' αυτό το Κοινοβούλιο υπάρχουμε κι εμείς, οι συνάδελφοι σας, που ο θεός μάς έδωσε φαιά ουσία να μπορούμε και να σκεφτόμαστε, να μπορούμε και να κρίνουμε. Άκουσα και το άλλο, κύριοι συνάδελφοι, για το τέταρτο μνημόνιο. Πράγματι, πρόκειται για τέταρτο μνημόνιο, μόνο που αυτό το μνημόνιο εσυνήφθη στον ελληνικό χώρο μεταξύ Κυβέρνησης και κοινωνίας. Ναι, μπορείτε να το λέτε μνημόνιο, γιατί - ξέρετε κάτι; - το μνημόνιο δεν είναι μόνο αυτό που χαρακτηρίζει ένα περιεχόμενο μνημονίου μεταξύ δανειστών, τρόικας, κουαρτέτου - πείτε το όπως θέλετε - και ελληνικής Κυβέρνησης. Είναι ένα μνημόνιο που έκανε αυτή η Κυβέρνηση με την ελληνική κοινωνία. Αυτό το μνημόνιο έφερε καρπούς, θετικά πράγματα. Θα σας τα πω εν τάχει, γιατί άκουσα εδώ προηγούμενα εκείνα τα οποία πραγματικά διαστρεβλώνουν την αλήθεια, πραγματικά κακοποιούν την πραγματικότητα. Θέλετε να μιλήσουμε λιγάκι και να σας θυμίσω τι ασφαλιστικό μας παραδώσατε; Ελλειμματικό, με όλα τα οικονομικά κανάλια αρδευμένα των ασφαλιστικών ταμείων. Θέλετε να σας πω με πόσα δισεκατομμύρια χρέος μας το παραδώσατε; Σήμερα έχει πάνω από 100 εκατομμύρια πλεόνασμα και δεν είναι ελλειμματικό. Θέλετε να σας θυμίσω ότι μας κληροδοτήσατε τον ΕΝΦΙΑ, του οποίου σήμερα δικαιότερη κατανομή κάνουμε και για ένα μεγάλο ποσοστό του κόσμου τον έχουμε καταργήσει; Θέλετε να σας πω ότι καταργήσαμε τις ασφαλιστικές κλάσεις, όπου ο κάθε αυτοαπασχολούμενος πλήρωνε 500 ευρώ τον μήνα και τώρα έγιναν 167, με αποτέλεσμα και να μπορεί να τα καταβάλει και το ασφαλιστικό ταμείο, ο ΕΦΚΑ, να μπορέσει να σταθεί στα πόδια του; Θέλετε να σας μιλήσω για τους οικονομικούς δείκτες σε ό,τι αφορά τον δείκτη του καταναλωτή, ο οποίος αυξήθηκε; Θέλετε να σας θυμίσω ότι παραλάβαμε την ανεργία στο 27% και έχει πέσει κάτω από το 20%; Θέλετε να σας θυμίσω ότι αυξήθηκαν οι εξαγωγές, αυξήθηκε ο τουρισμός; Ακόμα - ακόμα μια ελπίδα φαίνεται και στην οικοδομή, η οποία ήταν πάντα ένας μπούσουλας που χαρακτήριζε την οικονομική κατάσταση μιας χώρας. Θέλετε να σας θυμίσω ότι η απορροφητικότητα του ΕΣΠΑ σήμερα για πρώτη φορά είναι στο 100%, ώστε να μπορούν να ενισχύονται οικονομικά οι επιχειρήσεις; Είναι και άλλα, τα οποία θα μπορούσα να αριθμήσω στον κατάλογο εκείνων που αποτελούν αντεπιχείρημα στο επιχείρημά σας ότι η οικονομία δεν πάει καλά, ότι απομυζήσαμε τον κόπο και τον ιδρώτα του φορολογούμενου, ότι κάνουμε αυτή τη φορομπηχτική πολιτική, την οποία κληρονομήσαμε από εσάς. Θα σας θυμίσω - επειδή έγινε και θέμα - τον ΦΠΑ. Πήγαμε - λέτε - τον ΦΠΑ από το 23% στο 24%. Ναι, ποιος τον έφθασε στο 23%; Ποιος υπέγραψε μνημόνια για αυτή την ελαστικότητα ή την ανελαστικότητα του ΦΠΑ; Υπάρχουν ακόμη οι πολυγραφημένες αποφάσεις από το Υπουργείο Οικονομικών επί εποχής σας, οι οποίες αποδεικνύουν αυτό το οποίο ακριβώς λέω. Και βέβαια, ήδη τα εξαγγελθέντα μέτρα στη Διεθνή Έκθεση Θεσσαλονίκης έκαναν λόγο και για μείωση της φορολογίας των επιχειρήσεων, αρχής γενομένης από την 1-1-2019 από το 29% στο 25%. Έγινε λόγος για χιλιάδες προσλήψεις εξειδικευμένου προσωπικού, ώστε μέσα στον επόμενο χρόνο να ενισχυθούν εκείνοι οι οποίοι στήριζαν το πρόγραμμα «Βοήθεια στο Σπίτι» - που είναι σημαντικό, νομίζω, για τις τοπικές κοινωνίες - και αρκετά ακόμα. Όμως, κυρία Πρόεδρε, για να μην διακινδυνεύσω και εγώ να βγω εκτός θέματος - ήμουν υποχρεωμένος να απαντήσω ως Κοινοβουλευτικός Εκπρόσωπος - θα έρθω τώρα και στο σχέδιο νόμου για το οποίο συνεδριάζει η Ολομέλεια και θα πω ότι πρόκειται για μια θεσμική και νομοθετική ενοποίηση των κρατών - μελών της Ευρωπαϊκής Ένωσης. Επιβάλλει, βεβαίως, θέσπιση μέτρων που θα ενισχύουν την προστασία της ελεύθερης κυκλοφορίας των εργαζομένων εντός της Ένωσης. Υπό αυτό το πρίσμα, αυτή η ενσωμάτωση της υπό συζήτηση οδηγίας λειτουργεί - πιστεύω - προς όφελος των εργαζομένων, διασφαλίζοντάς τους δικαιώματα σε συμπληρωματικές συνταξιοδοτικές παροχές. Και βέβαια, η σπουδαιότητα της εναρμόνισης της οδηγίας στο Εθνικό Δίκαιο γίνεται αντιληπτή, μελετώντας τα στοιχεία και τους αριθμούς των διακινουμένων πολιτών για εργασιακούς λόγους μεταξύ των είκοσι οκτώ κρατών - μελών. Αυτή η σύγχρονη μετανάστευση - και κυρίως εκεί θα ήθελα να εστιάσω - όπου όλοι οι άνθρωποι ζουν και εργάζονται σε κράτος - μέλος διαφορετικό από αυτό στο οποίο γεννήθηκαν και ζούσαν, αποτελεί και για τη χώρα μας μια τραγική πραγματικότητα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πιστεύω ότι η ενσωμάτωση αυτής της οδηγίας - και τελειώνω με αυτό - βοηθάει, διευκολύνει και επιλύει ένα αρκετά μεγάλο πρόβλημα, για το οποίο πιστεύουμε ότι με αυτό το νομοθέτημα θα υπάρξει βελτίωση ακριβώς μέσω αυτής της κινητικότητας στον χώρο εργασίας κάθε πολίτη κάθε χώρας. Και βέβαια, το παρόν νομοθέτημα επιδιώκει την προστασία των πεντακοσίων χιλιάδων ανθρώπων, οι οποίοι τα χρόνια της κρίσης της πατρίδας μας έγιναν οικονομικοί μετανάστες. Όπως είπαμε - επαναλαμβάνω και τελειώνω - υπερψηφίζουμε το παρόν νομοσχέδιο και ευελπιστούμε ότι θα παράγει τα επιδιωκόμενα αποτελέσματα και οφέλη. Σας ευχαριστώ.
Τον λόγο έχει τώρα ο κ. Δήμας από τη Νέα Δημοκρατία.
Ευχαριστώ, κυρία Πρόεδρε. Ο κ. Κατσίκης έκανε έναν απολογισμό του κυβερνητικού έργου, όπως ο ίδιος τον βλέπει. Στον συγκεκριμένο απολογισμό, βέβαια, ξέχασε να αναφερθεί στη Συμφωνία των Πρεσπών. Και θα ήθελα πάρα πολύ, κύριε Κατσίκη, όταν έρθει η κύρωση της Συμφωνίας των Πρεσπών, να ξαναδείτε την ομιλία σας και να δείτε πάλι αν συμφωνείτε με αυτά τα οποία μόλις είπατε. Δεν θα μπορούσα να μην εκφράσω και εγώ τα θερμά συλληπητήριά μου στην οικογένεια του Κωνσταντίνου Κατσίφα. Αυτό το οποίο, όμως, μου έκανε πραγματικά πολύ μεγάλη εντύπωση είναι το γεγονός ότι σήμερα παρέλασε το μισό Υπουργικό Συμβούλιο από το Βήμα της Βουλής και κανείς δεν αναφέρθηκε στο συγκεκριμένο ζήτημα. Και όχι μόνο δεν αναφέρθηκε κανείς στο συγκεκριμένο ζήτημα, αλλά είχαμε προσβλητικές αναφορές από τον Αλβανό Πρωθυπουργό τις τελευταίες ημέρες και δυστυχώς ο Πρωθυπουργός, το Υπουργείο Εξωτερικών τις άφησαν εντελώς αναπάντητες. Νομίζω ότι ο καθένας μπορεί να βγάλει τα συμπεράσματά του. Ας πάμε όμως λίγο πίσω, στο 2014. Τον Νοέμβριο του 2014 είχαμε ψηφίσει την καταβολή των αναδρομικών στους ενστόλους, στα Σώματα Ασφαλείας, στους δικαστικούς και σε κάποιες ακόμα κοινωνικές ομάδες. Καταβλήθηκε το 50% των αναδρομικών. Είχαμε, επίσης, υπολογίσει ότι μέσα στα επόμενα τρία έτη θα καταβληθεί και το υπόλοιπο 50%. Το υπόλοιπο 50% δεν καταβλήθηκε, διότι η επόμενη κυβέρνηση, η Κυβέρνηση του κ. Τσίπρα και του κ. Καμμένου αποφάσισε να μην δώσει αυτά τα χρήματα. Αν η ελληνική Κυβέρνηση είχε συμμορφωθεί εγκαίρως με τις δικαστικές αποφάσεις το 2015, το 2016 και το 2017, τότε ενδεχομένως κάποιοι από τους συμπολίτες μας να είχαν τη δυνατότητα να αποπληρώσουν κάποιες από τις ληξιπρόθεσμες οφειλές στο δημόσιο ή να είχαν σώσει ακόμα και το σπίτι τους. Θέλω να δούμε λίγο τους αριθμούς. Ένας στους δύο φορολογούμενους οφείλει χρήματα στην εφορία. Το 1/4 του ιδιωτικού χρέους έχει δημιουργηθεί τα τελευταία τριάμισι χρόνια, επί ημερών Τσίπρα - Καμμένου. Τα τελευταία τρία χρόνια έχουμε ρεκόρ κατασχέσεων. Το 2018 υπολογίζεται ότι θα έχουμε περίπου δύο εκατομμύρια κατασχέσεις σε τραπεζικούς λογαριασμούς και πολύ μεγάλη μείωση του διαθέσιμου εισοδήματος. Παρένθεση: Το 2014 ήταν η μοναδική χρονιά τα τελευταία οκτώ χρόνια που είχαμε αύξηση του διαθέσιμου εισοδήματος των Ελλήνων πολιτών. Για ποιον λόγο; Το 2014 η κυβέρνηση είχε προχωρήσει σε συγκεκριμένες μειώσεις της φορολογίας. Είχαμε μειώσει, αν θυμάστε, τον ΦΠΑ στην εστίαση από 23% στο 13%. Σήμερα είναι στο 24%. Είχαμε μειώσει τις ασφαλιστικές και εργοδοτικές εισφορές κατά 5%. Είχαμε μειώσει τον φόρο στο πετρέλαιο θέρμανσης κατά 30%. Είχαμε μειώσει τον φόρο αλληλεγγύης κατά 30%, με αποτέλεσμα πράγματι να πάρουν κάποιες ανάσες όλα τα νοικοκυριά. Σήμερα, δυστυχώς, με την υπερφορολόγηση των νοικοκυριών και των επιχειρήσεων το μόνο που έχει καταφέρει η Κυβέρνηση είναι να γονατίσει την ελληνική κοινωνία. Επίσης το 2014 δεν γίνονταν πλειστηριασμοί πρώτης κατοικίας. Δείτε το αμέσως επόμενο χρονικό διάστημα πόσοι πλειστηριασμοί, δυστυχώς, θα γίνουν. Το 2014 δεν υπήρχε το υπερταμείο, στο οποίο έχουμε δεσμεύσει το σύνολο της περιουσίας της χώρας, και δεν είχαμε τις υποχρεώσεις για εξωφρενικά πρωτογενή πλεονάσματα 3,5% μέχρι το 2022 και 2,2% μέχρι το 2060. Το 2014 όμως είχαμε επανακτήσει και την πρόσβαση στις αγορές. Αυτό το ξεχνάμε. Εάν θυμάστε, ο λόγος για τον οποίο οδηγηθήκαμε στο τρίτο, στο αχρείαστο μνημόνιο, με αποτέλεσμα να φορτωθούμε με πάνω από 100 δισεκατομμύρια ως ελληνικό κράτος, ήταν επειδή δεν είχαμε πρόσβαση στις αγορές. Την πρόσβαση στις αγορές τη χάσαμε τότε που ο κ. Τσίπρας και ο κ. Βαρουφάκης έκαναν τη λεγόμενη «περήφανη και σκληρή διαπραγμάτευση». Είναι αυτό στο οποίο αναφερόμενος ο κ. Τσίπρας μίλησε για αυταπάτες. Αυτές οι αυταπάτες μάς στοίχισαν πάνω από 100 δισεκατομμύρια ευρώ. Αυτό κανένας από την κυβερνητική παράταξη δεν το θυμάται και ακούμε ομιλίες ότι δήθεν τα πράγματα πάνε καταπληκτικά. Κύριε Κατσίκη, το 2060 το πιθανότερο είναι ότι κανένας σε αυτή την Αίθουσα να μην είναι ζωντανός. Και όμως με την πολιτική σας θα έχετε οδηγήσει το 2060 να έχουμε ακόμα υποχρεωτικούς δημοσιονομικούς στόχους. Και δεν μιλάει κανείς γι' αυτό. Δυστυχώς μετά το τρίτο μνημόνιο και την εκτέλεση που κάνατε δεν έχουμε επανακτήσει την πρόσβαση στις αγορές. Αν δείτε την απόδοση του δεκαετούς ομολόγου, είναι πάνω από 4,3%. Το 4,3% είναι απαγορευτικό. Αν δεν καταλαβαίνετε ότι υπάρχει κίνδυνος για την ελληνική οικονομία και πανηγυρίζετε δήθεν για τα επιτεύγματά σας, τότε είστε πάλι, δυστυχώς, εκτός πραγματικότητας να το πω, σε αυταπάτη πάλι; Ακούστηκε επίσης ότι η Ελλάδα για τρίτη συνεχόμενη χρονιά είναι πρώτη στην απορρόφηση κονδυλίων του ΕΣΠΑ. Μέγα ψέμα! Μπείτε στο site της Ευρωπαϊκής Επιτροπής και δείτε ότι η Ελλάδα είναι 16η στην απορρόφηση των κονδυλίων του ΕΣΠΑ όσον αφορά τις πληρωμές. Ναι, το λέει η Ευρωπαϊκή Επιτροπή, δεν το λέει η Νέα Δημοκρατία, άρα δεν είναι αμφισβητήσιμο αυτό. Έρχεται η Ευρωπαϊκή Επιτροπή σήμερα και ψαλιδίζει τις εκτιμήσεις για οικονομική ανάπτυξη της χώρας από το 2,3% στο 2% για το 2019. Επίσης, οι προβλέψεις της για τις επενδύσεις το 2018, από εκεί που είχαμε θετικούς υπολογισμούς για αύξηση των επενδύσεων κατά 10,3%, ξαφνικά πάμε σε αρνητικό επενδύσεων της τάξης του μείον 2,1%. Η οικονομία δεν πάει καλά. Όποιος δεν το αναγνωρίζει αυτό είναι εκτός πραγματικότητας. Είναι σε αυταπάτη. Θέλω να κλείσω με ένα σχόλιο για την ομιλία του Πρωθυπουργού, που νομίζω ότι αποδεικνύει το γεγονός ότι δεν βάζει το εθνικό συμφέρον πάνω από το κομματικό, αλλά βάζει το κομματικό συμφέρον πάνω από το εθνικό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Είκοσι δευτερόλεπτα θέλω, κυρία Πρόεδρε. Ο κύριος Πρωθυπουργός ήρθε εδώ και είπε ότι θα φέρνει τις θετικές διατάξεις στο Κοινοβούλιο μία προς μία, δήθεν για να δημιουργήσει πρόβλημα στην Αξιωματική Αντιπολίτευση. Αν είναι τόσο πατριώτης ο κ. Τσίπρας και θέλει πράγματι το καλό της χώρας, γιατί δεν τα φέρνει όλα μαζί ώστε να έχουμε πιο γρήγορα το αποτέλεσμα; Γιατί θέλει να τα φέρει ένα προς ένα; Γιατί το μόνο που ενδιαφέρει τον κ. Τσίπρα είναι το επικοινωνιακό σόου και αυτό είναι κάτι που τα τελευταία χρόνια έχει στοιχίσει πάρα πολύ ακριβά στη χώρα μας και δεν θα επιτρέψουμε να ξανασυμβεί. Ευχαριστώ πολύ.
Ευχαριστούμε, κύριε Δήμα. Τον λόγο έχει ο κ. Μηταράκης.
Κυρία Πρόεδρε, θα ήθελα τον λόγο επί προσωπικού.
Δεν σας έκανε κάποια κριτική. Μια ερώτηση σχηματική ήταν. Αφήστε.
Είπε με λίγα λόγια ότι εγώ μόνο αλήθεια δεν είπα και εκείνος τις είπε όλες.
Εντάξει, ευτυχώς, όσοι άνθρωποι ακούν, καταλαβαίνουν. Τον λόγο έχει ο κ. Μηταράκης.
Πάντως, κύριε Κατσίκη, πολύ σωστά σας είπε ο κ. Δήμας για το ΕΣΠΑ. Αξίζει να δείτε τους πίνακες της Ευρωπαϊκής Επιτροπής για να δείτε πόσο έχει πέσει η χώρα μας στις εισπράξεις και τις απορροφήσεις του ΕΣΠΑ. Όμως, δεν είναι αυτό το σημερινό μας θέμα. Κυρίες και κύριοι συνάδελφοι, φέρνετε σήμερα την τροπολογία με γενικό αριθμό 1796 για τα αναδρομικά των ειδικών μισθολογίων, αλλά με καθυστέρηση σχεδόν τεσσάρων ετών. Δεν έχουμε ακούσει ακόμα μία συγγνώμη από τους Υπουργούς της Κυβέρνησης απέναντι στους δικαιούχους των αναδρομικών των ειδικών μισθολογίων. Γιατί όλοι γνωρίζουν ότι ήταν η κυβέρνηση του Αντώνη Σαμαρά το 2014 που νομοθέτησε, κατ' εφαρμογή δικαστικών αποφάσεων, την επιστροφή των αναδρομικών. Ήταν η κυβέρνηση του Αντώνη Σαμαρά που κατέβαλε το 50% των αναδρομικών το 2014. Ήταν η κυβέρνηση της Νέας Δημοκρατίας που θεσμοθέτησε την πληρωμή του υπολοίπου το 2015, το 2016 και το 2017. Αυτή η σχετική τροπολογία δεν εφαρμόστηκε από την Κυβέρνηση Τσίπρα, διότι δεν κατέβαλε αυτά που όφειλε, όποτε τα όφειλε. Η κυβέρνηση Σαμαρά μπόρεσε το 2014 να καταβάλει το 50%, γιατί τότε η χώρα μας έβγαινε από τα προγράμματα. Εσείς τότε μας λέγατε ότι κοροϊδεύαμε κι αυτούς και τους υπόλοιπους που υπέστησαν περικοπές και δεν ψηφίσατε τη σχετική τροπολογία. Και σήμερα, τολμάτε να φέρνετε ως δική σας επιτυχία αυτό που ήταν ψηφισμένο τότε και έπρεπε να το είχατε εφαρμόσει εδώ και τρία χρόνια. Επίσης τολμάτε να φέρνετε σήμερα ως δική σας επιτυχία το αυτονόητο, ότι εφαρμόζετε σε μια ευρωπαϊκή χώρα τις αποφάσεις των ανωτάτων δικαστηρίων. Προς θεού! Αυτό που ακούστηκε σήμερα στην Αίθουσα! Δεν είναι προαιρετικές οι αποφάσεις των δικαστηρίων, δεν είναι συμβουλευτικές, είναι δεσμευτικές για την πολιτεία και αυτό ξεχωρίζει τις χώρες που έχουν δημοκρατικούς κανόνες, τις χώρες που αποτελούν ένα κράτος - δικαίου, όπως είναι η Ελλάδα! Επίσης η τροπολογία που καταθέτετε περιλαμβάνει μία αδικία για τις χήρες, γιατί δεν υπάρχει πρόβλεψη στην τροπολογία σας για τη διαβίβαση αυτών των δικαιωμάτων στους κληρονόμους, όπως έγινε το 2014. Γενικά, κύριε Υπουργέ, έχετε αδικήσει τις χήρες και με τον νόμο Κατρούγκαλου. Όλο υπόσχεστε βελτιώσεις, αλλά βελτιώσεις δεν βλέπουμε. Και βέβαια, αυτές οι επιστροφές των αναδρομικών, όπως σωστά είπε ο Χρήστος Σταϊκούρας, γίνονται με λάθος τρόπο, γιατί αυτά τα αναδρομικά έπρεπε να καλυφθούν από την υψηλή και διατηρήσιμη ανάπτυξη. Εσείς τα επιστρέφετε από την υπερφορολόγηση, την εσωτερική στάση πληρωμών και τη συρρίκνωση του Προγράμματος Δημοσίων Επενδύσεων, σήμερα που έρχεται η Ευρωπαϊκή Επιτροπή και μειώνει τις προβλέψεις για την αύξηση του ελληνικού ΑΕΠ. Επίσης φέρνετε την παράγραφο 6 για τους συνταξιούχους των ειδικών μισθολογίων, συνδέοντας το ποσό που θα επιστρέψετε χρονικά με την ψήφιση του νόμου Κατρούγκαλου, ο οποίος μειώνει από το 2016 και μετά τις συντάξεις κατά περίπου 35%. Σας θυμίζω, κύριε Υπουργέ, ότι ακόμη δεν έχετε κάνει, όπως οφείλετε από τον δικό σας νόμο, τον επανυπολογισμό των συντάξεων, βάσει του νόμου Κατρούγκαλου. Και αυτό ξέρετε γιατί δεν το κάνετε; Δεν το κάνετε για μικροπολιτικούς λόγους, για να μην καταλάβει δηλαδή ο κόσμος πόσο μειωμένες βγαίνουν οι συντάξεις εξαιτίας του νόμου Κατρούγκαλου. Όμως, όσοι υποβάλουν αίτημα συνταξιοδότησης από το 2016 και μετά, πληρώνονται με τις μειωμένες συντάξεις. Επίσης αλγεινή εντύπωση προκαλεί, κύριε Υφυπουργέ, ότι με την ευθεία διάταξη στην παράγραφο 3 του άρθρου 6 της τροπολογίας εξαιρείτε τα αναδρομικά που ανήκουν στους συνταξιούχους από τη βάση επανυπολογισμού των συντάξεων. Έτσι, έρχεστε σε ευθεία αντίθεση με τις αποφάσεις του Συμβουλίου της Επικρατείας. Παίζετε με τους νόμους, τα δημοσιονομικά και τις ζωές των ανθρώπων κατά πώς σας συμφέρει. Επειδή αναφέρθηκε από τον Πρωθυπουργό το θέμα του αν είμαστε εντός ή εκτός μνημονίου, είναι φανερό ότι η χώρα μας εξακολουθεί να παίρνει μέτρα, να έχει στόχους και να είναι σε επιτήρηση. Δηλαδή είμαστε εντός μνημονίου. Όμως, είμαστε εκτός προγράμματος, διότι πλέον δεν έχουμε χρηματοδότηση με χαμηλά επιτόκια. Αντίθετα, η χώρα μας αυτή τη στιγμή εμφανίζεται να είναι εκτός αγορών. Θέλω, επίσης, να αναφερθώ και στο απίστευτο αλαλούμ που δημιουργήθηκε με την πρόταση για τη συμφωνία Εκκλησίας - Κράτους, βάσει της οποίας απολύονται από το δημόσιο δέκα χιλιάδες ιερείς και δεν θα θεωρούνται πλέον, όπως είπατε εσείς, δημόσιοι υπάλληλοι. Παίζετε και εδώ παιχνίδια με τους μισθούς και την ασφαλιστική κάλυψη των απλών ιερέων. Μιλάμε γι' αυτούς που στα ακριτικά νησιά, στα ορεινά χωριά, στις φτωχές αστικές περιοχές δίνουν καθημερινά τη δική τους μάχη για να στηρίξουν την τοπική κοινωνία, τους τοπικούς πληθυσμούς σε μία δύσκολη εποχή, βοηθώντας τους απλούς ανθρώπους. Εσείς, χωρίς σκέψη και με απίστευτη ελαφρότητα, τους βάζετε σε μία δίνη, σε μία περιπέτεια, από την οποία δεν ξέρουν πώς θα ξεμπερδέψουν. Προσπαθείτε να απαξιώσετε ηθικά τον ρόλο του κλήρου, τον ρόλο των ιερέων, αλλά αυτό δεν θα συμβεί στην συνείδηση του ελληνικού λαού. Βέβαια υπάρχουν και μικροπολιτικές σκοπιμότητες, γιατί εδώ φαίνεται και το πραγματικό πρόσωπο, κυρίες και κύριοι συνάδελφοι, των ΣΥΡΙΖΑ - ΑΝΕΛ. Δεν υπάρχει ούτε ιερό ούτε όσιο μ' αυτές τις σκοπιμότητες. Λέτε ότι προσπαθείτε να ανοίξετε το παράθυρο, για να υποσχεθείτε προεκλογικά δέκα χιλιάδες προσλήψεις στο δημόσιο, όπως προανήγγειλε ο Κυβερνητικός Εκπρόσωπος, την ίδια στιγμή που - σύμφωνα με τα δικά σας λεγόμενα - ο κρατικός προϋπολογισμός θα επιχορηγεί το νομικό πρόσωπο της Εκκλησίας για την καταβολή αυτών των μισθών. Κύριε Πρόεδρε, κυρίες και κύριοι συνάδελφοι, συζητάμε σήμερα την ενσωμάτωση της οδηγίας του 2014 που αποσκοπεί στην εξασφάλιση και κατοχύρωση συνταξιοδοτικών δικαιωμάτων στην επαγγελματική ασφάλιση για τους εργαζόμενους που μετακινούνται από το ένα κράτος στο άλλο της Ευρωπαϊκής Ένωσης. Είναι ένα ακόμη βήμα στη διευκόλυνση της κινητικότητας των εργαζομένων εντός της Ένωσης. Είναι ένα ακόμη βήμα προς τη δημιουργία ενός ενοποιημένου χώρου στην ασφαλιστική αγορά. Η Ευρώπη προχωράει μπροστά και σε λίγο καιρό αναμένεται να έχουμε και τον Κανονισμό για ένα πανευρωπαϊκό συνταξιοδοτικό προϊόν προαιρετικής ασφάλισης. Η ασφαλιστική αγορά αλλάζει. Το δημογραφικό πρόβλημα δημιουργεί προκλήσεις για όλη την Ευρώπη και πρέπει να προβληματιστούμε κατά πόσο η Ελλάδα είναι έτοιμη να σταθεί απέναντι σ' αυτές τις εξελίξεις. Εσείς φτιάξατε έναν ΕΦΚΑ που ακόμη δεν λειτουργεί, έναν Ενιαίο Φορέα Κύριας Ασφάλισης που ακόμη δεν μπορεί να εκδώσει συντάξεις με παράλληλη ή διαδοχική ασφάλιση. Στερήσατε διαθέσιμο εισόδημα από τους Έλληνες πολίτες. Μειώσατε τις συντάξεις και αυξήσατε τις εισφορές είκοσι μία φορές. Και τώρα λέτε ότι έρχεστε να μειώσετε τις εισφορές στους ελεύθερους επαγγελματίες. Κύριε Υπουργέ, όταν σας λέγαμε εμείς ότι είναι δυσθεώρητες οι εισφορές στους ελεύθερους επαγγελματίες, μας λέγατε ότι σας αγκαλιάζουν στο δρόμο. Τώρα, έρχεστε και αποδέχεστε μια βασική πρόταση της Νέας Δημοκρατίας, που είναι η μείωση των εισφορών. Η διαφορά μας; Εμείς ζητάμε τη μείωση των ασφαλιστικών εισφορών για όλους και για τους μισθωτούς. Όλες οι ασφαλιστικές εισφορές πρέπει να μειωθούν για να ενισχυθεί το διαθέσιμο εισόδημα των Ελλήνων πολιτών. Σας ευχαριστώ πολύ.
Κι εμείς ευχαριστούμε. Τον λόγο έχει ο κ. Κέλλας, Βουλευτής της Νέας Δημοκρατίας και μετά ο κ. Παναγιώταρος, Κοινοβουλευτικός Εκπρόσωπος της Χρυσής Αυγής.
Ευχαριστώ, κυρία Πρόεδρε. Η ενσωμάτωση της οδηγίας του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης, που αφορά τη διατήρηση δικαιωμάτων συμπληρωματικής συνταξιοδότησης, αποτελεί ασφαλώς μια ρύθμιση για την πληρότητα της οικονομικής ολοκλήρωσης της Ευρωπαϊκής Ένωσης και βεβαίως εμείς, ως Νέα Δημοκρατία θα είμαστε θετικοί. Το συγκεκριμένο νομοσχέδιο, όμως, σήμερα αδικείται γιατί είδαμε μια παρέλαση όλου του Υπουργικού Συμβουλίου σχεδόν, για να υποστηρίξουν μια τροπολογία για την καταβολή αναδρομικών και με τέσσερα χρόνια καθυστέρηση σε Ένοπλες Δυνάμεις, σε Σώματα Ασφαλείας, σε πανεπιστημιακούς και διδακτικό προσωπικό, σε δικαστικούς λειτουργούς και σε προσωπικό των κρατικών ορχηστρών Θεσσαλονίκης, Αθήνας και Εθνικής Λυρικής Σκηνής. Και βεβαίως, για να αποφύγουμε κάθε παρεξήγηση, το λέω προκαταβολικά, η Νέα Δημοκρατία θα είναι θετική στην τροπολογία. «Η Κυβέρνηση θα εφαρμόσει τις δικαστικές αποφάσεις για τα αναδρομικά», δήλωσε ο κ. Τζανακόπουλος, ο Εκπρόσωπος Τύπου της Κυβέρνησης. Η κ. Αχτσιόγλου, Υπουργός Εργασίας, κύριε Υφυπουργέ, άσκησε έφεση κατά της πρωτόδικης απόφασης δικαστηρίου, που δικαίωνε συνταξιούχο για τα αναδρομικά και εμφανιζόταν βέβαιη ότι η έφεση θα κερδηθεί και άρα δεν θα δοθούν τα αναδρομικά. Και για την ιστορία, τι επικαλέστηκε στην έφεσή της; Ακούστε το! Πρώτον, ότι καλώς έγινε η περικοπή των μισθών. Δεύτερον, ότι η περικοπή έγινε προς το δημοσιονομικό συμφέρον. Τρίτον, για να σωθούν χιλιάδες ελληνικά νοικοκυριά. Και μην μου πείτε ότι η έφεση έγινε για τυπικούς λόγους, γιατί αυτά δεν στέκονται ούτε για αστείο. Εσείς, κύριε Υφυπουργέ, κύριε Πετρόπουλε, στην αρχή λέγατε ό,τι έλεγε η κ. Αχτσιόγλου, δηλαδή ότι θα κερδηθεί η έφεση από το ελληνικό δημόσιο και άρα να μην τρέχουν οι συνταξιούχοι στους δικηγόρους να κάνουν προσφυγές στα δικαστήρια. Τώρα, όμως, αλλάξατε κι εσείς θέση. Καλείτε τους συνταξιούχους να πάνε σε αγωγές αν θέλουν να δικαιωθούν.
…(δεν ακούστηκε)
Εσείς. Εσείς δεν το λέτε; Το αλλάξατε; Και ερχόμαστε χθες στο Μέγαρο Μουσικής, στη γιορτή της Πολεμικής Αεροπορίας - χρόνια πολλά στην Πολεμική μας Αεροπορία σήμερα - , όπου ο Πρωθυπουργός κ. Τσίπρας είπε ότι «θα αποδώσουμε τα αναδρομικά με τροπολογία αύριο στη Βουλή, όχι…» - ακούστε τι είπε - «…για νομικούς λόγους, όχι για την εφαρμογή δικαστικών αποφάσεων, αλλά για λόγους πολιτικής βούλησης». Κι εγώ σας ερωτώ: Ποιος κοροϊδεύει ποιον; Τόσο πολύ σας κακοφαίνεται επειδή εφαρμόζετε τη νομιμότητα; Δεν έχετε συνηθίσει, κύριε Υφυπουργέ; Κι όπως ανέφεραν κι άλλοι συνάδελφοι της Νέας Δημοκρατίας, το 50% των περικοπών είχαν επιστραφεί επί κυβερνήσεως Σαμαρά το 2014 και μάλιστα, με πολύ χειρότερες δημοσιονομικές συνθήκες. Κι εσείς τώρα έρχεστε και δίνετε με τέσσερα χρόνια καθυστέρηση τα υπόλοιπα, για να μας επιβεβαιώσετε σαφώς ότι έρχονται οι εκλογές. Και να σας ρωτήσω και κάτι; Από πού προέρχονται αυτά τα 820 εκατομμύρια, τα οποία τώρα - καλώς, τονίζω - επιστρέφονται; Από την αύξηση του ΑΕΠ, από την υψηλή ανάπτυξη που έχουμε, από τη διατηρήσιμη ανάπτυξη της οικονομίας ή μήπως προέρχονται από πετσόκομμα μισθών και συντάξεων, από την υπερφορολόγηση των ελευθέρων επαγγελματικών και επιχειρηματιών, από την παράλογη αύξηση των ασφαλιστικών εισφορών, από την αύξηση του ΦΠΑ, από τη μείωση του Προγράμματος Δημοσίων Επενδύσεων, από τη μείωση του αφορολόγητου; Και επίκειται και νέα μείωση, την οποία έχετε υπογράψει. «Να σε κάψω Γιάννη, να σε αλείψω λάδι», λέμε εμείς στη Λάρισα. Άκουσα και τον κ. Γαβρόγλου προ ολίγου να υπόσχεται είκοσι χιλιάδες μόνιμους διορισμούς στην εκπαίδευση και σήμερα μας είπε ότι αυτοί οι διορισμοί θα γίνουν το 2019, το 2020 και το 2021. Εγώ δεν είμαι πολλά χρόνια Βουλευτής, αλλά πρώτη φορά ακούω στη Βουλή Υπουργό να κάνει προγραμματικές δηλώσεις που αφορούν την επόμενη κυβέρνηση, την κυβέρνηση Μητσοτάκη, εκτός αν ο κ. Γαβρόγλου τα πηγαίνει τόσο καλά που πιστεύει ότι θα παραμείνει Υπουργός Παιδείας και στην κυβέρνηση Μητσοτάκη. Αφού διέλυσε το γυμνάσιο, τώρα προσπαθεί να διαλύσει και το λύκειο. Όσον αφορά στα πανεπιστήμια, την κατάργηση των πανελλαδικών, πάει, την ξεχάσαμε. Την ακούγαμε τριάμισι χρόνια, τώρα τελείωσε κι αυτή. Θέλω, όμως, εδώ να σταθώ στους πανεπιστημιακούς. Θεωρείτε ότι η επιστροφή των αναδρομικών λύνει τα προβλήματα των πανεπιστημιακών; Δηλαδή αυτός είναι ο λόγος που είναι κλειστά τα πανεπιστήμια ή μήπως επειδή έχουν μετατραπεί τα πανεπιστήμια σε κέντρα ανομίας, εγκληματικότητας και παραβατικότητας; Μήπως επειδή αλωνίζουν στα πανεπιστήμια οι διάφοροι εξωπανεπιστημιακοί και οι κάθε λογής «Ρουβίκωνες» που τρομοκρατούν φοιτητές και καθηγητές; Δηλαδή οι γονείς στέλνουν τα παιδιά τους από το υστέρημά τους για να σπουδάσουν ή για να κάνουν τα πανεπιστήμια τη δουλειά της Αστυνομίας, που εσείς δεν επιτρέπετε στην Αστυνομία να κάνει, γιατί αν το επιτρέψετε στην Αστυνομία, ξέρει πάρα πολύ καλά να κάνει τη δουλειά της; Όσον αφορά τις συνενώσεις πανεπιστημίων και ΤΕΙ - το λέω για τον κ. Γαβρόγλου - είναι συνενώσεις αυτές τώρα ή είναι δημιουργία νέων πανεπιστημίων; Είναι ανάλογα με τις κομματικές πιέσεις το πώς θα γίνουν οι συνενώσεις; Έχουν επαγγελματικά δικαιώματα οι νέες σχολές που θα προκύψουν; Έχουν επαγγελματική αποκατάσταση οι φοιτητές; Έχουν διασύνδεση με την αγορά εργασίας; Γιατί από αυτά που βλέπουμε μόνον αυτό δεν υπάρχει μέσα στην επικείμενη συνένωση του Πανεπιστημίου Θεσσαλίας με το ΤΕΙ. Κλείνοντας, θα πω ότι αυτή την ώρα, αγαπητοί συνάδελφοι, γίνεται στις Βουλιαράτες η κηδεία του παλικαριού, του Κωνσταντίνου Κατσίφα. Εγώ θα ήθελα να ρωτήσω την κυρία Πρόεδρο, τον κύριο Υπουργό: Εκπροσωπείται η Κυβέρνηση σ' αυτή την κηδεία; Ποιος μας εκπροσωπεί, κυρία Πρόεδρε; Ποιος μας εκπροσωπεί, κύριε Υπουργέ, από την Κυβέρνηση; Ή μήπως θεωρείτε ότι καλώς σκοτώθηκε; Εκπροσωπεί κάποιος την Κυβέρνηση στην κηδεία, κυρία Πρόεδρε; Δεν ξέρω. Δεν εκπροσωπείται η Κυβέρνηση.
Εγώ δεν απαντώ για την Κυβέρνηση. Για τη Βουλή μόνο.
Η Νέα Δημοκρατία εκπροσωπείται πάντως. Σας λέω ότι εκπροσωπείται η Νέα Δημοκρατία διά δύο Βουλευτών της. Νομίζω ότι πρέπει η Ελληνική Βουλή να αποτίσει φόρο τιμής σ' αυτό το παλικάρι που πήγε τζάμπα χαμένο. Σας ευχαριστώ.
Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και δύο συνοδοί εκπαιδευτικοί από την Ολλανδία, από το Γυμνάσιο της Νεχελένια. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Παναγιώταρος.
Ευχαριστώ, κυρία Πρόεδρε. Μιας και χαρακτηρίσατε πριν «αηδίες» τα λεγόμενα του Βουλευτή της Χρυσής Αυγής κ. Παππά, όταν αναφερόταν στα της Βορείου Ηπείρου, σας προτρέπω κι εσείς να κάνετε την αυτοκριτική σας, κοιτάζοντας κατάματα τον καθρέφτη. Όσο για τον ανιστόρητο κ. Φίλη, ο οποίος αρέσκεται στις προκλητικότατες δηλώσεις, ξεκίνησε από προχθές που ανέφερε ότι δεν είναι Βόρεια Ήπειρος, αλλά είναι νότια Αλβανία και ότι ο Κατσίφας ήταν εξτρεμιστής, με αποκορύφωμα τις σημερινές δηλώσεις απύθμενου ανθελληνικού θράσους ανήμερα της κηδείας αυτού του νεομάρτυρα ότι ήταν ψυχικά διαταραγμένος, θα ήθελα πολύ να μάθω - βέβαια αυτό δεν γίνεται, διότι ο ήρωας Κατσίφας πλέον είναι νεκρός, είναι στο πάνθεον των ηρώων - αν βρισκόσασταν δίπλα - δίπλα στον δρόμο και λέγατε σε κάποιον να υποδείξει τον ψυχικά διαταραγμένο, ποιον θα υποδείκνυε. Όμως, τι άλλο να περιμένουμε από ένα συνονθύλευμα ανθελλήνων, θιασωτών του Χότζα που έκλαιγαν στην κηδεία του, θιασωτών της Σιγκουρίμι και όλων όσοι εχθρεύονται τον ελληνισμό; Με όσα έχετε πει αυτές τις ημέρες είναι σίγουρο ότι μάλλον πρέπει να χαρήκατε μ' αυτό που συνέβη σ' αυτόν τον νεαρό. Αυτό το έθνος γράφει ιστορία μέσα από ηρωικές πράξεις αυτοθυσίας Ελλήνων εδώ και χιλιάδες χρόνια, από τους τριακόσιους του Λεωνίδα, από τον Κωνσταντίνο Παλαιολόγο, από τον Παπαφλέσσα στο Μανιάκι, από τον Ανδρούτσο, από την έξοδο του Μεσολογγίου και τους ήρωες, από το Σούλι, από τον Χρυσόστομο Σμύρνης, από τους ήρωες του '40. Άξιος συνεχιστής αυτών είναι και ο Κωνσταντίνος Κατσίφας, ο οποίος κηδεύεται στο ίδιο νεκροταφείο που βρίσκονται δεκαπέντε στρατιώτες θαμμένοι από αυτό το έπος. Είναι αυτό το έθνος που έγραψε ιστορία από τους ήρωες της ΕΟΚΑ που έπεφταν ή τους κρέμαγαν οι Άγγλοι, από τον Καραολή, τον Δημητρίου, από τον Αυξεντίου, από τους ήρωες του στρατοπέδου της ΕΛΔΥΚ, από τους νεομάρτυρες Ισαάκ και Σολωμό. Και αυτός, κύριε Φίλη, ο Σολωμός ψυχικά διαταραγμένος ήταν, με το τσιγάρο στα χείλη ανέβαινε στον ιστό γνωρίζοντας ότι θα πεθάνει για να κατεβάσει τη σημαία του προαιώνιου εχθρού. Από τον Αριστοτέλη Γκούμα, τον Ηλιάκη, τον Καραθανάση τον Βλαχάκο, τον Γιαλοψό και τώρα από τον Κωνσταντίνο Κατσίφα. Παρεμπίπτοντος, όλοι αυτοί - με εξαίρεση τους τριακόσιους του Λεωνίδα, διότι τότε δεν υφίσταντο χριστιανική θρησκεία - πολεμούσαν για του Χριστού την πίστη την αγία και της πατρίδος την ελευθερία και είναι πρόκληση όλα όσα συμβαίνουν αυτές τις ημέρες εκτός από τα εθνικά ζητήματα και με την προσπάθειά σας να έρθετε σε μια συμφωνία για την οποία απ' ό,τι φαίνεται οι αντιδράσεις είναι σφοδρές από όλους για τα εκκλησιαστικά και το διαχωρισμό Κράτους - Εκκλησίας. Η θυσία του Κώστα Κατσίφα πέτυχε κάτι πολύ ξεχωριστό. Αφύπνισε όλους τους Έλληνες και αυτούς που ήξεραν και αυτούς που δεν ήξεραν. Αυτούς που ήξεραν τι συμβαίνει στη Βόρειο Ήπειρο και που επιμελώς το ελληνικό κράτος εδώ και χρόνια προσπαθεί να τους πείσει ότι δεν τρέχει τίποτα, ότι κάτι γίνεται εκεί. Παρεμπιπτόντως, όσοι έβλεπαν αυτές τις ημέρες τα τηλεοπτικά δίκτυα, έβλεπαν μόνο ελληνικές σημαίες σε αυτό το ηρωικό χωριό. Άλλη μια τρανή απόδειξη ότι εκεί ζουν αποκλειστικά και μόνο Έλληνες. Όχι μόνο, λοιπόν, αφύπνισε όλους τους Έλληνες και αυτούς που ήξεραν και αυτούς που δεν ήξεραν, αλλά έδειξε και έμαθαν όλοι ότι η Βόρειος Ήπειρος είναι, πρώτον, αμιγώς ελληνική και δεύτερον, σκλάβα. Επίσης κατέδειξε και κάτι άλλο. Κατέδειξε ότι, δυστυχώς, ελληνική εξωτερική πολιτική δεν υφίσταται. Είναι τραγικά τα σφάλματα που γίνονται από όλες τις τελευταίες κυβερνήσεις, με αποκορύφωμα τη δικιά σας, η οποία προχωράει στο κλείσιμο, όπως λέει, όλων των εθνικών θεμάτων με υποχωρήσεις σε όλα τα επίπεδα από την επαίσχυντη Συμφωνία των Πρεσπών, όπου η συντριπτική πλειοψηφία των Ελλήνων άνω των 75% τάσσεται κατά, αλλά δυστυχώς οι άνθρωποι που είναι στις θέσεις - κλειδιά δεν λαμβάνουν υπ' όψιν τους κανέναν και προχωράνε το έργο του Σόρος και των λοιπών εθνομηδενιστών, σύμφωνα και με όσα είχε πει ο συγκυβερνήτης σας, Πάνος Καμμένος, εντός του Υπουργικού Συμβουλίου, τα πρακτικά του οποίου όλοι τα αναζητούν και δεν μπορούν να τα βρουν. Όπως, επίσης, δεν μπορεί να βρει κανείς και την επιστολή παραίτησης του κ. Κοτζιά, εννιά σελίδες κρυφές, επτασφράγιστο μυστικό. Τι διάβολο έγραφε αυτή η παραίτηση και δεν βρίσκει τα φώτα της δημοσιότητας; Τις τελευταίες δύο μέρες είδαμε τον κ. Πάνο Καμμένο να λέει «όχι, δεν είπα αυτά», τον κ. Κοτζιά να λέει «ναι, μπράβο Πάνο, πολύ ωραία τα θέτεις» και όλα αυτά. Και κατά τα άλλα η Ελλάδα να βάλλεται πανταχόθεν από όλους τους γείτονές της. Είναι θλιβερό τη στιγμή που κηδεύεται ο σύγχρονος νεομάρτυρας Κώστας Κατσίφας, τελευταίος στρατιώτης του έθνους, όπως γράφει και στο άρθρο του ο Αρχηγός της Χρυσής Αυγής Νικόλαος Μιχαλολιάκος στη σημερινή του δήλωση, εσείς να διαξιφίζεστε μεταξύ σας για το ποιος την έχει πιο μεγάλη, αν και τελικά και οι δύο την έχετε μικρή ως ελάχιστη και εννοώ την κοινωνική ευαισθησία, για να μην παρεξηγηθώ από κανέναν. Και είναι πρόκληση να φέρνετε ένα νομοσχέδιο και να ομιλείτε για να διευθετήσετε κάποια ζητήματα κινητικότητας εργαζομένων εντός της Ευρωπαϊκής Ένωσης. Αυτό αφορά όχι μόνο τη νυν συγκυβέρνηση, αλλά και την προηγούμενη, που με τις εθνοκτόνες πρακτικές των μνημονίων οδήγησαν εκατοντάδες χιλιάδες συμπατριωτών μας να φεύγουν και να συνεχίζουν να φεύγουν στο εξωτερικό. Φαίνεται το ότι βγήκαμε από τα μνημόνια και ήρθε η ανάπτυξη δεν το έμαθαν όλοι αυτοί που καθημερινά φεύγουν, εγκαταλείπουν την πατρίδα χωρίς να το θέλουν, ένα brain drain το οποίο εξελίσσεται σε γενοκτονία, το οποίο εξελίσσεται σε οικονομική αφαίμαξη του ασφαλιστικού και όλων των λοιπών οικονομικών δεικτών. Και είστε όλοι απολύτως υπεύθυνοι και οι νυν και οι προηγούμενοι. Ακούσαμε πριν την πλειάδα των Υπουργών οι οποίοι ήρθαν να υποστηρίξουν και να πουν τι ωραία και καλά που έγιναν όλα και αρχίσαμε και σας μοιράζουμε το χρήμα. Ακούσαμε την κ. Παπανάτσιου και κρατάω δύο εκφράσεις που είπε. Αναφέρθηκε σε «χρηστή διαχείριση» και σε «δημοσιονομική νομιμότητα». Βέβαια, τώρα πώς γίνεται χρηστή διαχείριση και τα τελευταία δύο χρόνια να έχουμε 2 δισεκατομμύρια περισσότερα έξοδα του δημοσίου σχετικά με πληρωμές υπαλλήλων, αυτό θα θέλαμε να μας το εξηγήσετε κάπως. Και κάτι πολύ σημαντικό, γιατί σε αυτόν τον διαξιφισμό που λέτε δεν αναφέρθηκε σχεδόν κανένας. Εάν θέλατε, κύριοι της Κυβέρνησης, να είστε ηθικά σωστοί και να κουνάτε το δάχτυλο στον οποιονδήποτε, δεν θα λέγατε απλώς και θα προσπαθούσατε και προσπαθείτε να πείτε ότι είναι πολιτική απόφαση η επιστροφή των αναδρομικών. Γιατί αυτό έγινε με απόφαση του Συμβουλίου της Επικρατείας και είστε υποχρεωμένοι και αναγκασμένοι, παρά τις οποιεσδήποτε προσφυγές, κωλύματα, ενστάσεις ή οτιδήποτε άλλο, να το πράξετε. Θα ήσασταν ηθικά σωστοί, μάγκες, εάν λέγατε ότι σε αυτές τις επιστροφές των αναδρομικών θα συμπεριληφθούν και τα έτη από το 2016 μέχρι τώρα και θα συμπεριληφθούν και άλλες κατηγορίες πολιτών, οι οποίοι δεν κατέφυγαν και δεν βγήκαν αποφάσεις από το Σ.τ.Ε. γι' αυτούς. Με λίγα λόγια, θα έπρεπε να γίνει για όλους. Βέβαια, πριν γίνουν αυτές οι περικοπές ή κατά τη διάρκεια αυτών των περικοπών, έλεγαν διάφοροι έγκριτοι νομικοί, όλων των αποχρώσεων, ότι όλες αυτές οι μνημονιακές αποφάσεις που παίρνετε είναι παράνομες και σιγά - σιγά η μία μετά την άλλη, τα δικαστήρια, όσο κι αν θέλουν κάποιοι να κωλυσιεργήσουν, θα βγάζουν αποφάσεις που θα καταδεικνύουν ότι είναι παράνομες. Προσπαθείτε να μας πείσετε ότι το δημοσιονομικό σας πλάνο μέσω των μνημονίων μάς οδηγεί σε καλό δρόμο, ασχέτως αν μπήκαμε με 320 δισεκατομμύρια χρέος και μετά από οκτώ χρόνια και τριάμισι μνημόνια είμαστε περίπου στα 325 δισεκατομμύρια και όταν το χρέος σε ποσοστό του ΑΕΠ τείνει να αγγίξει το 200%. Άρα ό,τι έχετε κάνει μέχρι τώρα είναι μια τρύπα στο νερό. Ακούσαμε και διάφορα άλλα εδώ, όπως για τα επιτεύγματα που έκανε η Νέα Δημοκρατία με τον κ. Σαμαρά, όπως έλεγαν οι Βουλευτές της Νέας Δημοκρατίας και για τα επιτεύγματα του ΣΥΡΙΖΑ στα τριάμισι περίπου χρόνια, όπως έλεγαν οι Βουλευτές του ΣΥΡΙΖΑ. Η πραγματικότητα είναι άλλη. Αν εξαιρέσει κανείς τον τουρισμό, ο οποίος κινείται μάλλον από κεκτημένη ταχύτητα και όχι βάσει κάποιου πλάνου, ο οποίος φέρνει κάποιον τζίρο, από εκεί και πέρα όλοι οι υπόλοιποι τομείς καταρρέουν πανηγυρικά. Το βλέπουμε συνεχώς, όλες οι μεγάλες εταιρείες φεύγουν στο εξωτερικό. Χαρακτηριστικό είναι και το τελευταίο δημοσίευμα της «HANDELSBLATT» ότι όλο και περισσότερες εταιρείες εγκαταλείπουν την Ελλάδα. Και το έχουμε πει ξανά πολλές φορές ότι όσες πολύ μεγάλες εταιρείες έχουν εδώ εργοστάσια αλλάζουν φορολογική έδρα, κάτι που τους επιτρέπει ο νόμος, και αυτομάτως είναι σαν να φεύγουν από την Ελλάδα. Όσες μικρές εταιρείες μπορούν να κλείσουν και να πάνε στη Βουλγαρία, στη Ρουμανία, στην Αλβανία, στα Σκόπια και αλλού, γιατί εκεί το επενδυτικό περιβάλλον είναι πολύ καλύτερο από εδώ, το κάνουν. Όσοι δεν μπορούν, πολύ απλά κλείνουν και δουλεύουν «μαύρα» ή δεν δουλεύουν καθόλου. [[Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Κλείνοντας, θα ήθελα να κάνω ένα σχόλιο γι' αυτή τη συμφωνία ή μάλλον γι' αυτό το προσχέδιο συμφωνίας, όπως είπε με διορθωτική του δήλωση ο Αρχιεπίσκοπος κύριος Ιερώνυμος, σχετικά με τον διαχωρισμό Κράτους και Εκκλησίας. Και μόνο το ότι βγήκαν όλοι οι άθεοι και πανηγυρίζουν γι' αυτή τη συμφωνία, πάει να πει ότι αυτή η συμφωνία είναι άκρως επιζήμια για το έθνος και την Ορθοδοξία. Γιατί, είτε σας αρέσει είτε όχι, η Ελλάδα και η Ορθοδοξία συνυπάρχουν και πορεύονται χιλιάδες χρόνια τώρα μαζί και μόνο μαζί και κανείς δεν μπορεί να τους χωρίσει. Τώρα, το αν ένα φαύλο Κράτος μαζί με μια Εκκλησία, η οποία δεν τα σκέφτεται και δεν τα βλέπει όλα αυτά, θέλουν να κάνουν κάτι άλλο, μάλλον δεν θα καταφέρουν τίποτα στο τέλος. Απλώς θα δυσκολέψουν την κατάσταση γι' αυτούς που θα έρθουν κάποια στιγμή - είτε είναι οι επόμενοι είτε οι μεθεπόμενοι είτε οι αντιμεθεπόμενοι - να κυβερνήσουν με πραγματική πυγμή, αγάπη για την πατρίδα, για τη θρησκεία και την οικογένεια. Ευχαριστώ πολύ
Κι εμείς ευχαριστούμε. Ορίστε, κυρία Ασημακοπούλου, έχετε τον λόγο για επτά λεπτά.
Ευχαριστώ, κύριε Πρόεδρε. Θα ήθελα κι εγώ με τη σειρά μου να εκφράσω τα συλλυπητήριά μου στην οικογένεια του Κώστα Κατσίφα, που δέκα μέρες τώρα περιμένει να ταφεί το παιδί τους. Και το κάνω ακόμα κι αν δεν είπαν τίποτα ούτε από την Κυβέρνηση ούτε από τους Βουλευτές της Πλειοψηφίας. Εγώ δεν μπορώ να είμαι στο Βήμα αυτή την ώρα που γίνεται η κηδεία και να μην αναφερθώ σε αυτό. Έρχομαι, κύριε Πρόεδρε, στο θέμα του σημερινού νομοσχεδίου και συγκεκριμένα της τροπολογίας. Ο κ. Τσίπρας ήρθε εδώ σήμερα για να μας πει ότι προφανώς νιώθουμε αμηχανία που έρχεται αυτή η τροπολογία. Εγώ θα του απαντήσω για εμένα - και πιστεύω ότι εκφράζω και τους συναδέλφους μου - ότι κανείς δεν αισθάνεται αμηχανία. Γιατί να νιώθουμε αμηχανία, αφού κάνετε κάτι το οποίο είχαμε κάνει και εμείς το 2014; Ολοκληρώνετε, δηλαδή, κάτι το οποίο είχε κάνει η κυβέρνηση Σαμαρά και κάτι το οποίο είχε εξαγγείλει ο κ. Μητσοτάκης. Άρα αμηχανία - το επιστρέφω - νιώθει ενδεχομένως ο Πρωθυπουργός, που ολοκληρώνει το έργο του κ. Σαμαρά και επίσης ικανοποιεί μια εξαγγελία που έχει κάνει ο Αρχηγός της Αξιωματικής Αντιπολίτευσης και Πρόεδρος της Νέας Δημοκρατίας κ. Κυριάκος Μητσοτάκης. Εμείς, λοιπόν, προφανώς λέμε «ναι» και γιατί είχαμε ξεκινήσει αυτή την προσπάθεια και γιατί προφανώς πρέπει να εφαρμόζονται οι δικαστικές αποφάσεις. Εάν θέλετε, κύριε Πρόεδρε, να δείτε αμηχανία, σας παραπέμπω στα Πρακτικά των συνεδριάσεων όταν γινόταν η συζήτηση των δικών μας τροπολογιών τον Ιούνιο και τον Νοέμβριο του 2014 αντίστοιχα - που εισηγητές ήταν η κ. Κωνσταντοπούλου και ο κ. Τσακαλώτος - , που δεν είχαν τίποτα, μα τίποτα, να πουν, για να δικαιολογήσουν το γεγονός ότι δεν ψήφισαν να δοθούν αυτές οι αναδρομικές πληρωμές στους ένστολους αλλά και στους δικαστικούς. Και δεν τα ψηφίσατε - όπως είπε ο κ. Τσίπρας και το επιστρέφω και αυτό - και δεν τα φέρατε τέσσερα χρόνια τώρα και ήρθε ο ίδιος ο Πρωθυπουργός, για να μας πει ότι εμείς πρέπει να νιώθουμε αμηχανία. Όχι, λοιπόν, δεν νιώθουμε αμηχανία γι' αυτόν τον λόγο. Επίσης, λέει ο κ. Τσίπρας, πρέπει να νιώθουμε αμηχανία, γιατί το πραγματικό μας θέμα είναι ότι δεν έχουμε αφήγημα. Αυτό είναι το πρόβλημα της Νέας Δημοκρατίας αυτή τη στιγμή, ότι δεν έχουμε - λέει ο Πρωθυπουργός - στρατηγικό αφήγημα. Πλέον χρειάζεται να κοιτάζουμε τι σημαίνουν οι λέξεις στο λεξικό. Αφήγημα είναι, όπως λέει το λεξικό, μια εκδοχή της πραγματικότητας. Ας ξεκινήσουμε από το αρχικό αφήγημα του κ. Τσίπρα. Το αρχικό αφήγημα, θυμάστε, ήταν το πρόγραμμα της Θεσσαλονίκης. Ήταν αυτό το αφήγημα που έλεγε ότι όχι μόνο θα δώσει αναδρομικά, αλλά θα δώσει αυξήσεις σε μισθούς, ότι θα σκίσει μνημόνια κ.λπ.. Πού κατέληξε αυτό το αφήγημα; Κατέληξε ένα βήμα πριν από τον γκρεμό, παραλίγο να φύγουμε από την Ευρωπαϊκή Ένωση και τελικώς κατέληξε σε μία πραγματικότητα. Ποια ήταν η πραγματικότητα; Κόστισε στη χώρα 100 δισεκατομμύρια και ένα αχρείαστο μνημόνιο η περίοδος αυτή. Το αφήγημα, λοιπόν, ήταν το πρόγραμμα της Θεσσαλονίκης και η πραγματικότητα ήταν ότι ο Πρωθυπουργός - το παραδέχθηκε ο κ. Τσίπρας - είχε αυταπάτες. Αυτή ήταν η πραγματικότητα. Το δεύτερο αφήγημα ήταν το παράλληλο πρόγραμμα. Ωραίο αφήγημα και αυτό! «Θα φέρω εγώ μνημόνιο, αλλά θα φέρω και άλλα πράγματα και έτσι το μνημόνιο δεν θα σας πονέσει.»! Αυτό είπε στον λαό. Αυτό ήταν το δεύτερο αφήγημα. Δεν υπήρξε τίποτα το οποίο όχι απλώς να ζήτησαν οι δανειστές, αλλά να φαντάστηκαν και που να μην έγινε πραγματικότητα την περίοδο αυτή. Από πού να αρχίσω; Από το υπερταμείο, στο οποίο μπήκε όλη η ελληνική περιουσία για εκατό χρόνια και ψάχνουμε να βρούμε εάν έχουν μπει και κάποιοι αρχαιολογικοί χώροι; Από πού να συνεχίσω; Από τα κόκκινα δάνεια, που πήγαν στα funds; Από την κατάργηση της προστασίας της πρώτης κατοικίας; Από την κατάργηση του νόμου Κατσέλη, που έρχεται; Από τις είκοσι μία περικοπές στις συντάξεις; Από τους είκοσι επτά νέους φόρους; Από την περικοπή του ΕΚΑΣ, την περικοπή στο μισό του επιδόματος θέρμανσης, την περικοπή επιδομάτων χηρείας; Αυτή είναι η πραγματικότητα της δεύτερης περιόδου αφηγήματος του κυρίου Πρωθυπουργού. Πάμε, λοιπόν, στο σήμερα. Γιατί ο κύριος Πρωθυπουργός ήρθε εδώ σήμερα όχι μόνο για να υποστηρίξει την τροπολογία. Εξάλλου το έκανε το μισό Υπουργικό Συμβούλιο. Ήρθε για να εγκαινιάσει το προεκλογικό αφήγημα της κυβερνητικής πλειοψηφίας και της Κυβερνήσεως, παρ' ότι, όπως λέει, δεν έχουμε εκλογές, αλλά, τέλος πάντων! Ποιο είναι, λοιπόν, το καινούργιο αφήγημα το οποίο θα ακούμε τώρα; Βγήκαμε από τα μνημόνια, λέει, όλα πάνε καλά και θα αρχίσουμε να μοιράζουμε λεφτά. Αυτό είναι το αφήγημα. Αυτό θα ακούτε, κυρίες και κύριοι. Αυτό θα ακούει ο ελληνικός λαός για τους επόμενους μήνες, πηγαίνοντας στις εκλογές. Και αυτό βέβαια θα πασπαλίζεται, επίσης, και με το δόγμα Πολάκη, αλλά και με μπόλικη λάσπη κατά των πολιτικών μας αντιπάλων. Γιατί δεν έχει μόνο να χτίσει ένα προεκλογικό αφήγημα ο κ. Τσίπρας για να καλύψει την πραγματικότητα - η οποία δεν καλύπτεται - , αλλά έχει επίσης να καλύψει και την πιθανότητα, όχι αυταπάτης αυτή τη στιγμή, αλλά απάτης. Διότι σας υπενθυμίζω ότι η OLAF, η Υπηρεσία Καταπολέμησης της Απάτης της Ευρωπαϊκής Επιτροπής, κάνει έρευνα για να δει τι έγιναν τα κονδύλια που ήταν διαθέσιμα για την Ελλάδα για το μεταναστευτικό. Δεν μιλάω για τις καταγγελίες εκατέρωθεν μεταξύ τους, Υπουργών και του κυβερνητικού εταίρου, για το θέμα τού αν ο Σόρος κάτι χρηματοδοτεί ή δεν χρηματοδοτεί και για την περίφημη επιστολή, την οποία δεν δίνει κανείς στη δημοσιότητα. Αυτό, λοιπόν, είναι το προεκλογικό αφήγημα του κ. Τσίπρα. Και αυτό σε μια περίοδο που μας λέει ο Πρωθυπουργός «υπάρχει ανάπτυξη στη χώρα». Τι λες, καλέ; Είμαστε τελευταίοι στην Ευρώπη σε ρυθμούς ανάπτυξης. Λέει: «Α, μειώθηκε οκτώ μονάδες η ανεργία.». Αλήθεια; Για ρωτήστε τη γενιά των 360 ευρώ, που είναι η γενιά Τσίπρα - Καμμένου. Για ρωτήστε αυτούς που δουλεύουν τετράωρα, γιατί οι ελαστικές μορφές εργασίας βρίσκονται στο υψηλότερο επίπεδο που βρίσκονταν ποτέ. Αυτό, λοιπόν, είναι το νέο προεκλογικό αφήγημα και αυτή είναι η πραγματικότητα. Και ο Πρωθυπουργός μάς λέει ότι εμείς θα έπρεπε να νιώθουμε αμηχανία. Ε, όχι! Δεν νιώθουμε αμηχανία. Αμηχανία θα έπρεπε να νιώθετε εσείς μπροστά στις ευθύνες που έχετε απέναντι στον ελληνικό λαό, διότι το αφήγημά σας είναι ο λαϊκισμός, είναι το ψέμα, είναι η υποκρισία και η πραγματικότητα είναι αυτή που ζουν οι Έλληνες και οι Ελληνίδες και τη γνωρίζουμε. Και να σας πω και κάτι, κύριε Τσίπρα; Ναι, δεν έχουμε προεκλογικό αφήγημα, γιατί το δικό μας αφήγημα είναι η πραγματικότητα, είναι η αλήθεια, είναι το σχέδιο και το όραμα που έχει ο Κυριάκος Μητσοτάκης για να κάνει τις τολμηρές μεταρρυθμίσεις, για να μειώσει τους φόρους, για να φέρει επενδύσεις, για να μη μοιράζουμε φτώχεια και μιζέρια, αλλά να έρθει πραγματική, βιώσιμη ανάπτυξη σε αυτόν τον τόπο. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κλείνω, κύριε Πρόεδρε, και ευχαριστώ για την ανοχή σας. Κύριε Πρόεδρε, στο σχόλιο του Πρωθυπουργού για το αν αισθανόμαστε αμηχανία απαντώ ότι εγώ δεν αισθάνομαι αμηχανία. Όμως, αισθάνομαι μία μεγάλη απορία. Και η απορία μου είναι πώς είναι δυνατό να έχει κλειστεί τόσο πολύ στο Μέγαρο Μαξίμου και να μην καταλαβαίνει ότι αυτό που νιώθει ο κόσμος είναι οργή. Έχει χάσει τόσο πολύ την επαφή με την πραγματικότητα αυτή η Κυβέρνηση και αυτή η κυβερνητική πλειοψηφία, που δεν καταλαβαίνει ότι ο κόσμος νιώθει οργή με το θράσος, με την υποκρισία τους και με τον κυνισμό τους. Όμως σύντομα, στις εκλογές, θα το καταλάβουν στις κάλπες. Ευχαριστώ πολύ.
Ευχαριστούμε την κ. Ασημακοπούλου. Τον λόγο έχει για επτά λεπτά ο κ. Φωτήλας και μετά ο κ. Δημοσχάκης και θα συνεχίσουμε με τη λίστα των ομιλητών.
Ευχαριστώ, κύριε Πρόεδρε. Κυρίες και κύριοι συνάδελφοι, κατ' αρχάς δύο λόγια για την επίμαχη τροπολογία. Άκουσα τον κ. Τσίπρα να δηλώνει ότι η καταβολή των αναδρομικών, που αφορά η συγκεκριμένη τροπολογία, είναι πολιτική επιλογή της Κυβέρνησης και όχι υποχρέωσή της, γιατί η Νέα Δημοκρατία δεν το έκανε και δεν ξέρω τι άλλο έλεγε. Κατ' αρχάς, δεν ξέρω, αλλά πείτε μου εσείς πόσο δημοκρατικό σάς φαίνεται να λέει ο Πρωθυπουργός μιας χώρας ότι η εκτέλεση αμετάκλητης απόφασης σε μία ευνομούμενη δημοκρατία και κοινωνία δεν είναι υποχρέωση της πολιτείας, αλλά επιλογή της. Όσο για το τι έκανε η Νέα Δημοκρατία όταν ήταν κυβέρνηση, ακούστε: Σεβόμενη την απόφαση του Συμβουλίου της Επικρατείας, προχώρησε στην εκτέλεση της απόφασης, δίνοντας το ήμισυ των αναδρομικών, σύμφωνα με τη δημοσιονομική δυνατότητα της χώρας εκείνη τη στιγμή και με την υποχρέωση να δοθούν τα υπόλοιπα μέχρι το τέλος του 2016. Τι έκανε τότε ο ΣΥΡΙΖΑ; Ψήφισε τη σχετική τροπολογία τον Νοέμβριο του 2014; Όχι. Όπως δεν την ψήφισαν ούτε οι ΑΝΕΛ. Τόση υποκρισία! Και τέλος ήρθαν ο κ. Τσίπρας με τον κ. Καμμένο και με την πολιτική τους απλά καθυστέρησαν την εξόφληση κατά δύο χρόνια. Η καταβολή των αναδρομικών δεν ήταν επιλογή του κ. Τσίπρα, αλλά υποχρέωσή του. Αυτό που είναι επιλογή του είναι ο χρόνος καταβολής που διάλεξε για να τα δώσει, δηλαδή προεκλογικά, με μοναδικό σκοπό την αλίευση ψήφων, μπας και σωθεί από την κατακραυγή που έρχεται μέσω των εκλογών, όποτε και αν αυτές γίνουν. Άλλωστε, λίγοι μήνες έμειναν. Πάμε τώρα να ρίξουμε και μια ματιά στην επικαιρότητα. Σχέσεις Εκκλησίας και Κράτους. Ξεδιπλώνεται μέρα με την ημέρα το κουβάρι της υποκρισίας. Άνθρωποι χωρίς κανένα ιδεολογικό υπόβαθρο, χωρίς αξίες, χωρίς αρχές. Μόνη αρχή η παραμονή στην εξουσία, με κάθε κόστος. Ποιες είναι οι βασικές αρχές του ΣΥΡΙΖΑ για τις σχέσεις Εκκλησίας και Κράτους; Κατ' αρχάς, σε ό,τι έχει να κάνει με τα περιουσιακά, πάγια θέση του ΣΥΡΙΖΑ ήταν ότι η λύση των περιουσιακών ζητημάτων χρήζει συνταγματικής Αναθεώρησης. Η δική μας πάγια θέση είναι σαφώς ότι χρειάζεται επικαιροποίηση των σχέσεων, αλλά δεν χρειάζεται καμμία συνταγματική Αναθεώρηση για να επιτευχθεί αυτό. Αρκεί μια απλή νομοθετική παρέμβαση. Για αυτό και το 2013 νομοθετήσαμε την «Εταιρεία Διαχείρισης της Εκκλησιαστικής Περιουσίας» και τότε ο ΣΥΡΙΖΑ, με προεξάρχοντα τον κ. Βούτση, καταψήφισε το σχετικό άρθρο, λέγοντας ότι η μόνη λύση στα περιουσιακά είναι η αλλαγή του Συντάγματος. Τι λέει τώρα ο ΣΥΡΙΖΑ; Όχι συνταγματική Αναθεώρηση, ναι στην εταιρεία. Μισθοδοσία. Πάγια θέση του ΣΥΡΙΖΑ ότι το κράτος πρέπει να πάψει να πληρώνει τους μισθούς των κληρικών, οι οποίοι πρέπει να πληρώνονται από πόρους της Εκκλησίας. Τι λέει τώρα ο κ. Τσίπρας; Το κράτος να συνεχίσει να πληρώνει τους μισθούς των κληρικών. Πνευματικά ζητήματα. Τι έλεγε ο ΣΥΡΙΖΑ; Να μην είναι επικρατούσα θρησκεία η ορθόδοξη χριστιανική, να αρνηθούμε, δηλαδή, την πραγματικότητα, ότι η ορθόδοξη είναι η επικρατούσα θρησκεία στη συνείδηση της συντριπτικής πλειοψηφίας του έθνους, δηλαδή όλων των Ελλήνων. Τι λέει τώρα ο ΣΥΡΙΖΑ; Να είναι επικρατούσα θρησκεία η ορθόδοξη χριστιανική, ναι και στην ομοούσια, ναι και στο άρθρο 16, όπως έχει να κάνει με την παιδεία και τον χριστιανισμό. Κυρίες και κύριοι συνάδελφοι, κατά τη γνώμη μου, η συμφωνία που επιχειρεί ο κ. Τσίπρας αφ' ενός είναι μια χείρα βοηθείας, ένα κλείσιμο του ματιού του κ. Τσίπρα στον κ. Καμμένο, αλλά ταυτόχρονα είναι και μια γροθιά στο στομάχι του κόμματός του, σε όλους εσάς τους αριστερούς συντρόφους. Αλήθεια, θα ήθελα να ακούσω, πού είναι ο κ. Φίλης; Πού είναι όλοι οι αριστεροί σας σύντροφοι να πουν τη γνώμη τους γι' αυτή τη μεταρρύθμιση; Σήμερα έχει μιλήσει το μισό Υπουργικό Συμβούλιο, ήρθε μέχρι και ο Πρωθυπουργός, αλλά ένας Βουλευτής από τον ΣΥΡΙΖΑ δεν έχει δηλώσει να μιλήσει, βλέπουμε ότι τα έδρανα είναι σχεδόν άδεια. Και ρωτώ, λοιπόν, κύριοι σύντροφοι της Αριστεράς: Θα μείνετε πιστοί στις αρχές και στις αξίες σας ή θα ενδώσετε στον καιροσκοπισμό και τον τυχοδιωκτισμό του Αρχηγού σας; Πάμε να δούμε τώρα τα υπόλοιπα, γιατί, ξέρετε, η χώρα παραπαίει σε όλους τους τομείς. Στην οικονομία ζούμε πραγματικά κωμικοτραγικές καταστάσεις. Υπουργός - είναι και εδώ, τον βλέπουμε, κάθεται εδώ ο κύριος Υπουργός - δηλώνει δημόσια ότι τα αναδρομικά θα πληρωθούν, όταν οι πρωτόδικες αποφάσεις τελεσιδικήσουν και την ίδια στιγμή που το λέει, το Υπουργείο πιστώνει τα χρήματα στους λογαριασμούς των δικαιούχων, εν αγνοία του Υπουργού. Επί μία εβδομάδα αλληλοδιαψεύδονται ο Υπουργός με την Υπουργό του. Ο ένας το πρωί λέει άλλα, η άλλη το απόγευμα έρχεται και λέει άλλα. Και όλα αυτά, βεβαίως, πού; Στην καμπούρα των συνταξιούχων, που έχουν πραγματικά παρανοήσει. Σκάνδαλα επί σκανδάλων. Δημόσια Επιχείρηση Αερίου Αττικής. Στέλεχος του ΣΥΡΙΖΑ, πρώην πρόεδρος στα Λιπάσματα Καβάλας, αναλαμβάνει πρόεδρος στη ΔΕΠΑ και χαρίζει λεφτά του κράτους στον πρώην εργοδότη του. Κατηγορείται για απιστία. Θριάσιο. Αλλαγή των όρων του διαγωνισμού μετά την κατακύρωσή του: από 20 εκατομμύρια η προκαταβολή, 10 εκατομμύρια η προκαταβολή. Από διακόσια τόσα τα στρέμματα, εννιακόσια τόσα τα στρέμματα. Δεν έχει ξαναγίνει ποτέ κάτι παρόμοιο, τουλάχιστον στη μεταπολιτευτική Ελλάδα. «Ελευθέριος Βενιζέλος». Χρειάστηκε να έρθουν οι ξένοι, για να πουν «τι είναι αυτά που κάνετε, δεν ξέρετε το συμφέρον σας;» και να μας στείλουν πίσω τη σύμβαση. ΔΕΗ, πρώτο θέμα. Δύο μήνες πριν από τη Συμφωνία των Πρεσπών, η ΔΕΗ αγόρασε σκοπιανή εταιρεία, με ιδιοκτήτη τον αντιπρόεδρο της κυβέρνησης των Σκοπίων και συνεργάτη του Ζάεφ. Σε δεύτερο χρόνο αποκαλύπτεται ότι η εν λόγω εταιρεία έχει παθητικό. ΔΕΗ, δεύτερο θέμα. Χωρίς κανένα πρόβλημα βγαίνει και λέει: «Ξέρετε, πέρυσι κάναμε λάθος, δεν είχαμε 30 εκατομμύρια κέρδος, είχαμε 250 εκατομμύρια ζημία». Έτσι δεν είπε, κύριε Σκρέκα, ανερυθρίαστα; Και καλά, τι κάνει εκείνη η Επιτροπή Κεφαλαιαγοράς; Έλα μωρέ, δεν τρέχει τίποτα, δεν έχουμε 30 εκατομμύρια κέρδος, έχουμε 250 ζημία, δεν είναι και τίποτα! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα για λίγο την ανοχή σας. Οι δε επενδυτές φεύγουν μέρα με τη μέρα, αλλάζουν, μεταφέρουν την έδρα τους από τη χώρα μας σε άλλες χώρες, γιατί δεν αντέχουν ούτε το βάρος της υπερφορολόγησης ούτε βέβαια αυτή την υπεργραφειοκρατία. Έφυγε ο «ΤΙΤΑΝΑΣ». Η «BLACKROCK» ανακοίνωσε το πάγωμα μιας μεγάλης επένδυσης στην Αθήνα. Ο επενδυτής στις Σκουριές αξιώνει με εξώδικο αποζημίωση εκατοντάδων εκατομμυρίων για παρακώλυση της επένδυσης. Και στο Ελληνικό ακόμα προσπαθούμε να αποχαρακτηρίσουμε το δάσος, το οποίο ξαφνικά ανακάλυψε η Κυβέρνηση. Στα εθνικά μας ζητήματα, η εικόνα της Κυβέρνησης είναι τουλάχιστον θλιβερή. Μετά το δημόσιο ξεκατίνιασμα μεταξύ Υπουργών της ίδιας Κυβέρνησης και τις εκατέρωθεν κατηγορίες φτάσαμε να βλέπουμε πρώην Υπουργό να μηνύει νυν Υπουργό για συκοφαντική δυσφήμιση. Και ο Πρωθυπουργός παρατηρεί αμέριμνος, σφυρίζει αδιάφορα. Τι γράφει, αλήθεια, η επιστολή παραίτησης του κ. Κοτζιά; Τι ειπώθηκε ακριβώς σε εκείνο το περιβόητο Υπουργικό Συμβούλιο; Κανείς δεν μιλάει. Θα τα μάθουμε μέσω της δικαιοσύνης μετά τη μήνυση που κατατέθηκε. Στα ζητήματα ασφαλείας - και κλείνω - περιμένουμε να δούμε τι κατάληξη θα έχει η διαμάχη ανάμεσα στην Υπουργό και στην Αναπληρώτριά της. Ώσπου να βρουν, όμως, μεταξύ τους τι θα κάνουν, τα πανεπιστήμια κλείνουν και οι «Ρουβίκωνες» χορεύουν, κυρίες και κύριοι συνάδελφοι. Είναι μια Κυβέρνηση που βουλιάζει κάθε μέρα υπό το βάρος αυτής της ετερόκλητης συμμαχίας, που έχει ένα μόνο κοινό σημείο: την παραμονή στην εξουσία με κάθε κόστος. Κυρίες και κύριοι συνάδελφοι, η χώρα δεν αξίζει αυτό που της συμβαίνει. Οι Έλληνες αξίζουν κάτι καλύτερο. Αξίζουν μια Κυβέρνηση που θα σταθεί πραγματικά στα προβλήματα, τα πραγματικά προβλήματα που τους απασχολούν, και θα δώσει λύσεις. Και σύντομα θα την έχουν. Ευχαριστώ πολύ.
Ευχαριστούμε τον κ. Φωτήλα. Ο κ. Δημοσχάκης έχει τον λόγο για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, με τη λογική της φιέστας που σας διέπει ως Κυβέρνηση, ο Πρωθυπουργός ανακοίνωσε χθες στην εξαιρετική εορτή της Πολεμικής Αεροπορίας στο Μέγαρο Μουσικής ότι καταθέτει τροπολογία για την επιστροφή των αναδρομικών στα στελέχη των Ενόπλων Δυνάμεων και Σωμάτων Ασφαλείας, της δικαιοσύνης αλλά και των πανεπιστημίων. Βρισκόμουν στην εορτή και εκπροσωπούσα τον Πρόεδρό μας. Παρατήρησα, όμως, ότι το ακροατήριο ήταν παγερό και αδιάφορο, κύριε Υπουργέ. Δεν χειροκρότησε τις εξαγγελίες του κ. Τσίπρα. Είχαν προφανώς διαίσθηση για την επερχόμενη αδικία που θα τους επιφύλασσε μέσα σε λίγες ώρες και για μια ακόμη φορά η παρούσα Κυβέρνηση. Ο Υπουργός Εθνικής Άμυνας είχε κάνει σημαία του την επιστροφή των αναδρομικών από το 2015 και επί τέσσερα χρόνια συνέχεια. Φτάσαμε στο τέλος του 2018, και μάλιστα μεσούσης μιας μακράς προεκλογικής περιόδου, για να φέρετε μια τροπολογία, με την οποία πραγματικά εμπαίζετε τα στελέχη των Ενόπλων Δυνάμεων και των Σωμάτων Ασφαλείας, τους δικαστές και τους πανεπιστημιακούς μας. Και αυτό, γιατί δεν συνάδει με το πνεύμα της απόφασης του Σ.τ.Ε. για την επαναφορά των μισθών των, κατ' αρχάς, εν ενεργεία στελεχών στα επίπεδα του έτους 2012, καθώς χορηγεί το 50% μόνο ως αναδρομικά από 1-8-2012 έως 31-12-2016. Όμως, δεν το λαμβάνει υπ' όψιν για την αναπροσαρμογή των μισθών και των συντάξεων. Ο Υπουργός Εθνικής Άμυνας επικαλέστηκε σήμερα το νέο μισθολόγιο των στελεχών των Ενόπλων Δυνάμεων και των Σωμάτων Ασφαλείας, βάσει του ν.4472/2017. Παρ' ότι έχει ρητή ισχύ από 1-1-2017, εφαρμόστηκε, δυστυχώς, καθυστερημένα, από 1-1-2018, με ευθύνη της Κυβέρνησης. Αυτό σημαίνει συνεπώς ότι τα αναδρομικά θα έπρεπε να χορηγηθούν μέχρι τις 31-12-2017 και όχι μέχρι τις 31-12-2016. Ουσιαστικά, τους στερείτε αναδρομικά ενός έτους. Τους κοροϊδεύετε, δηλαδή, μπροστά στα μάτια τους. Επίσης, στο ποσό του υπολοίπου 50% δεν λαμβάνεται υπ' όψιν η αύξηση της προσωπικής διαφοράς από 1-1-2017 και εντεύθεν. Όσον αφορά τους συνταξιούχους, χορηγούνται τα αναδρομικά ως 30-6-2016, αλλά δεν έχουν αναπροσαρμογή των συντάξεών τους σύμφωνα με την απόφαση του Σ.τ.Ε.. Το τραγικό είναι, όμως, ότι σε αυτούς στερείτε αναδρομικά δυόμισι ετών. Ο νόμος Κατρούγκαλου επιβάλλει την προστασία των καταβαλλόμενων παλαιών συντάξεων στα προ του νόμου επίπεδα έως 31-12-2018 και περικοπή από 1-1-2019 της προσωπικής διαφοράς, δηλαδή μεταξύ παλαιάς και νέας επανυπολογισθείσας σύνταξης. Αυτό σημαίνει ότι θα έπρεπε τα αναδρομικά να χορηγηθούν έως 31-12-2018 και όχι μέχρι 30-6-2016. Με τα μαθηματικά της αριστερής πολιτικής σας τους στερείτε, κύριε Υπουργέ, αναδρομικά δυόμισι ετών. Όπως είναι φυσικό, οι παραπάνω παραλείψεις σας θα οδηγήσουν τα εν ενεργεία και εν αποστρατεία στελέχη των Ενόπλων Δυνάμεων και των Σωμάτων Ασφαλείας να καταφύγουν σε μαζικές δικαστικές διεκδικήσεις, άρα ανοίγει ένας νέος κύκλος δικαστικών περιπετειών. Δεν λύνετε προβλήματα. Δημιουργείτε προβλήματα. Από την άλλη μεριά, θα περιμέναμε σε αυτή την τροπολογία σας ή σε κάποια άλλη να αποκαταστήσετε την αδικία και για τις ορφανικές οικογένειες, όπως αυτές εκφράζονται με τον Σύλλογο Συζύγων Θανόντων με την επωνυμία «ΑΞΙΑ». Η προηγούμενη κυβέρνηση, η κυβέρνηση Σαμαρά, με τον ν.4307/2014 επέστρεψε στα εν ενεργεία και εν αποστρατεία στελέχη των Ενόπλων Δυνάμεων και Σωμάτων Ασφαλείας και στους πανεπιστημιακούς και δικαστές το 50% των μειώσεων που κρίθηκαν αντισυνταγματικές από την ολομέλεια του Συμβουλίου της Επικρατείας, εφαρμόζοντας με πίστη και σεβασμό τις αποφάσεις της δικαιοσύνης. Μάλιστα αναπροσάρμοσε αυξητικά τους μισθούς και τις συντάξεις. Επιπλέον δεσμεύτηκε να χορηγήσει το υπόλοιπο 50% το έτος 2016 και μετά. Σύμφωνα με τη σχετική εφαρμογή της γνωστής ΚΥΑ, τα αναδρομικά θα κατατίθεντο στους ήδη τότε συνταξιούχους σε τριάντα έξι μηνιαίες δόσεις. Στο άρθρο 2 της συγκεκριμένης ΚΥΑ είχε προβλεφθεί να καταβληθούν τα αναδρομικά και στα μέλη των οικογενειών στα οποία είχε μεταβιβαστεί η σύνταξη όσων είχαν αποβιώσει. Εσείς, όμως, σήμερα αγνοήσατε προκλητικά τις ορφανικές οικογένειες, που δεν πήραν τα χρήματα που δικαιούνται, ενώ εμείς καταθέσαμε από 27-3-2018 σχετική ερώτηση. Σας χτυπήσαμε την καμπάνα και δεν την ακούσατε, γιατί δεν λάβαμε μέχρι σήμερα ουσιαστική απάντηση από τους αρμοδίους Υπουργούς, όπως όφειλαν σύμφωνα με τον Κανονισμό. Εν κατακλείδι, κύριε Υπουργέ, πρόκειται για μια τροπολογία - κοροϊδία για τα στελέχη των Ενόπλων Δυνάμεων, των Σωμάτων Ασφαλείας, της δικαιοσύνης και των πανεπιστημίων μας και μάλιστα τη φέρνετε σήμερα, ανήμερα της εορτής του προστάτη της Πολεμικής Αεροπορίας. Είναι μια τροπολογία με τον χαρακτήρα της ελεημοσύνης για τους ανθρώπους που με υψηλό φρόνημα και ηρωισμό υπηρετούν ή υπηρέτησαν την πατρίδα. Και, για να γυρίσουμε λίγο τον χρόνο πίσω, με την απόφαση 1128/2016, το Συμβούλιο της Επικρατείας έκρινε ως αντισυνταγματικό τον ν.4093/2012, κατόπιν ομαδικών προσφυγών και επανέλαβε την κρίση του για την επάνοδο των αποδοχών στα προ του Αυγούστου του 2012 επίπεδα. Μέχρι σήμερα δεν έχει υλοποιηθεί η υπ' όψιν απόφαση, παρά τις συνεχείς διαβεβαιώσεις του Υπουργού Εθνικής Άμυνας. Ο ίδιος έβρισκε συνεχώς πιστώσεις και κωδικούς για την υλοποίησή της, που δυστυχώς δεν αποδεχόταν, όπως λέει ο ίδιος, ο Υπουργός Οικονομικών. Ο Κυριάκος Μητσοτάκης, ο Πρόεδρός μας, δεσμεύτηκε στις συναντήσεις που είχε με εκπροσώπους στελεχών των Ενόπλων Δυνάμεων και των Σωμάτων Ασφαλείας ότι θα επιστρέψει το 50% των αναδρομικών κανονικά κι όχι κουτσουρεμένα, όπως εσείς κάνετε σήμερα, και μάλιστα δεσμεύτηκε ότι, μόλις γίνουμε κυβέρνηση, θα καταθέσουμε ένα νέο μισθολόγιο, που θα λαμβάνει υπ' όψιν τα ειδικά χαρακτηριστικά των Ενόπλων Δυνάμεων και των Σωμάτων Ασφαλείας και θα διασφαλίζει αξιοπρεπείς αποδοχές. Εμείς, όμως, έχουμε γενναιότητα πολιτική. Υπερψηφίζουμε αυτό το οποίο φέρνετε σήμερα στη Βουλή, όπως δήλωσε ο αρμόδιος τομεάρχης, το κουτσουρεμένο και ανορθόγραφο 50%, κατά παράβαση της απόφασης της δικαιοσύνης, με τη δήλωση ότι αδικήσατε κατάφωρα τα στελέχη των Ενόπλων Δυνάμεων και των Σωμάτων Ασφαλείας είτε βρίσκονται εν ενεργεία είτε στην εφεδρεία. Επίσης, αδικήσατε το ίδιο και τα στελέχη των πανεπιστημίων και των δικαστηρίων μας, με τη δήλωση ότι εμείς τους ΤΙΜΟΥΜΕ - με κεφαλαία γράμματα - και δεν τους ξεχνούμε. Σας ευχαριστώ πολύ, κύριε Πρόεδρε.
Ευχαριστούμε τον κ. Δημοσχάκη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εξήντα μαθήτριες και μαθητές και τέσσερις εκπαιδευτικοί συνοδοί από το 7ο Γυμνάσιο Τρικάλων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Κοινοβουλευτικός Εκπρόσωπος του ΚΚΕ κ. Καραθανασόπουλος για δώδεκα λεπτά.
Ευχαριστώ, κύριε Πρόεδρε. Και σήμερα και με την παρέμβαση του κυρίου Πρωθυπουργού ακούσαμε για ακόμη μια φορά το νέο κυβερνητικό αφήγημα, ένα κυβερνητικό αφήγημα το οποίο όχι μόνο δεν πατάει σε καμμία πραγματικότητα, αλλά αντίθετα την αντιστρέφει και την προσαρμόζει στα μέτρα της κυβερνητικής προπαγάνδας. Κατ' αρχάς το κυβερνητικό αφήγημα μιλάει για επιστροφή στην οικονομική κανονικότητα. Όμως, αλήθεια, ποια είναι αυτή η οικονομική κανονικότητα, όταν οι αβεβαιότητες οξύνονται και μεγεθύνονται στη διεθνή καπιταλιστική οικονομία, αβεβαιότητες οι οποίες προέρχονται από την όξυνση του ανταγωνισμού, από τον εμπορικό πόλεμο, για παράδειγμα, ανάμεσα στις Ηνωμένες Πολιτείες και στην Κίνα, από τον εμπορικό πόλεμο ανάμεσα στις Ηνωμένες Πολιτείες της Αμερικής και την Ευρωπαϊκή Ένωση, αβεβαιότητες που οξύνονται από τη μεγέθυνση της ανισομετρίας μέσα στο εσωτερικό της Ευρωπαϊκής Ένωσης και ενισχύουν τις φυγόκεντρες τάσεις; Η κατάσταση με την Ιταλία και η αντιπαράθεση με τη Γερμανία είναι ακριβώς αποτέλεσμα της υποβάθμισης της οικονομίας της Ιταλίας προς όφελος της γερμανικής οικονομίας, όταν υπάρχει αυτή η τεράστια υπερσυσσώρευση κεφαλαίων, που βάζει εμπόδια στην ανάπτυξη του καπιταλιστικού συστήματος και στην αύξηση του ποσοστού κέρδους. Για ποια οικονομική κανονικότητα μιλάτε, τη στιγμή που οξύνονται ακόμη περισσότερο οι αντιθέσεις ανάμεσα στα ιμπεριαλιστικά κέντρα και στις άλλες μεγάλες καπιταλιστικές οικονομίες, αντιθέσεις που εκφράζονται με ιδιαίτερη οξύτητα, με ιδιαίτερη σφοδρότητα στην περιοχή μας και ιδιαίτερα στην περιοχή των Δυτικών Βαλκανίων, φέρνοντας πιο κοντά τον κίνδυνο του πολέμου, των ιμπεριαλιστικών επεμβάσεων, της αλλαγής των συνόρων στην περιοχή των Δυτικών Βαλκανίων, αξιοποιώντας και τις εθνικιστικές κορόνες - σήμερα χορτάσαμε τέτοιες εθνικιστικές κορόνες - , μετατρέποντας την ελληνική Κυβέρνηση σε σημαιοφόρο των αμερικανονατοϊκών σχεδιασμών στην περιοχή, στο όνομα της γεωστρατηγικής, όπως λέτε, αναβάθμισης της χώρας μας και της ελληνικής οικονομίας; Δηλαδή, μετατρέπετε την Ελλάδα σε πεδίο βολής, μετατρέπετε την Ελλάδα σε στόχο, στο όνομα του να διευκολυνθεί η διείσδυση των επιχειρηματικών ομίλων στην περιοχή των Δυτικών Βαλκανίων και στην ευρύτερη περιοχή, για να προστατεύσετε, δηλαδή, και να στηρίξετε τα συμφέροντα των επιχειρήσεων. Το δεύτερο σκέλος του κυβερνητικού αφηγήματος βεβαίως είναι η δίκαιη ανάπτυξη και είστε πολύ αποκαλυπτικοί στο τι σημαίνει αυτό, δίκαιη ανάπτυξη. Αυτή την αποκάλυψη την κάνατε μόλις προχθές, στην παρουσίαση που έκανε το Υπουργείο Οικονομίας για τις εκατόν σαράντα δύο δράσεις προς όφελος των επιχειρηματικών ομίλων. Μόνο και μόνο τα περιεχόμενα να δείτε, δεν χρειάζεται τίποτε άλλο: το πώς βελτιώνετε, η Κυβέρνηση, ακόμα περισσότερο το επιχειρηματικό περιβάλλον, πώς βελτιώνετε την ανάπτυξη και την εξωστρέφεια των επιχειρηματικών ομίλων, πώς στηρίζετε ακόμη περισσότερο τη χρηματοδότηση των επιχειρήσεων, τους νέους αναπτυξιακούς νόμους, τη στήριξη των στρατηγικών επενδύσεων, την προσέλκυση ξένων επενδύσεων στη χώρα, την προώθηση των ιδιωτικοποιήσεων, τις συμπράξεις δημοσίου και ιδιωτικού τομέα, τα νέα επενδυτικά σχήματα και εργαλεία που βοηθάνε τις επιχειρήσεις, το πώς στηρίζετε τις επενδύσεις στα Βαλκάνια και στη βαλκανική συνανάπτυξη, δηλαδή της Δύσης, όπως είπαμε, αλλά και μια σειρά άλλα ζητήματα, τα οποία ακριβώς στηρίζουν τα επιχειρηματικά συμφέροντα, θωρακίζουν την ανταγωνιστικότητα των επιχειρηματικών ομίλων και την καπιταλιστική κερδοφορία. Και μάλιστα σε αυτές τις δράσεις είναι και η κατάργηση του νόμου Κατσέλη ή Σταθάκη, όπως τον ονομάζετε, και έστω αυτά τα περιορισμένα, τα ελάχιστα μέτρα προστασίας της πρώτης κατοικίας από πλειστηριασμούς στο όνομα της διαχείρισης των κόκκινων δανείων και της αποκατάστασης της χρηματοοικονομικής κατάστασης και της κεφαλαιακής επάρκειας των τραπεζών, με αποτέλεσμα από το νέο έτος να πολλαπλασιαστούν οι πλειστηριασμοί αλλά και οι απειλές στα υπερχρεωμένα λαϊκά νοικοκυριά, οι εκβιασμοί στους υπερχρεωμένους επαγγελματοβιοτέχνες και αγρότες, για να πάνε να διευθετήσουν τα δάνειά τους, για να προστατεύσουν είτε την πρώτη κατοικία είτε τα εργαλεία της δουλειάς τους. Αυτός είναι ο χαρακτήρας της δίκαιης ανάπτυξης την οποία ευαγγελίζεστε, μια δίκαιη ανάπτυξη, η οποία έχει ως προϋπόθεση τις συνθήκες εργασιακής ζούγκλας, που χέρι - χέρι με τις προηγούμενες κυβερνήσεις της Νέας Δημοκρατίας και του ΠΑΣΟΚ εσείς, ως Κυβέρνηση ΣΥΡΙΖΑ - ΑΝΕΛ, ολοκληρώσατε. Και ολοκληρώσατε το «θεάρεστο» έργο με τα νέα εμπόδια τα οποία βάλατε, με τις νέες ανατροπές στις εργασιακές σχέσεις, στο όνομα ακριβώς της θωράκισης της ανταγωνιστικότητας και της προστασίας των επιχειρηματικών ομίλων. Άλλωστε, ο νόμος Βρούτση που έγινε νόμος Βρούτση - Αχτσιόγλου και ο νόμος Κατρούγκαλου επιβεβαιώνουν του λόγου το αληθές, ότι ήρθε η Κυβέρνηση ΣΥΡΙΖΑ - ΑΝΕΛ να κάνει τη βρώμικη δουλειά, ό,τι οι προηγούμενες κυβερνήσεις άφησαν ημιτελές. Διότι αυτό το οποίο έχετε επενδύσει ως Κυβέρνηση είναι ακριβώς το πώς θα στηρίξετε την καπιταλιστική ανάπτυξη, μια ανάπτυξη που όχι μόνο είναι άδικη, ταξική, αλλά αποτελεί και το φυτώριο αναπαραγωγής των σκανδάλων της διαφθοράς και της διαπλοκής. Και το τρίτο στοιχείο αυτού του κυβερνητικού αφηγήματος δεν είναι τίποτε άλλο, παρά η επιστροφή στην κανονικότητα. Δηλαδή, τι λέτε στον κόσμο; «Σας ευχαριστούμε που υπομείνατε όλα αυτά τα μέτρα τα προηγούμενα χρόνια και σήμερα θα σας ανακουφίσουμε.». Πώς θα τον ανακουφίσετε; Στη λογική τού «να σε κάψω Γιάννη, να σε αλείψω λάδι». Όχι μόνο δεν αναιρείτε την κλιμάκωση της επίθεσης, αλλά συνεχίζετε τη φοροεπιδρομή απέναντι στα λαϊκά στρώματα, συνεχίζετε την πολιτική των μειωμένων μισθών, των μειωμένων συντάξεων απέναντι στους εργαζόμενους και τους συνταξιούχους, στο όνομα της δημοσιονομικής πειθαρχίας και μέσα από τη λογική των αιματοβαμμένων πρωτογενών πλεονασμάτων θα δώσετε κάποια «ψίχουλα» στα ακραία φαινόμενα φτώχειας. Έτσι, λοιπόν, και εσείς ως Κυβέρνηση ΣΥΡΙΖΑ - ΑΝΕΛ συνεχίζετε μια τεράστια αναδιανομή σε βάρος των λαϊκών εισοδημάτων προς όφελος του μεγάλου κεφαλαίου. Διότι ακριβώς δεν πρόκειται και την περίοδο της καπιταλιστικής ανάπτυξης που ευαγγελίζεστε να έχουμε καμμία επιστροφή των απωλειών που υπέστησαν οι εργαζόμενοι, οι συνταξιούχοι, τα λαϊκά στρώματα, οι επαγγελματοβιοτέχνες. Αντίθετα, από τα δέκα που τους παίρνετε, τους επιστρέφετε το ένα, κάνοντας μία αναδιανομή της φτώχειας ανάμεσα στους λιγότερο φτωχούς και στους περισσότερο φτωχούς. Διότι αυτή είναι η λογική και η φιλοσοφία της δημοσιονομικής πειθαρχίας και της μη αμφισβήτησής της. Ακριβώς στο όνομα αυτής της δημοσιονομικής προστασίας έχετε υπογράψει πρωτογενή πλεονάσματα μέχρι το 2060. Και, βεβαίως, οι κοκορομαχίες ανάμεσα στην Αξιωματική Αντιπολίτευση, τα άλλα κόμματα και την Κυβέρνηση, που και σήμερα ακούσαμε, προσπαθούν να συγκαλύψουν ότι η Κυβέρνηση συνεχίζει με ιδιαίτερη επιμέλεια την πολιτική των προηγούμενων κυβερνήσεων, τόσο στο ασφαλιστικό και στις μειώσεις των μισθών όσο και στη συμφωνία, η οποία είναι ευρύτατη, σε σχέση με την κύρωση των οδηγιών που προβλέπονται από την Ευρωπαϊκή Ένωση και τις οποίες ενσωματώνει το συγκεκριμένο νομοσχέδιο στο Ελληνικό Δίκαιο. Και ποιες είναι αυτές οι οδηγίες; Τι αφορούν; Αφορούν τη συμπληρωματική ασφάλιση, δηλαδή τα επαγγελματικά ταμεία και τις ιδιωτικές ασφαλιστικές εταιρείες, οι οποίες βρίσκονται σε ιδιαίτερη έξαρση σε επίπεδο Ευρωπαϊκής Ένωσης, λόγω των αντιασφαλιστικών μεταρρυθμίσεων στην Ευρωπαϊκή Ένωση αλλά και στη χώρα μας. Είναι πεδίον δόξης λαμπρό για το επόμενο διάστημα, για να αναπτυχθεί η επιχειρηματική δραστηριότητα όλων αυτών των ασφαλιστικών εταιρειών, που δραστηριοποιούνται είτε στην ιδιωτική ασφάλιση είτε στα ταμεία επαγγελματικής ασφάλισης. Αυτό είναι αποτέλεσμα του νόμου Κατρούγκαλου. Τι έκανε ο νόμος Κατρούγκαλου; Έβαλε την ταφόπλακα στον δημόσιο χαρακτήρα της κοινωνικής ασφάλισης και στον αναδιανεμητικό του ρόλο. Και τι έφερε μπροστά; Τον αναδιανεμητικό - κεφαλαιοποιητικό. Φέρατε, δηλαδή, με τον νόμο Κατρούγκαλου την ψυχή του συστήματος Πινοσέτ. Και κατά τ' άλλα κατηγορείτε τη Νέα Δημοκρατία που μιλάει για το σύστημα Πινοσέτ, τη στιγμή που εσείς το εφαρμόζετε στο ασφαλιστικό, με τους γνωστούς τρεις πυλώνες. Επί της ουσίας δίνετε τη λεγόμενη «εθνική σύνταξη», το επίδομα επιβίωσης δηλαδή, και από εκεί και πέρα, ανάλογα με την πορεία των ασφαλιστικών ταμείων, μεγαλώνετε τις εισφορές για τους εργαζόμενους και ταυτόχρονα μειώνετε την κρατική χρηματοδότηση και τις εργοδοτικές εισφορές και με τη διεύρυνση της μερικής απασχόλησης τα οδηγείτε επί της ουσίας σε χρεοκοπία. Από την άλλη μεριά, δίνετε στον εργαζόμενο το τυράκι στη φάκα και του λέτε: Άμα θέλεις περισσότερη σύνταξη, κάνε ένα ταμείο επαγγελματικής ασφάλισης ή ιδιωτική ασφάλιση. Αυτό έχετε προχωρήσει με το συγκεκριμένο νομοσχέδιο και το προχωράτε ακόμη παραπέρα. Άλλο, δηλαδή, ένα μέτρο στον αντιασφαλιστικό οδοστρωτήρα, που η Κυβέρνηση ΣΥΡΙΖΑ - ΑΝΕΛ συνέχισε, παίρνοντας τη σκυτάλη από τις προηγούμενες κυβερνήσεις. Για αυτόν ακριβώς τον λόγο και η τροπολογία που φέρνετε εδώ στη Βουλή αποδεικνύει ότι στην πολιτική εξαπάτηση του λαού και των συνταξιούχων είστε μαστόρια. Τι κάνετε, λοιπόν; Φέρνετε μία μερική επιστροφή των αναδρομικών που έχετε παράνομα παρακρατήσει από τους μισθούς και τις συντάξεις των ειδικών μισθολογίων με τη μορφή επιδόματος. Δηλαδή αυτό δεν θα σημάνει ότι θα αυξηθούν οι μισθοί και οι συντάξεις αυτών των στρωμάτων. Και μάλιστα βάζετε πονηρά στο άρθρο 6 την παράγραφο 3, που λέτε, με τη συγκεκριμένη διάταξη αυτής της παραγράφου, το εξής πολύ αποκαλυπτικό: η καταβολή του ποσού της προηγούμενης παραγράφου - η καταβολή, δηλαδή, των αναδρομικών - δεν επηρεάζει το ύψος της καταβαλλόμενης σύνταξης που έχει ληφθεί υπ' όψιν για τον επανυπολογισμό και την αναπροσαρμογή που προβλέπεται στο άρθρο 14 του αντιασφαλιστικού εκτρώματος, του νόμου Κατρούγκαλου. Αυτό τι σημαίνει στα απλά ελληνικά; Το λέτε πολύ αποκαλυπτικά στην εισηγητική έκθεση: Εάν δεν βάλουμε την παράγραφο 3, αυτό θα έχει ως αποτέλεσμα την ανατροπή της υπολογισθείσας συνταξιοδοτικής δαπάνης και των βασικών παραδοχών της αντιασφαλιστικής μεταρρύθμισης Κατρούγκαλου - αυτό το βάζω εγώ - σε βάρος του οικονομικού προγραμματισμού της χώρας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τι λέτε, δηλαδή, και τι επιβεβαιώνετε; Ότι δεν πρόκειται να δοθεί δεκάρα τσακιστή και την ίδια στιγμή υποκριτικά στρέφετε τους συνταξιούχους στα δικηγορικά γραφεία και στους μεγαλοδικηγόρους, σε αναζήτηση της επιστροφής αυτών που παράνομα τους έχετε κρατήσει με τις μειώσεις στις συντάξεις και ενώ εσείς οι ίδιοι λέτε μέσα ότι δεν θα επιτρέψετε να ανατραπεί η υπολογισθείσα συνταξιοδοτική δαπάνη, γιατί ακριβώς η βιωσιμότητα και τα πλεονάσματα των ασφαλιστικών ταμείων μετρούν στο ματωμένο πρωτογενές πλεόνασμα. Αυτά τα ματωμένα πρωτογενή πλεονάσματα των ασφαλιστικών ταμείων βγαίνουν μέσα από τις τεράστιες περικοπές στις συντάξεις που έχετε επιβάλει, μέσα από την αύξηση των εισφορών των εργαζομένων αλλά και των αυτοαπασχολουμένων, γιατί αυτό που λέτε ότι θα μειώσετε τις εισφορές των αυτοαπασχολουμένων και των επιστημόνων από το 2019 είναι σε σχέση με αυτά που θα έδιναν το 2019, όχι σε σχέση με αυτά που δίνουν σήμερα. Σε σχέση με αυτά που δίνουν σήμερα, θα υπάρξει αύξηση των εισφορών τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Άρα ακριβώς βαφτίζετε το κρέας ψάρι και εμείς σας λέμε καθαρά: αποσύρετε την παράγραφο 3. Είναι πρόκληση η παράγραφος 3 του άρθρου 6. Ως ΚΚΕ θα κάνουμε κάθε προσπάθεια μέχρι την τελευταία στιγμή να αποσύρετε τη συγκεκριμένη παράγραφο, γιατί δημιουργεί προβλήματα στους συνταξιούχους και βάζει νέα εμπόδια στις διεκδικήσεις τους. Όμως, είστε βαθύτατα γελασμένοι αν πιστεύετε ότι, με αυτές τις διατάξεις και τις παραγράφους που φέρνετε, θα κάμψετε την αγωνιστική αντίδραση των συνταξιούχων αλλά και των εργαζομένων, που προετοιμάζουν νέες απεργιακές κινητοποιήσεις, έχοντας στο επίκεντρο και τον αντιασφαλιστικό νόμο Κατρούγκαλου αλλά και τον αντεργατικό νόμο Βρούτση - Αχτσιόγλου. Από αυτή την άποψη, εμείς σας λέμε καθαρά ότι το ΚΚΕ θα κάνει ό,τι περνάει από το χέρι του να στηρίξει αυτές τις αγωνιστικές διεκδικήσεις και μαζί με τους εργαζόμενους και τα υπόλοιπα λαϊκά στρώματα να ανατρέψει τους πολιτικούς σας σχεδιασμούς.
Κύριε Καραθανασόπουλε, ολοκληρώστε, σας παρακαλώ.
Ολοκληρώνω, κύριε Πρόεδρε. Με βάση αυτά, το ΚΚΕ θα ψηφίσει την τροπολογία, έστω για να πάρουν αυτά τα κουτσουρεμένα, περιορισμένα επιδόματα οι συγκεκριμένες κατηγορίες συνταξιούχων και εργαζομένων. Όμως, το επόμενο διάστημα θα μας βρείτε μπροστά σας.
Ευχαριστούμε τον κ. Καραθανασόπουλο. Ο κ. Σκρέκας έχει τον λόγο για επτά λεπτά.
Ευχαριστώ, κύριε Πρόεδρε. Θα μου επιτρέψετε, αγαπητές και αγαπητοί συνάδελφοι, να ξεκινήσω από αυτό που είπε ο τελευταίος ομιλητής, ο αξιότιμος συνάδελφος από το Κομμουνιστικό Κόμμα Ελλάδος, ο κ. Καραθανασόπουλος. Είπε κάτι πολύ σημαντικό, που δεν είχε ακουστεί μέχρι τώρα στην Αίθουσα και ανέδειξε, όπως πολύ σωστά είπε, την πολιτική εξαπάτηση που ο ίδιος ο Πρωθυπουργός επιχειρεί να κάνει προς τον ελληνικό λαό. Το άρθρο 6 αναφέρεται στην αποκατάσταση των περικοπών των συντάξεων. Ήρθε εδώ ο κ. Τσίπρας, ο Πρωθυπουργός της χώρας, και πανηγύρισε λέγοντας πως, επειδή βγήκε από τα μνημόνια η χώρα και η οικονομία πηγαίνει καλά, αποκαθιστά την αδικία. Θα εξηγήσω παρακάτω αυτά που λέει. Η καταβολή, λέει, του ποσού της προηγούμενης παραγράφου, δηλαδή των αναδρομικών, δεν επηρεάζει το ύψος της καταβαλλόμενης σύνταξης που έχει ληφθεί υπ' όψιν για τον επανυπολογισμό και την αναπροσαρμογή που προβλέπεται στο άρθρο 14 του ν.4387/2016. Δηλαδή, τι λέει αυτό το άρθρο; Λέει το εξής. Το 2016 ήρθε ο ΣΥΡΙΖΑ με τον νόμο Κατρούγκαλου και έφερε την προσωπική διαφορά, την οποία ο κ. Τσίπρας εδώ λέει ότι δεν θα εφαρμόσει. Σήμερα έρχονται και φέρνουν μια τροπολογία, για να αποκαταστήσουν το 50% των περικοπών των συντάξεων που είχαν γίνει από το 2012 και μετά. Να πω βέβαια ότι το πρώτο 50% το είχε δώσει πίσω η κυβέρνηση του Αντώνη Σαμαρά το 2014. Τι λένε τώρα; Θα δώσουμε πίσω το 50%, αλλά από το 2012 μέχρι το 2016 που ξεκινάει ο νόμος Κατρούγκαλου, γιατί μετά έχει γίνει επανυπολογισμός των συντάξεων. Υπάρχει η προσωπική διαφορά και άρα δεν δίνουμε πίσω το ποσό της προσωπικής διαφοράς, πράγμα που έχει ήδη αρχίσει και εφαρμόζεται. Δηλαδή, ο νόμος Κατρούγκαλου περί της περικοπής της προσωπικής διαφοράς ήδη εφαρμόζεται factum με αυτή τη ρύθμιση, γιατί οι συνταξιούχοι θα έπρεπε να πάρουν αναδρομικά για δύο χρόνια, τα οποία δεν παίρνουν, επειδή επανυπολογίζετε τη σύνταξή τους με τον νόμο Κατρούγκαλου. Και έρχεται εδώ ο Πρωθυπουργός της χώρας και πανηγυρίζει και κοροϊδεύει τον κόσμο και μάλιστα μπροστά στα μούτρα του. Μα, τι είναι αυτό που συμβαίνει σήμερα; Και δεν είναι μόνο αυτό. Το 2014 κανείς δεν είπε ότι εσείς, οι συνάδελφοι του ΣΥΡΙΖΑ, δεν ψηφίσατε την αποκατάσταση του πρώτου 50% των περικοπών από την κυβέρνηση του κ. Σαμαρά. Δεν ψηφίσατε τότε εκείνη την τροπολογία. Το 2014 δώσαμε τα αναδρομικά σε εκείνους που τα δικαιούνταν. Στη συνέχεια, από εκείνη την ημερομηνία και μετά, έπαιρναν αυξημένη τη σύνταξή τους, όπως και τα εν ενεργεία στελέχη έπαιρναν αυξημένο τον μισθό τους. Εσείς δίνετε εφάπαξ αναδρομικά, αλλά από εδώ και πέρα θα παίρνουν τον περικομμένο μισθό. Καταλαβαίνετε δηλαδή πού έχει φτάσει πια η πολιτική εξαπάτηση σε αυτή τη χώρα. Δεν έχει τσίπα, δεν ντρέπεται καθόλου ο Πρωθυπουργός της χώρας να έρχεται και να πανηγυρίζει για αυτά που κάνει. Και αν νομίζατε, κυρίες και κύριοι συνάδελφοι της Συμπολίτευσης, ότι θα πηγαίναμε σε τίποτα εκλογές, σε μια εκλογική περίοδο που θα ήταν μια διαδικασία υψηλού πολιτικού πολιτισμού, μια διαδικασία ενός διαλόγου, παράθεσης θέσεων και προτάσεων, ώστε να πείσουμε τους Έλληνες πολίτες ποιος έχει την καλύτερη πρόταση για να τον υποστηρίξει και να τον στηρίξει να αναλάβει τη διακυβέρνηση της χώρας, είστε γελασμένοι, γιατί ο κ. Τσίπρας με τον ερχομό του εδώ απέδειξε ότι δύο είναι οι άξονες της στρατηγικής που θα ακολουθήσει κατά την προεκλογική περίοδο που ήδη έχει ξεκινήσει, αυτή τη μακρά ή τη μικρότερη προεκλογική περίοδο. Θα το δούμε. Δυο είναι οι άξονες, λοιπόν: σκανδαλολογία και παροχολογία. Ο κ. Τσίπρας ξεκίνησε λέγοντας - για να καταλάβετε πού έχει φτάσει, δυστυχώς, αυτή η χώρα - ότι σήμερα η τροπολογία που φέρνετε για την εφάπαξ, επαναλαμβάνω, αποκατάσταση του 50% των περικοπών των συντάξεων των ενστόλων και των δικαστών και κάποιων άλλων κρατικών λειτουργών είναι η πρώτη νομοθετική διάταξη θετικού δημοσιονομικού αποτελέσματος, επειδή τώρα η οικονομία, λέει, βγήκε από την κρίση και επειδή η χώρα βγήκε από τα μνημόνια. Ερωτώ, λοιπόν, κάτι πολύ απλό και παρακαλώ να μου απαντήσετε, αν μπορείτε. Το 2014, η κυβέρνηση τότε του Αντώνη Σαμαρά αποκατέστησε το πρώτο 50% των συντάξεων.
Προεκλογικό ήταν αυτό.
Εν τω μεταξύ, έναν χρόνο πριν, το 2013, είχε αυξήσει το αφορολόγητο από τις 5.000 ευρώ στους χαμηλοσυνταξιούχους και στους χαμηλόμισθους στις 12.000 ευρώ για μια τετραμελή οικογένεια. Εν τω μεταξύ είχε μειώσει τη φορολογία στους ελεύθερους επαγγελματίες και στα νομικά πρόσωπα. Είχε μειώσει, επίσης, κατά 50% τον ΦΠΑ στην εστίαση, είχε αυξήσει την επιδότηση θέρμανσης και είχε μειώσει το ειδικό τέλος θέρμανσης. Ερωτώ, λοιπόν, το εξής: Πολύ σύντομα σας είπα επτά θετικά μέτρα, τα οποία είχε κάνει ο κ. Σαμαράς το 2014. Τότε τον ρίξατε και πήγατε σε εκλογές με αφορμή τον Πρόεδρο της Δημοκρατίας, εσείς που έρχεστε στη συνταγματική Αναθεώρηση εν τω μεταξύ και λέτε ότι θα πρέπει να αποσυνδεθεί από τις εθνικές εκλογές, ώστε να μην υπάρχουν κάποιοι περίεργοι, κάποιοι πονηρούληδες που χρησιμοποιούν ως άλλοθι την εκλογή του Προέδρου της Δημοκρατίας και διακόπτουν στη μέση τη θητεία μιας κυβέρνησης, όπως λέει τώρα ο κ. Τσίπρας. Είναι ο ίδιος ο οποίος διέκοψε στη μέση τη θητεία μιας κυβέρνησης το 2014, αγαπητοί συνάδελφοι. Εγώ τώρα παρέθεσα τουλάχιστον επτά μέτρα θετικής δημοσιονομικής επίπτωσης, όπως λέτε, τα οποία βοηθούσαν τα αδύναμα νοικοκυριά και τα λαϊκά στρώματα, τα οποία εσείς τα πήρατε όλα πίσω, όταν ήρθατε τότε. Αυξήσατε τον ΦΠΑ, το αφορολόγητο όριο από τις 12.000 ευρώ το πήγατε σταδιακά στις 7.000 ευρώ και τώρα το πάτε στις 5.500 ευρώ. Εν τω μεταξύ, πεθάνατε όλον τον κόσμο στους έμμεσους αλλά και στους άμεσους φόρους. Έρχεστε τώρα, τέσσερα χρόνια μετά το 2015 που αναλάβατε την εξουσία, και φέρνετε το πρώτο μέτρο, το οποίο και αυτό είναι περικομμένο. Είναι δηλαδή μισό, δεν είναι ολοκληρωμένο. Πονηρά σκεπτόμενοι το έχετε φέρει, γιατί από εδώ και πέρα οι άνθρωποι αυτοί θα συνεχίσουν να παίρνουν χαμηλές συντάξεις, χαμηλότερες συντάξεις από αυτές που έπαιρναν το 2015 που αναλάβατε εσείς. Βέβαια, δεν έχετε και τίποτα για το ΕΚΑΣ κ.λπ.. Άρα, για να βάλουμε τα πράγματα στη θέση τους, η πραγματικότητα είναι ότι η Κυβέρνηση του κ. Τσίπρα δεν έχει να επιδείξει τίποτα καλό για την ελληνική οικονομία και για τους Έλληνες πολίτες τα τελευταία τέσσερα χρόνια, πέρα από φόρους, περικοπές και βαρίδια στην οικονομία, που, δυστυχώς, εμποδίζουν να υπάρξει μια δυναμική ανάπτυξη, που θα φέρει, επιτέλους, την ελπίδα στα πρόσωπα των Ελλήνων. Αυτή τη στιγμή μιλάτε και κόπτεστε για δήθεν μείωση της ανεργίας, όταν ξέρετε πολύ καλά ότι έξι ή επτά στις δέκα θέσεις που δημιουργούνται είναι θέσεις των 250-300 ευρώ και όταν ξέρετε ότι αυτή τη στιγμή κυριαρχεί εργασιακή ζούγκλα έξω στην ελληνική οικονομία. Θα ήθελα να πω δυο πράγματα ακόμα σε ό,τι αφορά αυτή τη δήθεν «ιστορική» συμφωνία που κατάφερε να πετύχει ο κ. Τσίπρας με την ελληνική Εκκλησία. Κατ' αρχάς, πρέπει να ξεκαθαρίσουμε κάτι. Το θέμα των Ελλήνων ιερέων δεν είναι ένα θέμα το οποίο αφορά μόνο μια προσωπική κατάσταση κάποιων ανθρώπων, κάποιων λειτουργών, που από τη μια είναι δημόσιοι λειτουργοί, δημόσιοι υπάλληλοι, αλλά από την άλλη εκπληρώνουν έναν ιερό σκοπό. Όταν βλέπουμε τους Έλληνες ιερείς, κύριοι συνάδελφοι του ΣΥΡΙΖΑ, βλέπουμε ότι αυτοί οι άνθρωποι εκπροσωπούν έναν θεσμό, εκπροσωπούν κάτι πολύ σημαντικό, εκπροσωπούν την Ορθοδοξία, εκπροσωπούν τον ορθόδοξο χριστιανισμό και αυτό είναι κομμάτι της ελληνικής ταυτότητας. Έρχεστε, λοιπόν και, ελαφρά τη καρδία, δέκα χιλιάδες ιερείς που επιτελούν αυτό το ιερό λειτούργημα την Κυριακή το πρωί στα ορεινά χωριά των Τρικάλων, την Οξύνεια ή το Αγιόφυλλο ή από την άλλη πλευρά στο Μυρόφυλλο, όπου ζουν δέκα, είκοσι, τριάντα ηλικιωμένοι άνθρωποι και το μόνο που έχουν είναι η καμπάνα της εκκλησιάς και ο παππάς ο οποίος θα πάει να ανοίξει την εκκλησία και θα κάνει τη θεία λειτουργία - αυτό είναι το μόνο που τους έχει μείνει, γιατί δεν υπάρχει δάσκαλος, δεν υπάρχει κανείς σε αυτό το χωριό - , Έλληνες κληρικούς, που επιτελούν αυτό το ιερό χρέος και φέρνουν τον άνθρωπο πολύ κοντά στο Θεό, έρχεστε εσείς και δεν λέτε καμμία κουβέντα, τους ρίχνετε στον Καιάδα, αδιαφορείτε για το εργασιακό περιβάλλον, αδιαφορείτε για το ασφαλιστικό τους καθεστώς, αδιαφορείτε για το τι θα γίνει από εδώ και πέρα.
Κύριε Σκρέκα, σας παρακαλώ, ολοκληρώστε.
Αν μιλούσαμε εδώ για τον «Ρουβίκωνα», θα υπήρχαν καμμιά τριανταριά συνάδελφοι του ΣΥΡΙΖΑ και κάποιοι άλλοι να τον υπερασπιστούν. Κανείς δεν βγήκε να υπερασπιστεί τον Έλληνα ιερέα, τον χριστιανό ορθόδοξο Έλληνα ιερέα, που είναι κομμάτι της εθνικής μας ταυτότητας. Δεν πρέπει να το ξεχνάτε αυτό. Αυτό που μας διαφοροποιεί από τους γείτονες, πέρα από τη γλώσσα, τον ελληνικό πολιτισμό και από την ορθόδοξη θρησκεία μας, τι είναι;
Κύριε Πρόεδρε, ας συντομεύσει. Θέλουμε να μιλήσουμε και εμείς!
Τι θέλετε, κυρία Λιβανίου; Τον χρόνο τον ελέγχω εγώ. Υπάρχει κάποιο θέμα; Δεν κατάλαβα! Όταν είναι κάποιος συνάδελφός σας στο Βήμα, δεν ενίσταστε έτσι. Ηρεμήστε!
Δέκα λεπτά μιλάει, κύριε Πρόεδρε.
Ολοκληρώνω, κύριε Πρόεδρε.
Ολοκληρώνουμε. Έχω κάνει παρατήρηση. Δεν μπορώ να το κάνω πέντε φορές. Ηρεμήστε!
Ολοκληρώθηκε ταυτόχρονα σχεδόν με αυτή τη συνεδρίαση, δυστυχώς, η κηδεία του ομογενή, του Κώστα Κατσίφα, ο οποίος πυροβολήθηκε, σκοτώθηκε και δέκα μέρες τώρα που περίμενε χωρίς να μπορεί να ενταφιαστεί το άψυχο κορμί του, δεν ακούστηκε τίποτα από αυτή την Κυβέρνηση, την ελληνική Κυβέρνηση, η οποία μέχρι τώρα έχει να επιδείξει μόνο υποχωρητικότητα.
Κύριε Σκρέκα, έχετε φθάσει στα έντεκα λεπτά. Παρακαλώ πολύ.
Μόνο υποχωρητικότητα απέναντι σε όλους όσοι διεκδικούν κομμάτι από τα δικά μας εθνικά κυριαρχικά δικαιώματα και απέναντι από αυτούς που διεκδικούν κομμάτια της δικής μας ιστορίας και πολιτισμού. Δεν είπαν τίποτα. Το μόνο που έκαναν - αν είναι δυνατόν! - είναι να κάνουν διαρροές. Και εδώ θα πρέπει ο Υπουργός Προστασίας του Πολίτη αλλά και ο Αρχηγός της Αστυνομίας να βγει να μιλήσει και να πει πώς έγιναν αυτές οι διαρροές, που είχαν ως στόχο μόνο τη σπίλωση του ομογενή. Και τελικά, αν είναι αλήθεια, γιατί βγήκαν και είπαν ότι αυτός ο άνθρωπος είχε αθωωθεί γι' αυτό που ίσως κάποτε είχε κατηγορηθεί. Και, τέλος πάντων, αυτό ήταν το ουσιώδες; Αυτό ήταν το ουσιώδες; Για αυτό κρίθηκε αυτός ο άνθρωπος, γι' αυτό πυροβολήθηκε, γι' αυτό σκοτώθηκε εκεί;
Κύριε Σκρέκα, ολοκληρώστε, παρακαλώ.
Δεν σκοτώθηκε γι' αυτό. Δεν πυροβολήθηκε γι' αυτό. Ευχαριστώ, κύριε Πρόεδρε.
Να 'στε καλά. Κύριε Κουτσούκο, έχετε τον λόγο.
Ευχαριστώ, κύριε Πρόεδρε. Με αφορμή την τροπολογία για τα αναδρομικά, κυρίες και κύριοι συνάδελφοι, στήθηκε σήμερα εδώ μια καλοπαιγμένη παράσταση. Θα μπορούσαμε να της βάλουμε τίτλο, αν παίρναμε στα σοβαρά αυτά που είπε ο Πρωθυπουργός: «Τι καλό που είναι το τέταρτο μνημόνιο!». Και βέβαια, αφού παίχτηκε αυτή η παράσταση με πλειάδα Υπουργών που παρήλασαν στο Βήμα, Υπουργούς που τους ψάχνουμε και δεν τους βρίσκουμε στη διαδικασία του κοινοβουλευτικού ελέγχου - αναβλήθηκε ο κοινοβουλευτικός έλεγχος τη Δευτέρα, σήμερα, αλλά τώρα θεώρησαν ότι είχαν ακροατήριο και χειροκροτητές ήλθαν εδώ - , μείναμε μόνοι μας με τον κ. Πετρόπουλο. Κυρίες και κύριοι συνάδελφοι, είπε ο κ. Τσίπρας «χτυπήσαμε τη φοροδιαφυγή, τη διαφθορά και τώρα μπορούμε και μοιράζουμε». Έλειπε ο κ. Τσακαλώτος, αλλά ήταν εδώ η κ. Παπανάτσιου, η οποία πρόσφατα στον κοινοβουλευτικό έλεγχο μου απάντησε ότι από τις περίφημες λίστες, δηλαδή τη λίστα Λαγκάρντ, τη λίστα Μπόργιανς, τη λίστα αυτών που έβγαλαν τα λεφτά στο εξωτερικό, των πενήντα πέντε χιλιάδων, τις offshore, έχουν εισπράξει μόνο εκατό χιλιάδες. Αυτή είναι η φοροδιαφυγή. Αυτό ήταν το αφήγημα του κ. Τσίπρα, γιατί τι να πει; Να πει ότι αυτά τα πλεονάσματα, που στη φάση που κυβερνάει, από το 2015, μέχρι τη φάση που έχει δεσμεύσει τη χώρα για πάνω από 3,5%, το 2022, είναι πάνω από σαράντα εκατομμύρια, θα είναι, όπως θα έλεγε, «ματωμένα»; Θα βγουν, δηλαδή, από τους φόρους, τις εισφορές και τις περικοπές; Διότι τα μέτρα του τρίτου και του τέταρτου μνημονίου θυμίζω ότι είναι περίπου είκοσι δισεκατομμύρια σωρευτικά. Και βέβαια πρέπει να ρωτήσει κανένας τον κύριο Πρωθυπουργό: Πώς με μέτρα είκοσι δισεκατομμυρίων θα βγάλει πλεόνασμα άνω των σαράντα δισεκατομμυρίων αυτή την περίοδο; Ακριβώς λόγω της αφαίμαξης των φορολογουμένων - μισθωτών, συνταξιούχων - και της πραγματικής οικονομίας. Με τι ανάπτυξη; Με ανάπτυξη από το 0% έως το 2%. Αναθεώρησε σήμερα η Ευρωπαϊκή Επιτροπή στις φθινοπωρινές της εκτιμήσεις την ανάπτυξη για το 2019 περίπου στο 2%, ενώ το προσχέδιο του προϋπολογισμού την προβλέπει στο 2,5%. Αυτά, λοιπόν, είναι τα χρήματα που αφαίρεσε από τις τσέπες των φορολογουμένων, των Ελλήνων πολιτών, ο κ. Τσίπρας. Αυτή είναι η μεγάλη κλοπή, για να μοιράζει δήθεν τώρα αυτά που μοιράζει και στα οποία θα αναφερθώ αναλυτικά. Και, βέβαια, πρέπει να θυμίσουμε στον κύριο Πρωθυπουργό και στους Υπουργούς που παρήλασαν σήμερα απ' αυτό εδώ το Βήμα ότι, όταν έγιναν περικοπές από το 2010 μέχρι το 2014 για να μη χρεοκοπήσει η χώρα, το έλλειμμα ήταν 36 δισεκατομμύρια και ήταν της περιόδου 2000-2004, αλλά είναι το έλλειμμα του αφανούς εταίρου, της κυβέρνησης του κ. Καραμανλή, γι' αυτό δεν αναφέρεται σ' αυτά ο κ. Τσίπρας. Το έχουμε ξαναπεί. Μπορεί η Κυβέρνηση να συγκρίνει τα μέτρα, για να μαζέψει το έλλειμμα των 36 δισεκατομμυρίων, με τα μέτρα που έχουν να κάνουν με το τι παρέλαβε η κυβέρνηση του ΣΥΡΙΖΑ το 2015, με μηδενισμένα τα ελλείμματα; Και ποια ήταν η ανάγκη να πάμε σ' αυτά τα μνημόνια; Η ανάγκη ήταν η μεγάλη περιπέτεια του πρώτου εξαμήνου του 2015, που κόστισε, όπως λένε σοβαρά ιδρύματα του εξωτερικού, από εκατό ως διακόσια δισεκατομμύρια. Η κυβέρνηση που το 2014 δεν ψήφισε αυτή την κουτσουρεμένη επιστροφή των αναδρομικών, όπως έλεγε, η κυβέρνηση που δεν ψήφισε αυτό το επίδομα της κυβέρνησης ΠΑΣΟΚ - Νέας Δημοκρατίας το 2013, σήμερα φέρνει μια τροπολογία στην οποία επικαλείται τις αποφάσεις του Συμβουλίου της Επικρατείας, αλλά δεν τις υλοποιεί. Εδώ βέβαια μας λένε ότι είναι πολιτική τους βούληση. Στην εισηγητική έκθεση λένε ότι είναι αποτέλεσμα των αποφάσεων του Συμβουλίου της Επικρατείας. Είναι το πρώτο μεγάλο θέμα, διότι το Συμβούλιο της Επικρατείας έλεγε για την αναβίωση των μισθολογίων. Η Κυβέρνηση απλώς δίνει μια διαφορά με μια μορφή ποσού επιδοματικού χαρακτήρα. Επειδή ο κ. Καμμένος εδώ είπε «αφήστε να το κρίνουν οι στρατιωτικοί», σήμερα διάβασα τις ανακοινώσεις των συλλόγων τους, που λένε ότι είναι μια μεγάλη κοροϊδία. Αυτό είναι το πρώτο θέμα. Το δεύτερο θέμα είναι ότι η Κυβέρνηση εισήγαγε αυτή την τροπολογία χωρίς να τη φέρει στην επιτροπή, για να μην καλέσουμε τους φορείς που καλύπτουν τα πέντε άρθρα, δηλαδή τους στρατιωτικούς, τους λιμενικούς, τους πυροσβέστες, τους πανεπιστημιακούς, τους γιατρούς, τις ορχήστρες κ.λπ. να μας πουν την άποψή τους, γιατί εκεί θα αποδεικνυόταν το μέγεθος της κοροϊδίας. Και τη φέρνει εδώ χωρίς να συζητηθεί στην επιτροπή και μάλιστα με μια έκθεση του Γενικού Λογιστηρίου, η οποία δεν μας λέει πώς προκύπτει το 1,4. Διαβάστε τη, σας παρακαλώ. Διαβάστε τη. Δεν αποτυπώνει για κάθε ομάδα που αφορά η τροπολογία ποια είναι τα χρήματα. Έρχομαι στο τρίτο και το πιο σπουδαίο. Η εισηγητική έκθεση και το άρθρο 6 της τροπολογίας είναι μια προσπάθεια επανανομιμοποίησης του νόμου Κατρούγκαλου, του ν.4387/2016, διότι, πρώτον, λέει ότι τα αναδρομικά στους συνταξιούχους θα υπολογιστούν μέχρι την ημερομηνία ένταξής τους στον νόμο Κατρούγκαλου και, δεύτερον, με την παράγραφο 3 λέει ότι απαγορεύεται οποιαδήποτε διαδικασία αναδρομικότητας μετά τον επανυπολογισμό. Τα ανέπτυξε ο εισηγητής μας και ο κ. Λοβέρδος. Και καλούμε την Κυβέρνηση να διαχωρίσει το άρθρο 6 από την υπόλοιπη τροπολογία, διότι είναι εμφανής η προσπάθειά της να εγκλωβίσει τη Βουλή σε μια επανανομιμοποίηση ενός εκτρώματος, του νόμου Κατρούγκαλου, γιατί εμείς θέλουμε να το καταψηφίσουμε, ιδιαίτερα το τελευταίο κομμάτι της πρώτης παραγράφου, που λέει ότι τα αναδρομικά θα δοθούν μέχρι την εφαρμογή του ν.4387 και την παράγραφο 3, που πρέπει να αποσυρθεί. Και είμαστε σε ένα μεγάλο δίλημμα, διότι ναι μεν θέλουμε να πάρουν ό,τι πάρουν αυτοί που θα τα πάρουν - αυτή ήταν η συμπεριφορά μας και στις προηγούμενες διατάξεις που έφερε η Κυβέρνηση, για να μοιράσει το λεγόμενο «κοινωνικό επίδομα» - , αλλά δεν μπορούμε να νομιμοποιήσουμε αυτό που πλαγίως επιχειρεί μέσω της εισηγητικής έκθεσης με πονηρό τρόπο η Κυβέρνηση. Διότι ο επανυπολογισμός, κυρίες και κύριοι συνάδελφοι, δεν έχει κριθεί ακόμα στο Συμβούλιο της Επικρατείας. Έτσι δεν είναι, κύριε Πετρόπουλε; Δεν έχει κριθεί. Ούτε έχει κριθεί η μεγάλη διαφορά μεταξύ παλαιών και καινούργιων συνταξιούχων με ίδιες εισφορές, ίδια χρόνια υπηρεσίας, ίδια δουλειά με διαφορά μιας μέρας.
Να τις κόψουμε;
Κύριε Πετρόπουλε, εσείς πρέπει να πάρετε τη μεγάλη απόφαση και να πείτε ότι αυτό το έκτρωμα που κατασκευάσαμε δημιουργεί έναν φαύλο κύκλο διεκδικήσεων. Διάβασα, επίσης, σήμερα ότι είναι χίλιες επτακόσιες οι εκκρεμείς αιτήσεις. Άρα ανοίγετε τον ασκό του Αιόλου και δεν λύνετε με έναν θεσμικό τρόπο τα ζητήματα, διότι πρυτανεύει η λογική να κάνουμε μια προεκλογική τακτική και μετά γαία πυρί μειχθήτω. Βεβαίως, η γραμμή της Κυβέρνησης είναι ότι τώρα να προλάβουμε κάτι να δώσουμε προεκλογικά και μετά δεν μας νοιάζει τι θα γίνει. Είναι μια μικροπολιτική και όχι μια θεσμική αντιμετώπιση των προβλημάτων. Κατά συνέπεια είναι προβληματική η τροπολογία και στα τρία ζητήματα που έβαλα και καλό είναι να μην εγκλωβίζετε τη Βουλή σε εκείνα που έχετε στο πίσω μέρος του μυαλού σας και που, απ' ό,τι φαίνεται, το επόμενο διάστημα θα τα αναδείξουν τα δικαστήρια της χώρας μας. Για αυτό σάς καλώ, μια και μείνατε μόνος σας να υπερασπιστείτε αυτό το πόνημα, το άρθρο 6 να το διαχωρίσετε από τα υπόλοιπα, για να μπορούμε και εμείς να πάρουμε σαφέστατη θέση υπερψηφίζοντας εκείνες τις διατάξεις που κάτι δίνουν σε αυτούς που δίνουν, αλλά δεν εγκλωβίζουν τους υπόλοιπους στη λογική του νόμου Κατρούγκαλου. Ευχαριστώ, κύριε Πρόεδρε, για τη μικρή ανοχή.
Ευχαριστούμε τον κ. Κουτσούκο. Τον λόγο έχει ο κ. Κατσανιώτης και μετά η κ. Λιβανίου. Ο κατάλογος των ομιλητών και των Κοινοβουλευτικών Εκπροσώπων θα κλείσει με τον κ. Μαντά. Στη συνέχεια θα πάρει τον λόγο ο Υπουργός και μετά θα δευτερολογήσουν όσοι επιθυμούν, θα δευτερολογήσει και ο κύριος Υπουργός, για να ολοκληρώσουμε και να προχωρήσουμε στην ψηφοφορία. Ορίστε, κύριε Κατσανιώτη, έχετε τον λόγο.
Ευχαριστώ, κύριε Πρόεδρε. [[Χειροκροτήματα από την πτέρυγα του ΣΥΡΙΖΑ]] Είχα ετοιμάσει κάποια άλλα πράγματα που θα τα πω στο τέλος, αλλά δεν μπορώ να πω ότι δεν με ξένισε και δεν με ξάφνιασε η αντίδραση του Υπουργού, όταν τελειώνοντας την αναφορά του ο κ. Σκρέκας για το τι έχει συμβεί στον Έλληνα ομογενή και τον τρόπο που δολοφονήθηκε έλεγε «πατριδοκάπηλοι». Πρώτα από όλα, αυτό που πρέπει να πούμε είναι να αναπαύσει την ψυχή του Κωνσταντίνου Κατσίφα ο Θεός. Δώδεκα μέρες μετά τη δολοφονία του σήμερα έγινε η κηδεία του. Αυτός ο άνθρωπος, μας αρέσει, δεν μας αρέσει, σκοτώθηκε, γιατί υπερασπίστηκε με τον τρόπο που αυτός είχε στο μυαλό του την ελληνική σημαία. Κάποιος από τον δικό σας χώρο - δεν είδα στο πάρτι σήμερα τον κ. Φίλη, δεν τον πρόσεξα και πραγματικά δεν είναι εδώ σήμερα - τόλμησε - και ο κ. Φίλης, ξέρετε, δεν είναι ανιστόρητος - να παραλληλίσει τη Θράκη με τη Βόρειο Ήπειρο, λες και δεν ήξερε ότι η Βόρειος Ήπειρος έχει εθνική μειονότητα, ενώ η Θράκη δεν έχει. Το ήξερε! Το έκανε επίτηδες; Γιατί σίγουρα το να έρθει σήμερα και να πει ότι αυτός που σκοτώθηκε στη Βόρειο Ήπειρο είχε ψυχικές διαταραχές πραγματικά δεν τιμά κανέναν. Κι εδώ δεν υπάρχουν πατριδοκάπηλοι και πατριώτες. Υπάρχει υποχρέωση όλων μας να προστατεύουμε αξίες και πατρίδα. Γιατί μην ξεχνάμε ότι εδώ σήμερα ο Πρωθυπουργός μίλησε, ο Υπουργός Εθνικής Άμυνας μίλησε. Δεν βρήκαν μια λέξη; Μία λέξη, όχι πολλά. Συνεχίζοντας, για να πάμε στη συζήτηση που πρέπει να πάμε, ο κ. Τσίπρας ήρθε εδώ και μας είπε με ποια σειρά θα φέρει τα μέτρα από εδώ και πέρα για το καλό των Ελλήνων. Σε αυτή τη σειρά δεν μας είπε πότε θα φέρει τη Συμφωνία των Πρεσπών. Αυτό περίμενα να ακούσω. Πότε θα έρθει η Συμφωνία των Πρεσπών, για να δούμε πότε θα συνεχίσει να φέρνει, να μη φέρνει, πόσο θα πανηγυρίζει ο Υπουργός Εθνικής Άμυνας που ήταν δίπλα. Να δούμε πραγματικά. Ο κ. Τσίπρας, όμως, ξέρετε, μέχρι τις εκλογές θα μας τάζει «παπάδες». Μέχρι τις εκλογές θα δίνει σε όλους τα πάντα. Και τι έρχεται και κάνει τώρα, για να κοροϊδέψει τα στελέχη των Ενόπλων Δυνάμεων και των Σωμάτων Ασφαλείας; Έρχεται και στην ουσία τούς κλέβει έναν χρόνο αναδρομικά στους εν ενεργεία και δυόμισι χρόνια στους συνταξιούχους. Γιατί το κάνετε; Αφού ο κ. Τσίπρας ήρθε εδώ και μας είπε ότι δεν ακολουθεί την τελεσίδικη απόφαση του δικαστηρίου, το κάνει γιατί είναι ηθικά σωστό. Είναι ηθικά σωστό να κόψεις σε αυτούς τους ανθρώπους αυτά που τους αναλογούν; Ας τα δώσετε, κύριε Υπουργέ. Αφού είναι ηθικά σωστό, δεν είναι θέμα δικαστηρίων, δεν είναι θέμα δικαστικής απόφασης, γιατί δεν τους τα δίνετε; Τα δικαστήρια λένε ότι τους αναλογούν. Εσείς λέτε ότι το κάνετε γιατί πραγματικά το πιστεύετε. Να τους τα δώσετε. Αφού το πιστεύετε, να τους τα δώσετε. Γιατί δεν το κάνατε; Γιατί, στην ουσία, αυτό που κάνετε είναι να κοροϊδεύετε τον κόσμο. Γιατί στην ουσία αυτό που προσπαθείτε να κάνετε είναι να πείτε ή να πείσετε ότι εσείς δεν φταίτε για τίποτα, φταίνε οι προηγούμενοι. Αυτό είναι το μότο. Για ό,τι συμβαίνει αυτή τη στιγμή στη χώρα φταίνε οι προηγούμενοι. Ξεχνάτε ότι είστε η μακροβιότερη μνημονιακή Κυβέρνηση της χώρας. Είστε η μακροβιότερη μνημονιακή Κυβέρνηση. Είστε αυτοί που κάνατε όλα όσα σάς ζήτησαν. Είστε αυτοί που στην ουσία έχετε κόψει, με τον νόμο Κατρούγκαλου, τις συντάξεις, έχετε κόψει σε αυτούς που βγαίνουν στη σύνταξη τα χρήματα και τώρα λέτε τι θα κάνετε για τους προηγούμενους. Αυτό είστε! Κύριε Πετρόπουλε, είστε αυτός που τσακίσατε τους ελεύθερους επαγγελματίες επιστήμονες, τους δικηγόρους, τους γιατρούς, με τις ασφαλιστικές εισφορές. Εσείς είστε αυτός. Εσείς είστε αυτός που λέγατε ότι σας χαιρετούν στον δρόμο και λένε τι καλά που είναι. Είστε εσείς που τσακίσατε τους Έλληνες αγρότες με τη φορολογία και τις ασφαλιστικές εισφορές. Εσείς είστε αυτός. Αυτό που πρέπει να ξέρουμε από εδώ και πέρα, κύριοι, είναι ότι δεν έχετε να αναμετρηθείτε με το παρελθόν. Έχετε να αναμετρηθείτε με τα πεπραγμένα σας. Τα πεπραγμένα σας είναι αυτά που μας έχουν φέρει στην κατάσταση που είμαστε σήμερα. Θα απολογηθείτε στον ελληνικό λαό γι' αυτό. Θα απολογηθείτε μέχρι τέλους! Ευχαριστώ πολύ.
Ευχαριστούμε τον κ. Κατσανιώτη. Η κ. Λιβανίου έχει τον λόγο για επτά λεπτά.
Ευχαριστώ, κύριε Πρόεδρε, και σας ζητώ συγγνώμη για την προηγούμενη συμπεριφορά μου.
Δεν πειράζει. Συνεχίζουμε. Υπάρχει κούραση, υπάρχει ένταση. Προχωράμε.
Κυρίες και κύριοι συνάδελφοι, η συζήτηση σήμερα αφορά την ενσωμάτωση στο Ελληνικό Δίκαιο της ευρωπαϊκής οδηγίας για τις ελάχιστες προϋποθέσεις για την προαγωγή της κινητικότητας των εργαζομένων μεταξύ των κρατών - μελών και τη βελτίωση της απόκτησης και της διατήρησης δικαιωμάτων συμπληρωματικής συνταξιοδότησης. Παράλληλα, καλούμαστε να αποφασίσουμε για την υιοθέτηση ρύθμισης που αποδίδει αναδρομικά σε πολλές κατηγορίες εργαζομένων ποσά που περικόπηκαν ή που παρακρατήθηκαν παράνομα, όπως έκρινε η ελληνική δικαιοσύνη από το 2012 και μετά με τον ν.4093/2012 της τότε κυβέρνησης της Νέας Δημοκρατίας και του ΠΑΣΟΚ. Ξεκινώντας με το νομοσχέδιο, νομίζω, συμφωνούμε όλοι ότι, ιδίως σήμερα, με τις ραγδαίες μεταβολές του εργασιακού τοπίου και την έντονη κινητικότητα των εργαζομένων είτε μεταξύ χωρών είτε μεταξύ διαφορετικών επαγγελματικών κλάδων, τα δικαιώματα που αποκτούν σε κάθε εργασιακό περιβάλλον πρέπει να προστατεύονται. Στο κρίσιμο ζήτημα τώρα της τροπολογίας, που αφορά την αποκατάσταση της αδικίας την οποία υπέστησαν χιλιάδες κρατικοί λειτουργοί και εργαζόμενοι του δημοσίου τομέα με τους νόμους της κυβέρνησης Σαμαρά. Διαβάζοντας και ακούγοντας τα μέσα ενημέρωσης, κυρίως όσα άμεσα ή έμμεσα αντιπολιτεύονται την Κυβέρνηση και επιδιώκουν την παλινόρθωση του παραδοσιακού συστήματος εξουσίας στη χώρα μας, ομολογώ ότι εκπλήσσομαι. Μιλούν για προεκλογικές παροχές, για παροχολογία και άλλα πολλά. Η συγκεκριμένη στάση είναι μάλλον αποκαλυπτική όχι απλώς για τις προθέσεις τους, αλλά για την όλη φιλοσοφία τους, για το μοντέλο της κοινωνίας και της οικονομίας που επιδιώκουμε. Η Κυβέρνηση δίνει σήμερα σε κρίσιμες κατηγορίες εργαζομένων του δημοσίου συνολικά 820 εκατομμύρια ευρώ, τα οποία δεν τα δανείστηκε, αλλά τα εξασφάλισε, μέσα από μια δύσκολη αλλά και συνετή πολιτική και οικονομική διαχείριση. Δεν στηρίζεται σε δανεικά, όπως οι κυβερνήσεις του παρελθόντος, που οδήγησαν στη χρεοκοπία και επιδιώκουν την παλινόρθωσή τους. Έχουμε διαμορφώσει μια κατάσταση που η Ελλάδα και ο ελληνικός λαός μπορούν να στηριχτούν στις δικές τους δυνάμεις. Και το μόνο υπαρκτό εμπόδιο για την άμεση βελτίωση της ποιότητας ζωής όλων μας είναι τα χρήματα που χρωστάμε εξαιτίας των κυβερνήσεων της Νέας Δημοκρατίας και του ΠΑΣΟΚ. Η Κυβέρνηση είναι εξαιρετικά σαφής εδώ και πάρα πολύ καιρό. Με την έξοδο από τα μνημόνια που πετύχαμε τον Αύγουστο αρχίζει σταδιακά η αποκατάσταση όλων των αδικιών. Ξεκινάμε σήμερα με την απόδοση αναδρομικά των ποσών που παράνομα στέρησε η κυβέρνηση Σαμαρά από το επιστημονικό δυναμικό της χώρας, στα ΑΕΙ και στα ΤΕΙ, από τους ανθρώπους που στήριξαν και κράτησαν όρθιο το σύστημα δημόσιας υγείας, όταν συντεταγμένα κάποιοι το οδήγησαν στην κατάρρευση, αξιοποιώντας το όμως για τη δημόσια προβολή τους, χορηγώντας απίστευτα ποσά σε εταιρείες μέσων μαζικής ενημέρωσης και επικοινωνίας. Επιστρέφουμε τις παράνομες κρατήσεις στους λειτουργούς της δικαιοσύνης και βέβαια στους ένστολους. Επιστρέφουμε αναδρομικά σε πολλούς συνταξιούχους. Το σύνολο των ανθρώπων που εισπράττουν όσα παράνομα τους στέρησαν οι διαπρύσιοι κήρυκες της Νέας Δημοκρατίας και του ΠΑΣΟΚ δεν είναι πλούσιοι. Η πλειοψηφία τους είχε μεγάλες ανατροπές στο επίπεδο της ζωής τους στα χρόνια του κύκνειου άσματος της Νέας Δημοκρατίας και του ΠΑΣΟΚ. Τα χρήματα αυτά που επιστρέφονται με τη σημερινή απόφαση της Κυβέρνησης ΣΥΡΙΖΑ - ΑΝΕΛ δεν θα φύγουν από τη χώρα, δεν θα μπουν σε εξωχώριους λογαριασμούς, δεν θα ενισχύσουν την οικονομική ελίτ της χώρας. Θα πέσουν, σχεδόν στο σύνολό τους, στην ελληνική αγορά. Αυτή η πραγματικότητα θα ενισχύσει πολλές περισσότερες κοινωνικές ομάδες, θα τονώσει την αγορά, θα αυξήσει τα εισοδήματα πολλών, θα αυξήσει τελικά το ΑΕΠ της χώρας. Η Κυβέρνηση δίνει ένα ισχυρό πρώτο δείγμα αυτών που έρχονται, μετά την επιτυχημένη έξοδο από τα μνημόνια. Θα έρθουν και άλλα πολλά. Μπορείτε ελεύθερα να υποστηρίζετε ότι πρόκειται για προεκλογικές παροχές. Σιγά - σιγά θα αντιληφθείτε και εσείς ότι αυτή η Κυβέρνηση δεν λειτουργεί με πυροτεχνήματα ούτε έχει σκοπό να ναρκοθετήσει τον δρόμο προς την κανονικότητα. Εμείς δεν μιλάμε για παροχές. Μιλάμε για αποκατάσταση δικαιοσύνης. Μιλάμε για τα δικαιώματα της κοινωνίας. Και, επαναλαμβάνω, τα χρήματα που θα δοθούν άμεσα δεν είναι δανεικά. Η Κυβέρνηση τα έχει εξασφαλίσει. Δεν χρειάζεται εμείς να διαμορφώσουμε ψεύτικες εικόνες με ξένα χρήματα ούτε βέβαια να υποθηκεύσουμε το μέλλον, όπως οι δυνάμεις της συντήρησης. Τα πράγματα είναι πολύ απλά. Όποιος έχει δουλέψει πραγματικά στο μεροκάματο, γνωρίζει κάποια πολύ απλά πράγματα για την οικονομία. Θα αποδοθούν 820 εκατομμύρια ευρώ σε συγκεκριμένες κρίσιμες κατηγορίες εργαζόμενων και συνταξιούχων. Αυτά τα χρήματα θα πέσουν στην αγορά. Οι επιχειρήσεις αυτές θα καλύψουν τις υποχρεώσεις τους και οι ιδιοκτήτες τους θα δαπανήσουν, επίσης, περισσότερα χρήματα εντός της ελληνικής αγοράς. Τα πρώτα μεταμνημονιακά Χριστούγεννα, τα οποία τελικά δεν καταργούνται, όπως κάποιοι φοβήθηκαν, θα είναι πολύ καλύτερα για όλους. Μέχρι να έρθουν, όμως, τα Χριστούγεννα, η Κυβέρνηση έχει και άλλες πρωτοβουλίες, που θα ενισχύσουν πολύ περισσότερο την πραγματική οικονομία και κοινωνία, που θα αποκαταστήσουν πολλές αδικίες, θα αλλάξουν την πραγματικότητα και θα διαμορφώσουν μια νέα, καλύτερη οικονομία. Τόση χολή, όμως, στη σημερινή συνεδρίαση; Φοβάμαι πραγματικά για την υγεία σας. Καλό θα είναι να αρχίσετε να συνηθίζετε, γιατί αυτές οι προεκλογικές, όπως τις αποκαλείτε, παροχές ξεκίνησαν και θα συνεχιστούν τουλάχιστον ως το 2022, όταν και οι πολίτες θα κληθούν να κρίνουν τη δεύτερη τετραετία του Αλέξη Τσίπρα και του ΣΥΡΙΖΑ. Μέχρι τότε σας εύχομαι καλά Χριστούγεννα. Ευχαριστώ, κύριε Πρόεδρε.
Ευχαριστούμε την κ. Λιβανίου. Τον λόγο έχει ο κ. Μαντάς. Έχετε δέκα λεπτά, αλλά χρησιμοποιείστε όσον χρόνο θέλετε.
Θα μιλήσω για πέντε λεπτά γιατί έχει μιλήσει ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ. Οπότε θα είμαι πολύ σύντομος. Νομίζω, κύριε Πρόεδρε, κυρίες και κύριοι Βουλευτές, ότι το παλιό πολιτικό σύστημα έχει πάθει βέρτιγκο από τις πρωτοβουλίες της Κυβέρνησης σε όλα τα επίπεδα, και για τη συνταγματική αναθεώρηση, και για την ιστορική συμφωνία που θα έρθει με νομοθετική πρωτοβουλία ανάμεσα στην Πολιτεία και στην Εκκλησία, και για τη Συμφωνία των Πρεσπών, και για όλες τις πρωτοβουλίες που παίρνει η Κυβέρνηση αυτή την περίοδο. Κυρίως, όμως, έχει πάθει βέρτιγκο, κυρίες και κύριοι συνάδελφοι, γιατί μετά από αυτό το οποίο με χίλιους τρόπους έχουν πει ότι ήταν μια φαντασίωση δική μας, δηλαδή μετά τη λήξη των μνημονίων τον Αύγουστο του 2018, βρισκόμαστε σήμερα σε μια αρχική πρωτοβουλία της Κυβέρνησης, που θα συνεχιστεί και με άλλες θετικές πρωτοβουλίες, που είναι, όπως και να το πάρει κανένας, θετική πρωτοβουλία. Και δεν θέλω να απαντήσω στους ανορθολογικούς ισχυρισμούς περί κοροϊδίας. Δεν θέλω να μπω καθόλου σε αυτή τη συζήτηση γιατί είναι απολύτως ανορθολογική. Θέλω να πω ότι δεν καταλαβαίνω στο τέλος τι θα κάνει η Νέα Δημοκρατία και τι θα κάνει το ΚΙΝΑΛ. Δεν καταλαβαίνω αν τελικά θα δώσουν την ψήφο τους σε αυτή τη θετική πρωτοβουλία. Θέλετε να την πείτε μισή; Θέλετε να την πείτε κουτσουρεμένη; Είναι θετική πρωτοβουλία τελεία και παύλα. Και αυτό έχει και θα έχει άμεση ανταπόκριση στους ανθρώπους αυτούς που ανήκουν στα ειδικά μισθολόγια, στους ένστολους, στους πανεπιστημιακούς, στους δικαστικούς, σε όλες τις κοινωνικές κατηγορίες που ανήκουν σε αυτά τα κοινωνικά στρώματα, οι οποίοι πράγματι θα τα πάρουν, θα τα δουν στην τσέπη τους χρήματα μαζί με τα Χριστούγεννα, μέχρι τα Χριστούγεννα. Μέσα στον Δεκέμβρη για όλους αυτούς τους ανθρώπους θα υπάρχει αυτή η αποκατάσταση της αδικίας που μπορούμε να κάνουμε αυτή τη στιγμή και είναι πάρα πολύ σοβαρό αυτό. Είναι πολύ συγκεκριμένο. Δεν μπορεί με τίποτα να κρυφτεί, δεν μπορεί με τίποτα να διαστρεβλωθεί. Συνεπώς, νομίζω, βέρτιγκο και πανικό θυμίζουν κάτι ακραίες φωνές που ακούγονται καθώς περνάνε ο ένας μετά το άλλον κυρίως οι Βουλευτές και οι Βουλεύτριες της Νέας Δημοκρατίας από το Βήμα προσπαθώντας να αποδείξουν πόσο μεγάλη κοροϊδία είναι αυτή που κάνουμε, τεράστια κοροϊδία. Θα έρθω και στο συγκεκριμένο. Ξέρετε, αν προσπαθείς να κάνεις μία σοβαρή πολιτική και μια σοβαρή πολιτική αντιπαράθεση τότε θα επιχειρούσα κυρίως να αντιπαρατεθώ στα επιχειρήματα που είπε ο κ. Σταϊκούρας σε σχέση με την ελληνική οικονομία ως σύνολο παρά να μπω σε αυτή τη συζήτηση, όπως εξελίχθηκε τελευταία. Να πω, λοιπόν, στον κ. Σταϊκούρα, που έκανε μια προσπάθεια να παρουσιάσει τα θέματα της ελληνικής οικονομίας, ότι σήμερα είναι η ημέρα που χρειάζεται το τραπεζικό μας σύστημα 100 εκατομμύρια λιγότερα από τον ELA, σήμερα είναι η ημέρα που με την EBRD συμφωνήθηκε να υπάρξει επέκταση των επενδυτικών δραστηριοτήτων κατά 1,2 δισεκατομμύρια ευρώ για το επόμενο χρονικό διάστημα, σήμερα είναι η ημέρα που η ανεργία κατέβηκε - τι να κάνουμε; - κάτω από 19% και να σας πω ότι λέτε διάφορα πράγματα απολύτως ανακριβή. Μιλάει η Αξιωματική Αντιπολίτευση για εργασιακή ζούγκλα. Ποιοι; Αυτοί που διέλυσαν κυριολεκτικά την Επιθεώρηση Εργασίας; Αυτοί που έκαναν ό,τι ήταν δυνατόν, για να διαλύσουν το Εργατικό Δίκαιο; Αυτοί μάς λένε για εργασιακή ζούγκλα και δεν ξέρουν ότι σήμερα υπογράφτηκε η ένατη επέκταση συλλογικής σύμβασης, που δίνει σε εργαζόμενους σημαντικές αυξήσεις στους μισθούς τους; Τι ακριβώς θέλουν να μας πουν; Κλείνοντας, κύριε Πρόεδρε, θέλω να αναφερθώ και σε αυτό το σημείο του άρθρου 6 παράγραφος 3, εάν θυμάμαι καλά, για το οποίο έγινε αναφορά, ώστε να κάνουμε μια σοβαρή συζήτηση, διότι φαντάζομαι ότι οι άνθρωποι που μιλούν εδώ, μιλούν υπεύθυνα. Δηλαδή, τι ακριβώς θέλουν να πουν; Θέλουν να πουν ότι εάν αφαιρούσαμε αυτή την παράγραφο 3, θα μιλούσαμε σοβαρά για δημοσιονομική πολιτική τα επόμενα χρόνια; Ή μήπως θέλουν να συγκρίνουμε αυτό που κάνουμε σήμερα εδώ μέσα προσηλωμένοι σε μια πολύ συγκεκριμένη στρατηγική, που δίνει αποτελέσματα, με αυτό που έκαναν το 2014, όταν είχαν αποφασίσει να εκτροχιαστεί το πρόγραμμα, πηγαίνοντας προς τις εκλογές, τις οποίες νόμιζαν ότι θα κερδίσουν; Όταν είχαν, επαναλαμβάνω, αποφασίσει να εκτροχιασθεί το πρόγραμμα και αυτό φάνηκε στη συνέχεια με τη δήθεν έξοδο στις αγορές που επιχείρησαν και που κατέληξε στο φιάσκο του Αυγούστου του 2014. Αυτή είναι η πραγματικότητα. Συνεπώς μέσα σε αυτό το δημοσιονομικό πλαίσιο και αφού έχουμε αλλάξει τα ειδικά μισθολόγια, δίνοντας αυξήσεις στους βασικούς μισθούς των ειδικών μισθολογίων, που αυτό δεν το λέτε, αφού έχουμε αλλάξει τον νόμο για τη δημόσια κοινωνική ασφάλιση, κάποιοι μας είπαν ότι εφαρμόζουμε το σύστημα Πινοσέτ. Εγώ δεν μπορώ να απαντήσω σε τόσο ανορθολογικά επιχειρήματα. Εν πάση περιπτώσει, πήραμε ένα ασφαλιστικό σύστημα, το οποίο ήταν ελλειμματικό και έτοιμο να καταρρεύσει και το ξαναστήσαμε στα πόδια με δυσκολίες, με απώλειες, ναι, να τις συζητήσουμε, να τις δούμε, να δούμε πώς θα μπορέσουμε να διορθώσουμε τα πράγματα, αλλά όχι και να μας λένε τέτοιες ανακρίβειες. Θεωρώ, λοιπόν, κύριε Πρόεδρε, ότι είναι μία ημέρα θετική για το ελληνικό Κοινοβούλιο, που θα ψηφίσει στο τέλος της ημέρας μια θετική τροπολογία. Στο τέλος της ημέρας αυτό θα είναι θετικό για μεγάλες κατηγορίες Ελλήνων πολιτών, για τους ένστολους, για τους πανεπιστημιακούς, για τους γιατρούς του ΕΣΥ, για τους δικαστικούς. Ευχαριστώ πολύ.
Ευχαριστούμε τον κ. Μαντά. Θα δώσω τώρα τον λόγο στον Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης, τον κ. Πετρόπουλο. Κύριε Υπουργέ, έχετε στη διάθεσή σας δεκαοκτώ λεπτά. Δεν ξέρω πόσο χρόνο χρειάζεστε.
Όχι, θα μιλήσω από τη θέση μου για λίγο. Θα κάνω μια σύνοψη αυτών που είπαμε, θα δούμε πώς θα δευτερολογήσουν και οι αγορητές και στο τέλος θα κάνω την τελική μου ομιλία.
Οπότε σας δίνω δέκα λεπτά και εάν θέλετε να εξαντλήσετε τον χρόνο, μπορείτε να το κάνετε. Κύριε Υπουργέ, έχετε τον λόγο.
Θα είμαι πολύ σύντομος. Δεν πρέπει να ξεχαστεί η βουλευτική τροπολογία που ήρθε και αφορά τις υποχρεώσεις φορέων των ΟΤΑ A΄ βαθμού, που με στερητική αναδοχή χρέους τις διαδέχονται οι δήμοι. Εδώ πρέπει να ξέρουμε και τις θέσεις των κομμάτων, γιατί δεν αναφέρθηκε κανένας σε αυτό το θέμα. Το δεύτερο που θέλω να σημειώσω είναι ότι ο όρος «καπηλεία» - επειδή κάποιος προσπάθησε να με μεμφθεί για αυτό - έχει την εξής σημασία. Είναι εκείνος που θέλει να αξιοποιεί ιδέες, σύμβολα και πρόσωπα για δική του ωφέλεια. Είναι αυτή η παρέλαση όλων όσων ομνύουν στην τιμή ενός νεκρού, για να αξιοποιήσουν τις ψήφους των Βορειοηπειρωτών και να κάνουν εχθρούς του ΣΥΡΙΖΑ τους ανθρώπους που δεν έχουν την ίδια άποψη κατ' ανάγκη με αυτούς που θέλουν να επικαλούνται το γεγονός. Και στο κάτω - κάτω δεν ξέρω αν πρότειναν κιόλας να ψηφίσει το ελληνικό Κοινοβούλιο να κάνουμε και πόλεμο για αυτό το θέμα. Δεν ξέρω μέχρι που φτάνει αυτή η διάθεση καπηλείας. Ε, αυτό λέγεται κατά την καθομιλουμένη «πατριδοκαπηλεία». Η πατρίδα έχει πολλές μανάδες και πατεράδες για χρόνια. Η πατρίδα, το κράτος, η αστυνομία, ο στρατός και το έθνος φυσικά - συνήθως αυτοί οι χώροι είχαν πατεράδες και μανάδες - είχαν εθνοπατέρες και εθνομανάδες, που δεν είχαν καμμία σχέση με τον πατριωτισμό των Ελλήνων και δεν είχαν και καμμία σχέση με αυτό που συμβόλιζε πάντα ο αγώνας για ελευθερία, για δημοκρατία και για τα δικαιώματα. Τα αντίθετα ήθελαν όλοι αυτοί. Ήθελαν πάντα αυταρχισμό, μίσος, μισαλλοδοξία, κατεδάφιση κάθε αξίας του ανθρωπισμού και γενικά των αρχών της ειρήνης, της συνύπαρξης των ανθρώπων για κοινό σκοπό για το κοινό καλό. Αυτά είναι γνωστά ιστορικά. Μην μπερδευόμαστε και μην προσπαθούν να αξιοποιήσουν τον θάνατο ενός ανθρώπου, που συνέβη, όπως συνέβη εκεί, για να στρέψουν εναντίον της δικής μας Κυβέρνησης πολίτες, οι οποίοι έχουν πράγματι τα προβλήματα που έχουν, και άλλους οι οποίοι θα ήθελαν να είναι αλλιώς οι σχέσεις των χωρών. Εμείς, βεβαίως, ως υπεύθυνη Κυβέρνηση, θα συμπεριφερόμαστε με την ευθύνη που οφείλουμε να έχουμε. Οπότε, ας μείνουν στην άκρη αυτά. Δεν έχουν καμμία δυνατότητα να γίνουν πιστευτά. Ακούστηκε κάτι σχετικά με το άρθρο 80 του Συντάγματος. Κανείς δεν μίλησε για αυτό που είπε η κ. Παπανάτσιου για τη δημοσιονομική νομιμότητα. Υποθέτω ότι ο Πρωθυπουργός θεωρούσε ότι μιλούσε σε παλαιούς κοινοβουλευτικούς άνδρες και γυναίκες και ότι αυτό το γνωρίζουν. Για να γίνει κατανοητό, τι είπε; Είπε το εξής απλό, ότι σύμφωνα με το άρθρο 80 του Συντάγματος, καμμία υποχρέωση δεν αναλαμβάνεται σε ό,τι αφορά μισθό, χορηγία, σύνταξη και οτιδήποτε, αν δεν υπάρξει οργανικός νόμος. Είπε το εξής απλό, ότι δηλαδή μια απόφαση δικαστηρίου, που κατά το άρθρο 95 υποχρεώνει τη διοίκηση σε συμμόρφωση, δεν σημαίνει κατ' ανάγκη και δέσμευση ποσών από τον κρατικό προϋπολογισμό. Πρέπει να υπάρξει οργανικός νόμος. Αυτά γίνονται με τον προϋπολογισμό. Και αυτό θα γίνει, όταν θα έχουμε οριστική κρίση πάνω σε ένα ζήτημα, φυσικά, κατά τον τρόπο που σήμερα νομοθετούμε. Θα προβλεφθεί και στον κρατικό προϋπολογισμό. Θα προχωράμε, σύμφωνα με τις διακηρύξεις της Κυβέρνησης, που είναι από την αρχή της ανάληψης της ευθύνης της διακυβέρνησης της χώρας. Δεν είναι τωρινά αυτά που γίνονται. Είχαμε πει ότι καθώς θα προχωράμε και θα πετυχαίνουμε δημοσιονομικό χώρο και δημοσιονομική ελευθερία, θα διορθώνουμε αδικίες. Αυτό έγινε εδώ και δεν έγινε μόνο για εκείνους που έκαναν αγωγές. Έγινε για όλους. Το ίδιο έχουμε πει και για τα άλλα θέματα. Σε ότι αφορά τα αναδρομικά, δεν θα επαναλάβω όσα είπα το πρωί κι ότι αυτά προκλήθηκαν με τις πολιτικές της Νέας Δημοκρατίας και του ΠΑΣΟΚ τα προηγούμενα χρόνια. Είναι περίπου 63,5 δισεκατομμύρια ευρώ αυτά. Δεν μπορεί να γίνεται λόγος για προστάτες των συνταξιούχων από εκείνους οι οποίοι έφεραν αυτές τις μεγάλες επιβαρύνσεις. «Απόλυση ιερέων». Πού το είδατε αυτό; «Οι φτωχοί ιερείς που διώκονται από τον ΣΥΡΙΖΑ.» «Και τι νοιάζεται ο ΣΥΡΙΖΑ ακριβώς;». Δεν κατάλαβα. Πρώτα απ' όλα, το προνόμιο να έχει σχέση με την Εκκλησία το έχει μόνο η Νέα Δημοκρατία και η δεξιά του Κυρίου; Δηλαδή, δεν μπορούμε να έχουμε εμείς άποψη για τα εκκλησιαστικά; Πρέπει να κάνουμε πρώτα το σταυρό μας; Οι αθεόφοβοι και θεομπαίχτες είναι αυτοί που κάνουν μεγάλους σταυρούς συνήθως και τους βλέπουμε γύρω μας. Δηλαδή, απαγορεύεται η Κυβέρνηση να έχει άποψη, οι Υπουργοί να έχουν σκέψεις, οι Βουλευτές να έχουν θέσεις και να ψηφίζουν ζητήματα που αφορούν την Εκκλησία, κυρίως όταν αυτά έχουν τεθεί στη κρίση της Ιεράς Συνόδου; Εσάς τι σας έπιασε ξαφνικά και νοιάζεστε για τον ιερό κλήρο και για τον φτωχό ιερέα; Βεβαίως, σε καμμία περίπτωση δεν θα πρόκειται για απόλυση, πρώτα απ' όλα γιατί είναι μέσα στα δεκαπέντε σημεία τα οποία έχουν τεθεί στην κρίση της Ιεράς Συνόδου. Δεν ξέρω αν έχει αποφασίσει η Ιερά Σύνοδος. Είναι ένας διάλογος που γίνεται μεταξύ της Κυβέρνησης και της Εκκλησίας, όπως όφειλε να κάνει. Υπάρχει σεβασμός. Και εδώ καπηλεύεστε την ιερότητα των συμβόλων. Καπηλεύεστε ό,τι μπορεί να προκαλέσει φόβο και ανησυχία στο χριστεπώνυμο πλήρωμα, γιατί έτσι έχετε μάθει, με φόβο να τρομάζετε τον κόσμο, γιατί έτσι εμφανίζονταν πάντα οι προστάτες της Εκκλησίας, για να ωφελούνται - πάλι καπηλεία εδώ - ψηφοθηρικά από όλον αυτόν τον κόσμο που προσπαθείτε να τρομάξετε. Δεν υπάρχει κανένας λόγος να συμβεί αυτό, διότι πρώτα απ' όλα οι ιερείς θα λαμβάνουν αποδοχές αντίστοιχες με αυτές των δημοσίων υπαλλήλων. Είναι και αυτό μέσα στα σημεία της συμφωνίας. Επομένως γιατί λέτε ότι θα είναι φτωχοί; Δεύτερον, απόλυση ιερέα δεν γίνεται από τον νόμο ούτε από το κοσμικό σύστημα. Μιας και ξέρετε πολύ καλά τα εκκλησιαστικά, προβλέπεται από το κανονικό δίκαιο, δηλαδή από το Εκκλησιαστικό Δίκαιο. Εκεί προβλέπεται για ποιους λόγους μπορεί ένας ιερέας να απολυθεί. Δεν είναι επειδή του κατεβαίνει κανενός στο κεφάλι και δεν είναι θέμα της πολιτείας, του κοινού νομοθέτη. Όλα όσα λέτε όχι μόνο είναι ανιστόρητα, αλλά είναι και εντελώς αβάσιμα και νομικά και συνταγματικά. Τα λέτε, όμως, γιατί πρέπει να παρουσιάσετε την εικόνα μιας Κυβέρνησης που εσείς προστατεύετε τους ιερείς, την πατρίδα, τον στρατό, την αστυνομία, εσείς είστε οι μανάδες και οι πατεράδες και όλοι αυτοί κινδυνεύουν από την Κυβέρνηση. Τα λέτε γιατί χρειάζεται να λέτε κάτι τέτοιο. Για το ειδικό μισθολόγιο και τις συντάξεις το είπε και ο Υπουργός Εθνικής Άμυνας και θα έπρεπε να θυμάστε τη συζήτηση που είχε γίνει τότε. Η συζήτηση που είχε γίνει για τα ειδικά μισθολόγια περιελάμβανε ακριβώς όλες αυτές τις θέσεις για να αποκαταστήσει τους μισθούς σε ένα επίπεδο αξιοπρέπειας και συνέβη αυτό. Άρα το μισθολόγιο συνδέεται με το συνταξιοδοτικό, το συνταξιοδοτικό θα παρακολουθεί το μισθολόγιο. Δεν υπάρχει όλο αυτό που λέτε. Με αυτόν τον νόμο θα είναι εφάπαξ. Βεβαίως, θα είναι εφάπαξ. Από ένα διάστημα και μετά το μισθολόγιο λύνει τα θέματα. Κλείσαμε μια τρύπα την οποία είχατε αφήσει. Και δεν θα μπορούσε αυτή η τρύπα να συνδεθεί με το ασφαλιστικό, διότι στο μεταξύ όλες οι συντάξεις που είχαν καταβληθεί την περίοδο αυτή και να επαναϋπολογίζονταν παραμένουν στο ύψος που καταβάλλονταν, όπως είχαν διαμορφωθεί. Δεν επήλθε η μείωση αυτών των συντάξεων. Επομένως δεν υπήρχε κανένας λόγος να ασχοληθούμε περισσότερο με αυτό το ζήτημα. Βεβαίως, καταλήγω με αυτό: Όλοι όσοι έχουν κληρονομικό δικαίωμα προφανώς και οι χήρες έχουν δικαίωμα για αυτά τα ποσά που θα καταβληθούν αναδρομικά να εισπράξουν κατά τη κληρονομική διαδοχή το ποσό που τους αντιστοιχεί. Και σε αυτό, λοιπόν, δεν έχει ισχύ καμμία η αποστροφή του λόγου πολλών από εδώ που είπαν ότι στερούμε από τις οικογένειες εκείνων που στο μεταξύ αποδήμησαν, τα ποσά τα οποία τους αφορούσαν. Ευχαριστώ, κύριε Πρόεδρε.
Ευχαριστούμε τον κύριο Υπουργό. Θα ξεκινήσουμε με τις δευτερολογίες. Κύριε Μεϊκόπουλε, θέλετε τον λόγο ή όχι; Όποιος θέλει, θα έχει τον λόγο. Εγώ προτείνω να περιοριστούμε στα τέσσερα - πέντε λεπτά για να μπορέσουμε να ολοκληρώσουμε.
Όλοι έχουν δικαίωμα στις δευτερολογίες να μιλήσουν…
Όποιος θέλει να εξαντλήσει τον χρόνο. Εγώ το προτείνω για να ολοκληρώσουμε. Εννοείται ότι δικαιούστε επτάμισι λεπτά. Δεν το συζητάμε, κύριε Σαχινίδη. Κύριε Μεϊκόπουλε, θέλετε τον λόγο;
Για πολύ λίγο, κύριε Πρόεδρε.
Σας δίνω τυπικά πέντε λεπτά και εννοείται ότι θα υπάρχει και σχετική ανοχή.
Ευχαριστώ πολύ, κύριε Πρόεδρε. Νομίζω ότι έχουμε αναφερθεί αναλυτικά στις διατάξεις που διέπουν το εν λόγω σχέδιο νόμου του Υπουργείου Εργασίας. Αν μου επιτρέπετε, ένα σχόλιο, θα ήθελα να κάνω. Θεωρώ αδιανόητο να μην υπερψηφίσουμε ρυθμίσεις και διατάξεις οι οποίες υπακούν στην κοινή λογική, ιδιαίτερα όταν έχουν να κάνουν με πολίτες της Ευρωπαϊκής Ένωσης και πάρα πολλούς συμπολίτες μας που με τις διατάξεις αυτές κατοχυρώνουν ασφαλιστικά δικαιώματα σε οποιοδήποτε κράτος μέλος της Ευρωπαϊκής Ένωσης που βρίσκονται. Τώρα, ας μην γελιόμαστε. Τη μεγαλύτερη έκταση σήμερα στις ομιλίες κατέλαβε η συγκεκριμένη τροπολογία για τα αναδρομικά και λιγότερη το σχέδιο νόμου. Μιλώντας αυτή τη στιγμή σαν εκπρόσωπος πολιτικού συστήματος και όχι τόσο κόμματος κυβερνώντος, νομίζω ότι είναι λάθος να προσπαθούμε να εφεύρουμε δικαιολογίες ή επιχειρήματα, τα οποία αντιπαρατίθενται σε μια ενέργεια και μια πρωτοβουλία, η οποία υπακούει σε δύο τινά: Πρώτον, συμμορφώνεται σε δικαστικές αποφάσεις και, δεύτερον, - και αυτό είναι μια πραγματικότητα - προσπαθεί και αξιοποιεί στο έπακρο το δημοσιονομικό περιθώριο, το οποίο δημιουργήθηκε κατόπιν μιας πολύ συγκεκριμένης συμφωνίας που ήλθε πριν από μερικούς μήνες. Καλώς, λοιπόν, πράξαμε. Δίνουμε χρήματα πίσω σε κοινωνικές κατηγορίες και επαγγελματικές ομάδες, τα οποία αντισυνταγματικώς και αδίκως, θα έλεγα εγώ, περικόπηκαν τα προηγούμενα χρόνια. Άρα νομίζω ότι η ενέργεια αυτή συνιστά μια ηθική, κατ' αρχάς, και κατά δεύτερον υλική δικαίωση ανθρώπων, οι οποίοι σήκωσαν δυσανάλογο βάρος. Είναι οι μοναδικές επαγγελματικές και κοινωνικές ομάδες, οι οποίες σήκωσαν αυτό το βάρος αυτά τα χρόνια; Όχι, φυσικά. Υπάρχει πολύς κόσμος ακόμα, ο οποίος μένει να δικαιωθεί και οφείλουμε να του πούμε την αλήθεια. Ποια είναι; Όσο υπάρχουν δημοσιονομικά περιθώρια και όσο αυτά τα διευρύνουμε, τόσο θα αποκαθίστανται αδικίες. Εδώ τίθεται το ζήτημα της πολιτικής βούλησης. Ένα τελευταίο σχόλιο θέλω να κάνω αναφορικά με τα επιχειρήματα που άκουσα σήμερα, τα οποία πραγματικά με στεναχώρησαν, σχετικά με τη συμφωνία μεταξύ ελληνικής Πολιτείας και Εκκλησίας. Εγώ έχω να απαντήσω δύο πράγματα. Έχουμε δύο νίκες. Η μία είναι ουσίας και η μία είναι τακτικής. Ποια είναι η νίκη τακτικής; Ότι σπάει σιγά - σιγά αυτό το ιδεολόγημα που υπάρχει ότι η Αριστερά γενικότερα δεν μπορεί να συνδιαλλαγεί με τον εκκλησιαστικό χώρο και ότι ο εκκλησιαστικός χώρος είναι προνομιακός χώρος της συντηρητικής παράταξης. Είναι ανιστόρητη αυτή η λογική. Και συνδιαλεγόμαστε και με όρους ουσίας προσεγγίζουμε ένα ζήτημα, το οποίο είναι μισό αιώνα άλυτο, αλλά και δείχνουμε τη δέουσα προσοχή και σεβασμό σ' έναν χώρο εκκλησιαστικό, ο οποίος η αλήθεια είναι ότι συνδιαμόρφωσε τη φυσιογνωμία και το προφίλ του ελληνικού κράτους. Αυτή είναι η αλήθεια και το αναγνωρίζουμε και με όρους σοβαρότητας προσεγγίζουμε άλλο ένα θέμα, το οποίο χρόνιζε. Αυτή είναι η πραγματικότητα, κύριε Πρόεδρε, και σας ευχαριστώ πάρα πολύ.
Ευχαριστούμε τον κ. Μεϊκόπουλο. Η κ. Μάρκου έχει τον λόγο.
Να ξεκινήσω και να πω στον κ. Μαντά τα εξής: Οι Βουλευτές της Νέας Δημοκρατίας, κύριε Μαντά, δεν είναι σε πανικό, δεν είναι εξαφανισμένοι ούτε άλαλοι ούτε είναι εδώ και λειτουργούν ως κλακαδόροι, όπως οι Βουλευτές του ΣΥΡΙΖΑ. Έχουν πάρει από το πρωί τον λόγο δεκαεπτά Βουλευτές σε αντίθεση με τους Βουλευτές του ΣΥΡΙΖΑ που δεν πήραν τον λόγο. Να προσέξετε τι λέτε. Η φαρσοκωμωδία συνεχίζεται. Είδαμε από το πρωί μια παρέλαση Υπουργών, αλλά όχι Βουλευτών της Κυβέρνησης - γιατί, άραγε; - για να μας πείσουν ότι ο ΣΥΡΙΖΑ από πάντα ήθελε να επιστρέψει τα αναδρομικά στους ένστολους και στις άλλες κατηγορίες του ειδικού μισθολογίου. Τότε γιατί το 2014, - για πείτε μας - κύριε Μαντά, όταν η κυβέρνηση Σαμαρά - Βενιζέλου έφερε τη διάταξη για την καταβολή του 50% των αναδρομικών δεν την ψηφίσατε; Ήσασταν εδώ και είπατε «παρών». Ξαφνικά σας έπιασε μια ευαισθησία. Γιατί τέσσερα χρόνια τώρα που έχουν υπάρξει και μεγαλύτερα δημοσιονομικά περιθώρια, δεν είχατε εφαρμόσει τις δικαστικές αποφάσεις και τώρα ξαφνικά το θεωρείτε δήθεν και ηθική υποχρέωση; Για παράδειγμα, γιατί δεν έχετε συμπεριλάβει και τους υπαλλήλους και τους συνταξιούχους του Υπουργείου Εξωτερικών με τη δικαιολογία - όπως λέτε - ότι δεν έχουν προσφύγει στη δικαιοσύνη, παρ' όλο που έχουν υποστεί μειώσεις; Σε αντίθεση, βέβαια, συμπεριλαμβάνετε το καλλιτεχνικό προσωπικό των ορχηστρών, οι οποίοι αν κατάλαβα καλά, από την κ. Ζορμπά, επίσης, δεν καλύπτονται από κάποια δικαστική απόφαση. Γιατί τέτοια επιλεκτικότητα και τέτοια ευαισθησία; Τι συμβαίνει; Σχετικά με τις τροπολογίες τώρα: Για τα οστρακοαλιευτικά θα μπορούσατε να κινηθείτε προς τη σωστή κατεύθυνση. Θα θέλαμε να δείτε κάποιες βελτιώσεις, για να μας δώσετε κάποιες διευκρινήσεις. Πρώτον, αν μπορούν να προστεθούν στα οστρακοαλιευτικά σκάφη και τα σπογγαλιευτικά και τα λαθούρια για οποιαδήποτε επαγγελματικά σκάφη δουλεύουν με αυτόνομες συσκευές υποβρύχιες και γιατί δεν έχουν προστεθεί. Επίσης, θα θέλαμε να μας διευκρινίσετε πώς θα διασφαλίσετε ότι δεν υπάρχει πρόβλημα και να μας πείτε αν μετά τις 31-7-2019 θα απαιτηθεί νέα ρύθμιση. Τέλος, δεν θα πρέπει - πιστεύουμε τουλάχιστον - ο επιτηρητής να είναι μαθητευόμενος δύτης. Πρέπει να έχει περάσει το στάδιο της μαθητείας. Θα θέλαμε, επίσης, κάποιες απαντήσεις στα θέματα αυτά για να αποφασίσουμε αν θα υπερψηφίσουμε τη διάταξη. Ως προς το υπόλοιπο νομοσχέδιο, αν και, φυσικά, δεν πήραμε κάποια απάντηση από τον κ. Πετρόπουλο στα ερωτήματα που θέσαμε, είμαστε θετικοί για τα πρώτα οκτώ άρθρα που αφορούν την ενσωμάτωση της οδηγίας. Επίσης, χαιρόμαστε που συμπεριλαμβάνετε τις χήρες και τα ορφανά μετά από το πετσόκομμα του νόμου του κ. Κατρούγκαλου. Να μας πείτε, ακόμη, τι θα γίνει και με όσους φοιτούν στις στρατιωτικές σχολές της τριτοβάθμιας εκπαίδευσης, γιατί αυτοί εξαιρούνται. Ευχαριστώ πολύ.
Ευχαριστούμε την κ. Μάρκου. Ο κ. Κωνσταντόπουλος από τη Δημοκρατική Συμπαράταξη έχει τον λόγο.
Κύριε Πρόεδρε, κύριε Υπουργέ, κυρίες και κύριοι συνάδελφοι, για την ενσωμάτωση της οδηγίας στην ελληνική έννομη τάξη αναλύσαμε διεξοδικά τη θέση μας. Συνοπτικά αναφέρω ότι οι ρυθμίσεις που προβλέπονται είναι ιδιαίτερα σημαντικές στην παρούσα συγκυρία, κατά την οποία η χώρα μας βιώνει ένα σύγχρονο κύμα μετανάστευσης, καθώς παρέχουν την αναγκαία - θεμελιώδη, θα έλεγα - προστασία στους μετακινούμενους εντός της Ευρωπαϊκής Ένωσης εργαζόμενους. Σχετικά με την τροπολογία για τα αναδρομικά στους ένστολους και στους δικαιούχους των ειδικών μισθολογίων, τόνισα και στην προηγούμενη τοποθέτησή μου ότι φυσικά και είμαστε υπέρ της καταβολής των αναδρομικών στους δικαιούχους. Επικαλείστε, όμως, τις αποφάσεις του ΣτΕ, χωρίς στην πραγματικότητα να τις υλοποιείτε και περιορίζετε αυθαίρετα το χρονικό διάστημα των αναδρομικών στο 2016. Γιατί; Για να υπερασπιστείτε τον νόμο Κατρούγκαλου, τον νόμο του οποίου τα προβλήματα σάς έχουμε επανειλημμένως τονίσει καθώς και τις αδικίες που δημιουργεί, τον νόμο που πρέπει να καταργηθεί, τον νόμο που προκαλεί τσουνάμι - θα έλεγα - δικαστικών αποφάσεων, χωρίς καμμία στρατηγική αντιμετώπισης. Κύριε Υπουργέ, ως προς το άρθρο 6 της τροπολογίας εκφράζουμε τη διαφωνία μας, διότι με αυτό το άρθρο κόβετε τον δρόμο και στους υπόλοιπους συνταξιούχους για τη διεκδίκηση των όσων τους οφείλονται. Αγνοείτε την απόφαση του ΣτΕ και εγκλωβίζετε τους συνταξιούχους. Εμείς δεν συμφωνούμε και δεν συναινούμε και δεν ψηφίζουμε το άρθρο 6 της τροπολογίας, δηλαδή την κατάργηση της δυνατότητας και στους υπόλοιπους συνταξιούχους να διεκδικήσουν αναδρομικά αυτά που τους οφείλονται. Γι' αυτό, κύριε Υπουργέ, σας καλούμε να διαχωρίσετε το άρθρο 6 από την τροπολογία. Αν, ωστόσο, δεν το πράξετε, εμείς επειδή θα ψηφίσουμε την τροπολογία, θα καταθέσουμε στη συνέχεια τροπολογία για την κατάργηση αυτού του επώδυνου άρθρου, του άρθρου 6. Ολοκληρώνοντας, θα ήθελα να αναφερθώ στον νόμο Κατρούγκαλου. Θα έλεγα, κύριε Υπουργέ, πως για εσάς είναι ένα βολικό όχημα, ώστε να προχωρήσετε στις διαπραγματεύσεις με τους εταίρους. Όμως, στην ουσία και εσείς οι ίδιοι της Κυβέρνησης τον αποδομείτε και στην πραγματικότητα παραδέχεστε την ανεπάρκειά του με τις τροπολογίες που φέρνετε σε κάθε νομοσχέδιο. Ωστόσο, συνεχίζετε να υποστηρίζετε ότι κάνατε τη μεγάλη τομή στο ασφαλιστικό, ότι κάνατε τη μεγάλη ασφαλιστική μεταρρύθμιση. Εδώ, όμως, έρχονται και σας απαντούν οι εταίροι, αποκαλύπτοντας τη στρατηγική σας, όταν λένε ότι ήταν δική σας η απόφαση της περικοπής των συντάξεων. Και ενώ βάλατε τις υπογραφές σας να περικοπούν παλιές και νέες συντάξεις, ακόμη και συντάξεις χηρείας, έρχεστε σήμερα και υπόσχεστε ότι δεν θα περικοπούν. Και αυτό ως άσος στο μανίκι για τις εκλογές. Όμως, κύριε Υπουργέ, αυτό που δεν συνειδητοποιείτε είναι ότι δεν αρκεί η μη περικοπή των συντάξεων για να αλλάξει το κλίμα στην κοινωνία, διότι υπάρχει στη μνήμη όλων η παραχώρηση της δημόσιας περιουσίας για ενενήντα εννιά χρόνια, η αύξηση - αντί για κατάργηση - του ΕΝΦΙΑ, η παράδοση σε ξένα funds, στα «κοράκια» όπως λέγατε, ακόμα και της πρώτης κατοικίας, οδηγώντας στον δρόμο χιλιάδες οικογένειες. Κύριε Υπουργέ, τέσσερα χρόνια χρονοτριβείτε, δεν προωθείτε τις διαδικασίες αξιοποίησης των υδρογονανθράκων και την ίδια ώρα αγορεύετε περί της ανάπτυξης με ανεκπλήρωτη την υπόσχεση της παραγωγικής ανασυγκρότησης. Πρέπει να γίνει πλέον σαφές σε όλους ότι αν δεν παραγάγουμε πλούτο, δεν έχουμε να επαναδιανείμουμε τίποτα. Άρα πρέπει να προτάξουμε την παραγωγική ανασυγκρότηση της χώρας, να δρομολογήσουμε τις εξελίξεις για την παραγωγή πλούτου, τον οποίο θα επαναδιανείμουμε δικαίως στους πολίτες. Τέλος, θα ήθελα να επανέλθω στον νόμο Κατρούγκαλου και στο μείζον ζήτημα που έχει προκύψει με τα αναδρομικά των συντάξεων. Σας καλούμε να αφήσετε τη συνειδητή εκ μέρους της Κυβέρνησης πρόκληση σύγχυσης και να πείτε ξεκάθαρα στους συνταξιούχους ποιοι δικαιούνται, τι θα πάρουν και πότε θα τα πάρουν. Αγαπητοί συνάδελφοι, είπε ο Υφυπουργός ότι είμαστε προκλητικοί που ζητάμε την κατάργηση του νόμου Κατρούγκαλου. Το ζήτημα είναι να συγκροτηθεί ένα ασφαλιστικό πλαίσιο του οποίου η ορθή και κοινωνικά δίκαιη εφαρμογή του δεν θα κρίνεται ούτε στις τροπολογίες που θα φέρνει η εκάστοτε κυβέρνηση ούτε στα δικαστήρια. Αυτές οι ιδεολογικές εμμονές έφεραν την πατρίδα μας στο χείλος του γκρεμού, στην φτωχοποίηση της κοινωνίας. Χρειάζεται σε δύο, τρεις τομείς της πολιτικής να προκρίνουμε την πολιτική συναίνεση. Σαφώς και θα είναι επίπονο, λόγω ιδεολογικών και ιστορικών διαφορών των κομμάτων, αλλά οφείλουμε να το κάνουμε με υπευθυνότητα καθώς και με τεκμηριωμένο τρόπο και λόγο, με βάση επικαιροποιημένες αναλογιστικές μελέτες. Δεν γίνεται, αγαπητοί συνάδελφοι, κάθε τρεις και λίγο να αλλάζουμε το ασφαλιστικό και ο εργαζόμενος ή ο συνταξιούχος να βρίσκεται μετέωρος στον προγραμματισμό της ζωής του. Τέλος, αυτό που οφείλουμε να κάνουμε είναι να βρούμε λύσεις για αυτά τα νέα παιδιά που μας παρακολουθούν από τα θεωρεία, για αυτά τα νέα παιδιά, όπως είπα και στην πρωτολογία μου, που άφησαν την Ελλάδα - με το brain drain - και βρέθηκαν στο εξωτερικό. Τους οφείλουμε, αγαπητοί συνάδελφοι, ένα εισιτήριο επιστροφής, ένα εισιτήριο που θα τους διασφαλίζει βιώσιμη θέση απασχόλησης και ποιότητα ζωής στην πατρίδα μας. Τους οφείλουμε λύσεις και πρέπει να τις βρούμε. Ως προς την οδηγία, και στην επιτροπή αλλά και στην πρωτολογία μου, είπα ότι την ψηφίζουμε. Σας ευχαριστώ.
Ευχαριστούμε τον κ. Κωνσταντόπουλο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και οκτώ συνοδοί εκπαιδευτικοί από το 2o Δημοτικό Σχολείο Τρικάλων και το 16ο Δημοτικό Σχολείο Τρικάλων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Σαχινίδη, έχετε τον λόγο για πέντε λεπτά. Αν χρειαστείτε περισσότερο χρόνο, θα υπάρξει σχετική ανοχή.
Ευχαριστώ, κύριε Πρόεδρε. Κρίνω σκόπιμο να ενημερώσω το Σώμα ότι στην εξόδιο ακολουθία του νεομάρτυρα Κωνσταντίνου Κατσίφα, παραβρέθηκαν εκ μέρους της Χρυσής Αυγής, εκπροσωπώντας τον Γενικό Γραμματέα Νικόλαο Μιχαλολιάκο και την Κοινοβουλευτική Ομάδα της Χρυσής Αυγής, δύο Βουλευτές του ελληνικού Κοινοβουλίου της Χρυσής Αυγής και ένας Ευρωβουλευτής της Χρυσής Αυγής, μαζί με κλιμάκιο συναγωνιστών, για να τιμήσουν τον άδικα δολοφονημένο Κωνσταντίνο Κατσίφα. Κύριε Πρόεδρε, πριν από λίγο έγινε αναφορά από τον Κοινοβουλευτικό Εκπρόσωπο για κάτι που δυστυχώς δεν ισχύει. Και λέω «δυστυχώς» γιατί, όντως, δυστυχώς δεν ισχύει. Είπε ότι συμπεριλαμβάνονται στο παρόν σχέδιο νόμου, με αυτή την τροπολογία, όλοι οι δικαιούχοι των ειδικών μισθολογίων και πως μέχρι τα Χριστούγεννα θα πάρουν όλοι οι δικαιούχοι τα αναδρομικά. Εδώ θα πρέπει να μας δώσει τα φώτα του ο ίδιος ο κύριος Υπουργός και να μας εξηγήσει - θέλω να πιστεύω ότι είναι πραγματικά μια παράλειψη από το επιτελείο σας - το να μην συμπεριληφθούν στην παρούσα τροπολογία με γενικό αριθμό 1796 και ειδικό 141 ιατροδικαστές που ανήκουν και αυτοί στο ειδικό μισθολόγιο. Μάλιστα, αναφέρω και ενημερώνω το Σώμα ότι θα ήταν ελάχιστη η δημοσιονομική επιβάρυνση, διότι αφορά είκοσι τέσσερα με είκοσι πέντε άτομα. Θα μπορούσατε από την αρχή της συζήτησης, κύριε Υπουργέ, να φέρετε στο παρόν σχέδιο νόμου μια νομοτεχνική βελτίωση, η οποία θα τους συμπεριελάμβανε. Υπήρχε πιστεύω ο χρόνος για να το πράξετε. Ειλικρινά πιστεύω ότι ήταν απλά μια παράλειψη, εκτός και αν αυτή η παράλειψη έχει να κάνει με το ότι ένας εκ των ιατροδικαστών είναι μέλος του ελληνικού Κοινοβουλίου και της Χρυσής Αυγής. Εδώ όμως, κύριε Υπουργέ, τίθεται ένα άλλο ζήτημα. Άλλη τροπολογία παρουσιάσατε στους ενδιαφερόμενους ως προς τη συγκεκριμένη τροπολογία 1796/141 και άλλη φέρατε σήμερα στην Ολομέλεια. Αυτό τουλάχιστον μας είπαν όλοι οι ενδιαφερόμενοι. Πουθενά στην παρούσα τροπολογία δεν υπάρχει αναφορά - και εδώ απαντάται το δεύτερο θέμα που έθεσε ο Κοινοβουλευτικός Εκπρόσωπος του ΣΥΡΙΖΑ σχετικά με το ότι μέχρι τα Χριστούγεννα θα έχουν εισπράξει όλοι τα αναδρομικά, για αυτό και είπα ότι δυστυχώς δεν ισχύει - για το τι θα γίνει με όσους έχουν ρυθμίσει τις οφειλές τους. Δεν υπάρχει πουθενά καμμία αναφορά για το ακατάσχετο, δεν υπάρχει αναφορά για τον μη συμψηφισμό. Συνταγματικά είναι κατοχυρωμένο το να γίνει συμψηφισμός. Θα μπορούσατε, δε, όπως κάνετε συνήθως, να παραβλέψετε, να κάνετε τα στραβά μάτια, και να υπάρχει ένα ακατάσχετο για τους ανθρώπους οι οποίοι θα επωφεληθούν από αυτή την τροπολογία. Τα ερωτήματα, όμως, που προκύπτουν είναι τα εξής: Με την καταβολή των αναδρομικών θα αποδοθούν και οι τόκοι που αναλογούν για τα αντίστοιχα χρονικά διαστήματα που αφορούν χωριστά τον κάθε κλάδο; Επίσης, τι θα γίνει από εδώ και πέρα, κύριε Υπουργέ; Όσοι είναι μεταγενέστερα από τις ημερομηνίες που αναφέρονται στην τροπολογία, θα πρέπει και αυτοί στο μέλλον, με τη σειρά τους, να κινηθούν νομικά ώστε να δικαιωθούν; Αυτό θα γίνεται εσαεί; Γιατί δεν καταργείτε πολύ απλά τον κατάπτυστο νόμο του Κατρούγκαλου; Έγινε μία αναφορά από τον ίδιο τον Πρωθυπουργό στη σημερινή συνεδρίαση. Ανέφερε πως είναι η πρώτη από μία σειρά συνεδριάσεων, οι οποίες θα ακολουθήσουν στην Ολομέλεια και θα αφορούν την ψήφιση θετικών μέτρων. Ήρθε, δηλαδή, ο Πρωθυπουργός σήμερα στην Ολομέλεια και άφησε να εννοηθεί ότι όσα έχουν ψηφιστεί μέχρι τώρα, δεν είχαν απολύτως τίποτα θετικό για τον ελληνικό λαό. Ο δε Υπουργός Εθνικής Αμύνης μάς είπε ότι αποκαθίσταται μία αδικία, επιστρέφοντας τα χρήματα - προσέξτε ακριβώς τι είπε, μεταφέρω ακριβώς τα λόγια του κυρίου Υπουργού - τα οποία είχαν κλαπεί από την Κυβέρνηση το 2012. Αλήθεια, σας πήρε έξι ολόκληρα χρόνια για να καταλάβετε αυτή την κλοπή; Σήμερα το ανακαλύψατε ή απλά είστε υποχρεωμένοι, κύριε Υπουργέ, να εφαρμόσετε μία απόφαση ενός ανώτατου δικαστηρίου της Ελλάδας; Επίσης, έγινε αναφορά από τον Υπουργό Εθνικής Αμύνης για την καταβολή του 50% των παρανόμως παρακρατηθέντων, κλεμμένων όπως ισχυρίστηκε ο ίδιος. Εδώ, όμως, τι ακριβώς συμβαίνει; Γιατί παρακρατείται το 50% αυτών των κλεμμένων, όπως δήλωσε ο Υπουργός; Η συγκυβέρνησή σας ποιον ρόλο παίζει τελικά; Γιατί δεν καταβάλλετε στο σύνολό τις οφειλές; Τι συμβαίνει; Κατά τα λεγόμενα του κυρίου Υπουργού είστε κλεπταποδόχοι; Αφού παραδέχεστε ότι τα χρήματα είναι προϊόν κλοπής είστε συνένοχοι; Και αφού μας είπατε ότι αυτά τα χρήματα είχαν κλαπεί, τι θα γίνει, κύριε Υπουργέ, με τους κλέφτες; Θα υπάρξουν ευθύνες και κυρώσεις; Δυστυχώς, η Κυβέρνησή σας έχει επιδοθεί μανιωδώς στην άσκηση μιας επιδοματικής πολιτικής. Χρήματα τα οποία στερήθηκαν πολλοί Έλληνες πολίτες επί των ημερών σας και των προκατόχων σας, έρχεστε με τροπολογίες τάχα να τα αποκαταστήσετε. Τα αυτονόητα και τα δίκαια μάς τα παρουσιάζετε ως παροχές και τα εντάσσετε σε μία σειρά θετικών μέτρων όπως ανέφερε και ο ίδιος Πρωθυπουργός. Για τη συγκεκριμένη τροπολογία, η οποία και επισκίασε το παρόν σχέδιο νόμου, έγινε σειρά τοποθετήσεων από αρκετούς Υπουργούς και Υφυπουργούς για να στηριχθεί. Θα σταθώ σε μία εξ αυτών, στην τοποθέτηση του κ. Σαντορινιού. Ο κ. Σαντορινιός αναφέρθηκε στο επίδομα παραμεθόριας περιοχής. Τον ενημερώνω, λοιπόν, γιατί ίσως και αυτού του διαφεύγει - και μάλλον πολύ επιλεκτικά σας διαφεύγουν εδώ μέσα πράγματα - ότι το συγκεκριμένο επίδομα έχει κοπεί πάρα πολλές φορές από τις Ένοπλες Δυνάμεις. Έχει κοπεί και το έχετε δώσει για τους λαθρομετανάστες. Η πλάκα είναι πως όταν αυτό το επίδομα το κόβετε, για παράδειγμα, τον Μάρτιο και τους το ξαναδίνετε τον Σεπτέμβριο, δεν υπάρχει καταβολή αναδρομικά. Αυτό έχει την ευχέρεια να το χρησιμοποιεί το Υπουργείο κατά το δοκούν, όπως τους βολεύει. Ευχαριστώ πολύ.
Ευχαριστούμε τον κ. Σαχινίδη. Τον λόγο έχει ο κ. Κατσώτης εκ μέρους του Κομμουνιστικού Κόμματος Ελλάδας.
Ευχαριστώ, κύριε Πρόεδρε. Ο Πρωθυπουργός, αρκετοί Υπουργοί και Βουλευτές επιχείρησαν να ενισχύσουν το αφήγημα περί νέας μεταμνημονιακής εποχής, δίκαιης ανάπτυξης, ότι η οικονομία πάει ψηλά και θα ικανοποιηθούν ταυτόχρονα ανάγκες των εργαζομένων και των συνταξιούχων, των λαϊκών στρωμάτων. Όλοι είπαν ότι σήμερα γίνεται η αρχή «του δίκαιου που γίνεται πράξη», με την τροπολογία και ότι θα ακολουθήσουν και άλλες για την υλοποίηση των εξαγγελιών της ΔΕΘ, όπως σημείωσε και ο Πρωθυπουργός, στέλνοντας μήνυμα ότι δεν κινδυνεύει το πλεόνασμα από την καταβολή μέρους των αναδρομικών. Ειπώθηκε ότι βγαίνουμε από τα μνημόνια, ότι επανήλθαμε στην κανονικότητα και άλλα εύηχα, για να δημιουργηθεί κλίμα αναμονής και προσμονής. Τι σημαίνουν, όμως, όλα αυτά για τους εργαζόμενους και τον λαό; Τι θα αλλάξει στη ζωή του; Θα αυξηθούν οι μισθοί, οι συντάξεις; Θα καταργηθούν οι φόροι; Παραμένουν οι εφαρμοστικοί νόμοι που τσάκισαν την πλειονότητα του λαού, ναι ή όχι; Παραμένει η φοροληστεία, ναι ή όχι; Παραμένουν απλήρωτοι ένα εκατομμύριο εργαζόμενοι για πάνω από πέντε μήνες, ναι ή όχι; Φορτώθηκαν, ναι ή όχι, το πλεόνασμα μέχρι το 2060 οι εργαζόμενοι, οι συνταξιούχοι, τα λαϊκά στρώματα; Προχθές ακόμη, δεν ενεργοποιήσατε ως Κυβέρνηση τον νόμο Βρούτση, κάνοντάς τον ιδιοκτησία σας; Δεν αρνηθήκατε την επαναφορά του κατώτατου μισθού στα 751 ευρώ; Δεν επιλέξατε και εσείς να καταργήσετε τη συλλογική διαπραγμάτευση; Δεν επιλέξατε ο κατώτατος μισθός να καθορίζεται από τον εκάστοτε Υπουργό Εργασίας με κριτήρια εχθρικά προς τους εργαζόμενους και τις ανάγκες τους, με κριτήρια που θα διασφαλίζουν την κερδοφορία, όπως αποτυπώνεται στον νόμο; Δεν διατηρήσατε, κύριοι, τέσσερα χρόνια τώρα, τον υποκατώτατο μισθό, τη δουλειά των νέων αγοριών και κοριτσιών με 200 και 300 ευρώ τον μήνα; Καταργήσατε την προστασία της κύριας κατοικίας από τον πλειστηριασμό, ναι ή όχι; Προχθές ακόμα, ο Αντιπρόεδρος της Κυβέρνησης είπε ότι αυτό πρέπει να καταργηθεί, διότι ήταν την περίοδο της κρίσης. Τώρα τι λέτε; Λέτε για κατασχέσεις, πλειστηριασμούς της πρώτης κατοικίας. Προωθήσατε την επαναφορά των συλλογικών συμβάσεων στα επίπεδα πριν τη λήξη της μετενέργειας; Όχι βέβαια. Τσακίσατε, ναι ή όχι, τις συντάξεις με τον νόμο Κατρούγκαλου; Δεν εξαφανίσατε τις επικουρικές; Δεν καταργήσατε το ΕΚΑΣ; Δεν μειώσατε δραστικά το εφάπαξ; Γιατί είναι στον δρόμο οι συνταξιούχοι; Γιατί δεν έχουν τι να κάνουν; Δεν καταδικάσατε μεγάλο αριθμό συνταξιούχων να ζει με συντάξεις 400 και 500 ευρώ; Δεν καταδικάσατε όσους έχουν περιέλθει σε κατάσταση χηρείας να ζουν χωρίς σύνταξη ή με το 50% αντί του 70% που υπήρχε μέχρι τώρα για όσους δικαιούνται; Δεν διατηρείτε τις μειώσεις στις αποζημιώσεις διευκολύνοντας τις απολύσεις εργαζομένων με δικαιώματα και την πρόσληψη νέων επιχορηγούμενων και με ευέλικτες μορφές; Δεν διατηρείτε τη δοκιμαστική περίοδο στον έναν χρόνο από τους δύο μήνες που ήταν; Ποιες εργασιακές σχέσεις αποκαθιστάτε; Δεν κωδικοποιείτε το Εργατικό Δίκαιο, ενσωματώνοντας όλες τις ανατροπές που έγιναν και στα τρία μνημόνια μέχρι τώρα; Πρόσφατα είναι τα στοιχεία του «ΕΡΓΑΝΗ» που αποδεικνύουν την εργασιακή ζούγκλα, την όλο και μεγαλύτερη ευελιξία, με προσλήψεις στην πλειονότητά τους με διάφορες μορφές, παλιές και νέες, όπως για παράδειγμα «σύμβαση μη γνήσιας απασχόλησης», όπως έχουν χαρακτηρίσει τη ζούγκλα οι εργοδότες. Ο κατάλογος δεν έχει τέλος. Το επιστέγασμα είναι η περιστολή του δικαιώματος των εργαζομένων για τη χρήση του όπλου της απεργίας, για να μη γυρίσουμε στο παρελθόν, διότι όλα αυτά ήταν παθογένειες του παρελθόντος, όπως είπατε και όπως τονίζεται και από τον Πρωθυπουργό. Όλα αυτά που διατηρούνται και ενισχύονται από την Κυβέρνηση ΣΥΡΙΖΑ - ΑΝΕΛ, έχουν ως αποτέλεσμα περίπου πέντε εκατομμύρια ευρώ, σύμφωνα με επίσημα στοιχεία, να ζουν κάτω από το όριο της φτώχειας. Αυτή είναι η κανονικότητα. Αυτό είναι το «δίκαιο που γίνεται πράξη» με την πολιτική σας. Αυτό δεν συνιστά, όπως ειπώθηκε από τον Πρωθυπουργό, «οικονομία ψηλά με την κοινωνία όρθια», αλλά με την κοινωνία τσακισμένη και την καπιταλιστική οικονομία ψηλά. Και όσο πιο ψηλά πάει η καπιταλιστική οικονομία, τόσο θα τσακίζονται οι εργαζόμενοι, η πλειονότητα του λαού. Σε αυτή τη στρατηγική συναντιέστε όλοι σας, στην ικανοποίηση των αξιώσεων για τη διασφάλιση φτηνής εργατικής δύναμης, στην ενίσχυση της κερδοφορίας και της ανταγωνιστικότητας του κεφαλαίου. Δεν είστε, κύριοι του ΣΥΡΙΖΑ, το μικρότερο κακό όπως παρουσιάζεστε. Στηρίζετε τη βαρβαρότητα σε βάρος των πολλών, τον εκσυγχρονισμό προς όφελος του μεγάλου κεφαλαίου. Η αντιπαράθεση της Νέας Δημοκρατίας δεν γίνεται από τη σκοπιά των εργαζομένων. Δεν ζητούν την ικανοποίηση των αιτημάτων τους. Ο καυγάς τους είναι για το ποιος υλοποίησε τις δικαστικές αποφάσεις και ποιος όχι, δηλαδή αν αυτοί έδωσαν το 50% και οι σημερινοί από ηθική υποχρέωση δίνουν, λέει, μέρος των αναδρομικών. Την επισήμανση του Πρωθυπουργού ότι δεν είναι νομική υποχρέωση, αλλά ηθική, χρειάζεται να την ακούσουν όλοι οι συνταξιούχοι που τρέχουν στους δικηγόρους, που συνωστίζονται για να κάνουν τις αιτήσεις για τα αναδρομικά τους. Τους λέμε ότι μόνο ο αγώνας τους, η συμμετοχή τους θα τους υποχρεώσει. Μόνο η συμπόρευση με το ΚΚΕ μπορεί να αλλάξει, να ανατρέψει τη βάρβαρη, αδίστακτη επίθεση που θα συνεχίζεται. Το ΚΚΕ πρωτοστατεί στο κίνημα, ώστε να οργανωθούν αγώνες διεκδίκησης των απωλειών που επέφεραν όλες οι κυβερνήσεις τα χρόνια της κρίσης στους εργαζόμενους, στους συνταξιούχους του δημόσιου και ιδιωτικού τομέα. Η πανεργατική απεργία στις 28 Νοεμβρίου αλλά και στις 14 αποφασίστηκε κάτω από την πίεση πρωτοβάθμιων και δευτεροβάθμιων οργανώσεων. Έχει τα αιτήματα για κάλυψη των απωλειών, αυξήσεις σε μισθούς και συντάξεις, κάτω η φοροληστεία, κανείς πλειστηριασμός της πρώτης κατοικίας, 751 κατώτερο μισθό, επαναφορά των συλλογικών συμβάσεων. Καλούμε σε μαζική καθολική συμμετοχή, να νεκρώσουν τα πάντα, να μιλήσουν τα θύματα του κεφαλαίου και των κυβερνήσεων. Ο Υπουργός παρουσίασε την τροπολογία ως θέμα πολιτικής βούλησης ή «ηθικής υποχρέωσης», όπως είπε ο Πρωθυπουργός. Άρα, κύριε Υπουργέ, τι σημαίνει το ότι δεν δίνετε τα αναδρομικά στους άλλους συνταξιούχους του ιδιωτικού τομέα, που τα διεκδικούν με όλους τους τρόπους; Σημαίνει ότι για όλους αυτούς δεν έχετε την πολιτική βούληση. Αν την είχατε, θα είχατε ψηφίσει και την τροπολογία μας για την μη περικοπή της προσωπικής διαφοράς ή θα την φέρνατε εσείς. Το κρύβετε, τους λέτε άλλα ο ένας, άλλα ο άλλος, δημιουργείτε συγχύσεις για τις προθέσεις σας. Όμως, ο λεγόμενος δημοσιονομικός χώρος αξιοποιείται για το ανακάτεμα της φτώχειας, για το κόκαλο που περισσεύει από τα αρπακτικά για να γλείψει η πλειονότητα του λαού. Δεν είναι για την κάλυψη των απωλειών, αλλά για νέα προνόμια, φοροαπαλλαγές, εισφοροαπαλλαγές, ζεστό χρήμα για επενδύσεις στις πολυεθνικές, στους επιχειρηματικούς ομίλους. Το ΚΚΕ ζήτησε - και ζητάει ακόμα τώρα - να αποσυρθεί η παράγραφος 3 του άρθρου 6, γιατί έχει τεθεί θέμα ότι θα δημιουργήσει προβλήματα διεκδίκησης αναδρομικών σε συντάξεις. Θα συνεχίσουμε αυτή την παρέμβαση για να εμποδίσουμε κάθε προσπάθεια διεκδίκησης των δικαιωμάτων των εργαζομένων και των συνταξιούχων. Θα ψηφίσουμε την τροπολογία για να πάρουν οι μισθωτοί και οι συνταξιούχοι αυτό το εφάπαξ, που είναι μέρος των διεκδικήσεων τους. Για μια φορά δηλώνουμε ότι ως ΚΚΕ θα συνεχίσουμε την προσπάθεια μαζί με τους εργαζόμενους και τους συνταξιούχους για την διεκδίκηση των δικαιωμάτων τους. Με την τροπολογία πανηγυρίζετε, προσπαθώντας να παρουσιάσετε την πραγματικότητα με το κεφάλι κάτω. Δεν κάνετε, κύριοι, καμμία παροχή. Υποχρεωθήκατε από τους αγώνες και τις δικαστικές αποφάσεις να δώσετε ένα μέρος πίσω. Αυτό είναι. Τα υπόλοιπα είναι παραμύθια. Τέλος, για το θέμα της οδηγίας, στόχος της οδηγίας είναι να ενισχύσει τον τρίτο πυλώνα της ασφάλισης σε βάρος των κρατικών ασφαλιστικών συστημάτων, να το κάνει πιο ελκυστικό στους πελάτες με τις δήθεν διασφαλίσεις των δικαιωμάτων τους. Εργαλείο είναι στα χέρια των επιχειρηματικών ομίλων στην ασφάλιση για να αυξήσουν την πελατεία τους. Στόχος είναι να ενισχυθεί παραπέρα αυτός ο πυλώνας της ασφάλισης, που κύρια απευθύνεται σε όσους έχουν υψηλές αμοιβές και μπορούν να πληρώνουν. Είστε δεσμευμένοι να υπηρετήσετε αυτόν τον χαρακτήρα της ασφάλισης που οι εργαζόμενοι θα ξέρουν τι θα πληρώνουν και όχι τι θα παίρνουν. Η οδηγία υπηρετεί αυτή την αξίωση. Γι' αυτό ψηφίζουμε «όχι» επί της αρχής και επί των άρθρων. Τώρα, για τη συνταγματική αναθεώρηση έχουμε πει πολλά. Ιδιαίτερα στο θέμα των σχέσεων Εκκλησίας - Κράτους έχουμε να πούμε ότι είναι ένα υπερώριμο θέμα - που αλλού λύθηκε πολλά χρόνια πριν - , του πλήρους διαχωρισμού Κράτους - Εκκλησίας, ακυρώνεται από την κυβέρνηση ΣΥΡΙΖΑ - ΑΝΕΛ. Στη θέση του προέκυψε η οικονομική συμφωνία για την αξιοποίηση της εκκλησιαστικής περιουσίας, με λογική 50-50, win - win, με τη δημιουργία του ταμείου τύπου ΤΑΙΠΕΔ. Η θέση του ΚΚΕ για πλήρη διαχωρισμό Κράτους - Εκκλησίας δεν σημαίνει ότι δεν σεβόμαστε απόλυτα την πίστη του λαού και τις εκδηλώσεις λατρείας τους. Θα επιμείνουμε σε αυτή τη γραμμή. Για την τροπολογία 1795 ψηφίζουμε «παρών», που αφορά τα οστρακαλιευτικά σκάφη, γιατί πιστεύουμε ότι μετατρέπει τον ελεγχόμενο σε επιτηρητή. Με την τροπολογία αυτή τον επιτηρητή θα αντικαθιστά ένα μέλος του ίδιου του πληρώματος, που απλά θα είναι κάτοχος άδειας δύτη ή ένας μαθητευόμενος δύτης. Πιστεύουμε ότι αυτό δεν λύνει το πρόβλημα. Γι' αυτό ψηφίζουμε «παρών». Για την τροπολογία που επικαλέστηκε ο Υπουργός ότι δεν πήραμε θέση όσον αφορά το θέμα των δημοτικών επιχειρήσεων, εμείς πιστεύουμε ότι το θέμα αυτό είναι σοβαρό. Απαλλάσσει βέβαια τη διαχείριση που έκαναν αυτοί που ήταν στη δημοτική επιχείρηση, όμως μεταφέρει όλη αυτή την ευθύνη στο δημοτικό συμβούλιο και εμείς πιστεύουμε ότι είναι ένα θέμα. Γι' αυτό ψηφίζουμε «παρών».
Ευχαριστούμε τον κ. Κατσώτη. Τον λόγο έχει ο κ. Παπαχριστόπουλος. Κύριε συνάδελφε, θα δώσω και σε εσάς πέντε λεπτά. Από εκεί και πέρα, αν εξαντλήσετε τον χρόνο και θέλετε περισσότερο, υπάρχει σχετική ανοχή. Ορίστε, έχετε τον λόγο.
Ευχαριστώ, κύριε Πρόεδρε. Πριν από καμμιά δεκαριά μέρες βγήκε μια δημοσκόπηση μιας δημοσκοπικής εταιρείας που λέγεται «MARC». Έδινε έντεκα μονάδες διαφορά. Πάλι καλά, γιατί παλιότερα οι δημοσκοπήσεις έδιναν καμμιά εικοσαριά μονάδες διαφορά. Θέλω να θυμίσω κάτι, γιατί κάποιοι έχουμε την επιμονή να τα ψάχνουμε λίγο. Αυτή η εταιρεία, η αξιόπιστη εταιρεία «MARC», τη διαφορά των είκοσι δύο μονάδων σε μια εύκολη δημοσκόπηση - που ήταν για το δημοψήφισμα, που ήταν «ναι - όχι» - την έβλεπε στα όρια του στατιστικού λάθους, γύρω στις 3 με 3,2 μονάδες. Η ίδια εταιρεία στις τελευταίες εκλογές του Σεπτεμβρίου του 2015 τους μεν Ανεξάρτητους Έλληνες τους είχε σε πολύ μικρά ποσοστά, αλλά εμείς είμαστε συνηθισμένοι απ' αυτά, τον δε ΣΥΡΙΖΑ τον είχε δέκα μονάδες κάτω. Το περίπου 36% που πήρε το έβλεπε στο 26%. Και ακόμα η εφημερίδα που παρήγγειλε αυτή τη δημοσκόπηση, το «ΠΡΩΤΟ ΘΕΜΑ», ψάξτε να δείτε πόσα εκατομμύρια έπαιρνε εκείνη την εποχή από τις τράπεζες και - ω του θαύματος - πόσα χρήματα έπαιρνε από το ΚΕΕΛΠΝΟ. Αυτά τα λέω γιατί το να βασίζεσαι σε ψεύτικα δεκανίκια και να ενθουσιάζεσαι και να νομίζεις ότι κάτι έκανες είναι δικαίωμά σου, αλλά η πραγματικότητα - ξέρετε - είναι σκληρή. Εγώ δεν θέλω να μείνω στα παλιά στη δευτερολογία μου. Θέλω απλά να θυμίσω μερικά πράγματα. Το «Ερρίκος Ντυνάν», για το οποίο έγινε μεγάλη κουβέντα, πώς απαξιώθηκε; Πώς απαξιώθηκε ένα νοσοκομείο, δηλαδή πώς έγινε ένα προμελετημένο έγκλημα που απαξίωσε στην κυριολεξία ένα κόσμημα και αυτά όχι με τις δικές μου τις κουβέντες, αλλά με αυτές του Γιώργου Σούρλα; Θα γίνει κοινωφελές ίδρυμα και θα ξαναγυρίσει όπως ήταν πριν, να εξυπηρετεί περίπου και να λειτουργεί σαν δημόσιο. «Κοινωφελής χαρακτήρας» σχεδόν αυτό σημαίνει. Σας λέω την είδηση, γιατί έχει ήδη δρομολογηθεί. Έχουν απεριόριστη ανάγκη οι πολίτες τα τριάντα οκτώ κρεβάτια στις μονάδες εντατικής θεραπείας και το νιώθουν στο πετσί τους καθημερινά. Σας λέω τι κάνει αυτή η Κυβέρνηση τώρα. Θέλω ακόμα να θυμίσω για όσους δεν το έχουν καταλάβει ότι μια λίμνη αποξηραμένη, η Κάρλα, ξαναγίνεται λίμνη. Θέλω ακόμα να θυμίσω ότι πρόσφατα περάσαμε ένα νομοσχέδιο για τα υδατοδρόμια. Πολλοί μιλάνε για τη νησιωτικότητα της Ελλάδας, για την επιμήκυνση της τουριστικής περιόδου. Κι αυτό έχει γίνει πραγματικότητα. Θέλω επίσης να θυμίσω ότι κάτι αλλάζει γενικώς. Δεν θέλω να κολλήσω στα νούμερα, τα οποία πραγματικά κουράζουν. Ωστόσο, δεν πρέπει να ξεχνάμε ότι σε παγκόσμιο επίπεδο η οικονομία της Ελλάδας είναι καλή. Εγώ δεν λέω υπερβολές. Είναι καλή, γι' αυτό και δεν έγινε καμμία παρατήρηση στον προϋπολογισμό, ενώ έγινε σε άλλες έξι - επτά χώρες. Ήδη η χώρα μετά από πολλά χρόνια κινείται σε ρυθμούς ανάπτυξης. Δεν υπάρχει έλλειμμα κάπου στο 15%, όπως το 2009. Υπάρχει μικρό, υπαρκτό όμως πλεόνασμα. Επίσης, η ανεργία - το λέω για να ακούγονται αυτά - είναι μεγάλη, αλλά έπεσε γύρω στις οκτώ μονάδες. Παρελήφθη γύρω στο 27,5% και αυτή τη στιγμή έσπασε και το φράγμα του 19%. Είναι ακόμα υψηλή, αλλά η προσπάθεια γίνεται. Έβγαλα ένα χαρτί εδώ στην πρωτολογία μου, το οποίο δημοσίευσε η «DIE WELT». Πού πήγαιναν τα περισσεύματα τότε της χώρας; Οκτακόσια δισεκατομμύρια γράφει η «DIE WELT», η συντηρητική εφημερίδα, και μάλιστα σχεδόν μας έκανε παρατήρηση και καλά έκανε. Ψάξτε να βρείτε σε τι οικονομικούς παραδείσους, σε τι τράπεζες πήγαν αυτά τα χρήματα, έλεγε το 2015 η «DIE WELT». Πια αυτά τα περισσεύματα δεν πηγαίνουν σε offshore, δεν πηγαίνουν σε περίεργους λογαριασμούς, δεν πηγαίνουν σε περίεργους οικονομικούς παραδείσους - να μην σκαλίζω πάλι - μοιράζονται. Η χώρα πέρασε μια τεράστια περιπέτεια. Βγήκε από τα μνημόνια. Αυτή η Κυβέρνηση την βρήκε μέσα στα μνημόνια. Με το πιστόλι στον κρόταφο, γιατί έπρεπε να πάμε στα σκουπίδια με τα 50 δισεκατομμύρια που μας έδινε τότε ο κ. Σόιμπλε, είπαμε: «Όχι, θα συνεχίσουμε». Ναι, εκβιασμός ήταν το τρίτο μνημόνιο. Το παλέψαμε. Την βγάλαμε την χώρα. Δεν ήταν δική μας επιλογή και ήταν πολύ καθαρή άποψη μερικούς μήνες αργότερα, αφού είχαμε πει «ναι, θα πάμε στο τρίτο μνημόνιο», πήγαμε σε εκλογές και ζητήσαμε από τον Έλληνα πολίτη «ποιος θέλετε να διαχειριστεί». Πού κολλάνε οι υπερβολές, οι κατηγορίες, «η χειρότερη κυβέρνηση», «φύγετε, κάνετε», δεν μπορώ να το καταλάβω. Θέλω εδώ, τελειώνοντας, να ξαναθυμίσω τις έντεκα δεσμεύσεις της Κυβέρνησης μέσω του Πρωθυπουργού στο Βελλίδειο, που συνήθως ξέρουμε πολύ καλά πράγματι ότι ο καθένας μπορεί να λέει ό,τι θέλει. Όχι. Δεν είναι ότι ο καθένας λέει ό,τι θέλει. Θέλω να ξαναθυμίσω ότι η μείωση του ΕΝΦΙΑ θα γίνει. Η μείωση των ασφαλιστικών εισφορών ελεύθερων επαγγελματιών με εισόδημα από 7.000 ευρώ και πάνω θα γίνει. Η μείωση 4% της φορολογίας των επιχειρήσεων από 29% στο 25% θα γίνει, χωρίς υπερβολές. Πολλά από αυτά γίνονται σταδιακά, δεν γίνονται αυτόματα. Η επιδότηση ενοικίου σε ποσά από εβδομήντα έως διακόσια ευρώ, που θα αφορά πάνω από 200.000 ίσως 300.000 οικογένειες, θα γίνει. Η ενίσχυση και μονιμοποίηση του προγράμματος «Βοήθεια στο Σπίτι» - ακούστε το αυτό, γιατί η λέξη κοινωνικό κράτος είχε χαθεί από αυτή εδώ την πραγματικότητα - για ηλικιωμένους και ΑΜΕΑ με προσλήψεις τριών χιλιάδων μονίμου εξειδικευμένου προσωπικού θα γίνει. Η ενίσχυση της ειδικής αγωγής σε παιδάκια με ειδικές ικανότητες με τεσσερισήμισι χιλιάδες εκπαιδευτικούς θα γίνει. Η κατάργηση του φόρου επιτηδεύματος για συνεταιρισμούς, αγρότες, καθώς και άνεργες επιχειρήσεις θα γίνει. Η επιδότηση του συνόλου των ασφαλιστικών εισφορών για νέους μισθωτούς - προσέξτε το αυτό - έως είκοσι πέντε ετών, κίνητρο δηλαδή να κτυπηθεί η ανεργία και άλλο στον ιδιωτικό τομέα με ορίζοντα διετίας, θα γίνει. Η αλλαγή των συντελεστών του ΦΠΑ με μείωση κατά δύο μονάδες, 24% με 22% και 13% με 12% θα γίνει. Η εκκίνηση των διαδικασιών για την αύξηση του κατώτατου μισθού και την κατάργηση του υποκατώτατου έχει ήδη δρομολογηθεί. Και βέβαια σήμερα ξεκίνησε και η καταβολή όλων των αναδρομικών στις πέντε, έξι κατηγορίες που δεν θέλω ακόμα να τις επαναλάβω. Το πιο σημαντικό από όλα και θέλω να ακουστεί είναι ότι - τόσο κινδυνολογία, τόσο υπερβολή, απίστευτες κινδυνολογίες από το πρωί έως το βράδυ - το πρώτο δεκαήμερο του Δεκέμβρη - να ακουστεί αυτό - θα καταργηθεί η νομοθετική ρύθμιση που προβλέπει την κατάργηση της προσωπικής διαφοράς.
Κύριε Παπαχριστόπουλε, σας παρακαλώ, ολοκληρώστε.
Ολοκληρώνω, κύριε Πρόεδρε. Ενάμισι εκατομμύριο συνταξιούχοι που τους αφορά να ξέρουν ότι δεν κινδυνεύουν. Και, δυστυχώς, είστε υποχρεωμένοι - γιατί αυτά δεν είναι λόγια, είναι νομοθετικές ρυθμίσεις, είναι είκοσι τρεις μέσα στον Νοέμβριο και δύο - τρεις τον Δεκέμβριο ανάμεσα στις οποίες και η μη μείωση του κατώτατου μισθού - ό,τι και να λέτε - όσες κορώνες, όσους φόβους - να τις ψηφίσετε μία - μία. Ευχαριστώ.
Ευχαριστούμε τον κ. Παπαχριστόπουλο. Τον λόγο έχει ο κ. Μαυρωτάς και μετά θα κλείσει ο κύριος Υπουργός για να προχωρήσουμε στην ψηφοφορία. Ορίστε, κύριε συνάδελφε έχετε τον λόγο.
Ευχαριστώ, κύριε Πρόεδρε. Δεν θα χρειαστώ ούτε καν τα πέντε λεπτά. Θα είμαι αρκετά λακωνικός. Το Ποτάμι είναι θετικό στην ενσωμάτωση της οδηγίας για την κινητικότητα. Θεωρούμε ότι πρόκειται για μια θετική προσαρμογή στις σύγχρονες συνθήκες και για τη χώρα μας. Θα αναφερθώ και στις τροπολογίες. Είμαστε θετικοί και στην τροπολογία προς την εφαρμογή της απόφασης του Συμβουλίου της Επικρατείας για τα αναδρομικά. Η πανηγυρική, επικοινωνιακή παρέλαση, όμως, που έγινε σήμερα εδώ στη Βουλή από τον Πρωθυπουργό, τους Υπουργούς, τους Υφυπουργούς, νομίζουμε ότι δεν χρειαζόταν, γιατί έτσι ξύνετε πληγές, ουσιαστικά, σε αυτούς από τους οποίους προήλθαν αυτά τα υπερπλεονάσματα που τώρα μοιράζονται. Σημασία πρέπει να δώσουμε όχι μόνο στα υπερπλεονάσματα και στην επικοινωνία, όπως έγινε σήμερα, αλλά στα ουσιαστικά μεγέθη της οικονομίας. Σήμερα η Κομισιόν ουσιαστικά προσάρμοσε προς τα κάτω τον ρυθμό ανάπτυξης της χώρας, τον πήγε στο 2%. Θυμάμαι ότι στον προϋπολογισμό του 2017 είχαμε βάλει 2,5% για το 2018. Αυτά είναι που πραγματικά θα πρέπει να μας απασχολούν, όπως για παράδειγμα, το γεγονός ότι το 11% αύξηση των επενδύσεων που είχαμε προβλέψει για το 2018, τώρα στο προσχέδιο που υπάρχει είναι 0,8%, δηλαδή πάνω από έντεκα - δώδεκα φορές μικρότερο. Αυτήν είναι η ατζέντα για την οποία θα πρέπει να μιλήσουμε στο επόμενο διάστημα. Θα έχουμε όλον τον χρόνο όλα αυτά να τα πούμε και στον προϋπολογισμό. Ευχαριστώ πολύ.
Ευχαριστούμε τον κ. Μαυρωτά. Ήταν όντως λακωνικός, όπως είπε. Κύριε Υπουργέ, έχετε τον λόγο για δέκα λεπτά.
Πρώτα απ' όλα, πράγματι, εξαιτίας των πολύ έντονων συζητήσεων για τα άλλα θέματα, αδίκησα το βασικό σχέδιο νόμου που εισήχθη για την ενσωμάτωση της οδηγίας ως προς τα ταμεία επαγγελματικής ασφάλισης. Να εξηγήσω, για να ξέρουμε για τι μιλάμε, ότι αφορά δεκαοκτώμισι χιλιάδες εργαζόμενους στη χώρα μας. Αυτά είναι τα επαγγελματικά ταμεία. Είναι δεκατέσσερα επαγγελματικά ταμεία όλα - όλα. Εκείνο, όμως, που πετυχαίνουμε με αυτή τη διάταξη κυρίως είναι οι Έλληνες που εργάζονται σε άλλες χώρες, γιατί εκεί είναι πολύ διαδεδομένα αυτού του είδους τα επαγγελματικά ταμεία, να μην χάνουν τα δικαιώματά τους. Σκοπός αυτής της οδηγίας στις υπάρχουσες λειτουργίες των ταμείων επαγγελματικής ασφάλισης είναι να διασφαλίζει δικαιώματα των ασφαλισμένων. Άρα το να διατηρούν τα χρήματα τα οποία έχουν καταβάλει και να μην τα χάνουν επειδή άλλαξαν εργασία ή έφυγαν από τον τόπο όπου ήταν ασφαλισμένοι είναι ένα θετικό μέτρο προστασίας. Βεβαίως, όλα αυτά τα μέτρα τα οποία αποσκοπούν στην καλυτέρευση της λειτουργίας των επαγγελματικών ταμείων, όσον αφορά τα δικαιώματα των ασφαλισμένων σε αυτά, δεν καλύπτουν προφανώς τις ανάγκες της ασφάλισης. Εδώ εμείς δεν έχουμε καμμία διαφορετική άποψη και γι' αυτόν τον λόγο, όσον αφορά τα επαγγελματικά ταμεία, δεν έχουμε δώσει την προτεραιότητα που δίνουν άλλοι πολιτικοί χώροι. Δεν θα εμποδίσουμε, όμως, τη δυνατότητα πολλών επαγγελματικών χώρων που έχουν τη δυνατότητα αυτή να αξιοποιήσουν αυτό το εργαλείο. Γι' αυτό θα πω, το είπα και κατά τη συζήτηση στην επιτροπή, έχουμε την περίπτωση των ναυτεργατών που, όπως είναι δομημένη η ναυτιλία παγκοσμίως, υπάρχει πραγματικά δυσχέρεια, λόγω του ότι ο ναυτικός προσλαμβάνεται σε οποιοδήποτε λιμάνι ανά την υφήλιο. Υπάρχει πραγματικά το Ναυτικό Δίκαιο, το οποίο λειτουργεί με έναν τρόπο πολυδιάσπασης της εργασίας των ναυτικών. Θα μπορούσαμε εδώ να αξιοποιήσουμε, για παράδειγμα για τους ναυτικούς, ένα τέτοιο ταμείο, το οποίο θεωρώ ότι θα μπορούσε να καλύψει τέτοιες ανάγκες για περιπτώσεις εργασίας οι οποίες δεν έχουν τα χαρακτηριστικά της μόνιμης και σταθερής απασχόλησης τοπικά. Βεβαίως, δίνεται και ευχέρεια, με συλλογική σύμβαση εργασίας να μπορεί να συμφωνηθεί - ο τύπος πάντα είναι συμβολαιογραφικός για την ίδρυση ταμείου επαγγελματικής ασφάλισης - η λειτουργία τέτοιων ταμείων. Νομίζω ότι και μόνο αυτά τα θετικά στοιχεία που περιλαμβάνονται σε αυτή την οδηγία είναι αρκετά για να δει κανείς από θετική σκοπιά την εισαγωγή τους προς επικύρωση και την εισαγωγή τους στο Εθνικό Δίκαιο. Νομίζω ότι μετά απ' όσα άκουσα και από τις δευτερολογίες, είναι ανάγκη να επανέλθω σε μερικά βασικά πράγματα, κυρίως για να ακούσουν οι πολίτες και να ενημερωθούν. Αυτά τα αναδρομικά που σήμερα ψηφίζουμε να καταβληθούν δεν επηρεάζουν σε καμμία περίπτωση το ειδικό μισθολόγιο - τονίζεται σε κάθε διάταξη της σχετικής τροπολογίας - , διότι το ειδικό μισθολόγιο έχει ήδη διαμορφώσει ένα άλλο επίπεδο μισθού. Και δεν είναι παράδοξο να συμβαίνει αυτό, όταν τα προηγούμενα χρόνια όλες αυτές οι μειώσεις που είχαν επέλθει, είχαν δημιουργήσει μια κατάσταση όχι αντίστοιχη της αξίας της εργασίας που παρεχόταν σε κάποιους κλάδους, αλλά μια γενική ισοπέδωση. Γιατί τέτοια ήταν η αντίληψη των προηγούμενων κυβερνήσεων, με γενικές και οριζόντιες περικοπές να εξοικονομούν χρήματα και όχι με μια προσέγγιση της ιδιαιτερότητας κάθε δουλειάς και της αντίστοιχης αξίας που πρέπει να αποτιμάται στο μισθολόγιο. Αυτό το έκανε το ειδικό μισθολόγιο. Δεν θίγεται, λοιπόν, σε καμμία περίπτωση το ειδικό μισθολόγιο. Και κατ' αντιστοιχία δεν θίγεται και η επίδραση που έχει ο μισθός στις συντάξεις. Ο Ενιαίος Φορέας Κοινωνικής Ασφάλισης υπάρχει και λειτουργεί στη βάση των εισφορών που καταβάλλονται επί του καθαρού εισοδήματος. Και πράγματι δεν μπορεί να προκαλέσει κανένα πρόβλημα ούτε για τους κληρικούς που συνταξιοδοτούνται από τον ΕΦΚΑ και θα εξακολουθούν και στο μέλλον να συνταξιοδοτούνται από τον ΕΦΚΑ. Δεν επέρχεται καμμία διαφοροποίηση για κανέναν. Και πλέον αποτυπώνεται στις συντάξεις μετά το ειδικό μισθολόγιο η αντίστοιχη επίδραση που έχει στον νόμο αυτό ο μισθός των ειδικών κατηγοριών, στις οποίες αναφέρονται τα ειδικά μισθολόγια. Γιατί δεν δίνουμε τα αναδρομικά από τις αποφάσεις που έχουν εκδοθεί στα πρωτοδικεία; Αφορά την πρόταση που γίνεται απ' όλες τις πτέρυγες να πληρώσουμε όλα τα αναδρομικά, επειδή κάποια πρωτοδικεία έκριναν εν αντιθέσει με το Συμβούλιο της Επικρατείας ότι θα πρέπει να δοθούν τα αναδρομικά σε όλους, ανεξαρτήτως εάν είχαν ασκήσει αγωγές. Εάν η πρόσκληση προς εμάς είναι να σεβαστούμε την απόφαση του Συμβουλίου της Επικρατείας, η απάντηση είναι ότι αυτό ακριβώς συμβαίνει. Διότι το Συμβούλιο της Επικρατείας έβαλε έναν περιορισμό, ότι δεν μπορεί να επεκταθεί η απόφασή του σε εκείνους που δεν είχαν ασκήσει αγωγές. Συνεπώς μέχρι να κριθεί το θέμα αυτό - διότι μπήκαν και άλλα θέματα που αφορούν την Ευρωπαϊκή Σύμβαση των Δικαιωμάτων του Ανθρώπου, που ως προς αυτό το σκέλος θα πρέπει να γίνει μια καινούργια κρίση - όλο το πρόβλημα θα αντιμετωπιστεί στο πλαίσιο των συνταγματικών επιταγών, που επιβάλλουν - όπως θα έπρεπε όλοι να γνωρίζουν - ότι μισθός, σύνταξη, χορηγία ή αμοιβή ούτε εγγράφεται στον προϋπολογισμό του κράτους ούτε παρέχεται χωρίς οργανικό ή άλλο νόμο. Και είναι λογικό. Αυτό λέει το Σύνταγμα στο άρθρο 80. Αφού κριθούν οι διαφορές που υπάρχουν στα δικαστήρια και αφού καταλήξουν τα δικαστήρια στην τελική τους κρίση σε οριστικό και τελικό βαθμό, τότε θα δούμε πραγματικά ποιο είναι το δημοσιονομικό κόστος και με ποιον τρόπο αυτό θα μπορεί να αντιμετωπιστεί στο πλαίσιο - αυτό που είπε η κ. Παπανάτσιου - της δημοσιονομικής νομιμότητας. Είναι ακριβώς το άρθρο 80. Δεν μπορεί να γίνει διαφορετικά. Πρέπει να είναι μέσα στο πλαίσιο της συνταγματικής λειτουργίας. Ο Ενιαίος Φορέας Κοινωνικής Ασφάλισης είναι ένα όχημα το οποίο διατηρεί τα δικαιώματα σε βιωσιμότητα ως προς την ασφάλιση όλων των πολιτών. Και αυτό πρέπει πολύ καλά να το σκεφτούν όλες οι πτέρυγες της Βουλής. Διότι εκείνο που έρχεται ως πρόθεση αντικατάστασης του ν.4387 είναι η πρόταση που έχει ήδη προβάλει η Νέα Δημοκρατία ως διάδοχο σχήμα. Να υπάρξει, δηλαδή, ένας πυλώνας, η κύρια σύνταξη και μείωση της εισφοράς από το 20% στο 15%. Αυτό σημαίνει 2,5 δισεκατομμύρια δημοσιονομικό έλλειμμα και έλλειμμα του ΕΦΚΑ. Άρα αυτό σημαίνει μείωση συντάξεων από την πρώτη μέρα. Η μετατροπή του επικουρικού, που είναι σήμερα στον πρώτο πυλώνα και είναι δημόσιος φορέας ασφάλισης, σε ιδιωτικό φορέα επικουρικό, που ο κάθε ασφαλισμένος προαιρετικά επιλέγει να πάει ή σε ιδιωτική εταιρεία ή σε άλλης μορφής και σε άλλο σχήμα θα φέρει εκ των πραγμάτων την κατάρρευση του επικουρικού ταμείου. Θα υπάρξει μία ολοσχερής εξαφάνιση των ασφαλιστικών κεφαλαίων. Διότι το παράδειγμα υπάρχει, έχω πει, στην Εθνική Τράπεζα, που ο κ. Κωνσταντόπουλος έλεγε να το φροντίσουμε. Βγείτε πείτε γι' αυτό το πρόγραμμα της Νέας Δημοκρατίας. Σε ένα τέτοιο πρόβλημα θα οδηγήσει όλη τη χώρα, αν ακολουθήσουμε αυτή την πρόταση που η Νέα Δημοκρατία υπόσχεται ως απειλή για το μέλλον. Και, τέλος πάντων, εμείς απολογούμαστε γι' αυτά που κάνουμε. Έχουμε καταγράψει απολύτως και με απόλυτο έλεγχο όλων των δεδομένων τα επιτεύγματα που έχει ο Ενιαίος Φορέας Κοινωνικής Ασφάλισης στην περίοδο των μόλις σχεδόν δύο ετών λειτουργίας του. Τα μεγάλα ελλείμματα έχουν προκύψει από το παρελθόν. Το 96,7% των οφειλών προέρχονται από τις παλιές διατάξεις. Δεν είναι δυνατόν να ακούμε ακόμη και σήμερα να επανέλθει το σύστημα στην παλιά του δομή, δηλαδή τρία ταμεία ή όποια άλλα σχήματα ακούγονται τελευταία. Και δεν νομίζω ότι θα βρεθεί κάποια πρόταση που θα μπορεί να αντικαταστήσει αυτή την προοπτική βιωσιμότητας που έχει εξασφαλιστεί για τον ΕΦΚΑ με βάση τον νόμο τον οποίο όλοι βάλλουν από δεξιά και από αριστερά. Είναι νομίζω ανάγκη να το δουν όλοι οι φορείς και να κάνουμε και μία συζήτηση πολύ σύντομα στη σχετική επιτροπή, για να δώσουμε ακριβώς όλα τα στοιχεία τα οποία αποδεικνύουν ότι αυτή η προοπτική είναι η μόνη βιώσιμη προοπτική που πρέπει να υποστηριχτεί για την προοπτική της χώρας και για την ανάπτυξη. Διότι, η κοινωνική ασφάλιση είναι μέρος της ανάπτυξης. Την προηγούμενη περίοδο, από το 2011 και μετά, τα λουκέτα έπεφταν συνεχώς ακριβώς επειδή υπήρχε αυτή η κατάσταση στην οικονομία. Οι μεγάλες επιβαρύνσεις της μικρομεσαίας επιχειρηματικότητας ήταν ασήκωτες. Μειώθηκαν τουλάχιστον 740 εκατομμύρια οι εισφορές την περίοδο από τον Γενάρη του 2017 μέχρι τώρα από τη μικρομεσαία επιχειρηματικότητα μόνο και μόνο από την αντικατάσταση του συστήματος εισφορών, από τις ανελαστικές κλίμακες στον υπολογισμό της εισφοράς επί του καθαρού εισοδήματος. Ας τα δείτε αυτά, γιατί είναι μια μεγάλη ευθύνη για όλους τι είναι αυτό που αξίζει να υποστηρίξουμε στο μέλλον και να μιλήσουμε ελεύθερα και ανοικτά στον ελληνικό λαό για τις προοπτικές που υπάρχουν ως προς τις επιλογές που πραγματικά τίθενται με σοβαρότητα, όμως, και με μετρημένα τα νούμερα εμπρός του. Σας ευχαριστώ πολύ.
Ευχαριστούμε τον Υπουργό κ. Πετρόπουλο. Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003 «Ποινική ευθύνη των Υπουργών» όπως ισχύει στις 6-11-2018: Ποινική δικογραφία που αφορά στον Υπουργό Εθνικής Άμυνας Παναγιώτη Καμμένο. Ποινική δικογραφία που αφορά στον τέως Υπουργό Εξωτερικών κ. Νικόλαο Κοτζιά. Ποινική δικογραφία που αφορά στον τέως Υπουργό Εξωτερικών κ. Νικόλαο Κοτζιά. Ποινική δικογραφία που αφορά στον Πρωθυπουργό Αλέξιο Τσίπρα και στον τέως Υπουργό Εξωτερικών κ. Νικόλαο Κοτζιά και ποινική δικογραφία που αφορά στον Πρωθυπουργό Αλέξιο Τσίπρα και στον τέως Υπουργό Εξωτερικών Νικόλαο Κοτζιά. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής σαράντα δύο μαθήτριες και μαθητές και τρεις εκπαιδευτικοί συνοδοί τους από το 7ο Γυμνάσιο Βόλου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Ενσωμάτωση στην ελληνική νομοθεσία της Οδηγίας 2014/50/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014, σχετικά με τις ελάχιστες προϋποθέσεις για την προαγωγή της κινητικότητας των εργαζομένων μεταξύ των κρατών - μελών με τη βελτίωση της απόκτησης και της διατήρησης δικαιωμάτων συμπληρωματικής συνταξιοδότησης (L128/1 της 30.4.2014) και άλλες διατάξεις». Προχωρούμε στην ψήφιση επί της αρχής, των άρθρων και τροπολογιών και του συνόλου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, οκτώ άρθρα, τρεις τροπολογίες, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται έως και τέσσερα άρθρα προς ψήφιση και για να ψηφίσετε και τα υπόλοιπα, θα πρέπει να κυλήσετε την οθόνη αφής, το λεγόμενο «scroll down». Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο και αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε, βέβαια, απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι με τη βοήθειά τους. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής: «Ενσωμάτωση στην ελληνική νομοθεσία της Οδηγίας 2014/50/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014, σχετικά με τις ελάχιστες προϋποθέσεις για την προαγωγή της κινητικότητας των εργαζομένων μεταξύ των κρατών - μελών με τη βελτίωση της απόκτησης και της διατήρησης δικαιωμάτων συμπληρωματικής συνταξιοδότησης (L128/1 της 30.4.2014) και άλλες διατάξεις».
Συνεπώς το σχέδιο νόμου του Υπουργείου Εργασίας και Κοινωνικής Ασφάλισης: «Ενσωμάτωση στην ελληνική νομοθεσία της Οδηγίας 2014/50/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014, σχετικά με τις ελάχιστες προϋποθέσεις για την προαγωγή της κινητικότητας των εργαζομένων μεταξύ των κρατών - μελών με τη βελτίωση της απόκτησης και της διατήρησης δικαιωμάτων συμπληρωματικής συνταξιοδότησης (L128/1 της 30.4.2014) και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, σας έχουν διανεμηθεί τα Πρακτικά της Δευτέρας 1ης Οκτωβρίου 2018 (πρωί) και ερωτάται το Σώμα αν τα επικυρώνει.
Συνεπώς τα Πρακτικά της Δευτέρας 1ης Οκτωβρίου 2018 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 19.52΄ λύεται η συνεδρίαση για αύριο, ημέρα Παρασκευή 9 Νοεμβρίου 2018 ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.